
INSTANȚELE CRITICII LITERARE 


UN SCRIITOR SUB ZODIA LUMINII ŞI UMBRA APELOR 
SALE 


Nicolae Băciuţ, Umbra apei 


„Scrie poemul ca şi cum tu ai fi 
poemul” 
Nicolae Băciuţ 


A scrie despre cineva este, în 
primul rând, o dovadă de mare 
preţuire faţă de acea persoană. Cu 
atât mai mult când aceasta este un 
scriitor. Nu toţi scriitorii găsesc 
Răi GRAI CE. resurse  lăuntrice pentru a-şi 
manifesta simpatia ŞI 
generozitatea faţă de confrați. De 
ce? Din motive lesne de înțeles şi 
din atitudini pur omeneşti. 
Consideră că se află într-o 
oarecare rivalitate/competiție şi a-l lăuda pe celălalt poate fi 
(cel puţin în ochii lor) o diminuare a nivelului lor. Să ne 
închipuim o scară care urcă spre înălțimi şi, pe treptele ei, 
oameni alergând şi înghesuindu-se care să ajungă în vârf. Va 
exista întotdeauna o oarecare îmbulzeală, aglomeraţie, 
îmbrânceală şi chiar eliminare a celor mai înceţi de picior, care 
mai şi gâfâie. Legea competiţiei. Trofeul nu-i e dat orişicul. 
Dar literatura/cultura nu înseamnă doar o scară spre cer. 
Există suficiente paliere şi coridoare pe care poţi merge 
nestingherit, fără teama că ai putea fi azvârlit într-o parte. 

Totul e să ţii drumul drept. Şi să nu abandonezi cursa. N-am 
înțeles niciodată de ce în literatură există atâtea grupuri, 
grupulețe, găşti, căprării, când e atâta loc pentru fiecare! De 
altminteri, alergătorii înceți de picior se elimină singuri. 
Criteriile de alegere, de selecție nu sunt atât de stricte. Şi 
pentru fiecare există aceleaşi judecăţi de valoare. Însă în critică 
nu se poate opera cu grila valorică precum cu sabia lui 
Damocles. Slavă Domnului! 

Iată de ce m-a sedus ideea domnului Nicolae Băciuţ, de 
a-şi aduna toate cronicile (şi sunt destule!) între copertele unei 
cărți. Nu din orgoliu, nu din prejudecăţi false şi inutile, ci 
pentru a-şi conspecta şi contempla evoluţia cronologic. E o 
idee admirabilă, pentru că ea, dincolo de oglinda pe care o 
reprezintă (văzută, fireşte, prin ochii altora), poate constitui o 
microistorie literară personală. 

„Nu mi-au fost indiferente opiniile criticii, deşi 
niciodată un punct de vedere critic nu mi-a schimbat felul de a 
scrie temele...” — spune, în argumentul său, Nicolae Băciuţ. 
Dar, de fapt, orice opinie este importantă, dacă vine de la un 
om de bună-credință. Fiindcă există şi din ceilalți. Care strică 
orice lucru pe care pun mâna/ gura. Chiar cu un cuvânt poți 
demola o cetate. Cu tropăitul unora poți dărâma nu numai zidul 
Ierihonului, dar şi sufletul omenesc. Dar nu este cazul în aceste 
rânduri ale cărţii de față. 

Toate opiniile criticilor sau mai puţin criticilor literari 
din această carte, întregesc portretul şi conturează 
personalitatea celui care, de peste trei decenii, trudeşte pe 
câmpia largă şi verde a culturii române şi, în chip deosebit, pe 
parcela generoasă a literaturii româneşti contemporane. 

Citind părerile acestor avizaţi, ne putem face o imagine 
clară asupra omului, scriitorului, poetului,  exegetului, 
jurnalistului şi omului de televiziune Nicolae Băciuţ. Nu cred 
să fi rămas colţişor necercetat, necutreierat din opera lui. 

În atare ipostază m-am aflat şi eu, încă de la prima carte 


pe care am citit-o, care poartă semnătura Nicolae Băciuţ. Am 
simțit că trebuie să-mi exprim părerea. Chiar dacă nu mi-o 
ceruse nimeni. Chiar dacă s-ar fi pierdut în vânt. Trebuia să 
spun ce am de spus. Fiindcă scrierile sale incită, aproape obligă 
la atitudine, mai mult decât altele. 

Pentru că şi ele sunt scrieri de atitudine. Nu scris în 
dorul lelii, să ne aflăm în treabă. Scriitorul este un angajat. Un 
angajat în slujba culturii, a literaturii româneşti. Şi, în această 
ipostază, face totul (adeseori, mai mult decât totul) pentru a-i 
pune în lumină elementele componente. Cărţile, adică. 
Scriitorii, adică. Mesajul pe care-l transmite Nicolae Băciuţ 
este acesta: „Citiţi, informați-vă, creşteți în înălțime 
spirituală!”. Fără o solidă bază de lectură, nu se poate 
întreprinde nimic. Construcția se năruie fără o temelie trainică. 
Şi temelia nu poate fi decât cartea, lectura intimă, lectura 
publică, informarea. 

Mai există şi un alt aspect. Receptarea nu poate avea 
loc din pricina difuzării precare a cărții. Atunci, ce e de făcut? 
O cronică literară, o exegeză, un eseu, câteva marginalii asupra 
unei cărți îți pot oferi o luminiţă, fie ea şi de lanternă. Câteva 
păreri avizate te pot ghida în hățişul editorial de astăzi, când se 
amestecă valoarea cu nonvaloarea şi s-au inversat criteriile de 
apreciere. Dacă, astăzi, un poet ca Mihail Gălăţanu este cotat 
drept genial, i se acordă mai multe premii naționale, este trimis 
cu burse în străinătate de către Uniunea Scriitorilor, este în 
comisia de validare a poeților la Secția Poezie, pentru intrarea 
în această Uniune, primeşte elogii pentru volumele sale 
pornografice, în care face cu neruşinare amor cu Patria, 
folosind cele mai abjecte cuvinte pe care nici măcar dicționarul 
nu le suportă, e clar că grila valorică este înclinată primejdios 
către literatura de şanţ şi de gang, şi că nici măcar la mahala nu 
se mai uzitează asemenea limbaj trivial. 

Aceasta este o dovadă că nici scriitorul nu se respectă 
pe sine, dar nu-l mai respectă nici pe cititor. Şi, mai ales, şi-a 


pierdut respectul pentru Cuvântul Scris. Oamenii au încă nevoi 
de Poezie, nu de pornografie, pe care o poate găsi în revistele 
de profil, în filmele de gust îndoielnic, în textele de muzică 
uşoară şi în aşa-zisele manele care abundă de trivialităţi, până 
la a ţi se întoarce stomacul pe dos. 

Să revenim. E necesar, măcar din când în când, să 
facem ordine în gândurile, cuvintele, faptele noastre. 
Abluţiunea este cât se poate de indicată ca să nu riscăm să ne 
infestăm cu producţii care seamănă foarte mult cu kitsch-ul, 
foarte numeros, de pe tarabe. 

Rostirea  neglijentă a unor cuvinte este foarte 
dăunătoare. În primul rând, nouă înşine. Clişeele verbale, de 
asemenea. Locurile comune sunt foarte frecvente. În această 
situație, e de dorit găsirea unui filon propriu. 

Tonul grav, reflexiv, timbrul specific, sinceritatea 
rostirii, ingeniozitatea metaforică, stăpânirea mijloacelor 
artistice de exprimare, accentele sociale, vocația pentru dialog, 
dar şi interiorizarea şi capacitatea de adâncire în propriul sine, 
acestea au singularizat lirica lui Nicolae Băciuţ încă de la 
primele volume de poezie, când a fost remarcat de critică în 
chip favorabil. Şi nu puține sunt referințele. Dimpotrivă! Ca şi 
„Scrisorile de acreditare” — semnate Ion Pop, loan Adam, 
Marian Papahagi, Niculae Stoian şi Florin Mugur. 

Desigur, drumul până la găsirea expresiei proprii, nu a 
fost lin. (Care drum e uşor de străbătut, fără nici un fel de 
hârtoape?) Dar ţinta o dată atinsă, a meritat efortul. De aici nu 
mai rămâne decât contemplarea, privirea înapoi, fără mânie. 

Ceea ce-l singularizează pe Nicolae Băciuţ, ca poet şi 
om de cultură, este curajul. Un curaj şi o inventivitate peste 
puterile omeneşti, care ţine poate, de miracol, ca şi capacitatea 
sa uriaşă de muncă. De asemenea, proverbială e şi dăruirea sa 
confraţilor de generaţie, ca şi celor mai tineri, şi sprijinirea de- 
mersului fiecăruia, implicându-se activ şi efectiv în creația lor. 

O imagistică foarte pregnantă, o alchimie rafinată a 


cuvintelor, preparate-n retorte sufleteşti la temperaturi înalte, şi 
o sensibilitate netrucată — sunt elementele recuzitei poetice, 
după care recunoşti poemele lui Nicolae Băciuţ. 

De altfel, nici nu era greu ca Nicolae Băciuţ să se 
afirme în chip strălucit în poezie, apoi în jurnalistică şi în 
celelalte specii literare - astfel încât se poate spune despre el că 
este un scriitor total -, de vreme ce debutul liric a fost atât de 
promițător şi a încântat, nu numai cititorii, dar a atras atenția 
criticii asupra lui, deşi criticii, se ştie, nu prea sunt generoşi cu 
debutanții. Ei stau în expectativă, sunt circumspecți, aşteaptă 
noi texte pentru a-şi valida primele impresii. 

Şi în acest sens, Nicolae Băciuţ nu s-a dezis şi a 
întrecut, chiar, aşteptările celor care au scris în chip binevoitor 
despre cărțile sale. De la „Caietul debutanţilor” (1980-1981), 
editat de Albatros - unde s-a remarcat între 31 de poeți - până 
la volumul propriu de poezie, n-a fost decât un pas. Şi acesta a 
fost făcut cu fermitate, încrezător în destinul său literar, în 
forțele sale creative, în orizonturile proprii care se întrezăreau a 
fi sub auspicii benefice. El a păşit, în felul acesta, alături de 
tinerii condeieri lirici din generația '80-'81, rămânând fidel 
generaţiei sale şi împodobind-o cu numele său, care s-a 
diferențiat din multitudinea de nume ale acelei perioade. 

Nume de notorietate ca Petru Poantă, Laurenţiu Ulici, 
Cezar Ivănescu ş.a. s-au pronunțat despre poeziile sale din 
antologiile colective, unde vocea sa lirică s-a făcut auzită. 

S-ar zice că Nicolae Băciuţ are un adevărat cult pentru 
cuvântul scris, căruia îi subsumează toate afectele sale, întreaga 
sa capacitate creativă. 

La debutul în volum al lui Nicolae Băciuţ, Zaharia 
Sângeorzan scria, în „Cronica” nr. 1/1987: „Este un debut de 
zile mari, care anunţă unul dintre cei mai talentaţi poeți ai 
momentului literar”. 

Dar cartea de față nu reprezintă doar o carte de vizită 
fidelă pentru Nicolae Băciuţ şi o privire în oglindă peste umăr, 


la chipurile care s-au succedat în biografia sa, ci şi o 
recunoaştere în cuvintele altora despre sine, conform 
principiului „Celuilalt eu” — adică al celui privit de altcineva. 
Şi, de aici, până la cel de-al treilea eu, nu e decât un pas, eul- 
tu, în care te priveşte Dumnezeu, şi te vede aşa cum eşti, de 
fapt, şi nu cum vrei să pari în ochii tăi sau ai celorlalți. 

Citind cartea aceasta de mărturii despre un semen, mai 
dobândeşti un privilegiu: acela de a descoperi (sau a-ţi aminti) 
de fenomenul optzecist, „în conexiunile şi referențialitățile 
sale”. 

Mariana Cristescu îl numeşte pe Nicolae Băciuţ „Acest 
copil-minune al timpului nostru gazetăresc, literar, al timpului 
nostru, în general insuficient pentru a respira măcar” 
(Mariana Cristescu, „Cuvântul liber”, 1996). 

Nicolae Băciuţ se întreba în Argumentul la această 
carte: „Ce am putut eu da literaturii române până la 50 de ani? 
Un bilanț e doar un prilej de bucurie sau şi unul de mâhnire? 
Oricum ar fi, însă, aceasta e viața mea. Rea sau/şi bună! Şi nu 
vreau s-o schimb cu alta!” 

Prilej de reflecţie, de meditaţie, corolar, buchet rotund, 
vârsta şi opera se unesc, se amestecă, se cufundă una în 
cealaltă şi ne provoacă fiori de emoție caldă şi blândă, care ar 
putea fi luați drept cea mai frumoasă dovadă de preţuire a unui 
om de către alt om. Că tot suntem semeni şi lisus Hristos ne-a 
lăsat ca poruncă ridicată la rang de virtute creştină: Iubirea. Sub 
semnul acestei iubiri curate şi temeinice, am citit, cu dioptriile 
sufleteşti, mărturiile semnatarilor acestor pagini, despre 
scriitorul şi omul Nicolae Băciuţ. 

Niculae Stoian începe seria mărturiilor cu microeseul: 
„Fişe pentru acum şi pentru mai târziu: Nicolae Băciuț”, în care 
consemnează: „Poetul român, de la Dosoftei la Eminescu şi de 
la Arghezi la Nichita Stănescu, întotdeauna a fost preocupat de 
cuvânt, chiar dacă, pentru unul sau altul, acesta a fost fie 
material de construcție, fie însăşi temelia poeziei, substanța ei 

intrinsecă. Preocuparea poetului a cărui fişă încercăm să o 
alcătuim merge în această direcţie până la obsesie, cuvântul 
fiind carne din carnea lui şi sânge din sângele lui. «Locuiesc în 
aceste cuvinte -/ ele atârnă de gâtul meu/ ameninţând/ somnul 
dintre două respirații fugare»— afirmă poetul, într-o mai veche 
poezie. «Litere vopsite, litere camuflate,/ litere suferinde -/ 
Luteop (adică Poetul, citit invers cuvântul — n.n.) le cumpără zi 
de zi conştiința»”. Fără a face o apropiere cu teoriile 
biolingvistice, cuvintele au aşadar viaţa şi ființa lor, ba chiar o 
autonomie. În consecinţă, în condiţiile când «nu ne mai putem 
fi nouă înşine suficienți», vom dori, cu insuficienţă, un «colier 
de cuvinte la gât», singurătatea va face cuvintele topite să 
îngenuncheze în palmă şi, vai, „unde începe singurătatea”, 
conchide poetul, «se termină poezia»; «iubirea nu are gură», 
iar iubita este «asfixiată şi ea, brusc, printre cuvintele în 
formare», cuvintele altuia dor nerostite de tine; în sfârşit, 
obsesia devenită coşmar îl face pe poet să exulte prin acest 
vers memorabil, de zile mari, cum se spune: «azi noapte am 
visat un cuvânt» ” (Amfiteatru, 1981). 

Cornel Moraru, vorbind despre volumul „Muzeul de 
iarnă”, afirmă în „Vatra” nr. 7/1986): „Primul său volum, de 
curând intrat în librării (Muzeul de iarnă, Editura Dacia), ne 
apare mai mult ca o consacrare decât ca o spontană ieşire în 
arenă. Cartea validează o identitate poetică distinctă, dar 
aduce mai ales o clarificare de opțiune, care, în cazul lui 
Nicolae  Băciuţ, se impunea. Dotat excepţional pentru 
publicistică, el se fixează acum în poezie şi bănuim că va 
rămâne în continuare credincios acestei prime vocaţii. Avem 
toate motivele să credem în viitorul unei împliniri poetice de 
excepție, călăuzită mereu de un scop pur. Un semn decisiv ar fi 
că orgoliul artistic începe să se manifeste, la el, ca renunțare. 
E suficient să consemnăm aici seriozitatea selecţiei făcute de 
tânărul poet, având la dispoziţie — presupunem — o producție 
lirică abundentă şi variată. Se remarcă imediat suprimarea 

drastică a tot ce ar putea să pară în carte ocazional şi 
improvizat, deşi se simte de departe uşurinţa cu care scrie.” 

Ca să încheie în chip admirabil această cronică: ,„ Poet 
instruit şi inteligent, sigur pe mijloacele sale, Nicolae Băciuţ se 
afirmă de la început şi din interior, ca o voce originală în 
lirica tânără. El nu se mărgineşte la adoraţia modelelor, ci 
caută neobosit poezia la sursele ei primare afective. Versurile 
sale au prospețime şi îngenuitate. O mască a candorii le 
transfigurează în încercarea exemplară de a decoda liric stări 
existențiale fireşti, cu rezonanțe în intimitatea realului. 
Acționând de preferinţă într-un context redus şi stilizat, poemul 
tinde spre forme de expresie cât mai concentrate. E de aşteptat 
ca unele accente abia schițate aici să crească în manieră 
progresivă şi organică în volumele următoare. Nicolae Băciuţ 
e un poet cu vădite resurse şi pe care se poate conta. 

Şi Serafim Duicu a remarcat volumul „Muzeul de 
iarnă” , scriind în „Steaua roşie” din 14 iunie 1986: „„Adunate 
acum în volum, poemele lui Băciuț au unitate, configurează un 
univers poetic şi o problematică anume. O primă însuşire 
evidentă a acestui univers o constituie meditaţia asupra 
logosului şi încrederea totală în el. Cuvântul este pentru poet 
nu numai material de lucru, ci şi o forma mentis de asumare a 
realului, de înstăpânire asupra lumii, un mediator între «eu» şi 
lume, dar unul cu puteri mari. Cuvintele traduc «timpul invers 
al unei aşteptări», «oricât ar părea de nebuloase, ele au 
înlăuntrul lor o lumină care se rostogoleşte spre înlăuntrul 
nostru ca o rugăciune». Cuvintele sunt apoi «animale de 
povară» şi sunt în stare să pună în mişcare universul. Ele 
«ning», fac «să tremure» iarba, «atârnă de gâtul» eului liric, îi 
«ameninţă» suferinţa, îl «trădează», îi «intră în vise» etc. E 
vorba, cum se vede, de o obsesie a cuvântului, obsesie pusă în 
circulație de poeții moderni, de la Mallarmé şi Apollinaire 
până la Nichita Stănescu. ” 

Criticul Gheorghe Grigurcu, tot referitor la volumul de 

debut al lui Nicolae Băciuţ, afirmă: „...vădeşte o anume 
îndrăzneală prin însăşi faptul de a se adresa nemijlocit poeziei, 
ca unui obiect. Starea lirică, statutul cuvântului, poesisul sunt 
socotite fără prejudecată drept motivări principale ale 
discursului liric, racorduri plauzibile, necontenit reluate, la 
substanța sa intrinsecă.  Biografismului sentimental ori 
anecdotic i se preferă unul specific, ca aventură a expresiei. 
Existenţialului i se conferă un înțeles legat de existența întru 
poezie, cu nimic mai prejos, sub raportul complexității şi 
implicațiilor umane, decât variantele sale «clasice». Tânărul 
poet îşi divulgă sensibilitatea la nivelul elaborării lirice, adică 
nu într-un Chip artificios, convenţional, alienat, ci, contrar 
aparenţelor, într-unul genuin. A scrie înseamnă a tatona 
trăirea, a o sintetiza în semnul dificil de obținut, care dispare, 
cu intermitențe, din raza de control a senzorului. Gâtuit de 
efortul creației, poetul se  autentifică  mărturisindu-şi 
simțământul  sterilității (aici, paradoxal, prin acuitatea 
analizei, conducător de prospeţime morală): «Scriu şi 
rândurile mi se îneacă într-un cuvânt/ pe care nu-l pot rosti...» 
(Sentiment la marginea oraşului). Sau: «Prin oraş trece 
cuvântul meu/ şi nici nu-l pot vedea...» (Ibidem). Intensitatea 
emoției apare măsurată prin inhibiția lexicală: «Pentru 
amintirea ei/ nu ne-a rămas decât un cuvânt...» (Însemnări la 
marginea oraşului). Cuvântul devine entitate absolută, 
despotică ” (Steaua nr.9/ 1986). 

În România literară nr. 48/ 27 noiembrie 1986, Nicolae 
Manolescu scrie, în articolul „Tineri poeţi”: „Provenit din 
grupul de la Echinox, Nicolae Băciuţ este, în Muzeul de iarnă, 
un poet interesant, îndeosebi prin fineţea scriiturii, elegantă, 
concisă, cultivată. Se poate cita aproape orice: «Niciun lucru 
nu-ți mai atinge sentimentele,/ nici măcar acest poem foşnitor 
nu-ți mai rânjeşte; îți arunci totul în stradă:/ melancolia, 
trufia,/ tristețea de a privi toamna/ prin firul de iarbă.// Îi pui 
frumuseţii coarne,/ îi ridici o statuie,/ îi cauţi o mască pe 

măsură -/ Şi-apoi îngropi cuvintele în gură». Cam tot ce se 
cuprinde în primele două cicluri din volum reprezintă o 
variație pe tema poieticului, oarecum ca la Bogdan Ghiu, în 
manieră textualistă, deci, însă fără a se abuza de acest spaţiu 
cu două tăişuri care e textul: „Aici sunt toate poemele/ cu care 
te-aş fi putut îmbrăţişa:/ fiecare cuvânt în fața oglinzii.// 
Poemele bat ca într-o uşă în pieptul meu,/ intră -/ ele ştiu totul 
despre trup,/ sin-/ gu-/ ră-/ ta-/ te./ Mâine voi scrie un poem 
care ne va vinde.» Sau: „Dar unde e poemul, poemul?/ 
Întreaga noapte a trecut prin mine/ ca un fir incendiat./ Aş fi 
vrut să-i povestesc, să-i arăt şi lui/ realitatea/ stând în colțul 
străzii ca o statuie.// Întreaga noapte/ poemul şi-a limpezit 
Ochii:/ şi n-a mai venit». Remarcabilă este ingeniozitatea 
metaforică. (...) Întâiele cicluri din «Muzeul de iarnă» 
constituie o dovadă a talentului său indiscutabil. ” 

Şi criticul Mihai Papahagi se referă la acest prim 
volum: „Poeziile sale sunt mai curând caligrafii pe zăpadă: 
(«În iarna aceasta/ voi scrie poeme pe zăpadă!» — Poem 
neterminat), aproximări ale «poemului». Ca în mai toată lirica 
tânără, metapoezia e în prim-planul atenției: ea constituie 
principala aventură a cunoaşterii, obsesia tenace şi, totodată, 
prilejul prim al unei formulări a propriei etici, legate 
întotdeauna de relația cu «poemul» în curs de facere, încheiat 
sau înstrăinat deja. La Nicolae Băciuţ cea mai persistentă 
ipostază este aceea a presimţirii creaţiei: «Dar unde e poemul, 
poemul?/ Întreaga noapte a trecut prin mine/ ca un fir 
incendiat./ Aş fi vrut să-i povestesc, să-i arăt şi lui realitatea/ 
stând în colţul străzii ca o statuie.// Întreaga noapte poemul și- 
a limpezit ochii,// Şi n-a mai venit» (Dar unde e poemul?) Se 
schițează, precum în lirica poeților «livreşti» sau «fantezişti» 
(M. Ivănescu, Emil Brumaru), chiar şi un personaj liric, 
Luteop, adică, bineînțeles, «Poetul» (Luteopia) Aşteptarea 
creaţiei, uneori neputința de a o duce la capăt, suspendarea 
discursului sunt câteva din motivele ce articulează nu puţinele 

«poezii despre poezie», incluse mai ales în ciclul «Voci în 
oglindă», prima secţiune a cărţii, dar şi în celelalte: încât, 
rezumând, chiar cu sintagmele lui Nicolae Băciuţ, «intrarea în 
poezie» (Călătorie întreruptă) ca aspirație şi «poemul 
neterminat», ca realitate (sau fatalitate) sunt termenii între 
care se consumă iluzia poetică.” (Tribuna nr. 30/1986). 

La rândul său, Constantin Pricop, în „Modernitate 
versus lirism”, scrie despre acest volum de debut: „Poezia din 
«Muzeul de iarnă» nu poate fi pusă alături de astfel de 
exponate; asta nu pentru că autorul nu s-ar afla, asemenea 
colegilor săi, în stăpânirea aceloraşi tehnici poetice moderne; 
dincolo de tehnică ghiceşti însă, în cartea pe care o avem în 
față, preocuparea pentru plasarea „accidentului ” liric, a 
străfulgerărilor metaforice, pe un fundal care nu mai e 
rezultatul capriciilor inspiraţiei, alcătuit, aş spune, dacă n-ar fi 
vorba de poezie, dintr-un program, dintr-o concepție teoretică. 
Autorul reuşeşte să creeaze impresia de firesc, de dezinvoltură; 
totodată, poezia lui Nicolae Băciuţ este cât se poate de gravă. 
Aerul ei relaxat e, se vede, rezultatul unui travaliu meticulos; 
aici descopăr, de altfel, una din particularitățile poeziei 
tânărului autor: în ceea ce e cuprins în Muzeul de iarnă, există 
o tensiune între o esenţă, aşa cum spuneam, gravă, şi tehnicile 
care îndrumă spre o scriitură poetică de factură ludică” 
(Convorbiri literare nr. 117/1986). 

În „Opțiunile revistei Tomis, Debut literar 1986”, 
Gabriel Rusu consemnează: „Nicolae Băciuţ se relevă a fi un 
împătimit al poeziei, înţeleasă nu numai ca modalitate de 
exprimare a fiinţei, ci şi ca substanță a acestei fiinţe şi, 
desigur, a exprimării. Poemele sale sunt străbătute de un 
patetism sobru, adesea ţinut în frâu, spre a nu 
«sentimentaliza», de ironie sau autoironie. Atitudinea ironică 
este, însă, încrâncenată, nededată jocului grațios şi gratuit 
(doar în ultimul ciclu al volumului se observă această tendinţă, 
mai cu seamă în plan formal). Elementele concretului sunt 

poetizate cu intenţie, de multe ori prin alcătuiri metaforice 
remarcabile: «La marginea oraşului cineva ne priveşte/ prin 
firele dese de iarbă.// Ce aur, ce mărire,/ ce aer 
înveşmântându-ne;// Oraşul doarme cu capul pe un vers» 
(Însemnări la marginea oraşului). Adie prin textul poetic 
curenți de aer ascendenți ai comentariului de sorginte 
filosofico-livrescă. Titlurile de poeme care repetă titluri de 
opere literare cunoscute, motto-urile, sintagmele gen citat sau 
parafrază (vezi cea care trimite la Kant, de exemplu), 
explicitările din subsol subliniază, toate, declarația de 
apartenenţă a poetului la cele două planuri ale existenţei prin 
literatură — cel real şi cel imaginar. Nicolae Băciuț nu va 
«renunța la cuvinte/ din dragoste de cuvinte», deoarece ştie că 
«unde începe singurătatea/ se termină poezia» ” (Tomis nr.12/ 
1986). 

Traian T. Coşovei, în „Tată, poemul tău nu se mai 
sfârşeşte niciodată?”, face şi el o radiografiere a volumului de 
debut: „Întreaga atitudine poetică a lui Nicolae Băciuţ este 
consecvent îndreptată spre depistarea şi recuperarea 
moleculelor de lirism pe care existenţa cotidiană le conține în 
stare brută, nediferenţiată. Dacă identificarea şi prelucrarea 
cu mijloace artizanale, de bijutier, a acestui lirism sunt însoțite 
de o stare febrilă, extatică, nu este mai puţin adevărat că, prin 
jocul contrastelor, lipsa inefabilului creează o stare de criză în 
care «sângele» poetului încălzeşte şi dă culoare absenței, 
golului, pustietăţii: «Dar unde începe oare viața mea?/ Ce-i 
lipseşte ei, numelui  ei?/ Speranța,  deznădejdea, ura/ 
conversaţia care poate umili singurătatea/ pe care mâinile 
mele o ating/ oarbe/ dezvelind cenuşa de pe masca de aur./ 
'Strigă' — îi strig/ ca şi cum limbile noastre s-ar spânzura în 
cerul lor./ 'Muşcă-ţi cuvintele”, pare a-i spune şi gândul meu/ 
care nu mai are loc pentru auz/ iar văzul, picioarele lui 
sângerii/ stau şi acum în urma mea/ adulmecându-mi 
sentimentele» ” (Intrare) (Suplimentul literar şi artistic al 

Scânteii tineretului, 20 iulie / 1986, p. 4, şi în volumul Traian 
T. Coşovei, Pornind de la un vers, Editura Eminescu, 1990, pp. 
90-94). 

Gellu Dorian, coleg de generație poetică, are 
următoarea opinie, în cronica „O stare a poeziei”: 
„Substanțială (şi ca număr de pagini), prima carte a lui 
Nicolae Băciuţ — «Muzeul de iarnă», Ed. Dacia — s-a născut 
norocoasă, intrând direct în situația cărților greu de găsit, a 
cărților despre care se vorbeşte. Titlul ne duce cu gândul la 
anumita aşezare menită să păstreze intacte exponatele unui... 
anotimp liric. Deocamdată, Nicolae Băciuţ a ales iarna. Să fie 
acesta un semn apocaliptic în sensul versului unui poet 
contemporan: «poezia a murit?»... Dar sub fiecare poezie pare 
a fi scris: Nu atingeţi exponatul decât cu ochii! Nici nu se 
poate altfel, poezia lui Băciuţ îți fură privirea, tonul ei fiind de 
la început unul de marcă, impunând o anumită distincție, 
elevaţie. Și după ce te îmbie la o sumedenie de ditirambi (cer 
iertare cititorilor mai pretenţioşi!), te şi obligă la o aplecare 
mai în adânc, la o analiză obligatorie, exactă, mereu în funcție 
de text, - şi atunci, în unele cazuri, observi țesătura sintactică 
pe alocuri mai firavă, în alte texte lăsându-te fără replică. ” 

Oferim aceste mostre de referințe critice ale 
principalelor voci ale literaturii române în domeniul vizat, 
pentru a sublinia mai bine receptivitatea de care s-a bucurat 
Nicolae Băciuţ în lumea literară, încă de la debutul în volumul 
colectiv. 

Poeta Constanţa Buzea are şi ea un cuvânt de spus 
despre debutul autorului, în (Amfiteatru nr. 5/ 1987, p. 15): 
„Nicolae Băciuţ rămâne un poet bun, tensionat, limpede 
suferind din milă, din milă desigur, constatând consternat că 
frumuseţii i se pun coarne, în acelaşi timp i se ridică statuie şi i 
se caută o mască pe măsură. Spun a rămas, deoarece poemele 
cele mai importante, cele care fac structura cărţii sale de 
debut, «Muzeul de iarnă», apărută anul trecut la Dacia, 

figurau într-un manuscris prezentat cu ani în urmă la 
concursul Albatrosului, poeme care au apărut în Caietul acelui 
concurs, în culegeri cuprinzând numele celor mai buni ce se 
ridicau aproape de premiu. Întrebarea, iluzia aici sunt minate 
de pură speranţă. În luptă cu cinismul, cuvântul se gândeşte la 
hârtie când memoria extenuată nu-l mai reține, fie el strigăt, 
fie şoaptă. Şoapta poate că are mai multe şanse? Dar e un 
pericol să destrami iluzia comunicării. ” 

Şi Valeriu Bârgău se exprimă în termeni elogioşi: 
„Cartea poate fi socotită una dintre cele mai bune apărute sub 
semnătura unui echinoxist, de la apariția cărţii lui Ion 
Mureşan, tocmai pentru faptul că poetul a ajuns la o anumită 
maturitate a expresiei artistice, maturitate eliberată de 
entuziasme postmoderniste. Într-un fel, scrisul său arată azi ca 
un experiment puternic, gata consumat, clorofila retrăgându-se 
numai în acele braţe viabile ale construcției poetice, acele 
brațe care pot contura un destin poetic: „Nici un lucru nu-ți 
mai atinge sentimentele,/ nici măcar acest poem foşnitor nu-ți 
mai rânjeşte;/ îți arunci totul în stradă:/ melancolia, trufia,/ 
tristețea de a privi toamna/ prin firul de iarbă...» (Viziune 
toamna)” (Valeriu Bârgău, Generaţia '80, precursori & urmaşi, 
Editura Călăuza, 1999). 

Cristian Livescu, în „Iernile unui băiat cuminte”, se 
referă tot la volumul de debut pe care-l situează în contextul 
generaţiei optzeciste: „Nicolae Băciuț face trecerea între 
echinoxiştii manierist-încifraţi ai anilor '70 şi cei ai 
textualismului livresc-anafectiv, în nuanţa sa clujeană, din 
deceniul nouă. Obsesia cuvintelor ne-scrise, nerostite, ne-trăite 
e dezvoltată de Nicolae Băciuţ, în sensul refuzului lor de a se 
oglindi, de a ceda luciului dizlocant al comunicabilului şi 
tocmai această ezitare prelungită dinaintea poemului — starea 
de enigmatică  nehotărâre ce-l ţine treaz în geneza 
semnificaţiilor sale — constituie tema predilectă a poemelor, ca 
texte care «oglindesc», avide, care răsfrâng mereu cuvinte. 

Nicolae Băciuţ contopeşte tendinţele recunoscute ale colegilor 
de revistă studențească, din cel două momente de efervescenţă 
ale ei şi poemele acestui volum au ceva din estetismul 
încantatoriu sau ezoterizant al unor Adrian Popescu sau lon 
Mircea, dar şi din aglomerarea reminiscenţelor de lectură, mai 
bine spus a stărilor de exultanță din preajma vrafurilor de 
cărți, de aflat la Marta Petreu, Augustin Pop ori Aurel 
Pantea” (Cronica nr. 5 / 1987). 

O referință de o mare însemnătate sentimentală pentru 
Nicolae Băciuţ este cea dată de Nicolae Steinhardt în eseul: 
„Două texte poetice” (Tribuna 50/1986, şi în Pledoarie pentru o 
literatură „nobilă şi sentimentală”, vol. II, Ed. Cronica, 2001. 
p.20-22): „Am găsit cu bucurie, şi nu fără emoție, la Nicolae 
Băciuț una din marile obsesii ale Poeziei din vremea tinereţii 
mele: ideea Poemului ca operă impecabilă, ca ideal absolut 
unic, suprem, atotimbărbătător şi atotbiruitor al oricărui 
cutează să scrie versuri. Numai în anii '20 s-au mai închinat 
vocabule aşa convins şi fierbinți poemului. Pune-ţi masca şi 
vino... sună asemenea unui îndemn din vremea 
suprarealismului începător. Aşa fiind, firesc e ca rolul de 
frunte la Nicolae Băciu{ să-l joace cuvintele, cărora mereu li 
se destăinuie, pe care le solicită, cărora le poartă sfruntat 
respect, care-l rănesc în euforie şi-l supun caznei. Oglinda îi 
este şi ea obiect fermecat, imagine recurentă. Aşişderea 
zăpada, ninsoarea. «Înhămat la frig, trag iarna după mine,/ pe 
sub pământ, ca la o nuntă -/ miresele-au miros de iarbă / şi cu 
zăpadă se-nveşmântă.» ” 

Şi echinoxistul Iulian Boldea dă o mărturie despre 
volumul lui Nicolae Băciuţ: „Echilibrul între notația 
obiectivată, predilectă în multe piese ale acestui volum, şi 
intruziunea afectului, a sentimentului, vădită în poemul citat, 
structurarea poemelor în sensul transcrierii unor adevărate 
aventuri ale expresiei, avatarurile cuvintelor, ale acestor 
esențe şi substitute ale realului, fidele şi infidele în acelaşi 

timp, existența poetului, aflată sub determinările logosului — 
acestea ar fi notele dominante ale lirismului propus de Nicolae 
Băciuț. Interesul pentru poesis, pus în acută relaţie cu realul, 
se intersectează cu fine incizii, decupaje din cotidian. Notaţii 
fulgurante, decise, dovedind o remarcabilă «priză» la real, 
ştiinţa construcției textului, oroare de sentimentalismele 
inflaționiste — toate aceste trăsături îl apropie pe Nicolae 
Băciuț de colegii săi de generaţie, poeții generaţiei optzeci. 
Desigur, o carte este şi nu este revelatoare pentru destinul, 
formarea unui poet. «Muzeul de iarnă» ne relevă însă în 
Nicolae Băciuţ un poet preocupat cu luciditate de discursul 
poetic, ne propune o efigie a poeziei, ne dezvăluie un mod de a 
trăi şi scrie poezia (Echinox nr. 7 - 8 / 1987, p. 4). 

În „Flacăra” din 28 iunie 1986, ca şi în Istoria tragică şi 
grotescă a întunecatului deceniu literar nouă, ediția I, 1993, 
ediția a I-a, Editura Dacia, 2002, Radu G. Teposu 
consemnează: „Nicolae Băciuţ are o foarte educată imaginație 
a scenariului abstract şi a discursului liric, încât e aproape 
imposibil de sesizat granița la care mimetismul superior se 
desparte de mitologia poetică proprie. Tema frecventă în jurul 
căreia se ţese coerenţa volumului «Muzeul de iarnă» (1986) 
este aceea a poetului şi poeziei, a imponderabilelor care intră 
în biografia poemului. Nimic inutil în versurile acestui autor, 
totul părând a intra cu precizie într-un tabel al elementelor, 
după o grilă prestabilită, verificată dinainte. Impresia de 
variațiune în marginea unui motiv constant are naturaleţe, în 
ciuda supravegherii atente a retoricii, iar dozajul calculat al 
finalurilor are un efect indiscutabil: «Visez o zi când rânjetul e 
asemeni unui zâmbet/ peste care se scrie sentința/ numai cu-n 
cuvânt, numai cu bucuria// că odată, odată ca niciodată,/ în 
poemul tău ca-ntr-un baston/ se va sprijini un orb.» (Ars 
poetica). E însă limpede că poetul e un cerebral şi din lecturile 
sale, ce par temeinice şi eficiente, el a învăţat anecdota 
superioară, surpriza, tăietura precisă, echilibrul fabulei. 

Irizările elegiace, când apar, au o notă cultă, înaltă, fiind mai 
degrabă efectul unui joc de abstracții, deşi recuzita împrumută 
mult din materialitatea realului. ” 

Eugeniu Nistor notează, la rândul său, în „Steaua” din 
ianuarie 1990: „După debutul cu volumul de versuri Muzeul 
de iarnă (Editura Dacia, 1986), iată-l pe Nicolae Băciuţ la cea 
de a doua apariţie editorială, obsedat de acelaşi ținut hibernal 
în care miracolul poetic nu conteneşte să îşi urmeze 
desăvârşitele lui metamorfoze: „Poemul se întoarce în 
cuvinte,/ cuvintele se-ntorc în sânge,/ sângele-n iarna ce ne 
minte,/ iarna-n poemul ce ne ninge» (Lecţia despre cerc). Dar, 
ciudat, iernile nu sunt dominate de înălțimi, ci dimpotrivă, sunt 
plane, coborând uneori până la nivelul mării: „Aşteptăm 
împreună iarna,/ o algă-ngenunchind la țărm,/ ca la marginea 
memoriei...» ” (Poeţii). 

Şi criticul Al. Cistelecan are păreri despre volumul în 
cauză, pe care le expune în articolul „Frica de delicateţe”: „În 
cealaltă clasă echinoxistă, unde în locul fastuosului se predă 
concizia şi în locul eufemizării cruzimea notaţiei, se străduieşte 
să intre Nicolae Băciuţ, poet aflat la al doilea volum şi la a 
patra apariție editorială, fiind printre câştigătorii 
concursurilor de debut de la «Albatros» din 1981 şi de la 
«Dacia» din 1984. Desfăşurarea sa lirică, întinsă pe un 
deceniu, e un proces de eliminare a influențelor şi de 
construcție de sine, prin limitarea riscurilor de receptivitate 
prea deschisă la contextul poetic. Scurte etape stănesciene, 
ecouri din prima garnitură echinoxistă sunt depăşite, dacă nu 
de tot, măcar în bună parte, încă din «Muzeul de iarnă» din 
1986, volum centrat pe tema autoreflexivității şi pe dialectica 
specularității. Linia autoreferențială se continuă, mai 
estompată, şi în «Memoria zăpezii» (Cartea Românească, 
1989) de acum, dar centrul de greutate se mută pe notația 


realistă şi pe confesiunea imediată, ancorată în actualitate şi 
în biografism.” („Vatra” nr. 2/1990). 

Gabriel Rusu, în „Memoria cuvântului”, scrie: 
„Concentrarea în cristale de expresie poate metamorfoza 
trăitul în semn: „Un ceas neprivit/ amintindu-și de sine/ până 
la ochii/ fără retine,/ până la secunda de pământ” (Oglindă). 
Băciuț este însetat de poetizarea experiențelor cu aură de 
fundamental, experiențe ale trupului şi sufletului. O febrilă 
îngemănare a vieţuirii cu literatura îi e marca specifică. 
Revenind, cred că în poezia lui, livrescul incită revelarea 
straturilor de adâncime semantică ale cuvântului, asigurând 
consistență în exprimarea lirică” (SLAST nr. 1/ 1989, p.5). 

De o importanţă deosebită este şi părerea lui Eugen 
Simion, în eseul „Poezia — ca o vertebră de aer. Explozia 
tinerilor”: „Nicolae Băciuţ, aflat la o a doua carte, merge în 
aceeaşi direcţie, fără a se apropia însă prea mult de 
biografismul şi poetica texistenței pe care o recomandă ramura 
bucureşteană a generaţiei '80. El cultivă încă tăcerile 
semnificative («când tot ceea ce nu spun sunt»), deschide 
«cartea lumii», caută «cuvântul cel de taină» şi păşeşte 
iscoditor, în modul liric al lui Blaga (în continuare marele 
model), într-un anotimp plin de miracole: «un anotimp al firii 
mele fără margini»... Deşi denunţă într-un loc «poetizările, 
metaforele, metehnele» (metehnele poetizării, desigur), tânărul 
autor transilvan nu se decide, totuşi, să se despartă de ele. Le 
foloseşte numai cu mai mare discreție şi încearcă să introducă 
într-o poezie a interogațiilor, a marii treceri, a aşteptărilor 
nedesluşite şi a altor semne premonitorii, într-o poezie, pe 
scurt, despre miturile esenţiale, notații mai simple despre 
singurătate, frică şi alte suferinţe lumeşti. Biografia rămâne în 
continuare, dominată de fantasmele cunoscute ale poeziei post- 
blagiene. O biografie a Poeziei şi, cum am zis, a Poetului care 
umblă prin lumea plină de tâlcuri pentru a afla arhetipurile şi 
înțelesurile... Nicolae  Băciuț îi dă oarecare identitate, 
nuanțând această călătorie orfică printre lucrurile gravide de 
semne. Anotimpul lui este iarna, sentimentul cel mai fidel e 

singurătatea, animalele lui sunt iepurele şi şoarecele, fecioara 
în poemele sale păşeşte printre lucruri ținând între dinţi o 
floare cu petale stropite de sânge, starea în care s-a instalat 
este o anxioasă aşteptare... Poezia este, în fine, în această 
tălmăcire orfică «o vertebră de aer»... Legea ei spirituală şi 
morală trebuie căutată într-o celebră propoziție filosofică” 
(România literară nr. 23, nr. 1/ 6 ianuarie 1990, p. 10). 

În revista „Ateneu” nr. 4/ 1990, Petru Scutelnicu scrie, 
în articolul „Inteligența metaforei”: „Universul poetic al lui 
Nicolae Băciuţ se conturează şi mai clar din poezia «Poeţii»: 
«Aşteptăm împreună iarna,/ o algă-ngenunchind la țărm/ ca la 
marginea memoriei./ Cei care nu-nving niciodată./ Aşteptăm 
împreună iarna/ ca o lupoaică lingându-şi rănile./ Cei care 
nu-nving niciodată.» Poezia lui Nicolae Băciuţ este o broderie 
de cuvinte-metaforă, cuvinte-idei. Poemul adăposteşte lumea, 
reprezintă o mătăsoasă aşteptare. «lanek împarte cărţile/ ele 
intră în poem;/ şi-ncet intrăm şi noi în el./ Și jocul nu se mai 
sfârşeşte» ”. 

Foarte interesante conexiuni face Traian T. Coşovei, în 
artocolul „Frica scrie cuvinte mari pe geamuri”, cu privire la 
şcoala de poezie nordică: „Nicolae Băciuţ a debutat sub 
semnul geometriilor arctice. Poetul de atunci găsea în spaţiul 
«hibernaly, un loc de recluziune ale cărui contururi se 
desenau în poeme de o severitate a expresiei proprie nordului 
transilvan. Un poet nordic, pentru care livrescul nu era decât 
un mod de raportare la marile modele culturale, iar nicidecum 
un Suport al lirismului. De altminteri, această poezie 
«nordică», transilvană are — în ce priveşte autorii consacrați 
ai generaţiei '80 — trăsături ce o individualizează în contextul 
unui lirism urbanizat, excedat uneori de sugestii ale 
citadinismului în varianta munteană dominată de poeții 
Cenaclului de Luni. Aurel Dumitraşcu, dispărut prematur, lon 
Mureşan, Marta Petreu şi loan Morar sunt exponenții acestei 
şcoli de poezie caracterizată prin rigoarea construcţiei, 

expresia apoftegmatică alternând cu o discursivitate controlată 
(Ion Mureşan) şi cu un cerebralism tragic, cu nuanţe 
expresioniste (Marta Petreu), până la ceea ce aş numi un 
cehovianism hibernal (loan Morar). Nicolae Băciuţ este şi el 
unul din exponenții acestei şcoli de poezie, opusă celei 
muntene: acea şcoală munteană de poezie ce poartă amprenta 
spiritului lui Nicolae Manolescu, dar purtată de degetele lui 
Ion Stratan, Mircea Cărtărescu, Florin laru, Alexandru 
Muşina, Matei Vişniec, Doru Mareş (şi, probabil, dacă aş fi 
ispitit de zelul lui lon Bogdan Lefter, i-aş aminti pe tofi, 
inclusiv, dal, mai ales pe subsemnatul), o şcoală de poezie 
lacomă de realitate, epatând nu burghezul ci, vail, activistul, 
discursivă şi ironică, sarcastică şi cinică, mimând uneori o 
tristețe excitată, o melancolie virilă, înzdrăvenită de senzaţii 
lexicale tari, cu un ochi la «slănina» lui Mircea Dinescu şi cu 
altul la «făina» lui Nichita Stănescu, o şcoală ce procură 
poezie din aroganță, plictis, dezgust, uimire, exclamaţie şi 
erotism eşuat în text. Încă de la debut, un debut mult întârziat 
de vigilența cenzurii, Nicolae Băciuț se anunța un poet 
important, al cărui talent (care în variantă ardeleană 
înseamnă şi încrâncenare) se remarcă şi în ultimul volum 
apărut, «Memoria zăpezii», Editura Cartea Românească, 
1989. Şi cu acest volum, Nicolae Băciuţ rămâne un poet al 
recluziunii, un spirit retractil, dar cu virulența metaforei 
accentuată în versuri în care biografia pluteşte ca o ceaţă 
peste decoruri înfrigurate de sentimentul tragic-temperat. De 
altminteri, tocmai această transparenţă îl individualizează pe 
autor” (Traian T. Coşovei, Hotel Urmuz, Editura Călăuza, 
2000, pp. 100 — 102; text publicat inițial în Contemporanul nr. 
42/ 18 octombrie 1991). 

Gavril Moldovan îi face lui Nicolae Băciuţ un „Profil 
de scriitor”: „Un prieten mereu grăbit şi foarte ocupat. Deşi 
s-a născut în plin Ardeal, la Chintelnic, pare mai degrabă un 
scoțian, uscăţiv, cu alura lui nonşalantă de reporter frenetic, 

mereu în căutarea faptului cotidian. Un tânăr care din această 
toamnă nu va mai fi atât de tânăr, dar care şi-a probat talentul 
în mai multe direcţii. Cu succes, am putea spune. (...) Dar cea 
mai fecundă şi mai Statornică preocupare a sa este poezia. 
Încă de la debut, se presimţea o personalitate meditativă cu 
implicaţii nostalgice în lumea ideilor. Lucrul acesta a fost 
semnalat de Traian T. Coşovei, într-o cronică la volumul de 
debut «Muzeul de iarnă». În acest prim volum, Băciuţ 
abordează o tematică curioasă oarecum, plină de semnificaţii. 
Raportul dintre cuvânt şi realitate este acela al raportului 
dintre oglindă şi realitate, oglindă ce poate «să mărească 
lucrurile cele mai mărunte..., altele fac să apară imagini 
răsturnate sau oblice sau arată două obiecte în loc de unul» ” 
(Răsunetul nr. 1214/ 28 septembrie 1994). 

Şi despre următorul volum de versuri, s-au pronunţat o 
sumă de critici şi poeți. 

Traian T. Coşovei, în „O dioramă a frigului”, 
consemnează: „Avem de a face şi aici cu un peisaj încremenilt, 
captiv în banchiza de gheaţă a unui spirit cerebral, sever 
cenzurat în accesele de senzualitate melodioasă, pe care poetul 
preferă să le preschimbe în stalactite transparente ale 
reflexivităţii. O dioramă a frigului, o fişă „clinică ” a pulsului 
încetinit de o temperatură lirică mai degrabă potrivită 
meditaţiei decât artei descrierii: «Noi stăm în faţa unei pâini 
de gheaţă -/ se spune,/ o pâine rumenă şi arătoasă -/ în timp 
ce-n aburul privirii/ cenuşa grâului refuză coacerea,/ câmpia 
îşi alungă propriul deal,/ pădurea se retrage în copac,/ iar 
mâna dreaptă creşte/ chiar din mâna stângă/ cu care vine 
cineva/ şi taie pâinea.// În faţa noastră însă nu-i/ decât un 
strop de lacrimi  licărind.»” (Pâinea de gheață). 
(Contemporanul nr. 42/1992, şi în volumul Traian T. Coşovei, 
„Hotel Urmuz”, Editura Călăuza, 2000). 

I.S. Moişa scrie despre „Casa cu idoli” astfel: „Cea mai 
recentă carte, «Casa cu idoli», publicată la Tipomur, este o 

«lecţie de ascultare» a ecoului întrebărilor poetului, dar şi 
constatarea efemerității demersurilor poeticeşti, «căţcăitul 
acela firav/ ca un firicel de sânge» în acea Casă cu idoli, care 
«intră în noapte» ”. 

Adrian alui Gheorghe scrie despre volumul „Manualul 
de ceară”: „Poezia lui Nicolae Băciuţ din ultima sa carte, 
«Manualul de ceară», reprezintă o întoarcere a poetului la 
stările sale iniţiale, cele semnalate de critică încă de la debut, 
atunci când era mai atent la ce spune decât la cum spune. 
Discursul poetic este grefat pe o sensibilitate de tip autarhic, 
care nu se supune decât închipuirilor datorate inspiraţiei şi 
experienţei cu care s-a îmbogățit, în timp, sentimentul: «Doar 
tu, care amâni mereu ceva,/ care duci o povară într-o altă 
povară,/ care-ntorci linia zilei pe dos,/ care eşti iarnă în fiece 
vară,// Care eşti început fără sfârşit,/ limbă fără de ţară,/ doar 
tu naşte-mă încă o dată,/ doar tu, iar şi iară.// Naşte-mă tu, în 
fiece noapte,/ mai naşte-mă cu o moarte» ” (Convorbiri literare, 
ianuarie 2002). 

Valentin Marica, în eseul „Cina din Cuvânt”, scrie 
despre „Solstiţiu la Echinox”, titlu emblematic pentru revista 
de unde a pornit Nicolae Băciuţ: „Călătoria orfică a lui 
Nicolae Băciuţ, «printre lucruri gravide de semne», cum ar 
spune acad. Eugen Simion, continuă într-o «carte cu prieteni» 
— «Solstițiu la Echinox» - un adagiu al anului poetic, cel cu 13 
luni, căutându-se şi regăsindu-se în 13 comentarii plastice. 
Nicolae Băciuţ îşi întâlneşte 13 poeme cu 13 artişti plastici pe 
care i-a «sărbătorit» în Galeria Fortuna din Târgu-Mureş: 
Lucia Călinescu, Adrian Chira, Mariana Șerban, Mircea 
Moldovan, Vasile Grama, lon Şulea, Maria Gliga, Victor Datu, 
Radu Ceontea, Florin Strejac, lon Petru Pop, Gheorghe 
Mureşan şi copilul Costina Zehan;  «conviețuirea» este 
inevitabilă. Anul 2001 a fost pentru Nicolae Băciuţ unul al 
iniţiativelor culturale şi plastice. În «Solstițiu la Echinox», 
Nicolae Băciuţ comprimă şi, în acelaşi gest, dilată timpul — 

coincidentia opossitorum. «Cobor din timp în anotimp», spune 
poetul; anotimpul, în citirea noastră, fiind echinoxul clujean, 
iar timpul — solstițiul. Şi echinoxul şi solstițiul sunt naşteri; 
«cum iar şi iarăşi m-aş mai naşte»; cu aceeaşi «memorie a 
zăpezii», Nicolae Băciuţ a publicat un volum intitulat 
«Memoria zăpezii» ” (Cuvântul liber, 2001). 

Şi Tit-Liviu Pop afirmă despre această carte: , Cartea de 
faţă este una din primele încercări de a asocia plastica poeziei, 
până acum plastica fiind, într-un fel, doar subordonată 
acesteia; Nicolae Băciuţ vrea să împlinească horațianul «Ut 
pictura poesis», iar ceea ce a rezultat se citeşte, dar se şi 
priveşte, fiind o punte, după cum însuşi mărturiseşte, între anul 
poetic şi anul plastic, ambele având acelaşi număr de luni, iar 
valenţele lor excesive sunt îngemănate. Titlul ne aminteşte de 
anotimpul poetic reprezentat la Cluj de revista Echinox şi 
mentorul ei lon Pop, la o tinerețe ajunsă acum la deplina 
maturitate. Fiecare poezie (treisprezece, câte una pe lună) este 
însoțită de o reproducere din plastica mureşeană, plus cele 
două coperte exterioare. Autorul a realizat astfel o carte 
delicată şi complexă, pe care o îndrăgeşti într-un alt fel decât 
cele obişnuite, prin autor şi prietenii acestuia, coautori 
justificaţi” (Mesagerul literar şi artistic, nr. 1(28), ianuarie 
2002, p.2). 

Despre cartea „Între lumi” se pronunţă Iulian Boldea: 
„Din paginile acestei cărţi, al cărei ton este patetic şi grav, N. 
Steinhardt şi mai tânărul său interlocutor desprind o etică 
superioară a profesiunii de scriitor. Mesajul pe care ni-l 
transmite N. Steinhardt nu doar prin această carte, prin toate 
cărţile sale, este de o tulburătoare vitalitate, un optimism 
tonic; credința criticului,  eseistului şi gânditorului N. 
Steinhardt în atotputernicia scrisului, în imperativul estetic, în 
magia cuvântului care poate învinge timpul este pe deplin 
edificatoare” (Cuvântul liber, 1994). 

Cristian Stamatoiu notează, în „Epistolarul Steinhardt - 

Băciuţ”, la rândul său: „Pe fondul unei aprecieri, ce se vede a fi 
reciproce, dar şi a unei «invidii» — într-un sens față de 
experienţa totală a istoriei — religiei — culturii în cel mai auster 
sistem moral, şi în celălalt sens faţă de tinerețea creatoare ce 
«nu aşteaptă numărul anilor» — cei doi (se) comunică. Sensul 
acestui transfer este, pe lângă cel al emiterii de informație, 
acela al autodefinirilor interioare faţă de un element 
referential neaşteptat de incitant pentru fiecare dintre noi doi. 
În această interlume, nimic nu aduce cu subțirimea dosnică a 
jurnalului paideic sibian, pentru că aici atmosfera degajată de 
cele două caractere, colțuroase dar cooperante, este una a 
curajului bărbătesc. Se află însă printre rânduri o grijă 
nemărturisită ca în nici un caz, în virtutea unui avantaj de 
context, să nu se aplice principiul comportamentist conform 
căruia şi în cea mai neînsemnată conversaţie este vorba de un 
eu ce vrea să spună alt eu (apud Spitzer şi Bally)” (Vatra 276/ 
1994, p. 4). 

„O carte superbă în conținu, - spune Mariana Cristescu - 
splendidă şi în rotundul ei vizual (coperta Liliana Bolboacă), 
girată inclusiv de Al. Paleologu (coperta IV): «Pe Nicu l-am 
cunoscut mult mai târziu, în 1954, la Câmpulung, unde eu 
locuiam clandestin, cu acte false şi cu alt nume, şi unde a venit să 
mă vadă. El venise pentru Noica, dar a aflat că sunt şi eu acolo. 
Nu mă cunoştea şi i-am fost recomandat ca o curiozitate pe care 
a venit s-o cunoască. Întâlnirea noastră a avut un caracter 
fulgerător. Adică ne-am declarat şi ne-am constatat prietenii din 
copilărie şi perfect şi total exhaustiv comunicanți». A se citi 
neapărat!” (Cuvântul liber, iulie 2001). 

Şi Valentin Marica, în „Semper fidelis”, scrie despre 
această carte în mod negrăit de frumos: „Despre talentul ca 
taină şi despre pericolul de moarte al depersonalizării 
scriitorului; despre oribilitatea suspiciunii în viaţa literară, 
puterea discernământului în critică, semnele însingurării şi ale 
fricii scriitorului; despre curaj, bunătate, laşitate, cuviință, 

denunţ, invidie, inteligenţă, luciditate; despre fenomenul poetic 
optzecist sau «țâşnirea spre libertate»; despre teroarea în 
literatură,  batjocorirea valorilor literare, primejdia 
compromisului; despre aderarea la comunism, prin grabă şi 
necunoaştere; despre comunism ca generator de laşități, 
şmecherii, năpaste; despre dogma în literatură, cuvioşia 
fătarnică, prostia biruitoare, răbdarea convulsiilor istoriei 
care înfrigurează, irită şi îmbolnăvesc; despre libertatea 
încăpută pe mâna nerozilor, premergătoare de haos, făcându-l 
pe om fantoşă şi locuitor al iadului; despre scrisul ca plăcere 
şi caznă; despre memoriile ca literatură, discreția literară, 
«parantezele» în evoluția unei culturi, posteritatea lui Noica, 
integrarea lui M. Eliade în cultura română, experimentul 
literar, poezia ca muncă negrăbită; despre soarta sinei; despre 
a nu te teme de moarte; despre declinul Occidentului sau 
hotărârea acestuia de a se sinucide; despre amestecul, în 
scrisul literar, a lucrurilor remarcabile cu cele ca «apa de 
ploaie», când lipsesc: strunirea, reflecţia, respectul şi 
guvernează: clişeele, fleacurile, repezeala, ciornele, 
lozincăriile şi capcanele modelor; despre a fi treaz în 
literatură. Un altar de idei, în litera şi legea Monahului de la 
Rohia; în (şi din) sfințenia sa; în «Convorbirile cu Nicolae 
Băciuţ» din volumul «Între lumi», ediția a 3-a, revăzută, 
Editura Dacia, 2006. O carte a devoțiunii. Pentru ideea de 
sfințenie, Steinhardt avea, cum mărturiseşte Al. Paleologu, «o 
devoțiune, o închinare pe care, de fapt, ar trebui s-o avem şi 
noi...» Nicolae Băciuț aşează această «închinare» în dreaptă 
socotință.  Intervievează un spirit protector, credința ca 
fericire, exigența ca valoare umană, risipirea de sine a 
Sfântului «ocrotitor pentru cei care trebuiau  ocrotiți», 
dându-ne, cu bucurie şi religiozitate, cartea prețuirii. Îi citeşti 
paginile, îi asculți vocile, îi respiri vecernia..., învățând, pe de 
rost, Scrisoarea către un tânăr poet, din bătrâneşti- 
copilăreştile spuse ale Sihastrului ” (Cuvântul liber, 2006). 

Despre Jurnalul de călătorie „America, partea 
nevăzută a lunii” a scris şi lon Moise: „Evident, cartea e şi 
rodul unei activități publicistice, reportericeşti, Nicolae Băciuţ 
fiind deopotrivă redactor la Televiziunea Română pentru 
județele din Nordul Ardealului şi recent membru în Consiliul 
de Administraţie al acestei instituţii naţionale de informaţie. 
Aşadar, după aceste sumare date despre autor, să vedem cum 
reuşeşte un poet să nareze o sumă întreagă de situaţii şi 
întâmplări prin care a trecut în scurta sa şedere în țara pe care 
Romulus Rusan o numea «... a ogarului cenuşiu». O carte 
memorialistică este în fapt un jurnal mascat (adevăr pe care 
Băciuț nu ezită să-l recunoască), în care impresiile, în funcţie 
de aplicaţie, de orizontul cunoaşterii şi cel cultural, pot ridica 
realul şi faptul brut la nivel de sensibilitate artistică. Aşa a 
făcut Bogza pe bicicleta sa, aşa a făcut Hogaş pe «Pisicuţa» 
sa, aşa a făcut mai recent Alexandru Căprariu în impresiile 
sale despre ţara lui Ibsen. Dar Nicolae Băciuţ are ambiția, să-i 
zicem manifestă, de a depăşi modelele, încercând să descopere 
în America mai ales acele zone umane, mai puţin reperate de 
alții înaintea sa. De fapt, şi titlul e o sugestie în această 
direcție” (Minerva, nr. 46-47/1995, p. 13). 

Bianca Bogdan scrie despre volumul „Anotimpul 
probabil”: „Pagini de istorie literară, cele 7 interviuri incluse 
în volumul «Anotimpul probabil» prezintă scriitori care nu mai 
sunt în viaţă, personalități marcante ale lumii literare, precum 
Romulus Guga, Florin Mugur, Nichita Stănescu, N. Steinhardt, 
dar şi personalităţi controversate, precum Eugen Barbu şi 
Mihai Beniuc. Ele depun mărturie, după cum se exprimă însuşi 
autorul, «despre un timp şi o epocă (cu sclipirea aurului fals!), 
aşa cum au fost surprinse acestea, în plină desfăşurare şi din 
interiorul lor» ”. 

Victor Ştir afirmă în legătură cu volumul despre 
America: „A doua Americă este jurnalul călătoriei făcute cu 
ocazia celui de al XX-lea Congres al Academiei Americano- 

Române de Arte şi Ştiinţe (A.R.A.) ținut în 1995, la Reno, în 
Nevada. Cartea face, pe lângă istoria călătoriei, şi pe cea a 
A.R.A. Aflăm astfel că A.R.A. a fost fondată în 1975 de 
monseniorul Octavian Bârlea şi că a reunit marile 
personalităţi culturale ale diasporei române, ca Eliade, 
Cioran, Ionescu, V. Horia, G. E. Palade. În economia cărții 
intră interviuri cu membri ai diasporei, între care preotul 
ortodox Cornel Todeasă, care vorbeşte despre dificultăţile de 
organizare a comunității româneşti, despre biserica ortodoxă 
în care slujeşte şi slujba se face jumătate în română, jumătate 
în engleză” (Mesagerul, 1996). 

Ştefan Covrig, în „Originalele oferte ale unui poet” 
consemnează: „Lectura celor 25 de interviuri, strânse de 
Nicolae Băciuț în volumele «Anotimpul probabil» (1995), 
respectiv «Curs şi recurs» (1997), ne oferă tot atâtea 
fragmente de orizonturi literare, necunoscute şi nebănuite, 
unul mai interesant şi mai original decât altul, deci cu atât mai 
ispititoare pentru cititorul dornic să răzbată dincolo de 
imaginea mai mult sau mai puțin cunoscută a autorilor 
intervievaţi, în tainițele concepțiilor literare şi străduințelor 
impuse de procesul creației. Invitându-ne să fim părtaşii 
curiozității sale animată de setea cunoaşterii, temeinic înarmat 
cu date referitoare la viaţa şi opera celor 25 de poeți, prozatori 
şi critici literari, N. Băciuţ îşi joacă cu naturaleţe cuceritoare 
rolul de ghid şi regizor, orientându-şi mănunchiul razelor 
detectoare spre separeurile lăuntrice, temeinic ferecate ochilor 
indiscreţi, bogate în intimităţi de tagmă şi puncte de vedere 
personale, invitându-i stăruitor, cu respect şi eleganţă, la 
destăinuiri aşteptate cu jind de cititori” (Cuvântul liber, 1 
noiembrie 1997, p. 3). 

Lucian Vasiliu notează, în „Tot mai departe, generația”, 
opinii despre cartea lui Nicolae Băciuţ, „Şi aşa mai departe”: 
„Volumul de acum e o însumare inspirată de documente 
literare pe tema «scriitorul tânăr», adunate din presa vremii 

(Echinox, Vatra, Caiete botoşănene, dar şi din SLAST), o carte 
a fidelității autorului faţă de generaţia optzeci. Regăsim 
răspunsuri la anchete, interviuri, alte intervenții semnate de 
Nicolae Băciuț sau de parte din confraţi (de la Magdalena 
Ghica la Mariana Codruţ, de la Emil Hurezeanu la Matei 
Vişniec, de la Marta Petreu la loana Crăciunescu, de la 
Mircea Cărtărescu la Gellu Dorian, de la Radu G. Teposu la 
Liviu Antonesei, la Traian T. Coşovei sau Nichita Danilov). 
«Ș.A.M.D. (Şi aşa mai departe)» este, într-un fel, partea de 
contribuţie a lui Nicolae Băciuţ, pe parcursul, aproximativ, al 
unui deceniu literar, în încercarea de a sprijini, de a atrage 
atenția, de a clarifica mişcarea literară căreia îi aparţine, 
pornind de la conceptele de generaţie, discutate şi disputate de 
interbelicii Mircea Vulcănescu şi Tudor Vianu sau de 
contemporanii Mircea Martin, lon Pop, Marin Mincu, 
Laurențiu Ulici, Constantin Schifirneţ” (Convorbiri literare, 
nr. 1/1997) 

În „Gazeta Reghinului”, Anul IX, Nr.4 (87), aprilie 
1998, şi „Patrafir peste cuvinte”, Editura Nico, 2007, Răzvan 
Ducan scrie câteva „Reflecţii pe marginea cărţii de interviuri 
«Oglinzi paralele»”, de Nicolae Băciuţ, Editura Ambasador, 
Târgu-Mureş, 1997: „Între aceste feluri ale «arătării cu 
degetul», sinonime cu împingerea în faţă, ale descoaserii 
literare şi ale punerii în valoare, Nicolae Băciuţ se arată, 
involuntar,  nepremeditat, pe sine,  îmbogăţindu-se prin 
împuţinare (şi prin impuținarea numărului de cuvinte folosite), 
mânuind, în cel mai bun sens al cuvintelor, firele discuţiei în 
sensul dialogului substanțial. Cu alte cuvinte, perimetrul 
«Oglinzilor (sale) paralele» e suma fericită a tuturor laturilor 
şi, nu în ultimul rând, generozităţii sale. Parafrazându-l pe 
Blaga, îi spun: Felicitări, Nicule, pentru această nouă «piatră» 
pentru templul tău!” 

loan Suciu Moişa scrie despre „Babel după Babel”: 
„ Cunoscutul poet şi publicist Nicolae Băciuţ publică la Editura 
Tipomur o nouă carte de interviuri, «Babel după Babel». După 
cum, foarte exact şi obiectiv observa lon Şeuleanu, pe coperta 
cărţii, «volumele de convorbiri — interviuri, jurnalele de 
călătorie, cartea de publicistică ne arată alte fațete ale 
talentului şi personalității lui Nicolae Băciuţ, acelea de 
intelectual atent la viaţa cetăţii şi la dinamicile dinlăuntrul 
fenomenului cultural». E de ajuns să aruncăm o privire asupra 
numelor intervievaţilor din această carte pentru a realiza că ne 
aflăm în fața unei cărți document: Al. Cistelecan, Anton 
Cosma, Anghel Dumbrăveanu, Gh. Grigurcu, Mircea Ivănescu, 
Radu Mareş, Achim Mihu, loana M. Petrescu, Cornel Regman, 
Mihai Sin, Lucian Valea, lon Vlasiu, Paul Bailey, Alan 
Brownjon, Nicu Caranica, Gabriel Stănescu. ” 

Valentin Marica, în „Viaţa ni se-mparte sau despre 
noblețea expresiei”, are ca obiect de studiu cartea „Alb pe 
alb”: „«Alb pe alb» este astralul unei biografii poetice; al 
acelui moment în care lucrarea prin cuvânt îşi desluşeşte, 
generic, despovărarea: «Nu e nici viață, nu e nici moarte,/ 
totul rămâne închis într-o carte». Versul e în ordinea lui sacră. 
Irepetabila biografie a poetului intră în respirările Marelui 
Tot: „viața mea nu mai este viaţa mea...” (Într-o elegie, dintr- 
un alt volum, Nicolae Băciuţ dizertează despre felul în care 
putem să-l respirăm pe poet)” (Cuvântul liber nr. 1/2003). 

Aceeaşi carte este subiectul cronicii „Tatăl nostru, care 
eşti în cuvinte” scrisă de Lazăr Lădariu: „Cartea «Alb pe alb», 
prin naturaleţe lirică şi dezinvoltură, este o plăcută promenadă 
a sentimentului benefic spre inițiere, pe teritoriile poetice 
cândva confundate cu trăirea terestră pierdută, apoi recucerită 
cu sabia ascuţită a metaforei şi a sensurilor filosofice, aşa cum 
reiese din poemele Judecata de Apoi şi Unda: «Să mai rămân 
câte puțin,/ cum strugurii în lacrima de vin». Echinocțiul 
dobândeşte parcă, în poezia lui Nicolae Băciuţ, prin acea 

«mişcare a sentimentelor», alt sens decât cel strict astrologic: 
«Ca şi cum mi-ar ninge-n trup,/ ca şi cum aş fi de gheaţă,/ 
nopțile se sting în mine,/ moartea este dimineaţă,// cifrele sunt 
litere,/ albul este ghilotină/ şi fereastră-mi este roşul,/ aerul 
îmi e rugină.// Ca şi cum mi-ar ninge-n trup,/ umbra-n mine e 
un lup» (Mijloc de iarnă)” (Cuvântul liber nr.1/ 2003). 
Valentin Marica explică în chip foarte original sintagma 
călătoriei la Muntele Athos în intervenția „Omilii la Muntele 
Athos”: „Firul Ariadnei, în călătoria spre Muntele Athos, este 
înfrângerea Minotaurului; ființa călătoare (homo viator), 
răscolită în năvala transcendentalului (ce greu e să te mistui în 
Fiinţă, spunea Emil Cioran) se despovărează de ispită, 
pătrunzând în scenografia cerului; căci cerul este, aici, 
criteriul evaluator al binecunoscutului şi necunoscutului. De 
data aceasta, Muntele Athos nu mai e visul, simbolul de 
dincolo de orice realitate, ci, în relaţii de semnificaţie cu 
«lumina din lumină» sau «Dumnezeul adevărat din Dumnezeu 
adevărat», devine «Muntele Athos din Muntele Athos». Astfel 
se poate rezuma jurnalul de călătorie la Muntele Athos al lui 
Nicolae Băciuț, o carte scrisă la «cald», sub patrafirul unde 
spovedania iese din înfloriturile stilistice (notaţiile lapidare pe 
care şi le impută autorul sunt justificate), pentru a fi linia de 
cursivitate şi de reverberaţie într-o experiență unică. Autorul 
jurnalului (sau al documentarului?) este mai mult decât 
cronicarul unui pelerinaj. Într-o «carte de stări», visul 
premergător îşi estompează febrilitatea unduirii, ca apoi să 
irumpă, Muntele Sfânt din evaziunile gândului şi cel din 
realitate unindu-se, coexistând în numele unui timp deasupra 
celui fizic; numit de autor al «îndepărtării şi liniştii». Nicolae 
Băciuț filtrează locurile fără de egal ale Athosului, unicitatea 
spirituală a acestora, în arderea interioară a unei inițieri 
fundamentale,  vegheate cu bună ştiinţă de inocența şi 
smerenia care duc spre un Munte Athos al eului ca spre o 
opera aperta; căci pelerinul constată, cu uimire, că abia a 

reuşit să ridice vălul de pe Muntele Sfânt, că acesta «are multe 
să-mi spună, eu am mai multe să-l întreb» ” (Cuvântul liber, 
2004). 

Şi Aurel Hancu îşi exprimă părerile în legătură cu 
volumul „De la San Francisco la Muntele Athos”: „Cartea lui 
Nicoale Băciuț, De la San Francisco la Muntele Athos (Ed. 
Reintregirea, Alba-lulia, 2004, 366 p.) strânge la un loc — 
într-un fel de operă definitivă — scrierile sale anterioare despre 
şederea sa în America, la o bursă de studii, şi cele legate de 
recentul său «pelerinaj» la Muntele Athos. Impresia noastră 
este că autorul a ştiut să găsească tonul cel mai potrivit între 
confesiune (jurnal) şi relatarea care conduce spre reportaj sau 
spre proza documentară. Totul este viu, ca şi când lucrurile se 
petrec sub ochii noştri, ca şi când nimic nu este inventat, totul 
este descoperit, ca într-un fel de unică revelaţie, trecută prin 
prisma celui care o transmite, încărcată de vibraţiile lui 
afective, lucide şi convingătoare” (Cuvântul liber, 26 
octombrie 2004). 

Printre referințele critice se află presărate şi file de 
dicționar care-l au ca subiect pe Nicolae Băciuţ. 

Cartea de căpătâi, „O istorie a literaturii române 
contemporane în interviuri”, însumând circa o mie de pagini în 
trei volume, a suscitat numeroase opinii critice. 

Petru Poantă afirmă despre aceasta: „«O istorie a 
literaturii române contemporane în interviuri»: iată o idee 
ingenioasă şi provocatoare. Într-o asemenea perspectivă, 
istoria literaturii este o operă deschisă, aleatorie, în care 
scriitorii sunt deopotrivă personaje şi autori. E un spectacol 
eclatant, de o fabuloasă diversitate, pe un scenariu, şi el mereu 
imprevizibil, scris de Nicolae Băciuţ. Volumul va constitui o 
surpriză alarmantă pentru defetişti, căci se va observa 
numaidecât că lumea literară de sub comunism e populată de 
fiinţe vii şi de multiple spirite liberale; o lume deloc uniformă 
şi în care nu se vorbea doar limba de lemn. Avea culoare, idei 

şi dinamism, restituite prin aceste interviuri, nu atât ca nişte 
documente de arhivă, cât ca expresii ale unei reale 
efervescenţe spirituale. ” 

Alex Ştefănescu, Valentin Marica, Lazăr Lădariu, Ion 
Ilie Mileşan, Virgil Raţiu, Valeriu Russu, Ion Longin Popescu, 
Victor Ştir, Daniela Pănăzan, Marcela Ciortea, Elena M. 
Câmpan, Ion Buzaşi, Corina David, Ileana Sandu, Dumitru 
Titus Popa, Florentin Popescu, şi-au exprimat opiniile în 
legătură cu această importantă apariție pentru literatura 
română. 

Şi volumul bibliofil „Portret după autoportret” este în 
atenția multor critici, printre care Mariana Cristescu, Victor 
Ştir, Valentin Marica, acesta afirmând: „«Portret după 
autoportret» este cartea maturității creatoare depline a 
autorului stăpân pe «armele» sale; cu dorinţă şi posibilităţi de 
detaşare de un tip de sine imanent, metabolizat printr-o 
«siderurgie» interioară în sensul abordării reci, septentrionale 
a propriei subiectivităţi. Astfel, componenta erotică a temelor 
frecventate de poeme este distilată până la sunetul pur al 
sentimentului lipsit de orice subvenție dionisiacă, păgână. În 
acord cu sinele auctorial, poemele au o schelărie ideatică din 
oase de lumină îmbrăcate în straiele graţiei, croite după un 
tipar de rafinament îndelung decantat. Discursul se 
fragmentează în entități care, din postura de visual, reclamă 
rostirea ca argument asigurator al echilibrului 
multidimensional al poemului, «minat» de cerebralitate şi 
limpezime. Lecturat cu voce tare, poemul “sonor” este 
muzical, ceea ce nu-i de ici-colea azi, când disonanțele din 
adâncul poeziei ianuşiene aduc «tsunami». Autor a peste 
douăzeci de cărţi, Nicolae Băciuţ este scriitor în toată puterea 
cuvântului, convins de menirea sa” (Mesagerul, 31 ianuarie 
2006) 

Profesoara Mioara Kozak a ales să scrie: „Glosse la 
Muntele Athos”, o frumoasă pledoarie atât pentru pelerinaj, cât 

şi pentru lectură: „În această veghe a gândului, a firii, se poate 
înscrie un pelerinaj la Muntele Sfânt. Într-un spaţiu mistic, 
unde timpul se măsoară altfel, iar cerul coboară pe pământ. 
Muntele Athos - Meteora Via Bizanţ, carte a scriitorului 
Nicolae Băciuţ, este o carte de An Nou. Atât în sens metaforic 
cât şi al cronologiei. Apare la început de an, un început în care 
vrem să credem că vom fi mai aproape unii de alții şi de 
Dumnezeu (dacă e să-l credem pe Malraux, secolul religios a 
început deja!). Ea este, ca orice carte, o călătorie spre sine, 
mai întâi. Este, apoi, o invitaţie la Muntele Athos, pentru cei ce 
nu-l pot cerceta cu pasul. E o carte ce degajă curăţenie şi o 
sfioşenie de început de lume, predispunând astfel la reflecţie şi 
la o meditaţie adâncă: viaţă pe Muntele Athos!...” (Cuvântul 
liber, 31 ianuarie 2006). 

Mircea Bătrânu scrie despre „Anotimpul din colivie” 
iar Valentin Marica despre volumul „Trecut provizoriu”: 
„«Trecutul provizoriu» al scriitorului Nicolae Băciuţ este un 
panopticum al actualităţii culturale; în care notorietatea se 
întâlneşte cu derizoriul, luciditatea cu fleacul, noblețea cu 
clişeele. Publicistul, căruia îi repugnă demisia morală, în faţa 
clipei, consemnează semnificativ, cu nerv, cu bătaie lungă, 
avataruri şi graţii, în pagini de comentarii, interviuri, anchete 
literare, însemnări, flash-uri, dar şi în tablete cu referire la 
Rebreanu, Steinhardt, Caragiale, Elie Miron Cristea, Al. 
Paleologu, Mihai Ursachi, Aurel Rău, Gheorghe Șincai, sau în 
genericul evenimentelor culturale. Nicolae Băciuţ citeşte 
semnele realului în afişe de librărie, în achiziţiile de carte ale 
bibliotecilor publice, în debuturi literare, în programele 
editurilor, în date aniversare ale istoriei literaturii române sau 
în fenomenul Echinox” (Cuvântul liber, 2006). 

Răzvan Ducan a ales să scrie despre volumul „Sacru şi 
profan în Ţara Sfântă” şi despre cartea „Nicu Caranica. 
Dincolo de noapte”, o restituire a poetului român care a trăit în 
exil: „Omul a cărui zi de lucru cred că e de 25 de ore a reuşit 

din nou să mă lase fără grai, desigur, la figurat. Abia de am 
reuşit, printre alte preocupări, să citesc şi să scriu despre 
ultimele două cărţi publicate în mai puțin de o lună şi 
jumătate, că, «peste noapte», în liniştea alergătorului de cursă 
lungă, Nicolae Băciuţ publică alte două cărți: «Mihai Sin. 
Ierarhiile liniştii» şi «Nicu Caranica. Dincolo de noapte», 
ambele la Ed. Nico, Tg.-Mureş, 2006. Prima carte, «parte a 
unui portret în mişcare, o provocare la o reevaluare dreaptă, 
fără culise de politică literară, a unui scriitor care şi-a pus 
amprenta pe devenirea fenomenului literar mureşean mai bine 
de două decenii», după cum afirmă autorul însuşi în prefața ei, 
iar a doua - o carte de recuperare şi integrare a scriitorului 
din exil, Nicu Caranica (1911-2002), «în literatura căreia îi 
aparține de fapt şi de drept» (după acelaşi N. Băciuţ). Ambele 
cărți cuprind, în principal, miezul tare, aş spune, interviuri 
luate de autor (inclusiv pe bandă magnetică,pe vremea când 
acesta lucra la TVR, în cazul lui Nicu Caranica), în diverse 
contexte, cele mai multe publicate în Vatra, Luceafărul, 
Cuvântul liber etc., sau chiar nepublicate. În acest sens, cărţile 
sunt de recuperare literară, de readucere în lumina atenţiei a 
unor incontestabile valori literare româneşti. Una, la o vârstă 
a «Schimbării la faţă», Mihai Sin, iar alta, la câțiva ani de la 
decesul scriitorului Caranica. Ineditul, uneori, al spuselor 
intervievaţilor, conduce cărțile şi spre a latură a completărilor 
portretiste. Gestul făcut de autor are, incontestabil, din acest 
punct de vedere, şi o valoare morală ce denotă felul în care 
Nicolae Băciuţ îşi înţelege şi îşi asumă, acum, în «Anno 
Domini» 2006, rolul de om de litere, soldat al eternei cetăţi al 
culturii române! ”. 

O altă carte recenzată este cea despre „Romulus Guga. 
Bărci în amurg”, semnată împreună cu Mariana Cristescu. Şi 
despre ea scrie Răzvan Ducan. 

Ileana Sandu recenzează volumul „Nichita Stănescu. 
Cu colțul inimii”: „O abordare critică a operei lui Nichita 

Stănescu este sortită a rămâne mereu o întreprindere dificilă 
şi provocatoare. Dificilă, întrucât — citându-l pe Nichita 
Stănescu — «a înţelege poezia înseamnă a putea iubi; şi e greu, 
e foarte greu să poți iubi». Provocatoare, pentru că 
«traducerea» în cuvinte a «necuvintelor» va deschide mereu 
alte şi alte căi către universul liric al poetului, adăugându-i 
noi şi nebănuite dimensiuni. Astfel fiind, o carte despre Nichita 
Stănescu este şi va fi întotdeauna binevenită. Cu atât mai mult, 
o carte scrisă «cu colțul inimii», aşa cum o face Nicolae 
Băciuț, în recentul său volum (Nichita Stănescu — Cu colțul 
inimii, Editura Nico, Târgu-Mureş, 2006). Întâlnirea cu 
Nichita şi interviul realizat la Bucureşti în 1980, apoi 
participarea, în 1982, la Serile de poezie de la Struga, în 
Macedonia, unde Nichita Stănescu a fost încoronat cu 
«Cununa de aur a poeziei» se constituie într-un impresionant 
exerciţiu de admiraţie, expresie a unei experiențe de viaţă 
unice şi irepetabile, trăită — ca orice experiență de viață — în 
sine şi pentru sine — filtrată apoi în retortele propriei 
sensibilităţi şi transformată ea însăşi în act de creaţie, spre a fi 
împărtăşită, mărturisită, dăruită. Egoist - ca orice poet, de 
altfel - Nicolae Băciuţ a vrut, inițial, să aibă «un Nichita al 
său», unic şi intangibil, pentru a descoperi, după întâlnirea cu 
poetul - «o întâmplare a fiinţei sale»-, că Nichita nu-şi mai 
aparține nici sieşi, nici timpului, pe care l-a transformat în 
«anotimp al poeziei», că «a lăsat în urma lui o legendă şi nu 
mai e poet, ci poezie». 

Tot despre această carte s-au pronunţat şi Dumitru D. 
Silitră, Aurel Hancu şi tânărul poet Darie Ducan, Victor 
Sterom. 

Ileana Sandu scrie despre volumul de versuri 
„Singurând”: „Ni se dezvăluie un itinerar liric cu largă 
deschidere spre universalitate, ce surprinde  erosul în 
diverselelui ipostaze: aşteptarea, speranța, bucuria, 
dezamăgirea, nostalgia, certitudinea ori iluzia iubirii, dar, mai 

ales, nesfăârşita, tulburătoarea ei singurătate. «Singurândy 
„„„«în unu, doi trei, în câți vrei», autorul ne oferă o veritabilă 
monografie a iubirii şi îmbogățește, iată, vocabularul poetic, 
adaăugând «necuvintelor» un verb nou, iar tezaurului poeziei 
de dragoste — o nestemată şlefuită cu «colțul inimii» ” 
(Monitorul Primăriei Târgu-Mureş, nr. 33 (58), ianuarie 2008, 
p.7). : 

Elena M. Câmpan scrie despre volumul „În aşteptarea 
melcului”, iar Răzvan Ducan şi-a ales volumul „La răsărit de 
apus”: „Este un truism să spui despre Nicolae Băciuţ că este 
un foarte talentat scriitor, aşa cum este un truism să spui că 
este şi un foarte talentat ziarist. Aceşti doi talanți, aflați într-o 
complementaritate unul față de celălalt, sunt completaţi, de un 
al treilea, deloc de neglijat, ba din contră, absolut necesar 
devenirii literare şi /sau gazetăreşti de substanţă, hărnicia. 
Nicolae Băciuţ este harnic şi inspirat aproape în tot ce face: 
literatură (poezie, publicistică, carte de interviuri, etc), 
ziaristică (presă scrisă culturală, dar şi de atitudine socială şi 
politică etc.), din postura de lector al unor cărţi culturale 
(aproape 1000 pe care le-a «năşit», până în prezent), din 
aceea de conducător de reviste şi ziare (din care amintesc doar 
ultima «ispravă», cea cu apariția revistei de cultură «Vatra 
veche», inițiativă şi punere în practică ce-i aparține în 
exclusivitate) şi nu în ultimul rând din postura de organizator 
de manifestări culturale (festivaluri literare, concursuri, 
expoziții de artă, mese rotunde, simpozioane, sărbătoriri sau 
comemorări de personalităţi culturale etc.) ” 

Volumul se încheie cu câteva recomandări şi cu un 
admirabil „Portret după autoportret.” 

Cărțile lui Nicolae Băciuţ ne ajută la cunoaşterea nu 
numai a unei personalităţi de excepție, dar şi a altora — 
sumedenii — cu care acesta a intrat în conexiune spirituală, prin 
activitatea de jurnalist. 

De altfel, cum să cunoşti un scriitor mai bine, decât 
citindu-i cărțile ori referințe despre cărțile sale? Şi această carte 
este un răspuns. 


AGERO, 31 august 2010 


Repere critice: Ediţia a III-a revăzută, Semănătorul, Editura 
Online, februarie 2010, Editura NICO, 2007, Ediţiile 
precedente: I.S.B.N. (10) 973-1728-05-8; I.S.B.N. (13) 978- 
973-1728-05-6 

UN POET SUB OBLĂDUIREA LUMII 


Lazăr Lădariu, „Vâslele timpului”, Antologie, Editura 
Nico, Târgu-Mureş 


Lazăr Lădariu este un 
nume sonor, care s-a impus în 
lirica românească a ultimului 
sfert de veac, cu numeroase 
apariţii editoriale care au 
suscitat aprecieri de la vocile 
criticii româneşti de marcă. El 
şi-a căutat şi şi-a găsit drumul 
propriu,  distigându-se prin 
2 modernitate, originalitate, 
BB NATA timbru şi substanţă poetică de 

POEME neconfundat. 

Lazăr  Lădariu ne 
propune o antologie de autor, 
un florilegiu din întreaga sa 
creaţie. 

Volumul de debut - „Câmpuri cosite de ceață”, apărut 
la Editura Dacia, Cluj-Napoca, în 1985, cu o prefață de Alex. 
Ştefănescu, intitulată „Modernitatea unui tradiționalist”, volum 
distins cu Premiul Asociaţiei Scriitorilor din Târgu-Mureş - 
oferă o selecţie riguroasă pentru această Antologie. 
Simbolistica abordată încă din titlu, şi chiar de la primele 
poeme, dezvăluie în Lazăr Lădariu un poet de concepţie 
modernă, cât se poate de ancorat în cotidian, cu reflecţii de o 
anumită structură conceptuală care se disipează în peisajul 
oniric propriu marilor modele universale. 

«Eu sunt acela,/ fiul marelui miriapod/ din al şaptelea cerc/ 
peste cerul rupt în două/ de şarpe” - spune poetul în 

Lazăr Lădariu 


deschidere („În armura cu mii de picioare”), lăsându-ne să 
privim, printr-un colțişor de fereastră, atât cât ne permit 
dioptriile. Universul său este, ontologic vorbind, închis cu un 
lacăt şi cheia se află în mâinile autorului. Într-o zi şi o oră 
anume, însă, putem pătrunde lejer în acest luminiş, trăgând cu 
coada privirii exact în fântâna cu apă dulce a sinelui. „La ora 
cea mai calmă a zilei în mausoleul nostru mişcător/ punem 
zăvoare dinăuntrul odăii cu peştişori de aur.// Aici în fiecare 
sâmbătă la ora zece/ putem discuta despre zbor/ ca despre 
floarea galbenă a dovleacului/ amintindu-ne de resturile 
gloriei umilitoare.// (...)// Spre seară în albul pânzei zburăm/ 
peste vârfurile uimite ale copacilor.” („În fiecare sâmbătă”). 
Simbolismul şarpelui este mereu prezent, fie în ipostaza 
persuasiunii, fie a înţelepciunii sale ştiute. Vulturi, salamandre, 
fluturi, cameleoni, păsări, arici, o piele de bivol sunt vietăţile 
care populează „camera în formă de om” unde poetul 
meditează, până când e nevoit să părăsească „marsupiul lipicios 
al obişnuinţei. Dar, atenţie: „Între ce se vede şi adevăr, unic 
obstacol — / imaginaţia de a vedea/ vârful unui aisberg tăind 
pulberea/ sub care-mi scriu scenariul/ propriei vieţi fără 
martori”. („Camera în formă de om”). Sunt semne care 
cifrează sau descifrează misterul în cheie simbolică. În 
universul acesta fabulos, cineva ne face semne binevoitoare cu 
mâna. 

„Aşteptam cu toţii să cadă/ un fluture./ Şi nu mai 
cădea./ Veninul cobrei, secretat îndestulător pe lună plină,/ nu 
ne va îngrijora câtuşi de puţin,/ nu vom tresări aproape de 
casa/ în care ne întoarcem ca o ninsoare umilită;/ ne 
abandonăm tot mai adânc în fântâni,/ tot mai adânc,/ unde 
scuturându-ne de tristețe/ pregătim ruşinaţi cruciadele ierbii 
artificiale./ Ca într-o izbăvire/ aşteptăm să cadă un fluture/ în 
preafericirea ochiului preaclar văzător,/ când vom afla dacă/ 
aceeaşi singurătate ne mai plăteşte cu ora” („Cădere de 
fluture”). 

Oarecare grijă  calofilică manifestă Lazăr Lădariu în 
curgerea versurilor pecetluind imaginea şi sunetul cuvintelor, 
cu ţăndări de curcubeu care măsoară un cer nou şi o zarişte 
nouă, după ce primul cer a dispărut şi suntem invitaţi să îl 
reinventăm. 

Astfel, curcubeul sare din cadrul inițial şi alunecă în abisul 
evanescent al privirii. Îl prindem în plasa genelor micite din 
dorința de a vedea cât mai departe. E aici, peste „Câmpuri 
cosite de ceață”: „Fluturii aceia,/ toți negri în noapte,/ cad 
dincoace de paravanele schimbându-și culoarea/ unul după 
altul/ miroase a ger prin părul arlechinilor dansând/ toată 
seara în mâini,/ până spre Zorii/ peste care se va tăvăli încă o 
zi./ Prin grădini pomii au prima oară fructe adevărate,/ pe 
câmpuri cosite de ceaţă,/ sub tălpi plapuma cu margini de 
pământ se surpă,/ ziua îmi ţine ochii deschişi/ să nu-mi pierd 
actul de naştere.” Şi, brusc, aterizăm în cotidian, în mijlocul 
unei amintiri, privind o fotografie mişcată: „Ce dureros 
tremurau mâinile tatălui meu/ sub vântul lovindu-ne în faţă./ 
Cădeam în genunchi,/ ne ridicam din genunchi/ şi iar porneam 
spre o nouă despărțire,/ în fiecare buzunar tata punea câte o 
sămânţă/ şi frunze amare simțeam sub picioarele noastre,/ şi 
frunzele miroseau a carne de armăsar,/ şi armăsarul a 
abator.// Ce furios ne scuipa vântul acela în faţă,// el, băutorul 
de noapte biruitor,/ martor/ între câmpul cu flori sălbatice/ şi 
drumul de cerneală minat.// Ce dureros tremurau mâinile 
tatălui meu,/ce furioşi scuipam noi vântul în față.// Acelaşi 
câmp,/ acelaşi vânt/ fără tata./ La fel drumul prin visul nopții 
cu încetinitorul./ Cămaşa lui asudată aleargă după mine,/ În 
urma ei cad rar anii/ de culoarea agrişelor congelate”. 
(„Culegători prin câmp minat”). Ne urmăreşte chiar şi cu ochii 
deschişi, „tăcerea ţăranului cu degete noduroase rupând 
pâinea,/ miez al zăpezii,/ şi femeia lui cu mâinile aţipite în 
poală, şi întrebarea/ din ochii plimbaţi prin tihna cinei 
înfiorând aerul./ Se coace porumbul.” (,„Tihnita cină”). Dar 


44 


iată că cineva a îndrăznit mai mult şi „4 pătruns cu cele mai 
străine chei/ în cămăruța mea./ Din perete în perete/ se zbate 
cămaşa lui argintie,/ tremurată în scâncet,/ sub frânghia 
teiului/ în curte, ultima îngrijitoare povesteşte/ despre casa 
pregătită cu pomi văruiți,/ despre fotografiile mele de familie,/ 
mereu pe scaunul dintre părinți,/ zâmbind cu părul de o albă 
cânepişte./ La ore fixe, / hoțul caută locul/ unde se afla 
oglinda” („Din depărtare”). Intruşi? Prieteni? Poetul ne 
avertizează că nimic nu e ceea ce pare, că el însuşi este: 
„Expulzat cu bucurie din Teritoriul Nimănui./ Unde-mi 
desenez eu cercurile, nisip nu există,/ doar şarpele îşi leapădă 
pielea în pădurile bântuite/ de înfometatul lup al singurătăţii;/ 
în casa mea de sub pământ vizitatorul acelaşi/ vine în fiecare 
seară,/ priveşte la raftul cu cărţi şi pleacă,;/ de fiecare dată o 
carte/ devine cenuşă şi calul pustiei/ se aude nechezând/ şi 
toate întâmplările se adună/ pentru a se mai scrie o carte/ care 
se va preface şi ea în cenuşă,;/ între naştere şi moarlte/ 
vizitatorul se întoarce în fiecare seară./ Şarpele doar îşi mai 
leapădă o piele în pădurea/ existând în memoria dicționarului 
explicativ” („Expulzat cu bucurie din Teritoriul Nimănu'”). 
Sentimentul predominant este singurătatea, mai bine zis, 
însingurarea, distanțarea, depărtarea, pierderea. lar imaginea 
cea mai frecventă este aceea a unor fluturi. Toate acestea când 
„timpul,/ carcera noastră,/ inițiază în taină/ discursuri despre 
fața nevăzută a ființei.” („Dinspre pierduţii fluturi vine”). În 
acest context, îl surprindem pe poet în următoarea ipostază: „În 
coridorul prea lung/ aştept anotimpul mâncat de umbră/ şi, 
iată-mă, îngenuncheat/ în fața neprevăzutului cu picioare 
retezate” („Dinspre pierduţii fluturi vine”). Lazăr Lădariu 
trăieşte o anume stare de urgență lirică, izvorâtă dintr-o 
permanentă necesitate de a-şi expune gândurile, fie în chip 
metaforic, fie direct, explicit, cu o anumită densitate pe 
categoriile filozofice fundamentale: naştere, viață, moarte, 
singurătate, fugă, absenţă, retragere. Toate acestea, în mod 

paradoxal, fiind prezent în iureşul cetăţii, ca un veritabil 
cronicar al vremii sale. „Am fost şi la capătul tunelului violet,/ 
la gât purtam cheia/ ca un flaut/ în ştiuta noastră răbdare.// 
Noaptea am călărit pe şei întoarse,/ caii umbră nu cunoşteau/ 
sub clorofila de sânge a razei.// Am fost pe străzi,/ în spitale,/ 
în armate,/ la circ şi la morgă/ şi iar am luat totul de la capăt 
cu fiecare țipăt” („Neîmpăcaţi am găsit cuvântul”). 

Al doilea volum antologat este „Doar lumina deasupra”, 
apărut la Editura Eminescu, Bucureşti, 1986, continuă periplul 
ideatic prin „Teritoriul nimănui”, vâslind printre metafore şi 
sintagme dinspre teluric spre celest, dinspre real spre imaginar 
până pe „Tărâmul natal”, unde, odată ajuns, poetul spune: 
„Parcă m-aş întoarce dintr-o ţară îndepărtată/ în fiecare 
primăvară,/ parcă m-aş întoarce dintr-o boală/ odată cu 
plutirea aceea pe cer/ de miei lânoşi/ şi mă cufund într-o baie/ 
a devălmăşiilor adormitoare;// de fiecare dată de mă întorc 
aici/ îmi ţin o clipă răsuflarea prin limpezimea/ ochiului cu o 
pupilă mare,/ tremurătoare/ ca o zăpadă primă-n declin;// din 
cerc în cerc/ de şapte ori ies,/ de şapte ori intru doar într-ale 
mele ştiute,/ asemenea puiului din ou în ou/ până la peretele de 
cretă/ mai alb decât pânza închipuirii de-atunci.// Doar aici e 
unicul loc/ unde cu un deget pot împinge/ mătasea 
întunericului/ dincolo de sunete” („„Lărâm natal”). În acest 
tărâm ancestral, familiar autorului, oamenii îşi urmează 
destinele sub oblăduirea luminii care e pururi neschimbată: 
„iată,/ parcă din sticlă şi fum,/ când umbra de toate se 
leapădă/ în casa lor de tihnă fecundă/ stau/ bărbat şi femeie —/ 
două îmbrăţişate seminţe,/ o singură rădăcină albastră;/ doar 
lumina deasupra/ şi spicul tăcut,/ tăiş prin auzul atâtor naşteri/ 
la fel de tăcute” („Doar lumina deasupra”). 


Il. 
Vâslind prin mările propriului Timp, „spre maluri care nu se 
surpă” — ca să împrumutăm sintagma unui alt mare poet 

mureşean, Lazăr Lădariu întreprinde această călătorie inițiatică, 
spre locul de unde survine fiinţa, acel dasein specific fiecăruia, 
mai îndepărtat ori mai apropiat, după cum şi omul se simte mai 
străin sau mai apropiat de sine, de Dumnezeu şi de ceilalți. Din 
poemele lui Lazăr Lădariu nu lipsesc viețuitoarele fabuloase, 
inorogul, îngerul, vulturul de ipsos, ca şi magia provocată de 
viziunile stranii care-i bântuie somnul şi trezia. „Am furat 
puterea apei cu negru descântec,/ fericit am dansat în pieţele 
acelea străine,/ în nouă fântâni mi-am scăldat osul cântător,/ 
steagurile mele s-au ofilit în gura pământului;/ cineva cu alt 
Chip mă caută,/ rotind o frunză de gheaţă/ ceva uşor mă 
atinge...” („Cineva cu alt chip mă caută”). 
Lazăr Lădariu ne îndeamnă să căutăm prin sufletul său 
„mirositor ca o rodie” ca să-i aflăm rădăcinile înflorite: , Caută 
bine prin sufletul meu mirositor ca o rodie/ şi-l vei găsi pe tata 
aruncând seminţele serii pe cer/ în sfânta semănătură/ spre 
noaptea cabrând peste dealuri.// Caută bine prin sufletul meu/ 
când coboară fluviile miresmelor/ şi vei vedea cum curge 
sufletul pomilor;// au rodit deja semințele aşteptării,/ caută 
doar bine prin sufletul meu” („Caută bine prin sufletul meu”). 
Un alt volum oferit spre antologare este „De pe celălalt 
mal”, apărut la Editura Columna, Târgu-Mureş, 1991. Aceeaşi 
voce gravă, puternică, se prelinge nestingherit prin auzul, 
arterele şi venele noastre, conturându-şi fluxul continuu şi 
hrănindu-se din jarul incipient al focului sacru, cel fără cenuşă. 
Joc spectral de lumini şi umbre dansând pe gheaţa subțire a 
lucidităţii şi apoi, rotindu-se şi ridicându-se în (văz) duh în 
spirale de fum lânced, spre malul unde amurgul abia aşteaptă 
să nască aurora. „Moale păşeşte lumina/ prin mlaştina albă;// 
zăpada  aceasta/ împrumută  treptat/ ceva din căldura 
corpurilor în aşteptare;// în gara uitată/ de bunăvoie am 
poposit/ să privim/ singura pasăre frângându-şi aripile/ prin 
trupul de sticlă/ al unui aer necunoscut;// departe,/ soarele 
amurgului/ răstoarnă pahare neatinse” („De pe celălalt mal”). 

Tonurile dominante sunt alb-negru, ca într-o haşură abia 
creionată de o mână grăbită. Motivul păsării care „în altă 
pasăre zboară” revine frecvent, simbol al crugului lăuntric spre 
care ochiul interior se pleacă pentru a-şi afla „îngerul 
adâncurilor”, de fapt, o altă faţetă a hohotului provocator al 
singurătăţii. „Pasărea în altă pasăre zboară,/ aripa înlăuntrul 
aripii,/ mărgeaua se limpezeşte în miezul moale/ al scoicii,// 
ştim totul despre  singurătate,/ îngerul  adâncurilor se 
prăbuşeşte în noi,/ căderea lui înceată/ peste iedera din 
camera goală/ înfioară fața oglinzii;// pe riduri alunecă o apă 
supusă/ şi îndepărtatul cântec până aici nu va ajunge/ în 
luntrile acelea cernite;// ce iarbă mâloasă,/ ce umbră înaltă/ e 
aşteptarea în ultima haltă” („Pasărea în altă pasăre zboară”). 
Şi peste toate, ca un miracol blând, naşterea clipei „între două 
tipete”, alunecând prin colul clepsidrei foarte frumos ilustrată 
metaforic de către autor: „Din moment ce s-a întâmplat,/ 
naşterea aceasta este adevărată;// nici bobul de nisip,/ nici 
firul de iarbă/ nu vor opri ceasul acela,;// zadarnică/ până şi 
mâna lungă/ din apă ieşită,/ din aer;// prin măceşii târzii/ 
trompeta vremii cântă / rugina;// de mii de ani se pregăteşte/ 
clipa dintre două țipete ” („Dimineaţa născându-se”). Dacă ar fi 
să-i căutăm poetului un portret cât mai aproape de realitate, ar 
fi cel desenat în acest vers: „copacul singur îşi creşte inelele” — 
fiindcă, până la urmă, singurătatea poetului e suverană, chiar în 
mijlocul unui vacarm asurzitor de voci cunoscute şi străine. El 
îşi asumă această singurătate necesară în „Cetatea de dincolo 
de câmpuri” dar şi în Agora, acolo unde se află în centrul 
evenimentelor. Acest sentiment este şi mai pregnant în poemul 
„Cu mâinile ridicate”: „Viața trece cu mâinile ridicate:/ un 
semn de iertare,/ un semn de trădare./ Flash-uri succedându- 
se:/ după fiecare fotografie/ picură o frunză de sânge./ 
Gălăgioasa lume îşi înconjoară vedeta,/ chemând-o la rampă 
cu fluierături prelungite./ Prin piaţă trece paiața/ cu mâinile 


48 


ridicate”. O oarecare atenţie calofilă se poate observa în 
dispunerea versurilor ca şi în grija pentru acurateţea stilistică. 

Următorul volum antologat se intitulează „Dimineţi fără 
coloane”, apărut la Editura Tipomur, Târgu-Mureş, 1994. 
Timbrul grav nu-l părăseşte nici în acest spațiu în care 
diminețile au dispărut după amfilade înalte iar poetul, la 
răscruce de vârstă, se vede nevoit să-şi memoreze cu nostalgie 
anii pierduţi, clipele risipite ireversibil, obligat să-şi salveze 
aparențele: „Ce repede s-au împrăştiat,/ semințe de salcâm 
sonor/ ţâşnind din păstaie,/ toți anii mei/ în cele patru zări/ şi 
singur m-am trezit la răscruce/ cu floarea de măr la butonieră/ 
sub norul fosforescent alunecând/ spre steaua/ până azi 
neştiulă;// ce repede se-ntristează grădina-nserării,/ când 
nimeni nu ară/ cu plugul acelei întoarceri,/ nici măcar o 
ambiţie de-o oră,/ de-o seară;// ce repede se duce/ şi lotusul 
cântător/ pe valurile cerului roşu,/ şi murmurul răzbate uşor/ 
pe apele-n lună,/ precum pasărea nevăzută în zori,;// ce repede/ 
şi fără nicio scăpare” („Ce repede”). Şi aici sunt folosite 
simboluri: lotusul cântător floarea de măr, pasărea nevăzută ş.a. 
În „Poem despre singurătate ”, poetul spune: „pe tăcute/ hârtia 
începe să mă scrie/ apăsat nemilos”. 

Acest volum are ca personaj principal Singurătatea. Aproape 
în toate poeme se regăsesc cuvinte precum: singur, solitar, 
indiferență, nepăsare, pajişti pustii, „copacii în fluvii fugind 
spre pădurea cea mare”; „iarba cea resemnată”; „ultimul câine 
vagabond”; „caii cei trişti”; „verzile dureri ale câmpului”; 
„vânătoarea celui singur”; „singur în adâncul depozitelor de 
gheață” ; „cerul palid”; „sânul alb de zăpadă”, spini, otrava 
vânturilor, întreg bagajul romantic, elegiac şi nostalgic al 
poetului visător. lată şi câteva imagini proaspete: „mi-am 
oblojit rănile/ cu luminoasa iarbă a zăpezii,/ apă,/ câtă 
privirea/ înapoi/ şi-nainte;// gândul meu —/ pasăre adormită-n 
copac,/ un rod care pică” („Întoarcerea fiului risipitor”). 

SS A 


Fără îndoială că Lazăr Lădariu nu este un poet selenar, 
ci mai degrabă aurorar, un poet al dimineților. 

Insă nu lipsesc din orizontul privirii nici „peisajele în 
mov” care „se retrag dincolo de rama tabloului,/ chicotesc şi 
mor”. Un anume fior bacovian străbate lirica lui Lazăr Lădariu, 
în orice caz, frigul e atotstăpânitor, singurătatea e suverană, 
movul şi nuanțele de gri abia se întrevăd. O simbolistică a 
luminii sărace, difuze, nesigure, uneori ca o furtună, pune 
stăpânire pe vers deşi Lazăr Lădariu nu e un poet lunar, aşa 
cum am menţionat. Spectrul său are doar câteva culori 
complementare. Se mai constată lipsa totală a ludicului. Chiar 
şi copertele ilustrează peisaje cosmice, cu cer, aştri şi cioburi 
de lună sfărămată cu pietre şi risipită pe boltă, în timp ce omul 
alb, stă de veghe. 

„Planete pentru iscoadele albe” (Editura Tipomur, Târgu- 
Mureş, 1995, Premiul Asociaţiei Scriitorilor din Târgu-Mureş) 
este un alt volum din care autorul şi-a extras un mănunchi de 
poeme reprezentative. Aici îşi face un autoportret complet, în 
care autoironia fină se vădeşte chiar de la primele versuri: 
„Sunt un redactor cu probleme sociale,/ norocul meu că nu 
port ochelari şi barbă/ când citesc prin sticla uşii grele/ ziarul 
dimineții./ E dincolo de toate Noaptea Sfântului Bartholomeu a 
cuvintelor,/ o boleşniţă,/ o spaimă prin ore,/ atârnând ca nişte 
zdrenţe/ înghițite de ploi carnivore./ În găoacea oboselii/ 
embrionii/ se lungesc donquijotesc,/ umbre subțiri în dans 
valpurgic/ se întorc în gheața tăcerii,/ altele pe ridurile unor 
fețe  bătrâne/ se-nalță spre altare de foc./ Cuvintele 
catharsisului în plexiglas/ cu vis de play-boy pornesc în 
derivă,/ cele ce au trecut zidul antipoeziei/ mor de molimă,/ de 
cancer,/ de infarct,/ numai exilatele de ciomegele semnelor de 
exclamare./ Întrebarea singură se prăbuşeşte teatral,/ apoi 
putrezeşte/ pe brânci.// Sunt ruguri înalte, sunt focuri mocnite,/ 
doar filele rămân albe,/ prind aripi contopindu-se cu 
pescăruşii albaştri/ ai mării aparținându-mi numai mie.// Ce 

puțină cenuşă din atâta Sodomă şi Gomoră!/ Lumina ca o 
furtună,/ paznic de zi, anunţă:/ rădăcinile sunetelor aşteaptă 
corabia./ Se vede catargul” („Redactor printre întâmplările 
cuvintelor”). Poezia este dedicată lui A.E.Baconsky, in 
memoriam, şi, într-adevăr,, aluzia la „Corabia lui Sebastian” 
este clară. 

Adânc înfipte în contingent, poemele lui Lazăr Lădariu lasă 
mai puţin loc cosmicului, metarealului, oniricului. Ele par mai 
degrabă crâmpeie de existenţă cotidiană, aşa cum se prezintă, 
îndeobşte. Însă de rama tăioasă a ironiei nu scapă nimic. 
„Îndură-te, viață,/ că şi noi te-am iertat/ peste greşelile 
noastre,/ cu vinul cel prost îndestulător te-am plătit,/ cu ţigări 
puturoase,/ fumate până la capăt,/cu ochii noştri uimiţi de tot 
ce se-ntâmplă,/ cu copiii şi fără copiii/ veniți să ne 
dezmoştenească,/ cu o mare de bunătate/ şi de răutate,/ cu 
şarpele nostru ieşit la drum,/ la fiecare colț de stradă/ 
devorându-ne urmele,/ cu rănile noastre bandajate/ cu câte un 
poem,/ cu trenurile ducând doar femei platinate,/ pentru care 
merităm şi noi/ măcar o amânare” („Poem în afara concursului 
de debut”). Şi o tulburătoare poezie, care respiră nostalgia 
căminului natal, glasul părinților, fotografiile îngălbenite şi 
pragul casei care-l cheamă cu glas stins: „Mă cheamă iarăşi 
tata cu steagul alb de pace,/ departe-i este faţa şi eu tot mai 
departe./ Sub deal i-au înflorit în ochi/ doi meri/ şi-un vânt de 
noapte./ Îl văd,/ el urcă plugul/ pe muntele nimbat —/ o cruce 
de martir,/ iar eu cobor o vale cu vulpile în spate;/ crăpată-i 
este palma şi umedă-i cămaşa,/ el m-a adus de mână,/ eu nu 
mai aflu casa” („Ca un ecou”). 

În acelaşi ton elegiac, nostalgic se înscrie şi poemul: „Aş 
vrea să trec prin tine, iarbă”: „Aş vrea să trec prin tine, iarbă, 
dar nu mai pot/ de un hotar de vreme, de un hotar de iarnă/ mă 
tes în vălul lor ninsorile — mirese de zăpadă, fulgi trec prin 
mine albinele de ceară./ De-un anotimp plângând un clovn mă 
tot întreabă/ de-or şti cumva vreodată orbii pustiilor oraşe/ cum 

naşte-n brazdă o sămânță/ când binele şi răul vor face o rocadă/ 
şi muşcă bolovanul din trudnicul Sisif./ Pribegii cai cu lacrimi 
ard un loc de execuții,/ decapitații crini îşi cată cupele vărsate 
pe butuc, / cuțitul îndoielii bolnav îşi culcă tăişul pe-o petală/ şi 
simt, amar, cum creşti în cerul gurii mele, iarbă.” 

„Ieşirea din iarnă”, un alt volum antologat al poetului 
Lazăr Lădariu (Editura Tipomur, Târgu-Mureş, 1997. Coperta 
de Mariana Cristescu) cuprinde tot un grupaj de zece poeme în 
care autorul îşi defineşte dubla, kantiana însuşire de a trăi pe 
pământ, dar cu privirea veşnic îndreptată spre cerul înstelat de 
deasupra: „să fii pe întinsul acesta,/ cu ochiul dincolo văzător/ 
singurul paznic/ al umbrelor fără stăpân.” („„leşirea din 
iarnă”). Poetul se recunoaşte un solitar în turnul de veghe 
aşteptând clipa saltului suprem: „uitat în turnul meu de veghe/ 
simt limba grea de clopot iarăşi/ şi-n dangăt lung, de înviere,/ 
în cer fereastră tai/ şi mă arunc. („Fereastră tai în 
cer”). Clopotul e un element nelipsit din toate volumele şi el 
apare în diverse ocazii, fie ca un şir de clopote care-l cheamă, 
fie un dangăt lung şi sfâşietor care anunţă ceva, oricum el este 
un simbol al vestirii. „Bătrân ca drumul ce îmi duce paşii/ mai 
singur azi în vis mă-ntorc acasă anii,/ şi casele tresar: cine-i 
străinul?/ lar piatra de sub tâmplă mă alungă.// Nu ştiu dacă 
de vină-i vremea tot mai rea din urmă,/ când umbra serii peste 
mine se prăvale/ sub coasta stângă-n tainică vecernie/ şiragul 
cel de clopote mă cheamă” (,„Şiragul cel de clopote mă 
cheamă”). 

„Zăpezi dilematice” este, de asemenea, o antologie, apărută 
în 1999, la Editura Tipomur. Acelaşi vers amplu, orchestrat pe 
o suită de voci şi de instrumente, se recunoaşte şi-n acest 
grupaj reprezentativ care începe cu o „Bucurie simplă”, în care 
autorul  slăveşte minunăţia întâmplărilor neprevăzute, a 
lucrurilor obişnuite, care totuşi dau savoare vieții: „slavă,/ 
slavă,/ cântăm nervurilor frunzei luminându-ne palma/ sub 
ochii noştri fotografiind în exclusivitate/ verzi tentacule,/ ritmic 

tact în pielea argintie/ a cutiilor de conserve/ se ridică vie 
pădurea;// pe sub iarbă se aude un tren/ sau poate şi mai 
adânc/ pe sub noi trece, o singură dată la o sută de ani,/ 
miriapodul ”. Şi în acest grupaj apare motivul şarpelui casei, ca 
simbol al ceasului amiezii, când îşi face siesta şi îşi leapădă 
pielea în iarbă. Umbra (mai grea decât trupul), zborul păsării, 
cerul, şarpele, ninsoarea, clopotul, valurile, sabia, șopârla, 
arlechinul, acrobatul şi clovnul, toate sunt elemente lirice 
pentru construcție. 

Un alt volum este „Onomastica ierbii”, Editura Tipomur, 
Târgu-Mureş, 2001. Aici apar personaje stranii precum 
„Vânătorii de tăceni”: „E ora când vin,/ tiptil/ rătăciții 
vânători de tăceri,/ în uriaşe rucsacuri / ducând,/ sub lacăte 
mari,/ uneltele lor cu cifruri secrete;// trec încet câte doi,/ de 
mână,/ prin pupilele mele,/ atenți la fiecare mişcare/ a ierbii 
abia trezite din somn;// cu liniştea în pământuri ascunsă,/ prin 
culori mişcătoare,/ din cele două direcţii ei vin/ să schimbe 
sacii lor/ grei de cuvinte;// la ceasul serii văzuţi,/ vânătorii cu 
aură/ de litere mari,/ anume alese,/ trec iar peste deal/ pe un 
nor luminos. ” 

Culoarea preferată a poetului este albul. Vietatea: pasărea, 
sinonimă cuvântului. Alte coordonate lirice: ninsoarea, 
aşteptarea, gara, munţii, iarba, floarea soarelui, miriapodul, 
zidul, secundele, cerul, colivia, gratiile, pustia, pământul, 
furtuna, cuibul, seminţele, rugurile, cohortele de frunze ş.a. Un 
poem aparte, care se distinge este „Icoane de sfârşit de veac”: 
„Bat clopote prelung în zare/ De-ngropăciune de mileniu şi de 
an,/ Din Alba-lulia, în Putna lui Ștefan cel Mare,/ Credinţa dă 
floare în suflet de ţăran./ Din ramele-nceputului de secol,/ 
Icoane rătăcind prin munţi înalți,/ Coboară toți ai mei, tăcuţi 
prin viscol,/ Pe caii murgi de brumă-ncălecaţi./ Îl văd pe tata 
trist şi încruntat,/ La sânge rasă e faţa-i de pământ/ Cu brici de 
ger, în holde-nveşmântat,/ El, veşnic sol cu-al gliei legământ./ 
O văd pe mama cea rămasă-n drum,/ Să mă petreacă-n şcoli şi 

în domnie,/ O lacrimă-ascunzând în zâmbetul de fum,/ Acolo-n 
cap de pod şi de vecie./ Şi-mi văd şi fraţii, pe-ai mei toţi,/ Cu 
palma aspră mângâind ogorul,/ Făclii prin vremea asta de 
nepoți,/ Urmaşilor ducându-le, greu, dorul./ Trec toți, tăcute 
cruci, icoane sfinte,/ Făr' să privească unul înapoi,/  Şi-aud 
scâncind, în urma lor, prin ploi/ Și prin zăpezi, puţine, ca de 
leac,/ Căţel supus, urmându-le cuminte,/ Colindul de sfârşit de 
veac”. Filonul autentic patriotic străbate tot acest poem 
înflorind în metafore superbe. 

Altundeva, poetul se recunoaşte pasăre din codru: „Pasăre 
în codru-am fost/ Din arat şi până-n iarnă/ Primăvara a trecut/ 
Cu lumini la subsuoară,/ Peste râu cu apă lină/ Trecu vânt cu 
şa de rouă./ Vara am  lăsat-o-n urmă/ Cu a ei gură de fragi/ 
Şi cu floarea de pe coasă,/ Tremurând sub nalții fagi./ 
Toamna-şi  clatină arama,/  Cătinel să treacă  munţii,/ 
Dimineaţa-şi trage geana/ Şi părul din seri cu lună./ larna-şi 
sună iar argintul, / Dorul arde zilele,/ La fântâni, lângă 
pârleaz,/ Sub cojoc dorm satele.” 

În acelaşi spirit al reîntoarcerii la vatră se înscrie şi poemul 
„S-a-ntors Ion acasă” şi se vorbeşte aici de înstrăinare: „S-a- 
ntors lon acasă din moartele oraşe,/ cu gândul alb al pâinii, cu 
val de frig în oase./ S-a-ntors din morţi cel dătător de nume! al 
țării hăcuite de-nstrăinaţi de mume./ S-a-ntors, cu palma-i 
aspră să mângâie pământul/ rămas în amintiri cu trupul greu,/ 
cu dorul şi cu vântul./ Şi-a pus cămaşa albă şi încălțări de 
rouă,/ şi-a dat cu briciul aspru pe barba lui,/ răzor de spini./ 
Păşeşte rar Ion,/ cu el se-ntorc strămoşii,/ pe palme cu bise- 
rici,/ răsună prin hrisoave ofiatul greu din cronici./ Se-ntorc 
din țintirime să dea tribut la vreme/ cu coasa arsă-n timpuri, 
cu plugul să îi cheme./ S-a-ntors lon acasă din moartele oraşe/ 
cu gândul alb al pâinii, cu val de frig în oase./ Şi-aude-o- 
nstrăinare gemând,/ acolo-n fundul/ pământului furat cu fapta 
şi cuvântul. / Din morţi lon se întoarce/ la vii ce-l ocolesc,/ 
tresar bătrâne case,/ mirate se întreabă/ şi nu-l mai recunosc”. 

Pasteluri închipuind rotirea anotimpurilor, se derulează în 
această carte, într-o suită de poeme, pline de imagini calde, 
metaforice: „,Se-ndepărtează copacii tot mai mult de frunze,/ O 
despărțire mută-n răscrucile de drum,/ Pecetea urmei, pe mine, 
nu m-ajunge,/ Zadarnică-i pornirea în haitele de scrum./ Îmi 
cere iarăşi iarba nou zălog,/ Mă ard caii prin sânge, sub 
biciurile grele,/ De drum m-adună snopul aceluiaşi pârlog,/ Pe 
sub tăceri mai deapăn un râu căzut din stele./ Mai ar şi-acum, 
în zori, pământul cel din vise/ Şi duc în palme o tânără 
grădină,/ Abia ating cu tâmpla, cu gândurile ninse,/ Amfore 
bete, în cântec de lumină” („Mai ar şi-acum pământul cel de 
vise”). 

Cine nu a încercat sentimente de nostalgie când şi-a 
amintit de zăpezile de altădată? Aici zăpada e sinonimă cu 
vârsta copilăriei: „Duios trec, prin sângele meu,/ turmele 
mieilor copilăriei/ pe pajişti sfințite cu lapte;// prin ceața unui 
vis nesfărşit/ coboară blândeţea zăpezilor neîncepute,/ până 
spre frunte,/ spre tâmplă ajung,/ zvon îmi aduc izvoarele toate/ 
venind dinspre toamnă,/ cântând dinspre munte;// peste trupul 
meu,/ tăcută/ trece ninsoarea de miei,/ cu apa lor neincepută/ 
pe umede boturi,/ lacrimă pentru jertfa/ noii primăveri” 
(„Zăpezile de altădată”). 

La ceas de bilanț provizoriu, Lazăr Lădariu îşi permite 
să treacă în revistă stările ingenue pe care le-a încercat la 
scrierea poemelor, acum antologate. E o adiere, un parfum care 
se confundă cu cel din vis, o dulce-amară nostalgie după ILLO 
TEMPORE, Hiperboreea, paradisul pierdut. Câteva imagini, 
câteva cuvinte au rămas, cu toate acestea mărturie... 

„Veghe cu fluturi” - o altă carte semnată Lazăr Lădariu, 
apărută la aceeaşi editură, în 2002 - are o puternică tentă 
mistică, relevând trăirile poetice la citirea Psalmilor 
evanghelici. Şi aici poetul are un imbold de a urma pasărea în 
zborul ei „pe calea tuturor celor ştiute/ la marginile cele de 
ceață ale pământului” — spre muntele nădejdilor. „Lângă 

izvoarele apelor stau,/ pom abia înflorit în zorii treziți,/ praful 
îl spulberă vântul ivit/ pe calea tuturor celor ştiute/ la 
marginile cele de ceaţă ale pământului,// cu ochii pe muntele 
nădejdilor sunt,/ rugându-mă rodului cu strigările mele,/ cu 
glasul stins, cu ochiul dureros tulburat,/ de luciul de aur al 
săbiilor aruncate de soare;// pe creştet,/ colbul trecerii mele 
coboară,/ urechea ia aminte la toate/ până să mă mut în munți, 
ca o pasăre,/ sub suflare de vifor, pe căile aspre;// strig, şi 
cuvintele mele cad pietre pe stâncă,/ acoperite de aripi sub 
lațul subțire al morţii,/ prin norii văzduhului pândesc şi aştept/ 
la temeliile lumii o vană răsplată;// mă întorc şchiopătând pe 
cărările uitate ale tăriei/ curățat de toate greşelile 
începutului,/ cu ale mele cununi de pietre scumpe,/ cântare 
nouă cântând/ acolo unde, cu ochii la cer,/ „am șezut şi am 
plâns” („Citind psalmii lui David”). Poetul e conştient că tot 
ce lasă în urmă este, după expresia dramatică a Eceleziastului, 
„deşertăciunea deşertăciunilor” şi „vânare de vânt”. Tot ceea ce 
rămâne — sunt cuvintele. Ajuns la o asemenea conştiinţă, poetul 
le revendică şi le reclamă prezenţa: „Cuvintele mele/ sunt ca 
munții,/ ca stâncile sunt, adunate,/ snop de aur/ în mâna lui 
Dumnezeu;// cuvintele mele,/ de departe privite,/ au forma 
văzută/ doar de cei/ care urcă muntele;// cuvintele mele,/ 
înşirate pe spinarea cețurilor,/ sunt ca stâncile/ din pumnul 
zilei;// cuvintele mele,/ invers rostite,/ s-ar putea să vă sperie,/ 
în oglindă privite;// cuvintele mele,/ ca o cometă,/ ca ursul 
greoi,/ ar putea uimi ochiul;// cuvintele mele/ sunt ca munţii,/ 
ca stâncile sunt” („Cuvintele mele”). 

În altă ipostază, poetul este un Iona în burta chitului, 
„încărunțit de lunga lui aşteptare,/ cu dorul cel de moarte/ în 
ruga lui de pe urmă” („În burta acestui peşte enorm”). 

De o notă aparte, aproape stranie în frumuseţea lui este 
poemul „Baladă? — emblematic pentru întreaga creație a 
autorului, care se doreşte sămânță îngropată în pământul 
strămoşilor, pentru ca, din nou, să dea colţ, să răsară, să crească 

şi să rodească la rândul ei seminţe: „De-o viață ar/ cu plugul 
luminii pământul/ şi subpământul strămoşilor duşi,/ sămânță 
să fiu, să fiu şi cuvântul/ peste apusuri cu ochi nesupuşi,// 
făcut-am drumuri pe jos, drumuri pe cal,/ fost-am cândva ce- 
am dorit, fost-am fierul călit,/ fost-am sub cruci aurite trupuri 
trase pe roţi,/ val răcoritor sub dogoare de vară,// fost-am 
sunetul grânelor acum pârguite,/ lemn de vioară şi mugur de 
cânt,/ fost-am steagul din frunte de plai,/ steagul cu capul de 
lup;// fost-am călăreț peste nori, peste treceri pe apă,/ izvorul 
din timpuri curgând,/ fost-am plug, fost-am sapă,/ fost-am 
descântec de stea/ în hotarul de holde;// fost-am sânul de 
roade/ al gliei sub roua din zori,/ calendarul cu aripi,/ litera 
cea mare am fost;// fost-am sămânţa şi culegătorul am fost,/ 
fost-am tăcerea din ciobul de lut”. Şi nu în zadar, pentru că 
poetul are această capacitate de a fi orice doreşte prin cuvântul 
său cu putere magică. Trimiterea la Blaga şi la Nichita 
Stănescu nu e deloc întâmplătoare: „A fi sămânță şi a te 
sprijini/ de propriul tău pământ” („Elegia a unsprezecea. Intrare 
în muncile de primăvară”). 

„Vânătoare de umbre” - un alt volum antologat, apărut 
la Tipomur, în 2004 - dezvăluie aceeaşi sensibilitate lirică, cu 
deosebirea că acestea sunt ecouri din psalmi la care face 
trimitere permanent. Temele principale sunt: urcarea muntelui, 
aşteptarea Învierii, odihna lângă izvoarele apelor (Ps. 137); 
periplul pe ulițele Înaltului, stâncile cu idoli de piatră; haosul 
atotstăpânitor, vânarea de vânt (temă recurentă), peregrinul 
rătăcit prin capitala florilor de câmp, aşteptarea unui tren care 
nu mai soseşte niciodată, schimbarea la față (valabilă şi pentru 
natură); bobul de grâu care e îngropat în pământ moare ca să 
nască viață. Tema aşteptării este predilectă. Din acestea, foarte 
frumoase toate, am ales: „Fericit cel care se teme/ de poruncile 
Domnului,/ El vede, prin întuneric, lumina drepților,/ cu 
numele Lui închide gura păcătosului,/ lăsând legea moştenire 
neamului;// vas al spălării şi brâu este cinstea,/ sub ochii Lui 

răsar picăturile ploii,/ în cununa roadelor/ lumina cântă,/ 
urmând curcubeul,;// urechile Lui aud/ minciuna uscată în gura 
duşmanilor,/ ochii Lui deprind tăria cerurilor,/ bunătățile 
cetății/ cu inima primindu-le,/ pe pământ neumblat/ El află că 
linguşirea vrăjmaşilor/ e limbă şi sabie;// cu piciorul marea 
trecând,/ în casa odihnei ajuns,/ El aude grâul înmulțindu-se ” 
(„EL aude grâul înmulțindu-se””). 

„Pasărea cântătoare” duce cu gândul la poemul 
„Soldatul şi pasărea” al lui Nichita Stănescu: „Soldatul bătrân/ 
mi-a dăruit demult/ o pasăre cântătoare/ şi o cheiță din aur,/ 
îmi ciugulea bucuroasă din palmă mărgelele fiecărei 
dimineți,/ împreună traversam seri pergamute,/ zburam până 
dincolo de nori,/ sfidam furtunile mării;// copil şi pasăre,/ 
nedespărțiți întâmpinam Zorii,/ treceam peste nopțile albe/ cu 
zilele succedându-se;// din întuneric apărea cântecul ei,/ 
precum fantoma zeiței din valuri,/ din neguri țâşnea lumina 
dintâi/ peste vârfurile uimite ale copacilor,/ cu tăceri împletite/ 
curcubeul lega frunțile munților,// într-o zi cineva mi-a furat/ 
cheița de aur,/ în prima linie în mine soldatul/ murea/ deodată 
Cu pasărea mea cântătoare. ” 

Şi iarăşi o poezie de esenţă tare este: „Despre palma 
ţăranului”: „Despre palma țăranului/ nu se vorbeşte niciodată/ 
cu gura plină,/ nu se strigă lozinci/ prin pieţele publice,/ se 
murmură doar,/ se şopteşte,/ se plânge în gând;// în palma/ 
grea de atâtea seminţe,/ sunt semnele acelea/ săpate adânc/ pe 
obrazul ogorului;// în cuta/ de pe fruntea lui/ se citesc toate 
pâinile/ cele adevărate,/ odată cu cărțile/ date pe faţă/ în 
veşnic/ răsăritul de soare. ” 

„Sub norii de plastic”, Editura Dacia, Cluj-Napoca, 
2005. Volum apărut cu sprijinul Primăriei Târgu-Mureş şi al 
Fundaţiei Culturale „Cezara Codruța Marica”. (Coperta de 
Mariana Cristescu. Premiul Special al Asociaţiei Scriitorilor 
din Târgu-Mureş.) Şi aici care se regăsesc aceleaşi teme: 
aşteptarea, trenul, călătoriile, porumbeii albi, îngerul, steaua de 

dimineață, gara uitată. Cităm, pentru frumusțea ei genuină, 
poezia „Dimineaţă trezindu-se”: „Grăbită,/  dimineaţa-şi 
trimite câinii zorilor/ tulburați de nesomn,/ cu glas şoptit/ 
vântul descântă/ nevroza frunzelor/ sub ninsoarea cernută/ a 
colbului;// abia trezită pe văi,/ cu palida față/ buimacă,/ 
lumina umblă prin sate/ numărând albi nuferi/ abia ieşiţi din 
smoala nopții;// pentru viitoarea amiază de-arome,/ din umbra 
înaltă/ îmi fac haine noi,/ când cerul hohoteşte de îngeri.” 

Un alt volum este „Litaniile cerului” (Editura Nico, Târgu- 
Mureş, 2006. Coperta autorului. Premiul Asociaţiei Scriitorilor 
din Târgu-Mureş.) În chip surprinzător, poetul părăseşte stilul 
de până acum şi se întoarce la poezia clasică, în ritm şi rimă, 
susținute de imagini superbe. Toate, absolut toate sunt 
frumoase, dar ne vom opri la „S-aprind prin vii lămpaşe de 
lămâie” şi la „Aici, la noi, în Ardeal”: „Ca nişte clopote abia 
întoarse/ Se clatină uimiţi ciorchinii-n vie,/ Stă bruma sus, în 
deal, cu frigu-n oase,/ Chemând prin cețuri toamna belalie.// 
Se culcă iarba-n caier printre dealuri,/ Urechea la pământ îşi 
pleacă vântul,/ Se tânguie un vaiet printre valuri,/ Pădurile-şi 
încep în murmur cântul.// Pasc turme grase pe cerul adormit,/ 
În vechiul corn un tânguit învie,/ Moţăie gutuii sub un vânt 
uimit,/ S-aprind prin vii lămpaşe de lămâie.// Trist doarme 
codrul pe umbre alburii,/ Se-nclină bolta-n seară cu mirare,/ 
De îngeri plină-i toamna asta în vii,/ Sub norii-ntorşi de-o 
veşnică vâltoare. ”... „Aici, la noi, în Ardeal ”: „Nu-i lapte pe 
lume mai dulce,/ Nici soare să urce pe deal,/ Mai altfel, mai 
blândă chemare,/ Ca aici, la noi, în Ardeal.// Nu-i ninsoare 
căruntă pe munți,/ Nici zăpezi să respire-n val/ Prin pădurea 
pândită de lupi,/ Ca aici, la noi, în Ardeal.// Nu-i seară mai 
plânsă pe culmi,/ Pe Mureş, pe ape-n aval,/ Nu-i doină mai 
tristă să cânte/ Ca aici, la noi, în Ardeal.// Nu-i loc să coboare 
în vuiet/ Clopote-n chemări de caval/ Cu gloanțe mari, de 
ploaie şi jar,/ Ca aici, la noi, în Ardeal.// Nu-şi sună în tropot 

pe ceruri/ În margul de ploi triumfal,/ În trăsnet, furtuna, 
saboții,/ Ca aici, la noi, în Ardeal”. 

O poezie duioasă, tulburătoare este şi „Maica-i lacrimă- 
n icoană”: „Maica-i lacrimă-n icoană/ peste spaimă, chin 
târziu,/ despuiată de păcate,/ inima-i ceasornic viu.// Peste 
bolta sfărâmată/ sufletul se-nalță lin,/ blândă porumbiţă 
albă —/ cânt de viaţă, cătilin.// Vin rugi din zări, păsări 
cântând/ se-nalță prin tămâie,/ mirosind a vechi altare/ sub 
ochiul de lămâie.// Maica-i lacrimă-n icoană,/ peste spaimă, 
peste chin,/ când inima-i ceasornic viu,/ sufletul se-nalță 
lin.// Cânt de viaţă, cânt de moarte”. 

De asemenea, un poem încântător care cântă ţinutul 
mirific, meleagul natal, este „Cu capetele sure îşi mână bruma 
calul”: „Pe o câmpie arsă, din cronica pustie,/ Cu capetele 
sure îşi mână bruma calul/ În răzburata vreme, pe calea 
neîntoarsă,/ Prin viile ruginii mă cheamă iar Ardealul.// Cu ai 
mei eu vin, cu toți încep tăcutul cântec,/ Ei toţi, cei răstigniți 
azi cu palmele în cuie,/ Oglinzile-aburite întoarcă timpu-n 
vrere,/ Prin iarna care vine, pe o colină suie.// A gheaţă sună 
timpul trist din goarnele de ger,/ Prin ceaţă caut ninsori de- 
odată cu văleatul,/ Ţăruş în carnea gliei, eu aici am să rămân,/ 
Să dau  bineţe vremii: mă cheamă iar Ardealul”. 

Volumul „Trecerea râului” (Editura Nico, Târgu-Mureş, 
2007. Coperta de Mariana Cristescu. Premiul Asociației 
Scriitorilor din Târgu-Mureş) continuă seria antologatelor lui 
Lazăr Lădariu, în care apare iarăşi steaua de dimineață, motivul 
trecerii râului, clopotul lumii, păsările uriaşe, munţii înalți, 
acele „Câmpuri cosite de ceaţă”, zborul păsărilor şi cartea 
scrisă pe cer. Poetul se simte îndreptățit să se întrebe, ca şi 
Francois Villon, „Unde sunt zăpezile de mai an?”— când e 
conştient că „lumina e acum ultima şansă”. Cităm din acest 
volum poemul „O cruce singură urcă dealul”: „O cruce 
singură urcă dealul,/ din când în când odihnindu-se,/ nimeni în 
jur,/ singurătatea doar,/ cu apă şi văzduh botezată,/ în urma ei 


60 


vine/ cu o ramură de izmă în mână;// din norii cerului/ 
coboară rugăciunea tânguindu-se,/ cu mielul în braţe;// prin 
iarba cuprinsă de friguri,/ omul păşeşte rar/ după paharul/ 
înaintea lui îndepărtându-se”. 

Lazăr Lădariu, un poet cât se poate de intresant, original, 
ceremonios, cu accente dramatice şi tonuri elegiace, sensibil, 
cu putere de penetraţie la cititori, receptat pe merit de critica şi 
estetica literară, un român adevărat, care-şi cântă glia 
strămoşească şi e mândru de obârşia sa. Şi care, în Antologia 
de față, a reuşit, cu succes, să-şi expună sufletul şi să-l 
realcătuie din cioburile de vitraliu existente în fiecare volum, 
într-un suiş continuu spre Înălţimile la care aspiră, îndeobşte, 
fiecare poet care se respectă. 


6l 


POVESTIND POEZIA 
UN CIOB DE INIMĂ PE RUGUL DE LINIŞTE 


Mariana Cristescu, Conversatie de seară, 
Editura Nico, Târgu-Mureş, 2006 


De ce poeţii obişnuiesc 
să se adune, să se numere şi să 
se împartă-înmulțindu-se 
astfel, la ceas de taină, în jurul 
Vetrei, vechi ori nouă, 
depănând cu osebire în serile 
lungi, pluvioase, istorisiri de 
neam, populate cu eroi 
legendari care s-au petrecut 
demult de pe aceste meleaguri, 
strânşi în chingile suspinului 
care numai acasă îşi găseşte 
ogoiul? 

Cu inima un ciob de 
vitral sortit rugului, ei urcă 
"naltul fumegând al Crucii, s- 
aducă arderi de tot Iubirii. Fără popas urcă spre Lumina tot mai 
aproape. Inima poetului incendiază poemul-lumină, afirmă 
Mariana Cristescu. Pesemne, ştie ceva, poate a auzit în somn 
„cântecul trecerii de pe urmă” al lebedei — în roşul amurg. 
Drum lung, cum să desluşeşti aproapele din departe? 

Şi cu ce inimă, de vreme ce ea a ars — nu de tot — pe 
rugul acesta de linişte? 

Lacrimile prea mari ale cerului prefac în patinoar 
covorul de frunze-nroşite... Plâng poveştile, plâng caii şi câinii, 
iar copii vin să le şteargă obrazul cu petale de crin. Sau poate 
îngerii? Tot una-i. Lângă Vatră e cald şi moleşeala te 

cotropeşte încet, pe nesimţite. Când s-a întunecat? Năluci 
verticale  parcă-şi iau zborul spre nemărginire. Nu le opreşti, 
nu le chemi. 

Adie un duh de-nserare venind de pe creste. 

În bazarul păstrat cu sfințenie dindărătul privirii, 
găseşti: o metopă, obsesii, relicve, oglinzi, un lămâi înflorit, 
petale de măr cu miros de sare. 

Clovnii de ceară au evadat din Eden şi s-au ascuns 
într-o natură moartă jefuită de mere. 

Univers fabulos, populat de himere, de arhechini 
albaştri, de „maci sângerii” ce „sfâşie albul zăpezii”, de stele 
de mare febrile, înlănţuite în piatră, de mâini căutătoare-n 
abisuri ostile. În oglinzi fermecate, ursitoarele chicotesc. 

E lumea pe care ne-o oferă poeta, scriitoarea, jurnalista 
Mariana Cristescu, într-o seară de taină, cu inima — amforă 
căzând precum o relicvă, în cenuşa dimineții. 

E firul freatic de apă străbătând întunericul, aşa cum 
cântecul lui Orpheu străbate mileniile. 

Naşterea e un miracol anevoie de înfăptuit. E nevoie de 
lacrima de argint, de ochiul întors al luntraşului, de cochilia 
unde se alcătuie — ca din lut — alt melc, alți ochi de argint, alte 
lacrimi... Poezia-i o taină care atinge toate cele cinci simţuri. 
Nu te feri, omule! Nu pune zăvoare uşilor întredeschise! 
Oricum, te ajunge din urmă. Trebuie să te învălui doar, în 
veşmântul castitătii, pentru ca naşterea să-ți fie uşoară. 
Adumbrit de Duh e doar trupul feciorelnic. Lasă-te prins! Eşti 
în creştere. Ascultă-ţi adâncurile! Aidoma unei pietre prețioase 
ţi-e inima: „Din adânc,/ aurul sevei urcă tăcut,/ sfredelind/ 
irisul/ ochiului biblic./ Bătrâna capră/ Amaltheea/ şopteşte 
mulțumită:/ «Din lapte s-a'ntrupat/ Lumina!»” (Lămâi 
înflorit). 

Şi versul tău devine „Jur cântător” şi „aripă de-oțel / 
în vibrare,/ în dulce sunet de clavir ”. Şi se preface în „cântecul 
cerbilor de argint/ răscolind perlurii adâncuri de mare”. 

Fără de veste, asişti neputincios la moartea anilor de la 
facerea lumii încoace. Îi dai foc numelui tău cu o lumânare 
sfințită. Te rupi de iluzii dar Iluzia stăruie „sub mărul acela 
albastru” unde „florile lui ne-au cuminecat şi miruit”. 

În zadar. Poeţii rămân răstigniți „pe aripi de flutur” cu 
iluziile lor încrustate pe scoarță. Şi cicatricea din suflet 
înfloreşte  fără-de-lege de câte ori priveşti semnul şarpelui 
încrustat pe un sân. E stigmat? E doar urma de cioc de vultur? 
Eşti tu, răstignit pe o stâncă pentru vina de a fi furat focul 
sacru, cel fără cenuşă? E sângele poetului „lumina/ din 
curcubeu?” Cine ştie? Mai curând, „Repetabila durere”: 
„Iubirea -/ ţâşnit din amurguri cocor,/ beat de speranță/ şi ars,/ 
în cădere,/ la fiece zbor”. Te dumireşti abia când „A sare 
miroase petala de măr”, atunci când, cuminecat, primenit, intri 
în mare, „Zdrobeşti cu piciorul sidefuri de perle/ moşite de 
şarpe / în şapte-necate ulcioare”. 

Cine să strige fruct interzis? 

Poeta scrie cu sângele său obrindit un poem pe albastrul 
de zare: „A sare miroase petala de măr,/ până şi-agrajfa de 
aur/ din negrul meu păr/ respiră, în noapte,/ catrene./ Sirene îţi 
bântuie visul,/ chemări şi blesteme vuiesc/ în abisul din geana- 
ți albastră,/ păsări de foc triluie, aiuritor,/ în fereastră./ 
Mânzul cel alb nechează a drum,/ în vatra plesnită a iernii, 
acum,/ întreg a rămas doar pocalul/ cu urma subţire a buzei de 
scrum./ O, de-ar veni ploaia cuminte,/ să spele de rele,/ 
descântec de iele,/ fruntea-ți înaltă,/ fierbinte...” 

Cântecul ei învăluitor îți înfăşoară grumajii. Dovadă că 
„Luptătorul acela,/ răstignit/ şi înlănţuit,/ încă nu a murit./ S-a 
frânt puţin numai inima-i mare -/ ospăț princiar pentru/ 
cerşetorii de zdrențe/ din stele/ ne-căzătoare ”. 

„Ai grijă luptătorule,/ nu-ți pierde ochiul!” — spunea şi 
Bătrânul cel Veşnicul Tânăr — Nichita. 

La poalele stâncii, „Toamnă în derivă”: „Urme de paşi 
sângerii/ pe poteci fremătânde.../ Încă nurlii,/ frunzele-şi 

scaldă chipul/ ridat/ în ultima rouă de zi./ De sub stejari vine 
zvon de ninsoare...” 

Fireşti întrebări, inerente răspunsuri: „Izgoni-va ea, 
oare,/ demodatele,/ neproductive,/ melancolii?” Dorul se- 
mplântă cu vaier „În carnea plinului trunchi,/ ca un stilet,/ se- 
nfige/ până-n rărunchi.../ o secure”. 

Dar cum să amâni „iarna.../ singurătăţii/ în doi?” Cum 
să împiedici căderea liberă-n hăul absurd al urâtului cu nume 
de spleen? 

În țărâna — aceeași, unde plecările neîntoarceri devin, de 
la naşterea sinelui, de nimeni, de nimeni nu e locul ales. 
Fiecare, propriul rug, cu vreascuri uscate-şi aprinde, veşnic 
tânără şi de necuprins, rămânând aceeaşi, pădurea... 

Dar ce „mireasmă păgână/ de griuri prea coapte/ ca 
noaptea nebună a trecerii/ peste moarte”. Chemările se aud 
desluşit din spatele oglinzii:  „Află-mă şi/ sărează-mi chipul/ 
cu lacrima ta!” 

Conştientă de menirea, de responsabilitate creativă, 
după ce-şi luase pe rând, toate precauţiile, poeta capitulează în 
fața forţei Cuvântului, la fel ca şi profetul Ieremia în fața lui 
Yahve: „M-ai sedus Doamne şi m-am lăsat sedus, ai fost mai 
tare decât mine şi m-ai biruit!” 

„Capitulare: Cred că va trebui să scriu această carte,/ 
până la urmă,/ ca pe o altă naştere, după moarte,/ scârbită de 
turmă./ După atâta noapte şi frig,/ mai găsesc, iată, forță/ să 
strig,/ să urlu mai tare ca lupii/ orbiţi de o torță/ în beznă,/ în 
gerul năpraznic,/ în haită veniți,/ hămesiţi,/ la parastas / şi/ la 
praznic./ En garde, seniori!” 

Nimic nu e lesne, efortul poate fi ucigător, dar 
rezultatul va fi pe măsura trudei şi lacrimilor. Poezia e jertfă şi 
lacrimă. Dar e şi dulce colocviu de taină cu James Joyce, cu 
Gânditorul lui Rodin, cu andaluzul Federico Garcia Lorca, cu 
Pablo Neruda, cu Whitman, Ay! Ay! 

Doar poetul e-n stare să facă salturi mortale de la trapez 
„cu lavalieră şi garoafă/ la butonieră,/ risipindu-şi sonetul/ de- 
a latul pistei”. 

Dar ce atrăgător e mirajul acesta continuu, ca o săritură 
fără de plasă a acrobatului, direct pe masa de vivisecție! 

În decor rămâne doar rama goală — de la natura cea 
moartă - ca o „fereastră spre nicăieri”. 

Un filon metafizic amestecat cu ironia cea mai subtilă 
străbate potecile învăluite în lirismul ameţitor cu parfum de 
lavandă. Piei de şarpe lepădate înaintea sorocului, paşi în 
derivă. „Sic transit gloria mundi”. Din vechiul şarpe , strivit în 
aurul risipit/ de propriul car alegoric” - ce rămâne? „Un dinte 
sfărmat/ şi marele ochi de safir/ către cer/ îngheţat”. 

La subțioara visului — urmele şterse ale melancholiei 
aburind bizar nisipul clepsidrei... „Crizanteme roşii precum/ 
aripile lui Icar,/ bezmetice,/ arcuiesc/ peste Alcatraz/ poeme - 
toteme./ Singur,/ ochiul acela,/ cândva azuriu,/ atoatevăzător,/ 
coboară tiptil,/ ca o umbră,/ spre depărtare se prelinge... ” 

Ce mai descântece de moarte şi de (în)viere pe rime 
basarabene pentru fratele Grigorie al Vierului! Înviere, înviere, 
vino înapoi, Viere! Strigi şi tot tu te auzi, fiindcă strigătu-i doar 
în tine. „Că, la foc de răsărit,/ l-au primit pe cel sosit/ cu grai 
nou şi cu cuțit-/ l-au cinstit, l-au primenit,/ cum din moşi s-a 
pomenit./ Da' lui i-a venit în gând/ să le sape de-un mormânt,/ 
fără cruce şi cuvânt,/ fără stele căzătoare/ şi paseri 
cuvântătoare./ La poale de piatră sură,/ unde umbra nu se- 
ndură,/ unde vântul nici nu-ncape/ şi nici apă nu-i s-adape/ 
morile şi ciorile,/ da' privighetorile...,/ i-a tăiat în opt,/ şi în 
patru'ş'opt,/ şi i-a dat la câini,/ a furat şi pâini,/ a furat şi 
peşti/ a furat poveşti/ şi-a plecat pe apă.../ Lumea nu-l 
încapă!/ Câinii i-au jelit,/ piatra i-a bocit,/ câinii au urlat,/ 
piatra a crăpat,/ cruce s-a făcut,/ cruce de mormânt/ pe sfântul 
pământ./ Un izvor curat/ pe loc s-a aflat/ şi s-a fost purtat/ 
către marea-mare,/ pân' la mândrul Soare/ ce avea s-apună/ 

iubitor de Lună,/ către mândre stele,/ dragele de ele,/ care-au 
povestit/ cum au fost nuntit/ ziua şi cu noaptea,/ viața şi cu 
moartea,/ când s-au despărțit mările,/drumul şi cărările...” 

Durerea naşte legende, balade şi doine stropite în 
lacrimă pură, ca o cuminecătură. Numai o mamă putea zămisli 
asemenea bocete la moartea copilului... 

Mariana Cristescu, poetă şi mamă, suflet-pereche, 
baladiera, doinitoarea lacrimilor sugrumate sub pleoape, femeia 
puternică, luptătoare şi cruntă-n dreptatea sa, care e şi dreptatea 
neamului său. 

Şi cu acest volum de versuri înscrie încă o pagină pe 
azurul din ochii copiilor, pe durerea de neam, pe care, doar 
cântecul nud izbucnit din rărunchi o mai poate răzbi... 

O femeie cât o cetate. O Esteră decapitând balaurul care 
stă gata să-i înghită odraslele. O femeie învingătoare, chiar 
dacă gloria se măsoară, de cele mai multe ori, în lacrimi. 


21 octombrie 2010 

(...) Muziciana Mariana Cristescu ne înfăţişează o selecție din 
volumul „Conversaţie de seară” , în care autoarea are colocvii 
spirituale cu James Joyce, Garcia Lorca, W. Whitman, discuţii 
filozofice despre condiţia omului de azi. 

Poeta face referiri livreşti la marii clasici, cum este J. 
Prevert, pretext pentru imagini poetice încântătoare: „Urme de 
paşi în grădină/ ori pe la subţioara visului/ nu se mai văd.../ 
Cocorii s-au topit/ în catedrala de lapte a ceții./ Crizanteme 
roşii precum/ aripile lui Icar,/ bezmetice,/ arcuiesc/ peste 
Alcatraz/ poeme - toteme./ Singur,/ ochiul acela,/ cândva 

azuriu,/ atoatevăzător,/ coboară tiptil/ ca o umbră,/ spre 
depărtare se prelinge... ” (By-Pass). 

Fie că sunt pasteluri, fie elegii, fie poeme de dragoste, 
creaţiile acestei poete sunt remarcabile şi reflectă o conştiinţă 
artistică matură, sensibilă, responsabilă. 


(„Cuvânt de bunăvoire” în deschiderea Antologiei „55 


de poeţi contemporani, pagini alese”, de Valentina Becart, Ed. 
Arhip Art, Sibiu, 2010) 

UN BRAND DE ȚARĂ: „ASTRA” - 
ISTORIE ŞI TRADIȚIE CULTURALĂ ÎN SPAȚIUL 
MUREŞEAN 


Lazăr Lădariu - Mariana Cristescu, 
„Pentru credinţă, neam şi tară” 


Un documentar de 
LAZĂR LĂDARIU + MARIANA CRISTESCU excepţie — pe urmele unor 
personalități  mureşene ale 
ASTREI, cercetare asiduă 
devenită arc peste timp şi 
spațiu, ca să folosim o 
sintagmă arhicunoscută - au 
întreprins neobosiții cărturari 
Mariana Cristescu şi Lazăr 
Lădariu, acesta din urmă 
fiind şi un înfocat promotor 
al ASTREI mureşene şi 
preşedintele ei actual -— 
constituie şi obiectul cărții de 
față, zămislită în lumina 
iubirii de neam şi de credinţă care ar trebui revigorate azi, când 
aceste noţiuni au devenit perimate şi când dezrădăcinarea şi 
globalizarea au sădit în sufletele românilor, mai mult ca 
oricând, sentimentul înstrăinării până la alienare. Omul nu-şi 
mai află rădăcinile, se trezeşte buimac de tumultul nonvaloric, 
uitându-şi sorgintea şi pătimirile neamului şi este tot mai mult 
acaparat de falsele tentaţii şi agresiuni informaționale 
cotidiene. 

În acest scop, „aşezarea? în vechile făgaşe istorice, 
culturale şi spirituale a devenit pentru intelectualii români o 
datorie morală. La rândul lor, trebuie să vegheze la acurateţea 
informației, a limbii, a năzuințelor şi idealurilor lăsate cu limbă 

de moarte din strămoşi, aşa cum un patriarh lasă urmaşilor 
moştenirea casei şi seminției sale. Nume de rezonanţă ale 
istoriei neamului românesc sunt trecute în revistă şi evidenţiate 
pentru faptele lor eroice şi pentru lupta lor plină de abnegaţie în 
păstrarea acestor valori  nepieritoare. De conservarea 
patrimoniului spiritual depinde viitorul neamului. 

Pe de altă parte, un spirit necultivat devine lesne 
„pârloagă”, năpădit de buruieni rele. Cei care au responsa- 
bilitatea cultivării spiritelor trebuie necontenit să vegheze şi să 
nu precupeţească nimic pentru ca apa vie, turnată la rădăcina 
tinerelor vlăstare, să nu devină otravă care să le usuce seva. 
Doar aşa vor da muguri, vor înflori şi vor rodi, la rându-le. 

Aceasta presupune jertfă, deschidere, iubire, gene- 
rozitate, omenie, spirit de sacrificiu. Idealul unităţii naționale, 
visat de ardeleni secole de-a rândul, trebuie menţinut, aşa cum 
a fost formulat de ilustrul înaintaş Vasile Goldiș: „căci aşa este 
Chemarea noastră, să luminăm întunericul prin lumină, să 
scriem dreptatea dumnezeiască prin credința nestrămutată a 
strămoşilor noştri” - devenind idealul astriştilor. 

Care zidire este trainică dacă nu e ridicată pe temelii 
solide? Temeliile zidirilor spirituale devin însă durabile doar 
dacă în ele respiră gândurile şi năzuinţele înaintaşilor. Acele 
„Zidiri umplute cu suflete” au rămas mărturie peste veacuri, în 
ciuda furtunilor şi a cutremurelor nenumărate care s-au abătut 
peste neam. Pentru că ele erau clădite pe stâncile de granit ale 
voinței comune, pe idealul național de unificare a tuturor 
românilor. Nu doar în piatră stau drepte, aceste efigii-mărturii, 
ci şi în Cartea de aur a neamului românesc, în pagini de istorie 
seculară, în trăinicia crucilor şi a troițelor din răspântii, în 
turlele bisericilor din Ardeal care domină înălțimile, 
străpungând cu vârfurile lor azurul. Dovadă peremptorie peste 
veacuri stau scrierile acelor corifei ai Şcolii Ardelene, mişcare 
de regenerare a neamului românesc sub oblăduirea Casei 
Domnului. 

Autorii de faţă, printr-un efort comun, au realizat 
volumul, sintetizând cărți, studii şi publicații mărturisitoare a 
acelor timpuri, din punct de vedere afectiv şi mai puţin 
ştiinţific. Recursul la memoria documentelor, dar şi a 
scriitorilor încă în viaţă, a făcut posibilă alcătuirea de față 
despre forumul de cultură, istorie şi civilizație care l-a 
constituit Asociaţiunea Transilvană pentru Cultura Română şi 
Literatura Poporului Român (ASTRA), aşa cum s-a numit ea la 
înființare. 

În capitolul „Despărțământul Reghin al Astrei”, având 
ca figură centrală „Un Mecena al românilor” — Dr. Eugen 
Nicoară, este evocată acea părticică înflăcărată a României 
Mari, Transilvania, şi contextul istoric în care au apărut 
premisele înființării Asociaţiei ASTRA. „O Transilvanie a 
suferințelor românilor ardeleni - spun autorii -, în care 
puterea de a nădăjdui într-o înfrățire a intelectualilor cu 
țăranii făcea parte din fireştile aspirații ale Neamului. Români 
şi buni creştini, membrii ASTREI au apropiat biserica de 
şcoală, satul de oraş. Prin «străluciți cărturari şi luptători 
naționali»: Andrei Șaguna, Al. Şterca-Șuluţiu, Vasile Ladislau 
Pop, Timotei Cipariu, George Barițiu, Andrei Bârseanu, Vasile 
Goldiș, Iacob Bologa, Iuliu Moldovan, loan Micu Moldovan, 
Nicolae Popoviciu, Alexandru  Mocsony şi mulți alții, 
despărțămintele au devenit «adevărate cetăţi ale naţionalului 
şi culturii noastre», adunând, în Ardeal, energiile, puterile 
Neamului, departe de acţiunile politice ale vreunui partid, prin 
coeziune, solidaritate națională, credință în legea 
strămoşească.” Este subliniat rolul ASTREI în dezvoltarea 
spirituală a satelor româneşti: „Cu o «vie substanță națională», 
înainte de Primul Război Mondial şi în perioada interbelică, 
ASTRA a pătruns prin satele româneşti până «în cele mai 
obscure cătune», prin despărțăminte şi cercuri, adevărate 
focare de cultură românească, de lumină şi credință, cu unicul 
şi înălțătorul scop, acela al luminării Neamului. (...) Prin toate 

satele mureşene, strădaniile conducătorilor astrişti, în frunte 
cu dr. Eugen Nicoară, au înființat şcolile ţărăneşti, pentru 
bărbați şi femei, au stimulat mişcarea «Şoimii Carpaţilor», 
pentru educarea tineretului, au ridicat cămine culturale, au 
construit biserici şi biblioteci, au înălțat troițe, au ţinut 
conferinţe. Totul, pe calea muncii, a cinstei, a devotamentului, 
incluse în acea «biruinţă a strădaniilor intelectualilor ardeleni 
de a ridica nivelul satelor noastre şi a le îndrepta, cu hotărâre 
şi devotament, pe căile culturii şi ale civilizaţiei» ”. 

Ca program ideologic acest for cultural îşi propunea: 
„încurajarea tinerimii române la îmbrăţişarea comerțului şi a 
industriei (...), informaţii despre pruncii cari frecventează 
şcolile populare, regulat, cum şi despre şcolarii români, din 
respectivul despărțământ, cari studiază pe la şcolile normale, 
gimnaziale şi universitare”. 

Trecut şi prezent îşi dau mâna în paginile de față, într-o 
frescă vie cuprinzând: hărți, documente istorice, biserici, 
instituții de cultură, chipurile unor oameni de seamă ai 
Transilvaniei, personalități marcante care şi-au pus amprenta 
pe istoria neamului, toate într-o rotundă alcătuire trainică, 
numită, după aştrii cereşti, dovadă a integrării omului în 
universul cosmic, creator al lumii. Deşi nu întotdeauna 
vremurile au fost aşezate, deşi au existat şi mai există furtuni 
stârnite de invidii şi răutăţi de sorginte umană, numele ASTREI 
a rămas încrustat pe bolta românească, strălucind prin 
reprezentanții ei care şi-au lăsat opera mărturie. 

Figuri luminoase s-au perindat la conducerea „Astrei”, 
fiecare lăsând mărturii temeinice şi contribuind la propăşirea 
culturii româneşti de pe aceste meleaguri: „După trecerea la 
cele veşnice a lui loan P. Maior, «care lasă ASTREI o 
frumoasă moştenire bănească şi o bogată bibliotecă», la 
conducerea  Despărțământului Reghin urmează (în 1885) 
avocatul Patriciu Barbu, mereu «prezent la mai multe adunări 
generale ale Asociaţiunii din diferite oraşe ale Ardealului», 

om energic - «de numele lui se leagă şi înființarea Băncii 
Mureşianay -, cu «rol important în mişcarea 
Memorandumului, alături de Ion Raţiu şi Vasile Lucaci»”. 

Autorii aduc precizări în acest sens, despre modul cum, 
fiecare conducător astrist a contribuit la dezvoltarea şi 
înaintarea ASTREI pe firmamentul istoriei şi al culturii 
româneşti şi universale: „În acea perioadă, pentru prima oară, 
au fost premiaţi, pentru munca lor, învățătorii satelor. 
Interesant este să spunem şi în ce constau premiile şi pentru ce 
se acordau ele! O capră cu ied, o scroafă, bani pentru cei 
remarcaţi în «instruirea adulților, distinşilor în pomărit, 
publicarea unei cărţi şcolare». Premiile au fost acordate de G. 
Șandor (capra cu ied), Galaftion Şagău (scroafa) şi dr. 
Absalom Todea (banii). În anul 1890, Reghinul găzduieşte (în 
Biserica Greco-Catolică) Adunarea Generală a 
Despărțământului (15/ 27 august), sub preşedinţia lui George 
Barițiu, prilej pentru a face un pelerinaj la mormântul 
baronului Vasile Pop.” 

Nu uşoară a fost sarcina acelora care se aflau în fruntea 
ASTREI şi nu o dată ei au întâmpinat persecuții care au mers 
până la pierderea libertăţii pentru ideile şi acțiunile lor. 
Autorităţile se opuneau cu îndârjire ridicării ASTREI — prin 
reprezentanţii ei - la rangul de Asociaţie cultural-spirituală cu 
mare influență în rândul maselor, cu toate drepturile care 
decurgeau din această titulatură. De asemenea, ea a avut un rol 
hotărâtor în menținerea bisericilor tradiționale în deplină 
armonie: „S-a putut lesne observa un amănunt demn de luat în 
seamă: la preşedinţia Despărțământului Reghin al ASTREI, 
aşa cum se proceda şi la conducerea centrală a Asociaţiunii, 
funcționa un principiu înțelept: «Pentru ca ambele biserici să 
stea neclintite în jurul ASTREI, unui ortodox îi urma un greco- 
catolic» ”. 

Dintre aceşti luptători-corifei aflați în fruntea ASTREI, 
numele lui Eugen Nicoară a rămas viu în amintirea urmaşilor: 

„Eugen Nicoară (născut în 1893), aflat, de atunci, mereu la 
conducerea Despărțământului, dându-i un avânt cultural 
remarcabil în zona Reghinului şi în împrejurimi, scriind «cea 
mai frumoasă pagină din istoria culturală a regiunii, o pagină 
de aur», numindu-se printre cele mai active şi renumite 
despărțăminte, printr-o emulaţie culturală fără precedent, 
rămânând «în faţa generaţiilor viitoare drept pilde de credinţă 
şi muncă românească». Intelectuali ai oraşelor, protopopi, 
medici, avocaţi, profesori, funcţionari  destoinici, preoți, 
învăţători, notari de la sate, țărani, «uniţi cu toții sub flamurile 
aceluiaşi stindard, şi-au închinat toate puterile pentru 
ridicarea şi consolidarea acestei regiuni atât de greu 
năpăstuite de vitregul trecut. Toţi aceştia l-au avut în frunte, în 
cei douăzeci de ani, pe neobositul şi dăruitul întru cauză Dr. 
Eugen Nicoară, preşedintele Despărţământului, director al 
Spitalului din Reghin, cutreierând sat după sat, sprijinindu-i 
pe țărani, dându-le sfaturi, fiindu-le aproape la bucurie şi la 
necaz». Eugen Nicoară a reuşit să imprime un stil de lucru 
personal, să formeze cercuri culturale puternice, cu 
conducători destoinici, astfel încât Despărţământul din Reghin 
să ajungă unul dintre cele mai apreciate din ţară”. 
Personalitate complexă, chirurg de renume, promotor cultural 
şi filantrop, dr. Eugen Nicoară a sprijinit şi Biserica şi Şcoala 
în aceeaşi măsură. 

Frământările istorice au lăsat şi ele urme în activitatea 
ASTREI: „Statul unitar, sub sceptrul regelui Ferdinand 
Întregitorul, ridica alte noi probleme ale reîntregirii, faţă de 
care ASTRA nu putea rămâne indiferentă. «A sunat, deci, 
iarăşi, goarna sa peste dealuri şi văi, chemând despărțămintele 
la muncă» (...) Or, nu toate idealurile erau atinse, într-o vreme 
în care viața «Neamului tânăr» abia începea. Unirea era doar 
«rama unei icoane» într-o armonie şi o menire a neamului 
nostru atât de apăsat şi necăjit. Era nevoie de muncă neostoită 
pentru înălțarea culturală a satului, de înlăturarea dezbinării, 

a «blestemului dezunirii» şi a dihoniei în numele unui viitor şi 
ideal comun. Era mesajul de suflet al preşedintelui 
Despărțământului Reghin, devenit îndemn şi izvor pentru 
activitatea ulterioară. ” 

La Adunarea Generală a Asociaţiunii au participat 
numeroase personalități ardelene din Vechiul Regat, din 
Bucovina şi din Basarabia. 

„Două zile întregi, Reghinul nu a mai fost al saşilor 
bogați şi mândri, ci al românilor de pretutindeni, al ţăranilor 
frumoşi din jur şi din munţii apropiați, cari prin Căluşerii şi 
prin dansurile lor, prin feciorii şi fetele lor, prin sănătatea şi 
vigoarea pe care au dovedit-o, cu acel prilej, au arătat că noi 
suntem stăpânii adevăraţi ai Mureşului de Sus. Adunarea de la 
Reghin a fost cu adevărat sărbătoarea cărţii şi a învățăturii 
româneşti, în care cei de acelaşi sânge şi de aceeaşi limbă au 
ştiut să se ridice peste orice deosebire şi au arătat că, dacă e 
vorba de lucruri mari, de porniri înălțătoare, ei sunt, 
într-adevăr, fraţi, căci se înțeleg foarte bine şi pot merge pe 
aceeaşi cărare a izbânzii depline”. 

Asociaţia depune o activitate prodigioasă în domeniul 
culturalizării şi spiritualizării poporului: „În anul 1925 au avut 
loc 99 de conferințe, au fost organizate nouă serbări şi 
reprezentații teatrale, «s-au distribuit 3.500 de broşuri, au 
fost înființate biblioteci comunale în localitățile Aluniş, 
Brâncoveneşti, Periş, Deleni, Ibăneşti-Pădure, Orşova, Urisiul 
de Sus, Urisiul de Jos», au fost ținute cursuri pentru adulți la 
Urisiu şi Căcuci, de către învățătorii loan Suciu şi Teodor 
Vicol, «premiaţi cu câte 2.000 de lei». Începând cu anul 1926, 
Despărțământul Reghin începe să tipărească «lucrări proprii 
pentru luminarea poporului», stabilit fiind, totodată, «un 
program de activitate culturală şi medicală eşalonat pe mai 
mulți ani», foi volante, «lucrări cu caracter moral, istoric, 
religios, folcloric.» Au loc 47 de conferințe, alte 10 pentru 
intelectuali; 123 de serbări şi spectacole, sunt distribuite 6.500 

de broşuri, iar bibliotecilor deja existente li se alătură cele din 
Filpişul Mare, Filpişul Mic, Ercea, Poarta, Voivodeni, Breaza, 
Goreni, Săcal, Deda-Bistra şi Răstolița. Au loc cursuri de 
alfabetizare pentru adulți, efectuate de învățătorii Alexandru 
Roman (Apalina), loan Batea (Gurghiu), Gheorghe Uilăcan 
(Hodac), loan Pop (Sânmihaiu), fiind propuşi pentru premiere, 
obținând bune rezultate, distingându-se şi printr-o susținută 
activitate culturală. Curios lucru, «veniturile 
Despărțământului au fost de 27.824 de lei, iar cheltuielile de 
45.700 de lei». De unde era diferenţa? Din buzunarul propriu 
al medicului-preşedinte, dr. Eugen Nicoară!” 

Aceasta, spre pildă celor care astăzi se plâng că nu 
găsesc bani pentru cultură, că nu găsesc sponsori care să 
finanțeze anumite manifestări sau tipărirea unor manuscrise 
prețioase! 

Dintotdeauna, dacă s-a dorit a se face cultură, s-au 
găsit şi metodele, şi mijloacele necesare, şi unde Dumnezeu 
pune începătură unei lucrări, tot El dăruieşte şi resursele 
necesare continuării şi finalizării ei, cu o condiţie: ca toate 
acestea să fie spre un scop luminos şi edificator. 

Nu de mai puţină importanță au fost şi lucrările în 
folosul oamenilor, aşa cum s-a dovedit, construirea Spitalului 
din Reghin: „De acum înainte, vreme de patru ani, până în 
1931, DI. Dr. Nicoară, fără a neglija nicio clipă activitatea 
culturală inițiată de acest Despărţământ, îşi dedică puterile 
pentru a realiza, din jertfe proprii, fără niciun sprijin şi fără 
niciun îndemn din afară, o operă care va rămâne, în faţa 
tuturor vremurilor, o aprigă mărturie pentru energia creatoare 
şi pentru dragostea lui față de semenii săi: edificarea 
Spitalului din Reghin. Multe din cele înfăptuite de DI. Dr. 
Nicoară se vor uita mai devreme sau mai târziu. Se vor uita 
odată cu stângerea oamenilor care au ascultat emoționantele 
cuvântări rostite de D-sa, se vor uita scrierile în care a turnat 
atâta suflet, troițele ridicate de D-sa, pe toate drumurile 

Reghinului, se vor prăbuşi, cu vremea, una după alta; se va 
uita tot binele făcut unei întregi generaţii de mureşeni. Un 
lucru, însă, nu se va putea uita: Spitalul, spitalul acesta mare 
şi impunător, frumos şi confortabil, trainic şi solid, spitalul 
acesta care a costat 6.000.000 de lei, adunaţi ban cu ban. De 
truda sa, de fiecare zi şi de fiecare noapte a D-lui Dr. Eugen 
Nicoară, nu se va putea uita». Aşa a rămas Spitalul reghinean, 
opera prin care «Domnul Dr. Eugen Nicoară s-a cununat cu 
veacul», «lăcaş de alinare a suferințelor, lăcaş de întremare a 
sănătăţii», pentru românii de pe Mureş”. 

Cu trecerea anilor, activitatea Asociaţiei s-a diversificat, 
în domeniul social, dar a fost şi marcată de evenimentele 
istorice din viața României: „Activitatea Despărțământului 
Reghin al ASTREI anului 1930 s-a aflat sub semnul urcării pe 
tron a regelui Carol al II-lea, considerată o nouă etapă în 
viața neamului românesc. Tot pe locul întâi, după raportul pe 
acest an, printre cele mai harnice ale  Asociațiunii, 
Despărțământul ASTREI Reghin nu a lăsat «nicio comună 
fără cerc cultural şi bibliotecă populară». În programul de 
activitate sunt introduse filmele medicale privind tuberculoza, 
sifilisul, cancerul, beţia, alte boli epidemice, filmul religios, un 
avânt şi o expansiune reprezentând aspectele din Viaţa, 
Patimile, Crucificarea şi Învierea Mântuitorului. În comunele 
din despărțământ, de 130 de ori sunt prezentate şase filme 
(cinci medicale şi unul religios). ” 

Numeroase conferințe, reprezentații cinematografice, 
editarea şi difuzarea de broşuri cu caracter profilactic, 
ajutorarea orfanilor şi a văduvelor de război, organizarea 
serbărilor, pieselor de teatru, a programelor corale, tradiții şi 
obiceiuri populare, toate acestea iau o amploare fără precedent. 
Paralel cu acestea se dezvoltă şi viaţa sportivă (fotbal) din 
Brâncoveneşti şi Bistra-Mureş. Au loc comemorări şi ridicări 
de monumente în amintirea eroilor căzuți pentru întregirea 
Neamului, dar şi a şcolilor ţărăneşti. 

O altă personalitate covârşitoare în viaţa ardelenilor a 
fost Iuliu Haţieganu — „acest Hipocrate al românilor”, care, în 
1929, a preluat conducerea filialei clujene a Asociației 
Transilvănene pentru Litreratura Română şi Cultura Poporului 
Român (ASTRA). Ca şi antecesorii săi, Iuliu Haţieganu a 
încercat să ducă la îndeplinire deviza Astrei: „Prin încercări 
grele se ajunge la stele” („Per aspera ad astra”). „El a deschis 
astfel calea unor evenimente sociale deosebite, organizând «o 
propagandă ştiinţifică intensă prin colaboratori care ştiau să 
deschidă uşa tainică a inimii pentru a putea intra şi aprinde 
luminile în labirintul întortochiat al minţii ţăranului român», 
scrie autorul cărţii „Vieți dedicate omului. (...) În discursul 
său, vizionar pentru acele vremuri, din 21 octombrie 1931, 
Iuliu Haţieganu promova idei generoase cu privire la rolul 
educaţiei fizice: «Educaţia fizică este ramura cea mai 
importantă a igienei pozitive, parte integrantă şi 
indispensabilă a culturii generale... Educația fizică... înseamnă 
năzuința omului cult spre sănătate, singura chezăşie a unei 
vieți fericite». Proiectul inițial al parcului a fost premiat la 
«Expoziția de Arhitectură Sportivă» de la Jocurile Olimpice de 
la Berlin (1936), cu Medalia de Bronz. 

Nu de mai mică importanță este şi activitatea tinerilor 
iubitori de țară şi apărători ai legii noastre strămoşeşti, care, în 
anul 1928 pun bazele organizaţiei «Şoimii Carpaţilor », „al 
cărei fondator şi tribun era profesorul univ. dr. Iuliu 
Haţieganu, «mare iubitor şi animator al tineretului românesc 
din Ardeal», şef al şcolii medicale a Clujului. Scopul declarat 
al «Şoimilor Carpaţilor» era educarea tineretului. Activitatea 
organizaţiei sportive «Şoimii Carpaţilor» e lansată cu lozinca: 
«Totul pentru națiune, nimic pentru tine, nici câştig, nici 
glorie», având ca idee conducătoare principiul biopolitic de 
regenerare a naţiunii, dând extindere ideilor sale în întregul 
Ardeal. În anul 1928 a reuşit să alcămiască o grupare de 250 
de persoane, tineri din toate straturile sociale. În 1932 se mai 

formează trei centre, la Sibiu, Braşov şi Sighet, după care 
programul şoimilor este estins şi la sate, întâi în judeţul Cluj, 
apoi în restul judeţelor. ” 

Sunt menţionate în lucrare, Legea Şoimilor şi Crezul 
lor, dar şi Doctrina şi obligațiile Şoimilor. Aceştia au organizat 
manifestări cu caracter cultural-educativ, au organizat un cor şi 
au dat concerte la oraşe şi sate. 

Un pas foarte important în activitatea Astrei a fost 
propăşirea şi educarea femeii de la sate: „Scopul urmărit de 
ASTRA ar fi atins în întregimea lui abia atunci când s-ar 
manifesta acelaşi interes şi pentru educaţia femeilor de la sate. 
«Femeia ţăranului este izvorul nesecat de îmbogăţire a vieții 
neamului nostru. Cu cât va fi mai bogat, mai curat, mai 
viguros şi mai luminos acest izvor, cu atât vom asigura mai 
mult eternitatea vieţii româneşti pe pământul românesc». Din 
aceste şcoli făceau parte, din câte o serie, 40-50 de bărbaţi, 10 
femei, precum şi elevi şi eleve, care au primit «o potrivită 
educație sanitară», experienţă în tratamente medicale, primind 
lecții de gătit. Şcoala ţărănească îşi încheia cursurile cu o 
serbare artistică data fiind 24  lanuarie, Ziua Unirii 
Principatelor Române. ” 

Pe plan spiritual activitatea este orientată spre ridicarea 
şi sfinţirea troiţelor: „Dovadă sunt „pădurea de troițe făcute 
din stejar, risipite cu largă dărnicie pe întreg cuprinsul 
Despărțământului. D. Dr. Eugen Nicoară, fiind o fire adânc 
evlavioasă, un devotat fiu al bisericii noastre, a inițiat, prin 
ridicarea acestor troițe, fiind făcute, aproape toate, din banii 
D-sale, o mare campanie pentru afirmarea spiritului creştinesc 
în regiunea Reghimului, alături de sprijinul necontenit ce l-a 
acordat preoţilor şi bisericilor din Despărţământ, indiferent de 
confesiune” (...) „Executate într-un stil cu adevărat românesc, 
troițele acestea reprezintă o mare biruinţă faţă de trecut, când, 
din cauza vitregiei vremurilor, crucile româneşti se executau în 

formă primitivă, inestetică, şi erau aşezate, de atâtea ori, în 

locuri dosnice. Astăzi ele apar în cele mai luminoase locuri, 
mândre şi impunătoare. În sărbători, mâini pioase le 
împodobesc cu ştergare curate şi cu flori frumoase. Chipul 
Răstignitului de pe Golgota străluceşte în lumina vremii”. 

Tot în spiritul educaţiei, precizează autorii, „concomitent 
cu ridicarea «operelor de piatră» în zona Reghinului, au fost 
colnstruite sau renovate şcoli şi biserici tot prin larga 
contribuţie a dr. Nicoară, în localităţile Maioreşti, Solovăstru, 
Ibăneşti-Sat, Şerbeni, Breaza, Sântu, Frunzeni, Râpa de Jos, 
Filpişul Mare, Mura Mare, Habic, toate greco-catolice”. 

Cine nu ştie (dar câţi oare ştiu?) cum au luat ființă 
primele cămine culturale şi case culturale în Transilvania, ori 
chiar în ţară, poate afla că, grație eforturilor unor oameni 
iluminaţi care au dorit să împartă din cultura lor, acestea s-au 
ridicat cu trudă şi cu donaţii din partea acestor persoane 
generoase: „În şirul acestor inițiative şi edificii, realizare 
remarcabilă în domeniu, ridicate de dr. Eugen Nicoară din 
bani personali — 5.000.000 de lei — este Palatul Culturii din 
Reghin, început în primăvara anului 1936, «adevărată 
podoabă din punct de vedere arhitectonic, edificat în stil 
modern», terminat în toama anului 1939. Dr. Eugen Nicoară a 
dorit să ofere publicului românesc o mare sală de spectacole, 
un «muzeu etnografic şi istoric, cuprinzând piesele 
caracteristice ale etnografiei Mureşului şi numeroase relicve 
istorice, o bibliotecă publică, o sală de lectură, camere 
deosebite pentru cazina intelectualilor şi a meseriaşilor, un 
restaurant românesc şi o baie publică». Dacă Spitalul (n.n. - 
cu 120 de paturi) a fost menit să fie un mare aşezământ pentru 
ocrotirea sănătăţii fizice, sănătăţii trupeşti, Palatul este 
destinat să fie un focar de cultură, un aşezământ pentru 
luminarea sufletelor, pentru sănătatea spiritului. Iniţiate şi 
realizate de aceeaşi fierbinte inimă şi prin aceleaşi 
necruțătoare jertfe, cele două aşezăminte îndeplinesc o misiune 
care se întregeşte reciproc şi amândouă vor rămâne să 

vorbească urmaşilor de un ctitor care, pe patul morții, ar putea 
parafraza cu toată dreptatea ultimelor cuvinte ale gloriosului 
general teban, Epaminonda, care, plâns de amicii săi că nu 
lasă în urma Sa un moştenitor, a răspuns cu mândrie: «Las 
după mine două fete: Leuctra şi Mantineis!», amintind, 
orgolios, numele celor două localităţi în care zdrobise pe 
duşmanii Tebei; la fel ar putea spune şi domnul dr. Nicoară, ai 
cărui amici de asemenea regretă că nu rămâne în urma D-sale 
niciun urmaş: «Las după mine doi feciori: Spitalul şi Palatul 
Cultural”. 

Paralel cu activitatea profesională, cu cea caritativă şi 
cu cea culturală, acest om deosebit s-a remarcat şi în domeniul 
scrisului, publicând o serie de lucrări medicale: , Cartea 
Sănătăţii”, „Beţia”, „Zece porunci ale bunului român”, 
„Tinerețe - Bătrâneţe ”, „încununată de Academia Română, în 
anul 1934, cu Premiul «Năsturel Herescu», „în urma unui 
raport elogios, semnat de către savantul Dr. Gheorghe 
Marinescu”. „În colaborare cu Vasile Netea, „a dat la iveală, 
în decursul anului 1934, o broşură de «Figuri mureşene», 
evocându-se «viața unui mănunchiu de oameni cari îşi trag 
obârşia din regiunea Mureşului sau cari şi-au desfăşurat o 
parte din activitatea lor pe aceste meleaguri: Petru Maior, 
Gheorghe Şincai, Al. Papiu-llarian, Baron Vasile Pop, 
Constantin Romanu-Vivu, Virgil Oniţiu şi Nicolae Petra — 
Petrescu — Moşul, pilde demne de urmat pentru cei care vor 
veni». În anul 1936, dr. Eugen Nicoară şi Vasile Netea scot 
culegerea de folclor «Mureş, Mureş, apă lină» (vol. 1), „cu o 
prefață a marelui scriitor Ion Agârbiceanu, închinată poeziei 
populare mureşene, care a fost, deasemeni, prima încercare 
largă de a scoate la lumină comorile sufletului țărănesc de pe 
aceste meleaguri. Succesul ei a egalat pe cel al «figurilor». 

Toate aceste realizări nu puteau fi trecute cu vederea de 
către autorităţi, care nu vedeau cu ochi buni popularitatea de 
care se bucura dr. Eugen Nicoară. Pentru aceasta el a avut de 

suferit, fiind arestat şi închis pentru „injurii aduse naţiunii 
maghiare”. Pus în libertate, el este cercetat permanent de 
oficialitățile maghiare, spun autorii şi forțat să treacă granița 
vremelnică în România şi în cele din urmă urmează soarta 
atâtor intelectuali români: închisoarea şi munca la Canal. 
Nenumărate referinţe legate de viaţa acestei remarcabile figuri 
a culturii române, sunt prezentate de către autori, care au 
cercetat arhivele statului şi ale Bibliotecii Naţionale. 

O altă figură luminoasă care s-a evidențiat în înălțarea 
culturii româneşti este protopopul Ariton Marian Popa: 
„Personalitate marcantă a vieţii spirituale, culturale şi politice 
româneşti, preot greco-catolic, protopop, canonic onorariu, 
luptător pentru desăvârşirea unităţii naţionale, participant la 
Marea Adunare Naţională de la Alba Iulia, un militant pentru 
consolidarea statului unitar român. ” 

Mariana Cristescu şi Lazăr Lădariu prezintă repere bio- 
bibliografice despre această distinsă personalitate a ASTREI, 
membru al acesteia din anul 1897. A creat biblioteci populare, 
a manifestat un interes deosebit față de teatrul în limba 
națională, a înființat un cor şi a colaborat la periodicele vremii: 
„Gazeta Transilvaniei”, „Unirea”, „Libertatea”, „Păstorul 
sufletesc”. A tradus lucrări cu conţinut bisericesc. În întreaga 
sa activitate s-a manifestat ca un animator fervent al vieții 
culturale şi naționale româneşti. 

„Şi în domeniul educaţiei şcolare se implică direct, 
într-o perioadă de tristă amintire a acţiunii «Legii Apponyi», 
care atenta la existența învățământului românesc, desfăşurând 
o uriaşă activitate prin controlarea şi îndrumarea şcolilor 
elementare, cercetarea lor anuală si participarea la examenele 
de sfârşit de an. Are o preocupare deosebită pentru şcoala 
românească din Reghin. De asemenea, participă la activitățile 
Reuniunii Învăţătorilor Români. ” 

Ceea ce protopopul bănăţean Iosif Coriolan Buracu a 
făcut în Banatul Montan pe linie spiritual-culturală, Ariton 

Marian Popa a realizat în Ardeal pentru poporul român, în chip 
deosebit pentru oamenii simpli, pe care i-a educat prin toate 
formele şi mijloacele, dovadă că Dumnezeu ridică peste tot 
oameni care să-i ilumineze pe ceilalți. Aceste zone au avut o 
dezvoltare aproape similară şi promotori pe măsura vitregiei 
istoriei, care în aceste locuri s-a manifestat împotriva 
românilor. De asemenea, a dus o necontenită luptă pentru 
impunerea limbii române în şcoli, împotriva deznaționalizării, 
pentru a dezvolta în sufletul ardelenilor iubirea de limbă, de 
lege şi de moşia strămoşească. În acest sens a organizat 
concerte şi spectacole de teatru şi dans cu specific românesc 
cuprinzând în program „interpretarea cântecelor «Răsunetul 
Ardealului» de I. Vidu, «Codrule, ce te mândreşti?», 
«Răsunetul văilor» de G. Popovici, «Triumful amorului», de 
Gane, declamarea poeziei «Cântec» de G. Coşbuc, prezentarea 
piesei «Sărăcie lucie» de I. Vulcan”. Ca şi omologul său 
bănățean mai sus amintit, acest protopop a fost arestat şi 
internat, pentru activitatea sa naţională, în lagărul de la Fer- 
torâkos, județul Şopron, între 6 septembrie 1916-12 iunie 1917. 

Volumul de faţă se constituie, aşa cum am precizat, 
într-un document de excepţie, cuprinzând date inedite despre 
personalități transilvănene, efigii, figuri emblematice pentru 
spiritualitatea, istoria, cultura şi civilizația românească, dar şi 
pentru dârzenia şi caracterul ferm al românului care, cu cât 
înfruntă mai multe greutăți, cu atât devine mai ferm în 
convingerile şi dreptatea lui. Una din aceste figuri 
proieminente este Vasile Netea, scriitor, istoric român, 
cercetător al istoriei Transilvaniei, care a publicat 40 de cărți şi 
sute de articole. 

„Îl cunoaşte pe doctorul Eugen Nicoară, împreună cu 
care Vasile Netea, sub patronajul ASTREI, antrenează un 
număr semnificativ de intelectuali într-o mişcare culturală fără 
precedent în această zonă. Împreună cu dr. Eugen Nicoară, 
Vasile Netea publică mai multe lucrări despre istoria, 

etnografia şi valorile neamului românesc, printre care «Figuri 
mureşene» şi «Murăş, Murăş, apă lină». În anul 1933, 
împreună cu Em. I. Cocoş, inițiază o foaie de cultură, intitulată 
«Credința», în care publică un material despre Nicolae 
Titulescu - «exponentul diplomaţiei româneşti pentru apărarea 
integrităţii hotarelor României». A publicat şi sub pseudonimul 
Victor Lucrețiu. ” 

Printre activitățile principale ale ASTREI merită 
subliniate înființarea băncilor săteşti, în anul 1914 care au 
contribuit la dezvoltarea economică. 

Un al doilea capitol al cărții se referă la 
„„Despărțământul Sighişoara al Astrei” şi în acest capitol se 
vorbeşte despre „Horia Teculescu — un voievod spiritual al 
„Perlei Târnavelor”. Autorii precizează că înființarea 
Asociaţiei a fost corolarul unor eforturi continui, întreprinse de 
românii de pe tot cuprinsul Transilvaniei pentru crearea 
societăților culturale puse în slujba emancipării spirituale şi 
politice aloe poporului român. 

„Actul de la 1861, de la Sibiu, a marcat victoria 
cărturarilor luptători ai Şcolii Ardelene, dar şi a luptătorilor 
cărturari de la 1848. Întemeierea şi activitatea ASTREI nu a 
fost fapta unei inspiraţii de moment, nici a unui fenomen 
întâmplător şi izolat al istoriei culturii româneşti, ci o etapă 
importantă a luptei românilor transilvăneni pe toate planurile. 
Ea (n.n. - ASTRA) s-a născut — spunea Nicolae Iorga — din 
curentul neîntrerupt spre lumina care a însuflețit măcar pe 
românii din Ardeal şi din ţinuturile ungurești, din iubirea 
adevărată către popor, căruia îi trebuiau şcoli tot mai bune şi 
mai româneşti, pentru a putea sta alături cu alți locuitori ai 
acestui pământ. ” 

Despre constituirea ASTREI la Sibiu, autorii specifică: 
„În zilele de 23-26 octombrie 1861 are loc, la Sibiu, Adunarea 
de constituire a ASTREI  (Asociaţiunea Transilvană pentru 
Literatura Română şi Cultura Poporului Român). În cuvântul 

de deschidere, episcopul Andrei Şaguna spunea: «Vrem a 
deştepta, prin toate mijloacele naționale, facultățile (...), 
cugetările cele senine şi serioase în poporul nostru; (...) darurile 
lui vor garanta viitorul cel mai ferice al încercatei noastre 
națiuni şi o vor feri de nişte lovituri ucigătoare religia şi limba 
ei». Din prima conducere a ASTREI făceau parte: Andrei 
Șaguna - preşedinte, Timotei Cipariu - vicepreşedinte, George 
Barițiu - secretar primar, Antoniu Veştemeanu - secretar II, 
Antoniu Bechinţiu - casier, I. Pinciu - controlor, Visarion 
Roman - arhivar şi bibliotecar. Ca emblemă a ASTREI, al 
cărei principiu îl constituiau adunările itinerante, a fost aleasă 
zeița Minerva (la romani - zeiţă a înțelepciunii, protectoarea 
artelor, ştiinţelor şi meşteşugarilor). (...) În pofida unei 
continue politici de deznaționalizare a românilor, în anul 1911, 
la Blaj, «cel mai vechi cuib al deşteptării noastre naţionale», 
sunt sărbătorite cele cinci decenii de la înființarea ASTREI. La 
semicentenarul din «cetatea seculară a spiritului românesc» 
(Nichifor Crainic), «Mica Romă», cum numea Blajul Mihai 
Eminescu, «adevărată  Meccă a Ardealului Românesc» 
(Septimiu Popa), ASTRA avea deja foarte multe acțiuni cu care 
se putea mândri. «Cărămidă de granit la temelia României 
Mari», atât de strălucitor împlinită prin Marea Unire de la 
1918, ASTRA a fost strivită sub şenila ocupantului sovietic, sub 
tăvălugul vremurilor tulburi, potrivnice românilor şi culturii 
noastre. Trimiterea pe front, în anii 1917-1918, a unui mare 
număr dintre membrii ASTREI, a dus la o slăbire, la o dimi- 
nuare a acțiunilor, în bună parte din cauza măsurilor represive 
ale autorităţilor maghiare, care au avut, ca efect direct, şi 
1 Decembrie 1915, de la Alba Tulia, s-au creat noi condiții, 
deosebit de prielnice pentru necesara revigorare a ASTREI". 
Printre iluminații înaintemergători ai locului, autorii îi 
amintesc pe Ştefan Bălaş, pe Zaharie Boiu-junior şi pe 

profesorul Horia Teculescu, preşedinte al Astrei şi, timp de 16 
ani, director al Liceului „Principele Nicolae”. 

Sunt inserate în lucrare ŞI biografiile 
înaintemergătorilor Aron Pumnul, Stephan Ludwig Roth - 
„Tăranul în haină de savant”,  pedagogul loan Popescu, 
istoricul universitar loan Rusu, care a avut o prodigioasă 
carieră la catedrele Universităţilor din Iaşi, Cluj şi Bucureşti, 
Ilarie Chendi, „Cel mai deştept târnăvean”, cel care 
„înființează revistele «Viaţa literară» (1906), «Viaţa literară şi 
artistică» (1907) şi «Cumpănă» (1909), aceasta conducând-o 
împreună cu Mihail Sadoveanu, Șt. O. Iosif şi Dimitrie 
Anghel.” Ilarie Chendi a fost „unul dintre principalii 
promotori ai curentului sămănătorist, văzut în sensul tradiţiei 
realismului popular al «Tribunei» sibiene, distanțat de direcția 
instituită de Nicolae lorga. A publicat volume de poezii, 
nuvele, povestiri, traduceri, proză politică, studii literare. 
Considerat «cel mai temut critic al nostru», «el a izbit straşnic 
în negustorii artei, într-un stil de-o eleganță sobră, cu biciul 
ironiei, în marea arenă de purificare, nelăsând să intre în 
biserică fiinţele târâtoare ieşite din mlaştină» ”. 

Autorii lucrării îl menţionează cu majuscule şi pe 
Corneliu Diaconovici (Diaconovich), căruia îi datorăm prima 
Enciclopedie Românească! „Este coordonatorul 
«Enciclopediei Române», prima astfel de lucrare din cultura 
românească. Aceasta va fi publicată în trei volume, între 1898 
— 1904, la Sibiu, la Tipografia lui W. Krafft. În afară de 
Corneliu Diaconovici, prim-secretar al ASTREI, publicist şi 
lexicograf, la redactarea Enciclopediei, au participat şi 
personalități cu pregătire tehnică, precum Nicolae Teclu, Petre 
S. Aurelian, Alfons Oscar Saligny. Diaconovici se implică şi în 
organizarea Bibliotecii şi a Muzeului ASTREI din Sibiu». Un 
alt promotor cultural este Johann Wilhelm Krafft, editorul 
Enciclopediei Române. 

O altă serie de Târnăveni sunt evidenţiaţi sub titlul: „A 
dat Târnava Mare...mari oameni ”. Și aceştia sunt: Remus 
Răduleţ, Zaharie Boiu-Junior, A.P. Bănuţ, Miron Neagu, 
compozitorul Marțian Negrea, tenorul Ion Dacian, unul dintre 
cei mai mari tenori pe care i-a avut ţara noastră, Artist al 
Poporului, Laureat al Premiului de Stat; Teatrul de Operetă din 
Bucureşti îi poartă numele; etnomuzicologul Ilarion Cocişiu, 
prof. Tuliu Racotă, profesorul, scriitorul şi publicistul Horia 
Teculescu. 

Al treilea capitol al cărții este rezervat 
„Despărţământului Mureş-Oşorhei al ASTREI”. Sunt 
enumerate aşezămintele culturale, manifestările şi principalii 
conducători şi membri ai ASTREI. 

Urmează „Despărţământul Târgu-Mureş al Astrei”, 
nu înainte de a se face un un scurt istoric al Protopopiatului 
Ortodox din Târgu-Mureş. Sunt evidențiați: protopopul ortodox 
Ştefan Russu, Elie Câmpeanu, protopopul Giurgiului şi al 
Tîrgu-Mureşului, profesorul loan Bozdog, unul dintre prefecții 
judeţului Mureş, care în 1927, este ales preşedintele 
Despărțământului Târgu-Mureş al ASTREI, funcție pe care o 
va deține până în anul 1940, avocatul Aurel Baciu, profesorul 
şi traducătorul Nicolae Sulică: „Mare patriot şi cărturar, cu 
intuiții surprinzătoare, descoperitor de monumente vechi de 
limbă, istorie şi literatură română, profesorul a fost un 
adevărat umanist format în disciplina marilor clasici ai culturii 
antice”. 

Un alt mare cărturar umanist este profesorul Grigore 
Ciortea. Autorii îl amintesc şi pe profesorul Traian Popa, 
prefect al Odorheiului, profesorul şi publicistul Nicolae Albu, 
profesorul Gheorghe Popescu de la Liceul “Al. Papiu Ilarian”, 
profesorul Alexandru Sighişoreanu, profesorul Emil Vlasiu. 

Un alt capitol este rezervat „Despărţământului 
Târnăveni al ASTREI” şi autorii îşi încep evocarea cu 
protopopul ortodox Gheorghe Oprean personalitate distinctă a 

vieții culturale şi spirituale din Târnăveni, căruia autorii îi 
consacră un capitol mai generos. 

Al şaselea capitol face referire la „Despărţământul 
Murăş-Luduş al ASTREI” al cărui fondator a fost preotul 
Vasile Suciu din Căpuşul de Câmpie. 

Altă secvenţă a cărţii vizează „Despărţământul Luduş 
al ASTREI” începe cu cea mai veche atestare documentară a 
Luduşului, care datează din 1241, „an în care aşezarea şi 
comunitatea umană de aici au avut mult de suferit din cauza 
jafurilor, incendiilor şi crimelor comise de hoarda tătaro- 
mongolă condusă de Bochitor. Prin înființarea comitatelor în 
Transilvania, Ludu-şul a fost inclus în Comitatul Turda-Arieş. 
Începând cu anul 1541, când Transilvania devine Principat 
autonom, sub suzeranitate otomană. Pe la Luduş s-au perindat 
oştile rivale ale ungurilor, care râvneau la domnia 
Principatului, ieniceri şi spahii turci, în căutare de hrană, 
furaje, robi şi tribut, hoarde de tătari, venite tocmai din 
Crimeea după pradă, cătane imperiale împinse încoace de 
monarhii habsburgi de la Viena, din calcule strategice cu 
bătaie lungă. Pacea de la Karlowitz (1699) a schimbat 
stăpânirea asupra Transilvaniei. ” 

Istoria zbuciumată a Luduşului este zugrăvită în 
cuvinte copleşitoare de către cei doi autori: „Luduşul, ca de 
altfel întregul spațiu  intracarpatic, a fost acaparat de 
habsburgi şi încorporat în vastul şi multinaţionalul Imperiu 
Habsburgic, cu capitala la Viena. Între 1699 şi 1850, Luduşul 
a aparținut, din punct de vedere administrativ, de plasa 
Bogata, comitatul Turda-Arieş din Principatul, şi apoi Marele 
Principat al Transilvaniei. Guvernul Principatului se afla la 
Sibiu. Limba oficială a devenit limba germană, dar la Luduş se 
vorbea şi româneşte, şi ungureşte. Politica de reforme 
iluministe, liberale şi neoliberale, promovată de austrieci, a 
avut urmări însemnate şi pentru luduşeni. După anul 1800, 
Luduşul este ridicat la rangul de comună, iar în anul 1850 

devine centrul administrativ al plasei Luduş, atunci înființată. 
Crearea Imperiului dualist Austro-Ungar, în anul 1867, şi 
alipirea nedreaptă a Transilvaniei (locuită în proporție 
covârşitoare de români) la Ungaria au produs o 
nouă schimbare de stăpânire asupra Luduşului. Din punct de 
vedere administrativ, localitatea a continuat să fie comună, 
reşedinţa plasei Luduş, componentă a Judeţului Turda-Arieş. 
Între anii 1867 şi 1918, ca de altfel întreaga Transilvanie, 
Luduşul a făcut parte din Ungaria Mare. Aici erau aplicate 
legile adoptate de Parlamentul şi Guvernul de la Budapesta, 
legi ostile românilor, care vizau dispariția românilor prin 
maghiarizare forţată. În acea perioadă, la Luduş îşi desfăşurau 
activitatea Primăria, Prefectura plasei, postul de jandarmi, 
circumscripția financiară cu funcționari numai de etnie 
maghiară. Deşi populaţia Luduşului şi a Plasei Luduş era 
majoritar românească, limba oficială impusă era cea 
maghiară.  (...) Un deceniu mai târziu, românii din 
Luduş au înființat, în anul 1891, un Despărțământ al al 
Asociaţiunii Transilvane pentru Literatura şi Cultura 
Poporului Român, prescurtat ASTRA”. 

O personalitate pregnantă a acestui spaţiu a fost Dr. 
Valer Russu, „profesionist excepțional, întemeietorul primului 
spital din Luduş » din propriile venituri, în anul 1930. Despre 
virtuțile sale, atât ca profesionist cât şi ca umanist, autorii 
afirmă: „A îmbinat armonios medicația alopată cu remediile 
populare tradiționale. Nu a făcut niciun fel de discriminare 
făta de cei care apelau la ajutorul său. A fost la fel de atent şi 
de corect, atât cu cei înstăriți, cât şi cu cei săraci, cu cei în 
vârstă şi cu tinerii şi copiii, indiferent că erau români, evrei, 
maghiari sau rromi. Atunci când viaţa evreilor din Luduş a fost 
pusă în primejdie, pe unii i-a internat, sub nume şi diagnostic 
false, în spitalul pe care îl conducea, pentru a-i salva de la 
moarte... (...) A fostun creştin practicant şi s-a implicat în 
acțiuni umanitare, de sprijinire a copiilor şi familiilor aflate în 

situaţii dificile. A contribuit cu sume importante la ajutorarea 
şcolilor din zonă, în special a celei din Gheja. A fost membru 
activ al Despărțământului luduşean al ASTREI”. 

Nu puţine au fost persecuțiile la care a fost supus 
pentru activitatea sa curajoasă în folosul oamenilor: „După 23 
august 1944, a început să aibă parte de tot mai multe necazuri. 
Armata sovietică i-a confiscat «Fordul» şi o parte din 
instrumentar. Noii conducători locali îl acuzau că este un 
reprezentant al vechiului regim. În anul 1949 a fost înlăturat 
de la conducerea Spitalului. A suferit profund când a aflat că 
foştii lui profesori au fost scoşi din învățământ. A fost obligat 
să-şi desființeze propriul cabinet medical. În anii 1956 şi 1959 
a fost arestat şi anchetat de Securitate. Cei care l-au cunoscut 
şi i-au apreciat meritele l-au ajutat să scape cu bine şi să-şi 
redobândeacă postul de medic la Dispensarul C.F.R. din 
Luduş, loc de unde s-a şi pensionat în anul 1973.” 

Altă personalitate luduşeană este profesorul, dirijorul şi 
compozitorul Ilie Micu, cel care „În anii copilăriei s-a 
împărtăşit de la izvorul mereu proaspăt al cântecului popular, 
faţă de care va dovedi o dragoste statornică ce se va regăsi în 
multe din creaţiile sale muzicale.” Promotor al tradițiilor 
culturale prin muzică, acest compozitor a rămas în conştiinţa 
mureşenilor prin nemuritoarele cântece: „La fântâna din 
Făget”, „Plânge-mă, mamă, cu dor şi foc”, „Nime’n lume nu 
se 'nşală”, „Foicică, mărule”, „,„Săracă inima mea” (...) La 21 
decembrie 1942, prezintă la Radio Bucureşti, timp de 20 
minute, conferinţa cu tema ,„ Crăciunul în Ardeal”. 

Cea de a opta secvență a volumului se referă la 
»„Despățământul Rîciu al ASTREI”, unul din cele nou 
înființate în anul 1913, care a desfăşurat o activitate 
remarcabilă pentru propăşirea culturii din spațiul mureşean. 

Cartea continuă cu „Anexe” şi „Scurt istoric” al 
acestei Asociaţii, în care autorii specifică primul ţel al acesteia: 
„Între 23 octombrie - 4 noiembrie 1861, a fost înființată, la 

Sibiu, Asociaţia Transilvană pentru Literatura Română şi 
Cultura Poporului Român (ASTRA), de către „intelighenţiile 
româneşti ardelene”, cum erau numiţi intelectualii vremii, cu 
rol însemnat în emanciparea culturală şi politică a românilor 
din Transilvania. Cei 212 membri înscrişi au ales conducerea 
Asociaţiei: mitropolitul Andrei Șaguna — preşedinte, Timotei 
Cipariu - vicepreşedinte- şi George Barit — secretar, 
adevăratele țeluri urmărite de Asociaţie fiind conturate din 
prima zi: dorința fierbinte să fim o singură națiune!” 

Sunt enumerați principalii promotori ai acestei mişcări 
spirituale: „În cadrul ASTREI s-a concentrat, la sfârşitul 
secolului al XIX-lea, elita intelectuală a românilor 
transilvăneni: George Bariț, Timotei Cipariu, Andrei Şaguna, 
lon Pop-Reteganul, Ioan Puşcariu, Miron Cristea, Vasile 
Goldiş, Onisifor Ghibu, Octavian Goga. Secretarii Asociațiunii, 
care şi-au desfăşurat activitatea la sfârşitul secolului al XIX-lea 
şi începutul secolului al XX-lea, au fost Corneliu Diaconovici, 
Octavian Tăslăuanu şi Andrei Bârseanu. În 1906, secretar 
administrativ al ASTREI este Oct. C. Tăslăuanu, care, 
împreună cu poetul Octavian Goga, are sub supraveghere 
revista de cultură, civilizație, literatură, artă şi atitudine numită 
„Luceafărul”. Apărută mai intâi la Budapesta, în 1902, îşi mută 
sediul la Sibiu, în 1906, pe strada Schewis nr. 2, an ce coincide 
cu alegerea în funcția de secretar al ASTREI. Primul care apare 
la Sibiu este nr. 17-18, din 15 octombrie. «Luceafărul» devine 
«oglinda vie a a spiritului de creaţie ardelean». Până la Unire, 
în fruntea ASTREI au fost, ca preşedinţi, personalități politice 
şi culturale proeminente: Andrei Şaguna, Vasile Ladislau Pop, 
Iacob Bologa, Timotei Cipariu, George Barițiu, loan Micu 
Moldovan, Alexandru Mocioni, Iosif Şterca Şuluţiu, Andrei 
Bârseanu, inițiatori de mari înfăptuiri, ideologi şi animatori 
înflăcărați.” 

Ca o pisc al acestei activităţi este elaborarea 
„Enciclopediei Române”: „În 7 februarie 1895, Comitetul de 


91 


conducere al ASTREI decide elaborarea şi publicarea 
Enciclopediei Române, sub îndrumarea lui Corneliu 
Diaconovici. Lucrarea, apărută în trei volume întrel898 şi 
1904, a îndeplinit multă vreme o dublă funcție, culturală şi 
politică în istoria poporului român. După ani de muncă 
laborioasă a ASTREI (conferințe, editări de cărți, înfiinţări de 
şcoli), Timotei Cipariu declara, în 1897: «Simţul naţional s-a 
deşteptat în toată românimea. Națiunea română a venit la 
cunoştinţa poziției care i se cuvinte între națiunile Europei; ea 
va face toţi paşii cuveniți pentru a ocupa această pozițiune cu 
demnitate. Am început a ne elibera patria, am început a ne 
elibera limba» ”. Sunt amintite şi principalele publicaţii ale 
Astrei: „ransilvania” — editată „la Braşov (1 ianuarie 1868 — 
15 decembrie 1878) şi la Sibiu (1 ianuarie 1881 — 1946), cu 
unele întreruperi (în prezent apare la Sibiu); Analele Societăţii 
Academice Române — publicaţie de prestigiu în istoria ştiinţei 
şi a culturii româneşti. Apare la Bucureşti, în 1868, în volume 
anuale care cuprindeau rapoartele sesiunilor, comunicările şi 
conferințele ţinute de Academie, alegerile colectivelor de 
conducere, premierile anuale. «Tribuna» - apare la Sibiu, de la 
14 aprilie 1884 şi până la 16 aprilie 1903, şi a fost condusă, în 
primii ani, de loan Slavici. Ziarul a însemnat, după opinia lui 
I. Breazu, «triumful Convorbirilor literare în Transilvania», 
datorită activităţii lui Slavici şi a lui George Coşbuc. 
Actualmente, ASTRA are răspândite, atât în țară, cât şi în 
afara graniţelor, peste 80 de despărțăminte (filiale). ” 

La final autorii au ales să-i evoce personalitatea 
mitropolitului Andrei Şaguna. 

«Mitropolitul Andrei Șaguna a dus o muncă neobosită 
pentru slujirea poporului român prin cultura, înființând şcoli 
elementare, sub conducerea Bisericii învățătorii fiind 
absolvenți ai Institutului Pedagogic din Sibiu, condus de 
Biserică. Preoții parohi funcționau ca directori ai acestor 
şcoli, iar protopopii aveau misiunea de inspectori ai acestor 

şcoli. La sfârşitul arhipăstoririi sale funcționau aproape 800 
de şcoli elementare. Numărul de manuale scrise la îndemnul 
lui Şaguna a ajuns la 25. În 1870, cerea ca, în fiecare parohie, 
preoții şi învățătorii să ţină cursuri serale pentru ţăranii 
neştiutori de carte, să le predea scrisul, cititul şi aritmetica. În 
1850 a înființat un gimaziu la Brasov, şi un gimnaziu inferior 
la Brad în 1868. A acordat burse pentru elevii lipsiți de 
mijloace materiale, din venituri propii sau din fundații 
întemeiate în acest scop: „ Fundația Emanuil Gojdu”. 

Bine structurată, documentată şi gândită, dar şi foarte 
bine alcătuită, presărată aproape la fiecare pagină cu imagini, 
hărți, steme, fotografii de epocă, dar şi actuale, cartea se 
constituie într-o monografie ilustrată a principalelelor coordonate 
cultural-spirituale ale Mureşului, pe o plajă destul de întinsă 
temporal, pe câteva secole, până în zilele noastre, când urmaşii 
vrednicilor înaintaşi astrişti au ales să le continue idealul, opera 
grandioasă, învățămintele, spre edificarea, nu numai a tinerelor 
generaţii, dar şi a celor care, din varii motive, nu au cunosut 
istoria culturală a judeţului. Şi nu este alcătuită doar din 
patriotism local ori din alte considerente personale sau de grup, ci 
este o emanație a spiritului ardelean, care şi-a găsit 
corespondențe şi calea de manifestare plenară, în filele acestea pe 
care le considerăm, nemuritoare. 

Efortul conjugat al autorilor este dovada clară că spiritul 
învinge în orice condiții şi că nu există, pentru el, bariere, atunci 
când vrea să triumfe. Cu atât mai mult cu cât aceste manifestări 
sunt „Pentru credinţă, neam şi țară”. 

Sperăm că apariţia cărţii va avea efectul scontat în rândul 
tineretului, pentru a-şi cunoaşte şi a-şi însuşi cu responsabilitate 
segmentul de viață din care şi ei fac parte, adică acela legat de 
existenţa acestei Asociaţii spirituale în spațiul mureşean. 


26 octombrie 2010, 
Sfântul mare mucenic Dumitru 

ALLEGRO MA NON TROPPO, PE BULEVARDELE POEZIEI 


Darie Ducan, „Aprilie aseptic”, poezii, 
Editura Nico, Târgu-Mureş, 2010 


Palmaresul, cu adevărat 
impresionant pentru preatânărul 
autor Darie Ducan, este grăitor, 
el numărând, pe lângă volume 
de versuri, teatru, eseistică, 
publicistică, făcându-se 
cunoscut în media drept unul din 
copiii teribili ai scrisului, nu 
numai prin faptul că a reuşit să 
debuteze şi să devină membru al 
USR la vârsta de 18 ani, dar prin 
întreaga activitate şi prin 
prezența la radio şi televiziune, 
precum şi la Cenaclul Facultății 
de Litere, Atelier postmodern, 
alături de alți studenți fondatori, precum şi prin declaraţiile 
îndrăzneţe cu privire la scrierile sale: „Nu se pot scrie cărți 
perfecte. Într-o lume de cărți, eu scriu oameni!” 

Să urmărim câteva coodonate biografice: 

„La doar 18 ani devine membru al Uniunii Scriitorilor 
din România, gest controversat şi  bulversant pentru 
precocitatea sa. Este absolvent al Facultăţii de Litere a 
Universităţii din Bucureşti. Publică în numeroase ziare locale 
şi centrale poezie, publicistică, eseu, dramaturgie, cronică de 
carte, reportaj, interviu, prefețe, realizează între 2004 şi 2005 
la Radio Târgu-Mureş emisiunea săptămânală de poezie 
„Tineri poeți”. Debutează în volum în anul 2003, cu 
Funingine pe rană, Editura Tipomur, urmând destul de multe 
volume de poezie: Zeii de carton, 2004, Trilogia lapidară, 

2004, Acordorul de tărgi, 2005, ambele la Editura Ansid, 
Lungi plantaţii de singular, Editura Nico, 2007, 50 Sonete 
LILIII, 2007, Cartea dintre doi tâlhari, Editura Nico, 2008 
precum şi volumele de teatru Dreptunghiul leproşilor, Editura 
Nico, 2008 şi Prerogativele lui Dumnezeu, Editura Nico, 
2010. (...) Considerată în diverse feluri, - cum se specifică în 
nota introductivă a volumului de față - poezia sa există, 
impresionează sau scandalizează, bucură sau lasă indiferent. 

Darie Ducan propune o scriitură alertă, vioaie, 
nonconformistă, îndrăzneață şi deosebit de originală. El este 
scris de cărțile sale la fel cum pânza reflectă mâna care a 
zugrăvit-o. „Scrie oameni” şi oamenii „îl scriu” şi cerneala 
gândurilor se revarsă de la unul la ceilalți prin toți porii. O 
maree de dragoste răspândită sonor înspre inimi. Cuvintele tind 
să ajungă „spre maluri care nu se surpă”. 

El adoptă retorica interactivă, punând întrebări şi 
solicitând răspunsuri imediate frământărilor noastre generale, 
dar şi firicelelor de gânduri care se insinuează în creierul 
nostru. Ne ia martori, nu tăcuţi şi discreţi, ci legaţi cu firele 
invizibile ale Poeziei. Ne cere şi ne acordă audienţă. Ne face 
acest favor pentru că ne consideră prieteni. Stilul colocvial este 
prezent pe tot parcursul demersului liric. Ba, mai mult, este un 
stil familiar, amical, destul de intim, de vreme ce ne 
împărtăşeşte frământările lui. 

Dar uneori se opreşte, respiră şi se/ne uimeşte, de cât 
aer împărțim împreună, ceea ce ne conferă dreptul de a ne 
considera din aceeaşi familie! 

„Am auzit un om odată răspunzându-mi cu mult înainte/ 
ca eu să fi pus întrebarea.” — spune Darie în „Prima câmpie”. 
Aşadar, intimitatea e atât de mare, încât gesturile, cuvintele nu 
mai au nevoie de explicaţii, ele se ghicesc, se adulmecă, se 
amuşină. 

Stilul foarte lejer, direct, fără căutări chinuitoare, face 
accesibilă poezia lui Darie Ducan, tuturor gusturilor. Desigur 

că există şi un spirit de frondă (cum altfel?), dar el se reazemă 
pe un talent care nu poate fi pus la îndoială, pe multă muncă şi 
pe rezultatele notabile de până acum. Darie Ducan este deja o 
voce distinctă în peisajul liricii actuale, care s-a impus prin 
originalitate şi limpezime. 

Discursul său urmează linia epicului interactiv în 
poezie, genurile nu mai au graniţe şi trec cu dezinvoltură din 
unul în celălalt. 

„Printre ziare uitate tipărite albe apune roşu un om 
tăiat la propriul lui trecut./ Când ai să înţelegi că nu toate 
cuțitele poartă numele de cuţit pentru că asta e doar o 
funcție?/ Scaunul, masa, pasta de dinți toate îşi înţeleg pudra 
de talc dintre ele şi lume/ şi o numesc filosofie ca să nu se mai 
agite şi să rămână ele./ Polemica te face de neatins. Reflexul se 
sinucide când abia a trecut de pânzele albe.” (A doua câmpie). 

Tematica abordată este concretul cotidian, despodobit 
de toate miresmele sale. Nimic căutat care să pomădeze 
realitatea. Darie Ducan înfăţişează lumea — aşa cum e. „A 
patra câmpie: „Nu muri, nu alerga cum laptele venea spre tine/ 
prunc, atunci când mama/ nu avea baraje şi fluenţa lui o irita 
cum o irită astăzi/ logoreea politicienilor, demagogia lor. 
Fumează o/ țigară, apoi lasă fumurile să se certe şi desparte- 
le./ Împăcându-le/ vei fi adevăratul creştin care să merite să nu 
moară./ Când despărțind împaci eşti tot atâta filosofie pe cât/ 
crezi că hic şi nunc au conspirat să fii acolo. ” 

O rugăciune cât se poate de inedită adresează Darie 
Ducan Creatorului: „-Doamne, ține-mi numele acesta pentru 
zile bune/ şi-n nopțile în care plouă straşnic zi-mă pe silabe./ 
Din acest moment ne uzăm în porecle ca să ne ținem/ numele 
ca pe haine bune. A mai auzit cineva/ să se folosească numele 
Ieronim, lorgu, Sânefia, Aglaia, astăzi? (A şasea câmpie). 

Ar părea că sporovăiala poetului este lipsită de 
substanţă, dar nu e aşa. Gândirea lui învăluită în şoapte livreşti 
are forţa de a transfigura banalul, de a-i da chip şi suflet, minte 

şi inimă. A şaptea câmpie: „Partea ta de adevăr e mereu cea 
care nu se spală pe/ mâini după ce există./ Unghiile tale au 
învăţat să doarmă înfipte în carnea/ mea. Se face că de fiecare 
dată când lipsesc, de sub ele/ se trezesc înfofoliți şi murdari 
toți cerşetorii/ Bucureştilor şi se duc/ să înapoieze monedele 
primite numai că, aruncându-le/ înapoi înspre mâini,/ abia 
dacă le mai prind sufletele lor în ridicare. ” 

S-ar sputea spune că Darie Ducan nu este un răsfățat al 
Poeziei, ci mai degrabă un slujitor, un salahor care îi cărăuşeşte 
cuvintele, imaginile şi parfumul, în saci umpluţi cu raze, şi cu 
frunze de laur, ca să o aureoleze. Uneori, Poezia e cea care îi 
şterge sufletul de miasme telurice. Împletind aceste ramuri cu 
lumina de sine, el îi aşează o aură, la rândul lui aureolându-se. 
Poetul a găsit şi o formulă originală pentru cei care îşi pierd 
credința şi speranţa: aceea de a se agăța de lucrurile mici şi 
foarte mici, pentru a merge mai departe şi a depăşi impactul. 
„A noua câmpie: Nu apela la nimeni atunci când nu mai ai 
credință./ Caută pe jos un bilet de tramvai, găseşte-i gaura şi/ 
dă-i ocol de trei ori./ Se va găsi un Dumnezeu şi pentru asta.” 

De ce şi-a numerotat astfel titlurile poemelor Darie Du- 
can? Cred că din dorinţa de libertate interioară pe care întinsul 
câmpiei 1-0 poate conferi, acolo unde poate alerga slobod 
precum un mustang înspumat care nu suportă zăbala şi şaua. 

Prin hăţişuri şi bolovănişuri, tânărul autor ne conduce 
spre luminişul fiinţial, la capătul orizontului, acolo unde cerul 
îmbrățişează pământul, pentru că doar din acel loc poţi vedea 
limpede, cu dioptriile sufletului. 

„A treisprezecea câmpie: Azi dimineaţă cineva mi-a 
bătut la uşă chirilic./ M-am speriat că-mi vin străbunicii 
târziu,/ găsiți de vreo ezitare latină./ Bătea a pământ şi era 
dimineaţă. ” 

Componenta erotică e prezentă pretutindeni, chiar cu 
obstinație, în lirica acestui tânăr: „A cincisprezecea câmpie: 
Tot sexul e numai mecanica fină/ dintre luciul apei cu luciul 

altei ape. Ce departajează apele,/ ce le separă, un vas, un 
borcan sau un mal/ e numai acel sentiment prin care nările 
animalelor judecă/ cum să tragă o targă pe uscat cu respiraţia/ 
ca să îşi salveze aproapele. ” 

Aceeaşi plămadă de inefabil, acelaşi mister semnat 

indescifrabil, provocat doar de muza care e destul de 
nerăbdătoare să-ți dea, atunci când citeşti, cu tifla: 
„A şaisprezecea câmpie: Aceeaşi targă o prinzi ca pe un creion 
între degete / şi semnezi cu mânerele ei în nisip. / Deşi scrii 
acelaşi lucru, un mâner va semna  indescifrabil, / 
indescifrabilul care te-a salvat. ” 

Şi totuşi, dinspre zenit spre nadir, câtă lumină de sine! 

Mulat pe discursul cotidian, un firişor de romantism dă 
culoare şi prospețime imaginii: „Numai rugăciunea şi ultima 
respiraţie nu se dizolvă în apă mereu” — spune Darie într-un 
poem. 

Darie Ducan îşi devansează generaţia şi scrie pentru un 
timp fără etape, fără vârstă, semn al eternității cuvântului 
„Fluctuaţii: Am avut cândva fineţe, îți găseam un nai în orice 
parte a corpului,/ în orice cută de piele. Eşti capătul 
arătătorului tuturor acum şi cum/ cu unghia se lovesc de tine, 
exactă, a țambal suni şi orice apropiere de centru/ cade în 
aparențe, în partea aceea a Bucureştilor unde încă mai sunt/ 
cişmele din anii 60, unde încă se bea din pumn o apă de etnie 
bizantină”. 

De asemenea, el nu-şi fixează poemele într-un spațiu 
mărginit, ci le lasă slobode să cutreiere adâncimile şi înălțimile 
în aceeaşi măsură. 

Iubirea este pentru el fundamentul, apoi eşafodajul pe 
care se înalță cuvintele: „***: Mai iau străzile ca altădată la 
rând/ dar de această dată nu ca să te caut,/ ci ca să nu te 
găsesc şi să mă pot culca liniştit. ” 

Într-o ordine proprie a stării, poetul se retrage undeva, 
acolo unde fericirea constă exact în ceea ce o neagă: „Drumul 

a fost lung,/ scrisorile de la o vreme se timbrează cu targa pe 
care e dus poştaşul,/ nimeni nu primeşte prea mult de la mine, 
ce e peste două rânduri e un roman,/ tu la orice faci eşti 
prefața. Satură-te!” (Ordine a stării). 

Având pe deplin conştiinţa de sine a discursului său fizic 
şi metafizic, Darie Ducan îl rescrie într-o „lopică a 
desăvârşirii”: „Vom fi morți/ numai în contul/ temerilor 
noastre.// Cătă trecere de pietoni/ e după trecere/ ştie doar 
albul,// deşi între albul/ ochiului celui mort/ şi albul 
marcajului// pe şosea aruncă gri/ o predestinare precisă. ” 

Credo-ul său se desfăşoară, nu spectacular, ci discret şi 
latent aşa cum circulă apa freatică în adâncuri şi din când în 
când izbucneşte la suprafaţă, într-un izvor strălimpede: „Ce vei 
mai socoti tu/ cu minus şi plus/ după ce mi se vor/ adeveri 
puterile că am/ sub piele un fel de/ credo latent? ” (Aplauze). 

Şi totuşi, predilecția către anumite cuvinte care au mai 
mult de-a face cu partea fiziologică a omului şi cu necesitățile 
lui naturale ar putea deveni obsesie. Naturalismul a fost şi este 
agreat doar de o anumită categorie de cititori. Un oarecare 
teribilism şi spirit de frondă îl bântuie pe Darie Ducan şi 
dorința de a epata cu orice preţ. E şi acesta un tribut al post- 
post-modernismului poeziei douămiiste. Anumite lucruri nu 
pot fi numite, cu atât mai mult, nu pot fi scrise pe suport 
material, fără să ai sentimentul că sâvârşeşi un sacrilegiu, o 
profanare. Hârtia nu suportă asemenea profanare, cititorului i 
se face lehamite pentru că şi-aşa este agresat cu astfel de 
producţiuni, pe toate canalele media, în toate ziarele şi revistele 
de profil. „Totul îmi îngăduit, dar nu totul îmi e de folos”, - 
spunea Sfântul Apostol Pavel. „Căci, din cuvintele tale vei fi 
înălțat şi din cuvintele tale vei fi osândit” - se spune în aceeaşi 
Scriptură. Cu alte cuvinte, nu totul îmi e spre edificare. Sunt 
unele primejdii care mă pot conduce spre prăbuşire. 

Dacă ar fi curățată de aceste impurități, care nu ajută cu 
nimic, ci impietează conceptul de Poezie, aceasta s-ar prezenta 

în rochia neprihănită care i se cuvine. Astfel, poezia şi numele 
poetului ar putea fi salvate de stigmatul de a fi numit poetul 
spermei, al flegmei, al secetei menstruale sau al altor obsesii 
sexuale, doar pentru a fi în trend. E adevărat că există poeţi 
care-şi refulează neputinţele în scris, cum este Mihail Gălăţanu, 
a cărui lirică este infestată total de pornografie, şi mai este şi 
răsplătit cu premiile Uniunii Scriitorilor pentru aceasta, şi cu 
premii naţionale de poezie care fac să roşească numele 
poeţilor-patroni ai Festivalurilor de poezie: Blaga, Arghezi, 
Coşbuc ş.a. Să-i redăm Poeziei locul de-a dreapta Literaturii 
Române! Pentru aceasta există tratate anatomico-fiziologice şi 
reviste de profil. Poezia nu este compatibilă cu asemenea 
termeni. Să-i apărăm demnitatea şi grația care vin din pană 
îngerească, şi nu din culisele caselor cu felinar roşu! 

Dincolo de toate acestea, Darie Ducan este un poet 
sensibil şi precoce, pe care sensul vieţii şi problemele ei 
fundamentale nu au cum să-l lase indiferent şi le aduce în prim 
plan, în felul său. 

Iată-l însă pe Darie Ducan într-o reflecţie cât se poate 
de personală: 

„„F%*: Și când mor / tot exist. Sunt o contumacie.’ 

Fixându-şi mai mult coordonatele spirituale şi 
ascultându-şi sufletul mai mult decât trupul, inima, mai mult 
decât mintea, Darie Ducan poate deveni un poet remarcabil, a 
cărui creație să poată fi citită de iubitorii de poezie de toate 
vârstele. 


E] 


23 iulie 2010 

UN SEMN AL TRECERII POETULUI PRIN CETATE: 
ANTOLOGIA DE AUTOR 


Răzvan Ducan, „100. Cele mai frumoase poezii”, 1 - 
antologie, Editura Nico, Târgu-Mureş, 2010 


Motto: „Nu port în cârcă un număr de ani, 
Ci port în cârcă un număr de cărți » 
Răzvan Ducan 


Încă de la început 
impune respect şi sfiiciune 
mențiunea editorului despre 
volumul în cauză: „Carte 
distinsă cu PREMIUL 
„ROMULUS GUGA” la 
Festivalul de Poezie ,„ Romulus 
Guga, Ediția 2010” - ceea ce 
e, fără îndoială admirabil. 
Inițiativa editorului de a realiza 
o colecție „100 — Cele mai 

CELE MAI FRUMOASE frumoase poezii”, aminteşte de 
POEZII colecția Editurii Albatros, 

E „Cele mai frumoase poezii” — 

Editia Nico care, pentru un autor, 


reprezintă puncte de referință 
din care atât autorul, cât şi cititorul se pot înfrupta, până la sat, 
cu frumuseţe şi valoare. Personal sunt unul dintre aceşti autori 
şi cititor în acelaşi timp, care a păstrat colecția intactă şi şi-a 
completat formațiunea spirituală cu acele minunate cărți editate 
cu generozitate de amintita Editură Albatros. 

Faptul că Nicolae Băciuţ înfrânge inerțiile momentului 
şi ignoră, cu o bunătate seniorială, prejudecățile şi austeritatea 

ultimelor decenii în ceea ce priveşte cultura, este cu atât mai 
meritoriu. În Numele sacru al Poeziei el dăruieşte 
contemporanilor, „versuri pentru mai târziu”. 

Astfel se face că editează antologic opera unor scriitori 
reprezentativi ai vremii, fără să mai aştepte posteritatea, care nu 
se ştie în ce direcţie se va îndrepta. 

Grupajul consistent oferit de Răzvan Ducan îi 
oglindeşte linia melodică şi vocea lirismului care s-a distins 
prin autenticitate şi fior transcendent în contingentul, de multe 
ori îmbâcsit de zgomote infernale: „e secolul XX, îi zic, acelea 
sunt maşini/ şi-n fereastra acea luminată vorbeşte preşedintele 
Bush” (Gladiatorul de la Şcoala din Capua). 

Stilul lejer, interactiv, colocvial şi inserturile în cotidian 
sunt principalele atribute ale liricii duncaniene. 

Într-un eventual epitaf scris de însăşi mâna autorului, 
s-ar putea scrie: „S-a născut la prima lui carte scrisă/ Și după 
ultima a murit,/ Dăltuiți pe cruce cuvenita erată:/ A poezit, a 
poezit, a poezit!” (Duminicile poartă titlurile cărților mele). 

Aşadar, poetul poezeşte şi ne împoezeşte, cum ar fi spus 
Nichita: „Haideţi să ne împoezim!” 

Compuse în vers liber, poemele se înscriu în 
postmodernismul aflat la graniţa dintre linişte şi neliniște, 
celest şi terestru, în spaţiul subțire dintre real şi oniric, sublim 
şi grotesc, sacru şi profan, adică, aşa cum este viaţa, îndeobşte: 
„La dungă-mi port iedera secolului,/ Dar discret, în secrete 
încăperi,/ Sunt pisica neagră ce calea taie/ Ciupercilor de 
beton şi de fier.// Uraaaa! Am produs un nou accident/ Şi- 
am fisurat monotonia,/ Umblă matematica-n cârje,/ Intrată în 
copacul de esenţă tare, POEZIA! » (Hei, tu, casă de vacanţă, 
trup al meu). 

În retortele intime, poezia se pregăteşte după o alchimie 
proprie: „Se colorează aerul la vorbire/ şi dispare după 
perdeaua/ indiscreției./ De atâtea sepii,/ oceanele-s imense 
manuscrise/ pe care nu le citeşte nimeni./ Trec delfini în sus şi 

în jos/ (jucării cu cheie)/ trec cu fumul cuvintelor în bot,/ intră 
prin labirintul timpanelor,/ apoi ies,/ cu putere în arc./ (...)/ 
Lacrima de sidef a scoicii/ fierbe în retorte de fum” 
(Alchimie). 

Poetul îşi mărturiseşte o dorință care-l bântuie: „am şi 
eu dreptul la o dorinţă/ în încăperea soarelui/ sau deschideţi 
ferestrele muzicii siderale,/ un clopot de sticlă vreau /pentru 
viețuitoarea aceasta fudulă şi roşie,/ fundă-ntr-un sfârşit de 
mileniu./ Deci,  acesta-i  sentința,/ Aceasta inima mea 
preaplecată,/ Aceştia sunt câinii/ Cu apucăturile lor 
postmoderniste” (Aceasta-i sentința). 

Dar mai ales, Răzvan Ducan cutează să alcătuiască 
„Geografia visului”: „Geografia visului se poate învătța,/ 
Piatră din praştie sunt formele imaginaţiei mele,/ Trupul va fi 
pe pilot automat/ Când eu voi zbengui printre stele. ” 

Într-un poem-autoportret, apare conştiinţa că omul se 
confundă cu timpul şi cu spațiul care se comprimă în ființa lui, 
şi toate acestea trebuie exploatate şi cercetate conform  firilor 
înclinate spre introspecţie, cunoaştere şi filosofie: „Să mă ştiu 
până la capăt,/ Spaţiu comprimat în mine?/ Timp eu sunt care 
merită/ Exploatat cum se cuvine?!// Şi mă văd cu ochi cât pot,/ 
Voie cât am eu să strig,/ Dincolo de simțuri însă/ N-am putinţă 
să mă-mping,// Şi să-mi explorez neantul,/ Stelele ce ard în 
mine / Cu lumina lor ajunsă/ În cuvintele-mi puţine,// Fiindcă 
este-un zid de teamă,/ Gros de frica de-a fi eu,/ Pe de-a- 
ntregul, căci de piept/ m-oi lua cu Dumnezeu.// După chipul lui 
mi-e chipul/ Şi-n asemănare-s uns,/ Eu sunt el, cel la plecare,/ 
El e eu, însă ajuns ” (Şi mă doare până-n mine). 

Poetul îşi recunoaşte drept păcate veniale dorința de 
cunoaştere, cercetarea, curiozitatea, pe care le „mărturiseşte” în 
spirit de penitență autoimpusă, deşi conştient că nu va putea 
trăi fără acestea, care constituie apanajul creaţiei: „Doamne, 
dacă mă vrei înapoi în rând,/ Ca recrutul ce-şi trăieşte ziua 
pentru zeama cazanului,/ Cu toată beteala înfăţişării,/ Deşi şi 

Trichius Sexualis spune despre sine că-i frumos,/ Ia-mi 
iscodirea,/ Pune-mi capul sub perna monsierului Guillotin./ 
Ia-mi focul întrebărilor din oala trupului,/ la-mi scânteia ce-l 
aprinde sau dăruie-mi/ Toate răspunsurile posibile deodată,/ 
Tot una-i,/ Să nu mai am la ce tinde” (Eu sunt ambele maluri). 

O altă formulă de autoportret este cea cuprinsă în 
poemul „Sunt o mărturisire a cuiva”: „Sunt o mărturisire a 
cuiva,/ Aş vrea să ştiu buzele ce m-au zis în afară,/ Lăsându- 
mă pradă flămândelor guri/ Vântului, ce-mi împinge şi-acum 
pânza carnală,/ Ochiului, ce mă priveşte cum mă-ndepărtez în 
derivă,/ Frunţii, care se-ncruntă când încerc o eschivă,/ 
Urechii, care se face că n-aude solitudinea mea,/ Gâtlejului, 
ce-nghite satisfăcut nepriceperea,/ Degetelor, ce s-au 
desprins fără regret,/ Gândirea gânditorului meu vinovat de 
portret,/ Şi pasul ce-a stat când pasul meu s-a format/ Şi gura 
începutului ce m-a strigat./ Dar nu mă simt vinovat cu nimic,/ 
Sunt simplă scrisoare expediată-n plic,/ Şi mă frământă şi mă- 
nspăimântă,/ Că nu ştiu de cine şi adresată cui?/ Dar înțeleg 
să fiu întreg,/ Să mă petrec, din raţiunile LUI. ” 

Altă oară, poetul conştientizează că nu poate evada din 
el însuşi pentru că e împiedicat de simțuri, deşi: „câteodată 
simt nevoia Să fiu singur/ Şi atunci încerc să ies pe uşa din 
dos,/ Desfătându-mă cu gradul de libertate în plus pe care mi-l 
ofer./ Apoi, saturat, mă întorc incognito,/ leşind zâmbind pe 
uşa somnului cu ochii deschişi./ Garda mă preia cu 
convingerea că am fost tot timpul sub supraveghere./ O mai 
păcălesc uneori punându-i în pahar băuturi alcoolice,/ Cu care 
o amețesc în bloc, dar asta îmi dă prea puţină satisfacție,/ 
Deoarece acest lucru e la îndemâna tuturor./ (Uneori, invidiez 
piatra pentru libertatea pe care i-o dă anonimatul,/ dar nu 
vreau să schimb cu ea)” (Nu pot, nu pot să evadez din mine). 

La nimic nu jinduieşte poetul mai mult decât la 
libertatea interioară care, odată răpită, se simte prizonier în 
propria-i piele. 

Dacă versurile sunt oglinda de sine, poetului nu-i mai 
rămâne de făcut decât: „Să-ţi gândeşti sinele” e cea mai bună 
ofertă/ Care ţi-a fost făcută vreodată./ Nu puteai, de altfel, să 
refuzi./ Lucrul acesta se întâmplă atât de rar,/ Încât pot să 
spun că ai fost privilegiat” (Să-ţi gândeşti sinele). 

Astfel ţi s-a oferit, fără să conştientizezi, şansa 
devenirii. „Cu o viteză uluitoare, ce a ascuţit osia întrebărilor./ 
Când ai ocolit primele obstacole ai devenit funcțional,/ lar 
când ai gândit fructul, ai devenit util, chiar subtil de util./ Să-ţi 
gândeşti sinele, iată, prima viteză universală, ce eşti.” 

lată o filozofie interesantă privind oportunitatea 
demersului tău: „Fiecare existență are-un Dumnezeu,/ 
Fiecare are o biserică,/ Plantele se roagă în verdele lor,/ 
Dumnezeul planetelor are formă sferică//  (...)// Mortaru-i 
biserica pietrelor,/ Sfioase în straie de zugrăveală,/ Smerite 
sărută crucea de sânge/ Care se-nchină pe pardoseală” 
(Fiecare existență are-un Dumnezeu). Fantezia poetului nu are 
limite. El se vede când „cărare”, când „rogojina pe care se şterg 
de fagurii de beton/ stresatele vieţuitoare”; când „striație 
bătătorită/ ce prinde pesimismul în nadă”; şi chiar „locul 
paşilor sfârtecaţi de frunze/ Din a toamni grenadă” şi câte şi 
mai câte. 

Se ştie, dacă nu există „cuvinte potrivite” care să 
exprime starea, poetul inventează. Prin sine însuşi poetul este 
un inventator, un arhitect de sublim şi un meşter zidar şi 
zugrav de idei. El poate fi şi un artizan, şi un şlefuitor de 
dioptrii pentru suflet. Răzvan Ducan, însă, alături de cuvinte cu 
un grad de eufonie foarte înalt, uzitează şi cuvinte total 
apoetice precum: „beton”; „stresate”; „igienă” ş.a., dar care-i 
slujesc ideii. Cu puţin efort ar fi găsit sinonime care să nu 
spargă eufonia în țăndări. lată ce titlu muzical: „Sunt visat de o 
minte visătoare” şi poezia este pe măsură: „Sunt visat de o 
minte visătoare,/ Am căzut din vis de-a dreptul în picioare,/ 
Sunt trimiterea la care el a ajuns,/ Sunt bucuria lui în ascuns.// 

Sunt evadatul din sine,/ Sunt materializarea unor suspine,/ Sunt 
idealul, să-nţeleagă calul, când se bate şaua,/ Sunt înălțarea.// 
Sunt înălțimea secretă,/ Sunt asul din manşetă,/ Sunt refugiul 
la greu,/ El, de atunci, sunt eu. ” 

Despre ceea ce este poetul ne spune chiar autorul într- 
un poem foarte interesant care aduce aminte de Nichita cu al 
său poem: „Poetul, ca şi soldatul/ nu are viață personală/Viața 
lui personală este praf/ şi pulbere.” Dar iată cum îl vede 
Răzvan Ducan: „Poetul nu poate fi păstrat în formolul 
formelor convenţionale./ Raftul pe care-i pus nu-i al timpului 
său./ Îl strânge formula chimică a încartiruirii./ El nu poate sta 
înțepat în ceafă aşa cum vrea bumbişca vremii,/ De aceea, 
atunci când profesorul de morală vi-l aduce,/ Mândru, ca 
material didactic,/ Să ştiţi că ce vedeţi voi acolo nu-i adevărat,/ 
Căci ce vedeţi voi acolo îi mai mult dorință decât putință” 
(Poetul nu poate fi păstat). Şi aici se distinge năzuinţa de a fi, 
cel puţin la înălțimea propriilor aspirații. De fapt, el este un 
veşnic neliniştit şi un îmblânzitor de himere care caută toată 
viața forma perfectă. lată cum este transpusă poetic această 
zbatere inegală în pofida zidurilor: „Deconspirat prin trup,/ 
Răstignit prin vizualizare,/ Cuiele gravitaţiei răni îmi fac,/ De 
corp, de mâini şi de picioare.// Încărcări şi descărcări 
succesive/ În golful secolului rabd,/ Legăturile de carbon doar 
pe mine/ Mă trimit mereu să stau de cart.// Şi mă legăn între 
existențe primare,/ Le curăț puntea cu slugărnicie/ Şi când 
toate-s după placul lumii/ Mă spăl cu visul de ipocrizie.// Şi mă 
dezleg de hainele de fotograf,/ Urletul îl trec peste dermă,/ 
Formulele imaginaţiei mele/ Doar acum îmi dau ținută 
demnă.// Şi mă răstorn şi mă adun,/ Mă închipui şi mă 
proiectez,/ Trăiască-mă, fără de formă,/  Inventându-mă, 
mereu, ca unic crez” (Deconspirat prin trup). 

Discursul poetic al lui Răzvan Ducan este însoțit de 
gesturi largi, de semne, articulaţii, pauze de respirări şi iar 
amplitudine, înălțări şi porțiuni line. E o retorică proprie cu 

avânturi şi poticneli, cu zbor înalt şi apoi în vrie, precum în 
azur, aeroplanele fac demonstraţii aviatice. E destul de 
spectaculos să priveşti, dar mai spectaculos (chiar dacă mai 
periculos!) este să te încumeți să fii însoțitor de bord. lată o 
mică demonstrație: „Se umflă buzunarul de marele vânt al 
lipsei./ În rest stofa fină a emoţiei./ De ce spuneţi, atunci, că 
umblu dezbrăcat/ Printre maşinile de asfaltat orice/ Şi chemaţi 
sectoristul să mă poftească afară din secol?/ Ronţăirea firului 
de iarbă e incest?/ E indecentă înfiorarea?/ Se ruşinează de 
mine sistemele de înfulecat,/ Se dereglează cu _ iscodirea 
esențelor?/ Să fiu chiar balaurul din poveştile cu feți 
intestinali,/ Traşi prin inelul făgăduinţei, cu care vă adumbriți 
copiii?/ Dar sensurile pe care le iau de la cina voastră de 
taină/ Nu modifică gustul mâncării!/ Staţi degeaba cu 
zăvoarele trase./ Nu aspir la negrul de sub unghii./ Nu vă 
faceţi griji, concurenţa-i exclusă./ Poftă mare şi fie-vă contul 
uşor/ De greutatea zerourilor,/ Şi harnică burta să le poată 
duce./ Şi eu, pe lângă, de la Institutul de Observare 
Antologică” (Se umflă buzunarul de marele vânt al lipsei). 

Răzvan Ducan îşi manifestă dragostea de plai, cum alt- 
fel, decât prin cuvânt? în poemul: „Târnava mea de lapte dulce: 
Angulus ridet (Horaţiu-ODE, II, 6, 13)/ Târnava mea de lapte 
dulce,/ mulsă din ugerul unui munte dus la păscut,/ pe păşuni 
dumnezeieşti de transilvane,/ te ador din cana malului de lut.// 
Te sorb cu mici înghițituri de vis,/ având în mână un codru de 
pădure,/ din grâul dealului unde urcam ades,/ să las priveliştea 
ca să mă fure.// Şi plâng în fibra mea de harul,/ din meandrele 
tale de a fi dezghiocat pe pământ,/ antidot al înstrăinării mele 
de mine,/ smălțuieşti trecerea mea prin cuvânt. ” 

Real reconstruit cu elemente metareale, cu piatră 
cioplită de vis şi liantul care de veacuri lipeşte om cu om, 
inimă cu inimă şi tot ce există în natură. Din această panoplie 
originală, nu lipsesc amintirile: „Prăbuşit în amintirea 
voastră,/ Asemeni unui meteorit într-o Mare a Liniştii,/ 

Proaspăt încărcată atunci cu mine,/ Iertați-mi suprasarcina!/ 
Fizionomia exactă sunt doar poemele din cutia neagră a 
spuselor./ Puteţi s-o înrămaţi pentru vernisajul unei bune 
intenţii./ În deplinătatea facultăţilor mele fizice şi mentale 
declar:/ Totul în afara ei e minciună, ambalajul de carne şi 
sânge/ Cu funda zâmbetului, fac parte din convenţie./ Cum ar fi 
fost să vi se pună, direct în mână,/ Lipicios sau fierbinte, 
spiritul lui Răzvan Ducan? ” (Prăbuşit în amintirea voastră). 

Procedeul de a-şi inserționa numele în poeme este unul 
cunoscut. Şi în proză, unii autori, cum e Nicolae Breban, 
intervine, nu numai ca voce auctorială, ci cu întreaga persoană, 
cu nume şi date biografice, interpelând cititorul şi chiar 
cerându-i părerea, cum să desfăşoare mai departe acţiunea. 

Un original colocviu cu Moartea are loc în „Poem 
entropic”: „Ce-mi rezervă viitorul?/ căci putinţa mi-e redusă;/ 
doar orgoliul meu mai latră/ luna propriului eu,/ sunt pion 
mutat pe tabla/ cu pătrate albe-negre,/ nu de regi sau de 
regine,/ ci de însuşi Dumnezeu?!” 

Şi în poemul: „Timp urzit în războiul de ţesut al miră- 
rii” autorul îşi continuă meditaţia despre condiția de muritor. 

Se pare că autoironia, autopersiflarea îl prind bine pe 
Răzvan Ducan, de aceea, la prima vedere, ar părea că nu ia 
nimic în serios. Dar, sub acest văl, se ascunde o mare uimire, o 
tristețe destul de adâncă şi o atitudine serioasă în fața 
problemelor fundamentale, cum sunt trecerea implacabilă a 
timpului, condiția omului, naşterea, viața şi moartea. „M-am 
născut mormânt”: „M-am născut mormânt/ şi cresc groapă 
adâncă,/ din palma mea, spaţiul/ indulgențe mănâncă.// Se 
curbează şi timpul/ cum ştie mai bine,/ toiag ce sunt/ sprijinind 
suspine.// La rându-mi morminte/ nasc adâncind gropi, nimicul 
de mine/ dau de lucru la popi,// şi las moaşele, toate,/ să 
devină şomere,/ că mă nasc eu mormânt,/ cu adâncă durere,// 
şi mor nou născut/ într-un pântec suav/ şi mă fac că trăiesc,/ şi 
mă fac că nu-i grav”. 

În acelaşi ton este şi poemul „Se mută trist, oraşu-n 
cimitir”. Subiectul se regăseşte şi în poezia „Tabel al 
elementelor, casă părintească”: „M-a strâns din anii fără 
număr / şi-am devenit ceea ce sunt,/ «per aspera ad astray/ şi 
în amurg mă trezesc murmurând:// Tabel al elementelor, casă 
părintească,/ pentru trupul meu care se rupe,/ pregăteşte o 
groapă de perioade,/ să aştept apoi reînvierea din grupe”. 

Erotismul este o componentă a scrisului acestui autor şi 
el se regăseşte în multe titluri, fie sub formă voalată, fie directă. 
E foarte ciudat cum, ideea morții este asociată cu ideea stării 
intrauterine. Aceaste două stări au fost sesizate şi de Nichita 
Stănescu într-un poem: „Moartea se aseamănă/ întocmai cu 
naşterea./ Nimic nu este altceva./ Ce am simțit înainte de a mă 
naşte/ voi simţi şi după ce nu voi mai fi./ Nimic nu este 
altceva./ Totul este totul./ Iar eu sunt tu.” Dualismul eu-tu este 
de fapt o simbioză, pentru că, spune acelaşi Nichita: „Nu se ştie 
cine respiră/ pe cine”. 

Aceasta este exprimată de Răzvan Ducan astfel: „Mă 
va durea când n-oi mai fi,/ Cum m-a durut când nu am fost,/ Pe 
cel născut de-un pântec, trupul, / Durerea-l ştie pe de rost.// 
Când n-oi avea ce să mă doară/ Și când durerea n-are unde,/ 
Cuibar să-şi facă o nedurere,/ Prin moarte trupu-mi va 
pătrunde.// Şi voi fi iarăşi cum am fost,/ Şi cum am fost n-am 
cum să ştiu,/ Când nu avea durerea trup/ Şi predica într-un 
pustiu.// Când trupul nu avea durere,/ El nici chiar trup nu mai 
era,/ Căci nedurere e durerea,/ Când n-are unde exista” 
(Mă va durea când n-oi mai fi). 

Meditaţia filozofică se îmbină armonios cu partea 
senzitivă, reflectată în afecte. 

„Ca purtător de cuvânt/ al emoției,/ particip la foşnete/ 
şi la toate/ perfuziile liniştii,/ ca apoi să apar/ în faţa hăârtiilor/ 
de luat păreri./ Cu alte cuvinte,/ cred că sunt/ bun conducător 
de uimire/ unde, toate astea,/ 
se-ntâmplă ”. 

De la abstract la concret şi apoi invers pe o punte 
subțire mărşăluieşte omul care-şi caută în permanenţă punctele 
imaginare să le proiecteze în fântâna de sine: zenitul, nadirul, 
zariştea fără limite. Nu e de mirare, aşadar, că încearcă mereu 
să se definească, din teama de a nu se pierde în labiritul 
pământesc. Şi iată cum se autodefinşte Răzvan Ducan: „Eu?/ 
Loc de prins răcoare/ cu arcanul sufletului,/ pentru oastea unei 
bune intenții” (Eu?). 

Nu numai aici îl regăsim pe poet, dar şi în alte poeme în 
care oferă cu subtilitate, imagini despre sine, nu fără oarecare 
accente de autoironie „Trăiesc într-o căpiță de betoane/ Și la 
ureche-mi cântă greierii de var/ Şi sunt străluminat de un 
luceafăr,/ Înşurubat pe-un cer dreptunghiular.// Şi numai 
unghiuri drepte ronțăi,/ Şi bate râu-n baie mal de fier,/ Dar eu 
visez pe un covor de flori,/ Având stamine şi pistil de 
polimeri.// Din ramurile încărcate de furnir,/ Îmi pică triluri 
vesele pe unde scurte,/ Și eu, din crupa unui măr de porțelan,/ 
Îmi muşc economiile absurde” (Trăiesc într-o căpiţă de 
betoane). 

Autorul experimentează jocuri de cuvinte în care 
substantivul ori adjectivul se transformă în verb. Sunt dulci 
siluiri ale limbii, care dau un efect spectacular şi atât. „Muzici 
1: Castaniete prin copaci,/ De te strădui cu-o alee,/ Cu un 
trotuar dibaci,/ Poţi să te acantacee.// Sferele țepoase-ntâmplă/ 
Rostul tău de chilipir,/ Mobilă nefinisată/ Ca să poţi să te 
furnir.// Ca să te maro de ele,/ Lustru ca să te maro,/ Doară-te 
de-a lor durere,/ Luată la indigo. ” 

De fapt, autorul nu face altfel decât toți poeţii: 
inventariază şi radiografiază realitatea şi încearcă să-i dea o altă 
înfăţişare, după propriul chip şi suflet. Cu alte cuvinte, 
reclădeşte existenţa aşa cum ar dori-o, dar, uneori, realitatea se 
încăpățânează să iasă aşa cum este, de fapt. Efortul autorului 
este însă, notabil. 

Un foarte frumos şi scurt poem este dedicat lui 
Eminescu: “E o dumnezeire în ramuri/ şi atunci de ce se 
spune/ că aceşti copaci se împart/ în tei şi atei? ” (Cu gândul la 
Eminescu). 

Răzvan Ducan e de părere că „Dumnezeu vorbeşte/ prin 
gura formelor/ toate limbile deodată./ Poliglot al desăvârşirii ” 
(Dumnezeu vorbeşte). 

În aceaşi idee, a percepţiei prezenţei divine, în alt 
poem spune: „Dumnezeu nu aşteaptă/  legitimaţie de 
Dumnezeu/ ca să facă ce trebuie/ şi să fie cine este./ El nu 
merge la serviciu/ şi nici nu vine de la el/ şi totuşi în fiecare zi/ 
semnează condica/ permanentei sale prezenţe./ În gămălia 
gândurilor noastre/ îi întoarcem existența pe toate părţile,/ de 
parcă am vrea să-l prăjim/ la focul curiozităţii./ Ni-e searbăd, 
însă, scrisul,/ penița subțire, hârtia prea mică.../ clipa nu 
poate/ certifica Veşnicia/ şi nici stropul de apă,/ Oceanul./ Sunt 
încercări.../ dar axiomă rămâne/ neputința de a-l defini / 
acceptabil./ Peşte ce scapă mereu printre degete. ” (Dumnezeu 
nu aşteaptă). 

Ideea că Dumnezeu nu poate fi descris în cuvinte, că 
mijloacele noastre de expresie se dovedesc insuficiente pentru 
a pătrunde un mister atât de mare, revine în mai multe poeme. 
De aceea, omul, de cele mai multe ori îi conferă însuşiri 
antropomorfice. Dar cum ar putea omul să-l definească pe 
Dumnezeu? 

Locul de naştere, susține poetul, are o mare influență 
asupra operei. El este născător de pronie lirică şi sursă continuă 
de inspirație. „Cerul locului meu de naştere/ stă sprijinit pe 
proptelele/ putinţei mele de a visa./ Fiecare vers e o 
dezțepenire./ Fiecare poem e o ridicare de cric./ Cuvântul 
pasăre are aici zborul/ mai sus decât însăşi pasărea./ Cuvântul 
lumină este mai îndepărtat/ decât lumina venită, de la ani 
lumină,/ de pe cea mai îndepărtată stea./ Aici albastrul cerului 
nu este culoare,/ ci mai degrabă înălțime,/ asemenea 

albastrului ochilor mei/ cu care măsor alte albăstrimi./ Declar, 
de aceea, Târnăveniul,/ locul cu cel mai înalt cer din lume,/ 
unde nu cer simplu,/ ci mulțumesc albastru,/ pentru putinţa/ de 
a fi poet” (Cerul locului meu de naştere). 

Răzvan Ducan spune că poetul are înscris în codul său 
genetic sâmburele poeziei, încă din viaţa intrauterină, când 
desena cu degetele în lichidul amniotic. Chiar şi uşor ironică, 
uşor amuzantă, poezia are un mister şi un farmec aparte. „Dacă 
fiecare mamă de poet celebruw/ ar fi păstrat placenta/ de la 
naşterea fiilor lor,/ am fi avut acum/ clara dovadă a primelor 
lor scrieri./ Şi totuşi poemele,/ scrijelite cu buricele degetelor,/ 
nu S-ar putea vedea/ decât la lumina lichidului amniotic./ O 
călătorie în trecut/ în propriile lor mame,/ cu ştiinţa 
viitorului,/ în cadrul unui turism cultural/ ne-ar da şansa/ de a 
fi părtaşi/ la debuturile lor absolute (Dacă fiecare mamă de 
poet celebru). 

E cel puţin ciudat cum autorul aduce în atenție şi 
reiterează, în felul său original, anumite teme fundamentale, în 
limbajul modern şi într-o formă inedită: „Firme de turism vor 
gândi terapii/ prin lecturi colective./ Călătoria metafizică prin 
poezie,/ va fi în viitor/ ceaiul perfect cu lămâie/ contra 
pandemiei de plastic./ Metafore de multe stele vor caza 
suflete,/ versurile vor fi aer curat,/ ideile timp frumos/ şi 
strofele, aleile pe unde/ oamenii se vor plimba în poeți./ În 
acest timp, / calculatoarele/ vor pregăti compoziția torturilor/ 
şi roboții vor sufla lumânările aprinse,/ sărbătorindu-şi 
fabricile lor de naştere (Firme de turism). 

Legat de matricea sa existențială numită, simplu, 
Târnava, poetul îşi exprimă sentimentul de apartenenţă astfel: 
„Orto, meta şi paradoxa”. „Marea mea caldă,/ Târnava Mică 
la statu,/ „dar degrabă/ vărsătoare de” apă nevinovatu',/ ce 
treci printre „dealuri cu spini ”,/ vox apa ta, „vox dei ',/ patrie 
a strămoşilor mei./ Ave, îţi spun pentru maluri şi peşti,/ 
concretă pentru că eşti,/ cu sălciile tale răpitoare,/ de gânduri,/ 

ce-n floare,/ dau./ Pe piele te simt/ ca o binecuvântare,/ vara,/ 
când mângâierea ta/ îmi răcoreşte ceara,/ pielii mele de 
piersică,/ trecător prin vreme./ Ube apa ta!/ Ubi bene!” 

Prin aceasta, poetul şi-a adus locul naşterii în 
universalitate. 

Şi o amintire scumpă din tinereţe îi dă ghes: „Mă pre- 
umblam cu Silitră/ prin spatele grădinilor,/ prin locuri buco- 
lice, unde/ buletinele noastre de orăşeni/ îşi pierdeau valabi- 
litatea./ Amândoi hoți, amândoi/ cu şterpelitul în sânge,/ afi- 
şam masca clasică a nepăsării,/ dar cu coada ochiului/ dam 
valma în coafurile pomilor,/ unde ne spălam creierii de gudro- 
nul cotidian./ Cu foşnete de frunze-n mişcare/ descuiam din noi 
fiara stresului,/ mângâiam şolduri de fructe/ să ne lepădăm 
pentru o clipă de bloc/ şi apoi veneam îndărăt prin firidele 
gardurilor,/ cu setea sufletelor/ potolită de foamea îndem- 
nului./ Şi, Doamne, frumoase erau locurile acelea,/ de unde 
izvora liniştea noastră,/ bogată pradă fără de lipsa de-apoi. ” 

Autorul îşi exprimă arta poetică în „Ştiai că poezia”: 
„Ştiai că poezia e lubrifiantul cu care luciul apei/ îşi 
cuminţeşte lebăda prin trestii/ şi face silențios angrenajul 
dințat al stelelor,/ unele peste altele curgând?// Ştiai că ea 
desfundă arterele visului/ şi lipeşte nevăzute aripi şi celor mai 
statice pietre?// Ştiai că poate face ca apa, cu pioletul 
curgerii,/ să-şi cațere râul la munte,/ şi muntele, când vrea, să 
vină la Mahomed?// Ştiai că poate pune o rochie de dantelă/ 
electronului de hidrogen/ ca acesta să dănțuie mai graţios/ în 
jurul nucleului său?// Sămânța mirifică încolțind pretutindeni,/ 
Chiar şi în negrul pământului/ de sub unghia țăranului,/ umblă 
şezând şi şade umblând!// Urmele sale prin Univers sunt de 
cuvinte spintecate!// Acolo poeții, un fel de blânzi păstori peste 
metafore,/ oferă iubitelor flori de ger din geamurile iernilor.// 
Acolo, vorba unui confrate poet/ poetul umblă cu picioarele 
goale/ pe lama ascuţită a cuţitului.// (...)// Poezia şi poetul,/ 
două toarte ale aceleiaşi amfore - Frumosul!/ În vinul ei cu 

miros de ambră,/ ridică,/ preschimbă,/ îmbogăţesc./ Ediţie, 
văzută şi adăugită./ Ştiai? ”. 

O serie de poeme au ca temă modul de comunicare 
umană care nu mai e acelaşi ca în epoca Guttenberg sau 
Marconi. Ne-am adaptat cel de-al doilea sistem de comunicare, 
dar suntem tot mai singuri. Virtualul a început să devină tot 
mai mult realitate. Poeme care reflectă acest adevăr: „Îmbrac 
pixeli la patru ace”; „Ninge cu corp de litere 12” etc. 

Şi cum să-ți mai poţi permite să devii romantic într-o 
asemenea situaţie? 

Şi totuşi, Poetul poate rămâne acelaşi jertfitor pe sine în 
folosul altora. Iar poemul lui este veşnic: „Poetului nu i se văd 
cuiele de la mâini,/ Şi nici pe frunte coroana de spin,/ Doar 
crucea se vede în spatele lui,/ Cerul albastru, nefiresc de 
senin.// Nici Via Dolorosa oamenii n-o ştiu,/ Ca el cândva, 
spetit, s-o fi urcat,/ În fiecare zi el urcă, totuşi,/ Golgota unui 
poem neterminat.// Nu-l ştiu nici înviat a treia zi,/ Nici străpuns 
de suliță pe cruce,/ Poemul, cu bilet de voie-n lume,/ Şi-n lipsa 
lui continuă să urce.// Nu este-n firea omului de rând,/ Să-şi 
dăruiască sieşi altă fire,/ Poetul care-a pătimit în viaţă/ Şi 
mort nu are drept la nemurire.// Poemul, însă, este veşnic,/ În 
legea lucrurilor astfel i-a fost scris,/ Măcar acesta să nu muşte 
niciodată,/ Mărul păcatului din pomul interzis” (Poetului nu i 
se văd cuiele de la mâini). 

Aceeaşi idee a jertfei pentru creație, văzută ca un 
edificiu spiritual, este reluată într-o serie de poezii: „Poetul”, 
„Numai sub cămaşa metaforei”, „În fiecare poet de geniu” — 
dedicată lui Nicolae Labiş 

Răzvan Ducan susține că minunea creației se întâmplă 
chiar sub ochii şi sub nasul nostru, numai noi să avem ochi de 
văzut şi urechi de auzit şi simţuri de adulmecat. În poemul 
„Sfinţii din ferestre” asistăm la naşterea unor icoane pe sticlă 
realizate la tabăra de pictură de la Lăpuşna, când o serie de 
artişti au creat adevărate capodopere care astăzi stau mărturie. 

Evenimentul a fost consemnat pe larg şi de scriitoarea şi 
pictorița Melania Cuc, în recenta carte: „Jurnalul de la 
Lăpuşna”. 

„Sfinții din ferestre: „Știu, Nicolae Băciuţ, nu-mi 
spune./ Ai construit o casă nouă şi pentru aceasta ţi-ai dat 
ferestrele/ Ca în jurul lor să se ridice pereţi de aer./ Știu, 
Nicolae Băciuț, nu-mi spune./ Casa s-a ridicat inițial la 
Lăpuşna./ Pereţii miroseau a răşină de brad,/ a furtună şi a 
curent luat./ Ştiu, Nicolae Băciuţ, nu-mi spune./ În casă 
locuiesc acuma nişte sfinţi./ De unde ştiu?/ Simplu, au fost 
văzuți la ferestre/ fiindcă ai uitat să pui perdele./ Ştiu, Nicolae 
Băciuț, nu-mi spune./ Lumina ce pătrunde prin sticla 
ferestrelor are acuma câţiva lucşi în plus./ Câţiva lucşi 
noaptea,/ Câţiva lucşi ziua./ Aproape că se pot bronza de 
creştinătate/ lucrurile din interior./ Ştiu, Nicolae Băciuț, nu-mi 
spune./ Acum în balamale acrilice ale culorilor sfinţii/ Se hintă 
ca nişte copii./ Cu siguranță au găsit sticla celui de-al nouălea 
cer./ Dar, Nicolae Băciuţ, ştii ce nu ştiu,/ Şi chiar nu ştiu: Cum 
ai adus la Târgu-Mureş tot aerul pereţilor de la Lăpuşna/ De 
sfinții sunt atât de veseli în ferestre?” 

Conştiinţa demersului său artistic e trează şi constituie 
un stimulent real pentru autor, fiindcă ştie că opera sa va 
rămâne. 

„Duminicile poartă titlurile cărților mele,/ Între ele 
sunt neliniştile de peste săptămână,/ Fiecare carte a însemnat 
un nou cerc în trup,/ Şi concentricele cercuri se adună.// Nu 
port în cârcă un număr de ani,/ Ci port în cârcă un număr de 
cărţi,/ Cu Dumnezeu în pânza umflată a metaforei,/ Am 
cartografiat înconjurul, reinventând hărți.// Cu fiecare carte 
scrisă, o lumânare pe tort,/ Pe cruce când va fi să fie să 
contabilizați lumânări,/ Puteţi să le stingeți c-o singură 
suflare,/ Tot rămâne tortul de emoții şi stări.// S-a născut la 
prima lui carte scrisă/ Şi după ultima a murit,/ Dăltuiţi pe 

cruce cuvenita erată:/ «A poezit a poezit a poezit!»” 
(Duminicile poartă titlurile cărților mele). 

Poetul însuşi se numeşte „ciurdarul stelelor”, într-un 
foarte frumos poem: „Aştept să vină ciurda de stele,/ Cu 
ugerele pline de lumină,/ Sunt tălăngi pe care doar eu le aud,/ 
Poetul din mine-i de vină.// Au fost mânate pe izlazul cerului,/ 
Unde iarba de-ntuneric e grasă,/ E seară pe partea mea de 
planetă,/ Când pe cealaltă parte-i amiază.// Beau privelişti 
semănătoriste,/ Tolănit pe spate, pe mal de Târnavă,/ Fiecare 
stea se opreşte la o poartă deschisă,/ Şi darul de-a o vedea 
este-o agavă.// Îmi va fi şiştarul plin de sentimente,/ Reverenţe 
fac făr` să fiu văzut,/ Încă o zi de muncă pentru ciurdarul 
stelelor,/ Dumnezeu, făr” de sfârşit şi-nceput” (Aştept să vină 
ciurda de stele). În acelaşi context, poetul spune, în poemul 
„Pentru răsucit cuțitul”: „Doar sufletul nu pot să-l pun în 
palmă/ L-am pus odată şi-am primit sudalmă,// Şi cel mai greu 
mi-a fost apoi/ Că l-aţi târât ca pe un câine prin noroi// Şi-aţi 
mai şi râs în urma mea/ C-am dat averea ce nu se dădea.// 
De-atuncea sufletul îl ţin în loc ascuns,/ Închis într-un poem de 
nepătruns. ” 

Pe deplin conştient de misiunea sa în viață, Răzvan 
Ducan a demonstrat, cu fiecare carte editată, că harul investit 
în el a dat roade bune şi sănătoase, care-şi aşteaptă trecătorii 
flămânzi şi însetaţi din toate răspântiile, fiindcă el le va împărți 
cu generozitate. 


21 iulie 2010 

FILE DE ISTORIE, FILE DE CULTURĂ, 
FILE DE SUFLET, FILE DE VIAȚA... 


Răzvan Ducan, „Lesa de hârtie” - publicistică, Editura 
Nico, Târgu-Mureş, 2010 


Un mozaic de stări şi 
; KES sentimente, de la bucurie 
FANPA D . w . . . . 
Reen DUCAN: TE maximă la tristețe şi indignare, 


Lesa de hârtie =- 


te încearcă doar frunzărind 
cuprinsul cărții lui Răzvan 
Ducan, care a adunat între 
coperţi file de viață, file de 
istorie, file de cultură, file de 
suflet... De la manifestările 
cultural-artistice la medalioane 
literare, exegeze, însemnări de 
scriitor, portrete, comemorări 
ale unor evenimente şi oameni 
„cari au fost” — la eseuri, 
marginalii, proteste, pamflete, 
într-o paletă cromatică de nuanţe care transmit cititorului 
informații şi sunt menite să dăinuie, ele alcătuiesc ceea ce 
îndeobşte se numeşte publicistică, gen care pe nedrept s-a 
socotit efemer. El joacă rol de fixator în memorie, 
imortalizează clipa, la fel ca şi imaginile fotografice care, chiar 
dacă se îngălbenesc şi se îndoaie pe la colţuri, redau cu 
fidelitate chipuri şi locuri, amintiri imprimate pe hârtie cu 
soluţie revelatoare. 

Revelator este şi condeiul maestrului Răzvan Ducan, 
care şi-a propus, prin această nouă carte, restituirea în memoria 
contemporanilor, dar mai ales a posterității, a unor evenimente 
importante sau care au trecut aproape neobservate, din spaţiul 


(publicistică) 


q 

mureşean, unde a vegheat la mersul alert sau încetinit al vieții 
culturale şi spirituale. 

Frânturi de memorialistică, texte de atitudine, de 
angajare în spiritul culturii şi artei, care oglindesc sănătatea 
unei națiuni, identitatea unui popor şi coloana vertebrală a unui 
ardelean pur-sânge. 

Titlul este prin excelență metaforic, sugerând condiția 
scriitorului şi îndeosebi a publicistului, veşnic preocupat de 
amănuntul cotidian pe care să-l consemneze. Ochiul neadormit, 
ochiul de veghe, ochiul vigilenţei neobosite. 

Cartea începe frumos, cu o dedicație genitorilor săi, pe 
care-i şi imortalizează-n cuvinte şi imagini, cu emoția lacrimei 
filiale, plină de reverență şi gratitudine. 

Autorul a moştenit de la vrednica mamă condiția fizică 
şi spirituală, simţul estetic, simţul pedagogic, dragostea pentru 
copii, dar şi spiritul atletic, fair-play, în relaţiile cu semenii. 

Poate că această distinsă doamnă a sportului românesc, 
Dorina Ducan, ar merita o carte-medalion, care să-i insereze 
performanţele şi sufletul nobil. 

Nu mai puţină pasiune pentru sport şi artă a dovedit şi 
tatăl, loan Ducan, care şi-a înscris numele cu glorie în Analele 
sportului românesc, într-un domeniu mai puțin practicat azi: 
hocheiul pe iarbă. 

Evocarea lor este nu numai un gest de pietate filială din 
partea lui Răzvan Ducan, dar şi unul de restituire a valorilor 
neamului românesc. 

Tot în spiritul respectării valorilor se înscrie şi 
medalionul dedicat lui Ovidiu Dorel Jeflea, preotul ortodox din 
Găneşti, „Părintele care...sfinţeşte locul” — un preot restaurator, 
nu numai de biserică, dar şi de suflet creştinesc, aşa cum se 
exprimă Răzvan Ducan, „doctor de suflete” graţie căruia 
Biserica ortodoxă „Sfinţii Arhangheli Mihail şi Gavriil” a fost 
îmbrăcată în straie noi. Momentul a rămas în conştiinţa 

localnicilor, dar şi a sutelor de oaspeţi drept „o sărbătoare 
de...vis”. 

De consemnat este şi contribuţia esențială a pictorului 
Nicolae Adrian, care şi-a pus „pecetea propriului chip în 
interiorul Bisericii ortodoxe din Găneşti”. Acest restaurator de 
biserici, „după obiceiul pictorilor de biserici (inclusiv «cazul» 
ilustru al lui Nicolae Grigorescu) de a-şi picta uneori propriul 
portret, undeva în interior, ca o «pecete», şi-a pus semnătura 
inedită de paternitate în grupul de laici, în scena «Adormirea 
Maicii Domnului». Oricum, expresivitatea scenelor şi figurilor 
biblice şi frumuseţea şi prospețimea culorilor «developate» în 
tehnica «fresco» pe pereții interiori ai bisericii, în cel mai pur 
stil bizantin, au stârnit atunci la sfințire, şi va mai stârni, cu 
siguranță, multă vreme, murmurede admiraţie. ” 

Informaţii despre sfințirea unei cruci, la Găneşti, dă 
mărturie Răzvan Ducan în ziarul „Cuvântul liber” din 4 aprilie 
2000, despre acelaşi vrednic preot care „a reuşit să ridice în 
curtea aceleaşi biserici o troiță de lemn, care să amintească de 
cei 9 eroi români căzuţi pe raza comunei în cel de Al Doilea 
Război Mondial, pentru eliberarea patriei de hoardele 
hitleristo-horthyste. Înaltă de aproape 3 metri şi făcută într-o 
abundență  sculpturală, la Maioreşti (lângă Reghin), de 
meşterul Mihai Danciu, ea are încrustată în fibra sa de stejar 
numele eroilor: sergent major Mihuţ Victor, caporal Bosos 
Nicolae, soldații Rogoge Gheorghe, loan Vulta, Emil Gh. 
Dumitrescu, Adrian Pavel, consemnată fiind şi existența a 3 
eroi necunoscuți. Troiţa a fost sfințită în prezența a peste 100 
de enoriaşi, de un sobor de preoți, având în frunte pe I.PS. 
Arhiepiscopul Andrei al Alba Iuliei şi pe preotul protopop al 
Târnăveniului Partenie Pop. Vecernia arhierească, ce a avut 
loc înainte de sfințire în mândra biserică, una dintre cele mai 
frumoase de pe Târnava Mică, a fost prilej şi de cinstire a 
celor care s-au străduit cu ridicarea troiței şi, anterior, cu 
renovarea bisericii. Astfel, tânărului preot, de 28 de ani, 

Ovidiu Dorel Jeflea, inima, sufletul şi creierul frumoaselor 
realizări din parohie, absolvent de curând şi al Facultăţii de 
Drept, i s-a acordat pe drept rara distincţie (pentru un preot de 
vârsta sa) de «iconom stavrofor purtător de cruce» ”. 

Autorul, în calitate de ziarist, semnalează şi unele 
aspecte civice din Târnăveni, evenimente şi manifestări, unele 
spectaculoase, altele obişnuite, de tot felul, cu care urbea şi 
concetățenii săi se confruntă. Toate acestea alcătuiesc 
amănuntul cotidian, faptul divers ce dă culoare şi farmec 
locului, dar şi trage semnalul de alarmă atunci când se impune 
acest lucru pentru luarea unei atitudini. Una din aceste atitudini 
este față de decizia Primăriei de a înlocui numele străzilor 
(nume glorioase din istoria civilizaţiei româneşti) — cu...cifre, 
după modelul american, astfel pierzându-se în anonimat până şi 
amintirea unor personalități care şi-au înscris numele cu cinste 
în istoria neamului. Semnificația patriotică a acestor nume ţine 
de identitatea spirituală a românilor şi depersonalizarea 
străzilor înseamnă, de fapt, ştergerea din memoria colectivă a 
acestor personalităţi, care au slujit şi slujesc încă drept modele, 
drept repere sacre pentru ardeleni şi pentru orice român. 

Autorul îşi spune părerea ferm în această privinţă: 
„Cred că optica înaintaşilor de a fi «naţionali, cu fața spre 
universalitate» este valabilă şi astăzi. Și comuniştii 
schimbaseră, prin anii `80, numele şcolilor, care, în cele mai 
multe cazuri, erau ale unor personalități, cu denumiri 
impersonale de...numere. Dacă sistemul mai dura mult, poate 
noi înşine aveam numere, şi nu nume proprii, «calde», fireşti, 
omeneşti. ” 

Răzvan Ducan semnalază şi noile apariții editoriale, ca 
şi evenimentele legate de lansarea acestor cărți. Una din cărțile 
semnalate este „Oameni de ciocolată” a scriitorului Romeo 
Soare, căruia îi alcătuieşte şi un portret inedit: 

„Când te aştepţi mai puţin, apare şi dai de el, 
imprevizibilul prieten cu nume de fante, şi de maşină de sport, 

şi de astru, făcătorul şi desfăcătorul harnic de ziare şi cărţi, 
concitadin al dumneavoastră. În esenţă, savoarea şi dulceața 
scrisului de ultimă oră a acestuia constă în deconspirarea, cu 
nonşalanţă, după o reţetă proprie, a mierii unor amintiri, 
protagonişti fiind, pe lângă el, cel din centrul evenimentelor, 
caricaturiștii, în mijlocul cărora acesta se simte aşa de bine”. 

Un eveniment cum este inaugurarea Capelei Ortodoxe 
la Liceul de Chimie este un „prilej de mirifică sărbătoare” — 
aşa cum afirmă Răzvan Ducan. 

Deşi toate aceste evenimente s-au întâmplat demult, de 
peste zece ani, ele sunt readuse acum în conştiinţa târnăvenilor, 
prin cartea de publicistică a lui Răzvan Ducan, şi păstrează 
parfumul de atunci şi forfota sărbătorească din acele zile de 
sărbătoare. Prin bogăţia informaţiilor, prin acurateţea stilistică, 
prin ineditul metaforic care trădează poetul, Răzvan Ducan ştie 
să creeze atmosfera şi să dea un plus de culoare ştirilor, prin 
considerații personale ori întrebări directe adresate 
protagoniştilor. 

A conserva memoria înaintaşilor constituie o îndatorire 
morală a oricărui cetățean. Unul din aceştia este dr. Romul 
Boilă şi decizia de a numele său unei străzi din Târnăveni este 
lăudabilă. „De numele avocatului Romul Boilă (1881-1946), cu 
zeci de ani de activitate la Târnăveni, unde a avut cabinet 
avocățesc, se leagă înființarea şi apariția, între 1910-1914, a 
«Românu(lui) târnăvean», prima publicație românească din 
localitate. Acest mare luptător pentru drepturile românilor 
transilvăneni a fost ales, în 2 decembrie 1918, unul din cei 15 
membri ai Consiliului Dirigent, având sarcina, practic, din 
postura de ministru, să gestioneze Resortul comunicațiilor, 
lucrărilor publice, poştă, telegraf şi alimentaţie publică, al 
Transilvaniei proaspăt unite cu Regatul României, ca urmare a 
voinței exprimate la Alba lulia pe 1 Decembrie 1918. Imediat 
după Unirea cea Mare, Romul Boilă s-a implicat cu succes 
(datorită sarcinilor primite) şi în preluarea Universităţii din 

Cluj (maghiare pe atunci) şi gestionarea ei provizorie până la 
instruirea unei conduceri fidele noului stat român întregit. A 
fost de patru ori decan al Facultăţii de Drept din Cluj şi de trei 
ori prodecan, publicând treisprezece lucrări de specialitate. 
(..) A militat cu armele argumentelor ştiinţifice pentru 
drepturile românilor transilvăneni ”. 

Înfrăţirile între oraşe au intrat demult în practica 
românilor care caută comuniuni spirituale cu semenii lor din 
alte areale geografice, cu care se „înrudesc spiritual” şi afectiv. 
Şi nu puţine au fost ocaziile când, împreună, au realizat 
manifestări de neuitat, care au înscris numele ambelor oraşe în 
patrimoniul de suflet al românilor. Un astfel de eveniment a 
fost sărbătorit în februarie 2006, când s-au împlinit 15 ani de 
legături fructuoase între oraşul german Pohlheim, de lângă 
Frankfurt, şi Târnăveni. Ce au comun aceste oraşe? Cu un 
generic foarte semnificativ: „De la inimă la inimă”, 
reprezentanţii acestor oraşe se vizitează, organizează împreună 
activități cultural-artistice, caritative, economico-sociale şi 
spirituale. 

Legăturile de prietenie ocazionate de aceste manifestări 
sunt o dovadă certă a faptului că oamenii sunt aceiaşi 
pretutindeni, doritori de a creea conexiuni spirituale în întreaga 
lume. 

Vernisajul unei expoziții de pictură a tinerei artiste 
plastice şi graficiene Szabo Judit, din 29 martie 2006, 
constituie un alt subiect atractiv despre care Răzvan Ducan a 
scris în această lucrare. 

Lansarea cărții „Cugetări şi incitări benefice” a Floricăi 
Z. Costea, Editura Tipomur, Târgu-Mureş, 2006, este, de 
asemenea, luată în seamă de jurnalist, într-un articol din 1 
iunie 2006. „Cartea este una de cugetări, în esenţă, pe palierul 
cristic, cu accente moralizatoare, uneori în spirit didactic, 
fiindcă aşa cum spunea venerabila profesoară pensionară, în 
pofida vicisitudinilor avute în timpul vieţii (arestată în 1949 de 

Securitate, pentru a divulga un unchi, urmărită de atunci, după 
spusele ei, ca fiică de chiabur, şi apoi cu...teologia, purtată cu 
serviciul din loc în loc; uneori i se refuză şi postul de femeie de 
serviciu  etc.)... «mi-am păstrat verticalitatea spirituală, 
erijându-mă în „ciocănitoare socială”, condamnând omizile 
sociale: leneşii, mincinoşii, neobrăzaţii, necivilizaţii etc.» ” (...) 
Autoarea sărbătorită a exprimat mulțumiri lui Dumnezeu că i- 
a dat viaţă şi că este cu ea, mulțumind totodată pentru faptul 
că atât de multă lume a venit să-i serbeze lansarea. «Am folosit 
clipa, precum a spus Horaţiu: „Carpe Diem!” şi m-am grăbit 
înce t- a spus distinsa doamnă - tot cum a spus el: «Festina 
lente!». Şi am tras învățăminte, pentru mine şi pentru alții, 
precum a procedat Anton Pann în «De la lume adunate şi 
iarăşi la lume date» ”. 

Un vernisaj de pictură şi grafică al artistului Molnar 
Elemer, care a adunat 70 de persoane la Casa Municipală de 
Cultură ca să admire cel 26 de tablouri de pictură în tehnica 
„cerapastel” şi 16 tablouri de „grafică în peniță” — a fost un alt 
eveniment vrednic de luat în seamă. 

Şi evenimente mai puţin plăcute sunt inserate, de pildă 
stingerea din viață a părintelui Teodor Racoviţan, unul din 
martirii credinţei, care, „în condiții de clandestinitate, în 1985 
este făcut de către cardinalul Alexandru Todea «canonic 
mitropolitan». Ca urmare a Revoluţiei din Decembrie 1989 şi a 
abrogării Decretului 385/1948, Biserica  Română-Unită 
(Greco-Catolică) reintră în legalitate, şi preotul Teodor 
Racoviţan a devenit protopop al Târnăveniului şi paroh al 
uneia din cele două parohii reînființate. ” 

Tot un astfel de subiect l-a constituit şi trecerea la cele 
veşnice a preotului loan  Codarcea, cu o biografie 
spectaculoasă: „În 1942 a fost hirotonisit ca preot de 
Mitropolitul Valeriu Traian Frențiu. A fost şi pe front, căzând 
prizonier la nemți, de unde a reuşit să evadeze. După război, 
până în 1947, a fost preot în Band, Hărănglab şi Vaideiu. Din 

1947 a început să fie urmărit de Securitatea regimului 
comunist, fiind ascuns mult timp în satul Icland. Începând din 
1950 şi până la aflarea că e preot, se angajează având mai 
multe servicii civile: funcționar C.E.C. la Râciu; contabil la 
Blaj; funcţionar ADAS la Luduş; la Baza de recepție cereale la 
Sânpaul. Din 1954 se mută cu familia la Târnăveni, având 
parte de multe privațiuni, lucrând în mai multe locuri ca: 
manipulant, vopsitor, paznic, arhivar şi apoi din nou arhivar la 
Azomureş Tg.-Mureş. S-a pensionat în 1977. Cu toate 
greutăţile, în timpul liber picta. Toată viaţa a trăit cu speranța 
că Dumnezeu va ajuta România şi că, odată şi odată, o să-şi 
poată relua misiunea de preot. Dorinţa i-a fost îndeplinită, şi 
după 1990 a început să slujească din nou, la început în Clubul 
Combinatului Chimic din Târnăveni (alături de preotul 
protopop Teodor Racoviţan), şi după 1992, când Biserica «Sf. 
Arhangheli Mihail şi Gavriil» (Biserica «din Deal») a revenit 
bisericii greco-catolice, în aceasta. În anul 2000 a fost ridicat 
la rangul «canonic mitropolitan» ”. 

Titlu incitant, „Biografia unei singurătăți” — reprezintă 
cartea de versuri a tinerei poete Grety Sian. „Este un debut mai 
mult decât promiţător. Este începutul unui destin (Şi) literar, pe 
care il doresc consistent şi de lungă durată. Fără frica de a 
greşi, spun că Târnăveniul s-a mai îmbogăţit cu un scriitor: 
d-ra Margareta Macoveiu!” — spune Răzvan Ducan, în 
prezentarea acestei tinere. 

Autorul nu neglijează unele „Aspecte privind biserici 
din lemn româneşti, din zona municipiului Târnăveni” — 
subiectul unui articol foarte interesant apărut, în iulie 2007, în 
„Cuvântul liber”. 

Cartea „Litaniile cerului” sau asumata opţiune a lui 
Lazăr Lădariu, de a fi „între Dumnezeu şi neamul său”, un alt 
subiect incitant, pretext pentru un portret literar şi o cronică 
pertinentă ralizată de Răzvan Ducan. 

Şi un concurs de recitare din lirica eminesciană: „Ce-ţi 
doresc eu ţie, dulce Românie” — desfăşurat în 13 ianuarie 2007 
— a ţinut prima pagină a cotidianului „Cuvântul liber”. 

Răzvan Ducan consemnează cu acest prilej: „Scriitorul 
Nicoale Băciuţ, director al Direcţiei Judeţene pentru Cultură, 
Culte şi Patrimoniul Cultural Naţional Mureş, a ţinut, în 
deschiderea concursului, un educativ cuvânt privind 
adăvăratul mod de cinstire al poetului nostru național şi 
anume citirea şi recitirea versurilor sale, a întregii sale opere, 
lăudând manifestarea de la Târnăveni, ce a avut şi are ca scop 
tocmai acest lucru. A VII-a ediție a acestui concurs, desfăşurat 
tocmai în preajma sărbătoririi a 157 de ani de la naşterea 
poetului, a dovedit, fără putință de tăgadă, că putem fi 
«naționali cu faţa spre universalitate» şi în condiţiile aderării 
țării noastre la Comunitatea Europeană!” 

Dintr-o ştire micuță aflăm că tânărul poet Darie Ducan 
şi-a lansat volumul de versuri „Lungi plantaţii de singular” la 
sediul USR. 

Un alt eveniment consemnat a fost „Comemorarea 
poetei „Elena din Ardeal”, „pe numele ei adevărat Elena 
Simtion, cea care a fost profesoară de limba română la 
respectiva şcoală (pe atunci Școala medie mixtă) între 1919- 
1925. Elena din Ardeal (1873-1925) s-a remarcat ca poetă 
prin cele două volume de versuri publicate antum: «Stropi de 
rouă», Tipografia Tribuna Poporului, Arad, 1902 şi «Din 
inima ţării», Tipografia Cartea Românescă, Târnăveni, 1923, 
prin publicistica, proza şi poezia scrisă şi publicată, de reală 
sensibilitate şi puternic fior naţional. Elena din Ardeal a 
decedat de tuberculoză la 9 februarie 1925, la Spitalul din 
Târnăveni, fiind înmormântată în Cimitirul greco-catolic din 
localitate. Din anul 1990, cenaclul litarar din Târnăveni 
poartă numele poetei. În anul 1995, prin demersurile literare 
făcute de omul de cultură Serafim Duicu, Elenei din Ardeal 

i-au fost reunite creaţiile din cele două volume amintite sub 
titlul de «Poezii şi poeme în proză», Ed. Tipomur, 1g.- Mureş.” 

Sub genericul: „Noaptea devoratorilor de poezie”, Ed. a 
Il-a, Târnăveni, 23 februarie 2007, s-a desfăşurat această 
manifestare, inclusă şi înscrisă în site-ul Uniunii Scriitorilor 
din România, filiala Cluj, care a adunat aproape 50 de iubitori 
de poezie, şi nu numai poezie, din judeţ şi din țară. 

Ecouri ale acestui eveniment sunt menționate în 
articolul: „Poezia-haină pentru suflet! Epilog la o Noapte de 
vis!”: „A trecut şi ediția a I-a a «Nopţii devoratorilor de 
poezie». Târnăveniul a fost pentru o noapte capitala poeziei 
româneşti şi poate capitala poeziei universale! Ne-am adunat 
30 de visători din județ şi din țară şi ne-am hotărât să 
răsturnăm... Carul Mare. De ce nu, mi-am spus? Buturuga 
mică de poeți răstoarnă osiile neunse ale ingratitudinii carului 
mare ale lumii contemporane! Poeţii au spus poezii. Fiecare 
s-a plimbat pe unde l-a îndemnat sufletul. Unul a fost în Rusia, 
să-l caute pe Serghei Esenin, ca să rostească împreună «Hei, 
voi sănii şi voi cai..» şi să râdă cu el până la lacrimi asemeni 
clopoțelului. Altul a întrebat de Vladimir Vâsoţki, dacă mai 
joacă «Hamlet» cu casa închisă, luni şi luni de zile, dacă-i mai 
sunt acordate ca-nainte corzile chitării şi dacă «Nervuly său 
poetic mai răsuceşte cozile cometelor şi ale fetişcanelor de 
liceu. «Numai una?» - a întrebat şi exclamat altul, după ce 
şi-a amintit de badea George Coşbuc şi de unduirea poetică a 
lui Macedonski în «Valsul rozelor». Un alt confrate l-a invocat 
pe Omar Khayyam, poetul persan de acum aproape o mie de 
ani, făcându-ne să ne gândim că odată, ca niciodată, acolo, în 
Orient, gurile poeților se făceau mai auzite atunci decât acum 
gurile de tun. Emil Brumaru a fost la Târnăveni fără să ştie, 
aşa cum fără să ştie au fost şi Ilarie Iloveanu, şi Ştefan Baciu, 
cel, de câţiva ani, mort ca o...scoică în Hawai. Apoi «Din nou, 
noi” cu Nichita Stănescu, dar şi cu Adrian Păunescu, care, 
după spusele unui confrate cunoscător serios de poezie 

«rămâne unul dintre cei mai mari poeţi ai secolului nostru». 
«Izvorul nopții» al lui Lucian Blaga, deşi mai bine ar fi 
«puşcat» femininul acestuia, a fost după Eminescu «Atât de 
fragedă». De fapt Eminescu a fost peste tot.” 

O constatare tristă face obiectul unor meditații şi căutări 
de răspunsuri la unele întrebări care nu şi le mai găsesc: „Noi, 
românii, ne omorâm valorile ca, mai târziu, să avem ce 
comemora!” E foarte adevărat. Subscriem. 

O altă consemnare este cea despre „Naşterea unei noi 
biserici româneşti -«Înălţarea Sfintei Cruci”, căreia i s-au pus 
bazele în anul 1992 

La sfârşitul lunii martie 2007, un alt eveniment avea să 
țină pagina întâi a cotidianului local: „La Târnăveni, 
Concursul «Cel mai bun povestitor» şi-a desemnat 
câştigătorul”. E vorba de faza zonală a concursului „Cel mai 
bun povestitor”, rezervat copiilor de grădiniță, care s-a 
desfăşurat joi, 29 martie 2007, în sala mică de festivități de la 
Casa Municipală de Cultură «Mihai Eminescu» din Târnăveni. 
În fața educatoarelor, a părinților şi bunicilor, copii talentați 
într-ale povestitului, selectați din grădinițele zonei, costumați 
adecvat, au purtat auditoriul pe încântătoare aripi de basm”. 

Sub titlul „Galaxia valorilor” la Târnăveni, s-a 
desfăşurat, de asemenea, lansarea cărții cu acelaşi nume a 
scriitorilor Dorin Borda şi Romeo Soare. 

Consemnarea acestor evenimente trecute poate să nu 
aibă în sufletul cititorilor decât un oarecare rol sentimental, dar, 
privit în perspectiva istoriei culturii româneşti de la începutul 
mileniului trei, ea capătă valoare de simbol şi de cronică vie, 
care nu se lasă îngropată în abisul istoriei. De asemenea, 
protagoniştii vor avea oportunitatea de a păstra aceste mărturii 
în arhiva personală cu mai multă pregnanță decât memoria 
benzii de magnetofon sau a peliculei. Şi în aceasta constă, de 
fapt, valoarea lucrării ce va deveni o carte de referință culturală 
din arealul transilvan în aceşti ani de răscruce de milenii. 


127 


Sub genericul „Festivalul Jocurilor din Folclorul 
Copiilor” - peste 150 de copii din grădinițele localității şi 
împrejurimi au participat la Festivalului Jocurilor din 
Folclorul Copiilor, faza zonală. Organizator a fost Grădinița 
cu Program Prelungit Nr. 4, director Aurița Todoran, cu 
implicarea majoră a educatoarelor.  (...) Aceeaşi competiție 
culturală a avut loc în aceeaşi zi şi la aceiaşi oră, pe scena din 
sala mare, pentru grădinițele cu predare în lb. maghiară.” 
Ştirea este consemnată în 10 mai 2007. 

„Cupa Primăverii” la Karting — un alt subiect de interes, 
care a avut loc în 12 mai 2007, în centrul municipiului 
Târnăveneni. 

O întâlnire emoţionantă, după trei decenii de la 
absolvire, au avut-o foştii elevi ai Liceului Industrial de Chimie 
(actualul Colegiu Tehnic) din Târnăveni, prima promoţie. 

Lansarea a două cărți - „Editori(ale” de Mariana 
Cristescu şi „Clipe de viață” de Berdj Aşgian - a constituit un 
alt eveniment de marcă, desfăşurat în 4 mai 2007, la Casa 
Municipală de Cultură „Mihai Eminescu” din Târnăveni. 

Un medalion — „Emilia Lateş, femeia căreia destinul i- 
a împlinit voia!” — Visul artistei a fost de a deveni interpretă de 
muzică populară: „Numeroasele turnee făcute în țară, sutele de 
apariții la posturile de radio şi televiziune, regionale şi 
naționale, au impus-o definitiv în conştiinţa publicului 
românesc, devenind ambasadoare cu har a cântecului popular 
din zona Mureşului superior. Turneele făcute în ţări precum: 
Egipt, Slovacia, Ungaria, Turcia, Franţa, Republica Moldova, 
etc., au făcut ca să fie cu adevărat o ambasadoare culturală a 
țării noastre, dincolo de hotarele acesteia. Şi mai e un aspect, 
care i-a aureolat imaginea de păstrător prin cântec de înaltă 
clasă a tradiţiilor noastre, aceea a portului popular al zonei de 
unde se trage, port pe care îl poartă cu o adevărată mândrie 
de româncă, mândrie chiar trufaşă, în cel mai bun sens al 
cuvântului. Prin tot ce a făcut şi face, Emilia Lateş a fost, este 

şi va fi, mereu, exponenta spiritului ţăranilor români de pe 
cursul superior al Mureşului, țărani care, prin vocea ei, îşi 
varsă...«bucuriile şi amarul» ”. 

Despre trecerea la cele veşnice a preotului George 
Câmpean se consemnează în carte cu multă reverență şi 
preţuire. Autorul îl evocă astfel: „A fost un om foarte evlavios, 
cu mare credință în Dumnezeu, bun român, cu suflet mare, 
blândețea vorbelor sale şi căldura ochilor făcând să fie căutat, 
până aproape de moarte, de enoriaşi care doreau să se 
spovedească sau să se împărtăşeze. Oamenii veneau la casa sa 
de pe strada Republicii din Târnăveni împovăraţi de necazuri 
şi plecau cu speranțe, nu de puţine ori rugăciunile părintelui 
Câmpean, pentru cei cu nevoi, făcând adevărate minuni. A 
fost, de asemenea, un mare iubitor de cultură şi informaţie, 
cititul fiind la părintele Câmpean o a doua natură. M-am 
numărat printre privilegiaţii cu care îi plăcea să stea de vorbă, 
altfel decât cu alţii , eu la rândul meu căutându-l de zeci de 
ori, pentru frumusețea sa sufletească şi, nu în ultimul rând, 
erudiția sa. Când îmi apărea câte o nouă carte, i-o duceam 
imediat, dăruindu-i-o cu mare bucurie, acesta fiind printre 
primii care o citea. Şi apoi o comentam în Zeci şi zeci de 
minute de bucurie sufletească. Diferenţa de vârstă nu mai 
conta, căci mai aveam o coordonată comună: bunul simţ etic şi 
estetic.” 

Printre târnăvenenii vrednici de laudă, Răzvan Ducan îl 
amineşte pe dr. Ioan Florin Dumitrescu, numit, în 21 mai 
1998, „Cetățean de Onoare” al localității. Răzvan Ducan îi 
fixează unele repere bio-bibliografice şi inserează şi un interviu 
realizat cu această personalitate mureşeană. 

Sub genericul „Noi apariţii editoriale purtând «marca» 
Nicolae Băciuț” — sunt prezentate două cărți purtând această 
semnătură: SIMPOZIONUL - «Valori ale patrimoniului 
bisericesc-mărturie de credință şi artă », Ed. Nico, Tg.-Mureş, 
2007, şi «Maşina de citit», apărută la aceiaşi editură. Uimirea 

acestor noi apariţii editoriale a fost cu atât mai mare cu cât 
ştiam că de foarte puţin timp lui Nicolae Băciuţ i-a apărut o 
nouă carte «Ferestre fără zid», carte ce însumează o bună 
parte din publicistica sa din ultimii ani. Aceasta a fost...ieri, a 
replicat hâtru Nicolae Băciuţ la uimirea mea admirativă. 
Ritmul absolut halucinant, în cel mai bun sens al cuvântului, de 
a scrie şi publica îi este specific. Să ai publicate, la 51 de ani, 
un număr de 43 de cărți de poezie, publicistică, interviuri, 
jurnal de călătorie etc., trebuie să recunoaştem, nu este la 
îndemâna oricui. Și, dincolo de număr, este calitatea acestor 
scrieri, calitate recunoscută la nivel naţional de către criticii 
de prima linie, de către scriitori şi cititori. ” 

Un interviu inedit cu Adrian Păunescu este intitulat în 
chip admirabil: „Nu pot să concep o radiografie obiectivă a 
culturii române, din toate timpurile, fără Adrian Păunescu!” 

Şi „Revista «Ambasador» la 150 de numere” — este 
evidențiată, laolaltă cu redactorii şi colaboratorii ei, de-a lungul 
a 13 ani de la apariţie. 

Iuliu Dulău, o altă personalitate târnăveneană, este 
intervievată de Răzvan Ducan: „Sunt un cetățean al României, 
invalid de război, gradul II, care în viaţa de 86 de ani, am 
muncit cinstit şi luptat pentru această țară. Din anul 1983 sunt 
pensionar, iar din anul 1990 sunt prins în activitatea Asociaţiei 
Naţionale a Veteranilor de Război (A.N.V.R.), subfiliala 
Târnăveni, unde între 1990 şi 2003 am fost secretar, iar din 
2003 până în prezent sunt preşedintele acesteia. ” 

O inedită salbă de scrisori între Ion Augustin Damian, 
profesorul scriitor din oraşul de pe Târnava Mică, şi scriitorul 
Ştefan J.Fay este prilejul fericit pentru a fixa unele repere bio- 
bibliografice despre amândouă aceste personalități mureşene şi 
de a reproduce fragmente de epistole. Reamintim că specia 
epistolelor literare are însemnătate pentru istoria literaturii, 
oferind date despre semnatarii scrisorilor pe care, de altfel, nu 
le-am putea obține. 

O mărturisire impresionantă a lui Răzvan Ducan se află 
în articolul: „Din patriotism local, am evitat, în general, să 
scriu lucruri negative despre Târnăveni!” — de unde aflăm că 
autorul a scris peste 2.000 de articole, în zeci şi zeci de ziare şi 
reviste locale, judeţene şi naţionale. „Desigur, cele mai multe 
în cotidianul «Cuvântul liber», fiind pentru acesta 
«corespondent de Târnăveni». Pe lângă articolele culturale, 
care au predominat, şi unde am propagat, la modul 
profesionist, zic eu, cultura municipiului de pe Târnava Mică, 
am scris şi articole de atitudine. Din patriotism local, am evitat 
însă, în general, să scriu lucruri negative despre Târnăveni, 
deşi erau, şi le ştiam!” 

În calitate de jurnalist de atitudine, Răzvan Ducan scrie 
o „Scrisoare deschisă d-lui ing. Octavian Popa, primar al 
Municipiului Târnăveni”. 

Autorul îl numeşte pe Iosif Albu, cel care a scris 


volumul ,„Rugă firului de iarbă” — „frumosul tâmplar de albe 
cuvinte! ”- şi îi face, cu prilejul lansării volumului, o frumoasă 
prezentare. 


Răzvan Ducan semnalează în articolele sale şi abuzurile 
care se comit împotriva unor oameni care s-au dovedit a fi 
luptat pentru ţara aceasta. Astfel este cel despre „Un erou 
român, din cel de Al Doilea Război Mondial este pe cale de a fi 
evacuat din locuinţă! ”: „A fost decorat cu patru medalii de 
război, printre care şi cu «Virtutea Militară de Război» clasa 1, 
cea mai înaltă decorație acordată în timp de război corpului 
soldaților. Faptele sale de vitejie au fost puternic mediatizate 
în presa scrisă, la radio şi ulterior la televiziune. Despre viața 
lui Marin Lungu s-au realizat două filme artistice: «Prea mic 
pentru un război atât de mare» şi «Lacrimi în zori», 
scriindu-se şi două romane. A urcat, apoi, pe rând, în ierarhia 
militară, devenind general, luându-și licența în istorie, 
dându-şi şi doctoratul (în perioada 1976-1980) cu tema 
«Organele de ordine şi informaţii ale României» ”. 

Un foarte pitoresc articol vizează acele faimoase 
„Strigături de pe Târnava Mică”. Autorul remarcă: 
„Strigăturile, cunoscute în unele regiuni şi sub numele de 
Chiuituri sau ţipurituri, sunt texte scurte de folclor poetic de 
mare vitalitate, ce însoțesc jocurile populare ale românilor. 
Atât subiectele acestora, protagoniştii, cât şi modul şi locul de 
exprimare depind de contextul temporal în care se realizează. 
Pe cursul mijlociu al Târnavei Mici, strigăturile însoțesc cu 
precădere jocul popular şi diversele etape ale nunților 
ţărăneşti. Strigăturile laudă frumusețea unora (de obicei 
flăcăi, fete, mireasă, mire, nună, nun), hărnicia altora, dar şi 
satirizează diferitele metehne ale celor prezenţi. Strigăturile de 
joc sunt spuse numai de feciori când încep să joace 
Fecioreasca: «Cine jocă şi nu strâgă/ Face-i-s-ar gura 
strâmbă./ Cine-n joc nu o striga/ Să zacă duminica». Multe 
strigături de îndemn la veselie se strigă pe melodie de joc de 
«Învârtită» şi mai ales de «Haţegană»: «Joacă, tu, mândruţă 
bine,/ Nu mă face de ruşine./ Învârtă-te pe sub mână/ Şi-om 
juca o săptămână». Sau: «Zi, țâgane, zi aşa,/ Ca să joc cu 
mândruţa./ Cu mândruţa şi cu tine,/ lo m-aş duce acum în 
lume./ Cu mândra şi cetăra/ Îmi îndulcesc viaţa!» ”. 

Volumul de versuri al lui Petre Curticăpean, „În 
vâltorile limbii” — constituie fericitul prilej pentru Răzvan 
Ducan, de a-l cunoaşte pe autor, un distins profesor pensionar 
în faţa căruia, aşa cum mărturiseşte, îşi va scoate pălăria cu 
reverență. 

O vizită de-a distinsului poet Adrian Păunescu la 
Târgu-Mureş este un un bun prilej de a petrece o seară de 
neuitat. Cronica acestei seri o face Răzvan Ducan cu 
minuţiozitate şi cu căldura emoţiei: „Adrian Păunescu fusese 
invitat la Tg.-Mureş de scriitorul, caricaturistul şi omul de 
presă Romeo Soare cu prilejul acordării de către Trustul de 
presă «Ambasador», pe care acesta din urmă îl patronează, în 
cadrul celei de a XV-a ediţii, a premiilor pe anul 2008 ale 

revistei cu acelaşi nume. (...) Urma să i se acorde acestuia 
două distincţii: una acea de «Cetăţean de onoare al culturii» şi 
alta, poate cea mai importantă, aceea în care acesta primeşte 
«Soarele de aur», o distinției acordată pentru prima dată, 
constând, printre altele, dintr-o insignă-medalion de aur pur 
de 7 grame, reprezentând...un soare, având încrustată în 
aceasta litera R mare. Neintâmplător, disticția, ca nume şi 
înfăţişare, avea legătură cu numele iniţiatorului ei, Romeo 
Soare.” 

Asemenea momente dau savoare vieții de scriitor şi 
răscumpără nopţile, zilele de nesomn şi tulburare harică a 
scriitorului! 

Sărbătorirea a 120 de ani de existență a Gimnaziului de 
stat „Traian” din Târnăveni este un alt moment providenţial, pe 
care autorul îl evidenţiază, ca fost elev al acestuia, mânat de 
lacrima nostalgiei după tinereţea scursă. 

Un subiect foarte interesant este atins de Răzvan Ducan 
în articolul „Cărţi de curaj, scriitori de curaj...”: „A vorbi de 
cărți de curaj şi de scriitorii de curaj români din perioada 
1947-1989 nu se poate face decât cu risc maxim, cu caracter 
personal, subiectiv, în funcţie de suma de informaţie, de cele 
mai multe ori mai mult decăt insuficientă, avută de cel ce se 
încumetă la un punct de vedere pe marginea subiectului. 
«Încercând mare cu degetul» spun de... romanele «Delirul» şi 
«Cel mai iubit dintre pământeni» ale lui Marin Preda, «Feţele 
tăcerii», «Refugii» şi «Orgolii» ale lui Augustin Buzura, 
romanul «Bunavestire» al lui Nicolae Breban, apoi o carte 
deosebită, căreia nu-mi amintesc titlul, despre... agresarea 
studenților români de la căminul studenţesc «Avram lancu» 
din Cluj, în noaptea de 28 pe 29 mai 1946, de către muncitorii 
unguri de la Fabrica «Dermata», citită pe la începutul anilor 
90, piesele de teatru ale lui Matei Vişniec scrise cu câţiva ani 
înainte de a părăsi țara şi care circulau pe ascuns, piesa de 
teatru «Nu ucideţi caii verzi» de Radu Iftimovici şi multe altele. 

Unele lucrări lăsate deliberat de cenzură spre a fi tipărite, 
altele scăpate datorită unor tertipuri din partea scriitorilor, 
editorilor, iar uneori chiar cu complicitatea celor de la 
cenzură.” 

Mai suntem informaţi că „La Adămuş, a fost 
comemorat poetul Ştefan Fuly, cu ocazia Zilei Internaţionale a 
Toleranţei!” Este vorba despre poetul de etnie rromă cu acelaşi 
nume, primul din etnia sa, în ultimii 50 de ani care a alcătuit 
un volum compact de poezie. 

Şi despre revista „Lumina Copilăriei” vorbeşte autorul, 
a cărei apariție este un bun prilej de bucurie pentru elevi şi 
cadre didactice. 

„loan Bândilă Mărceanu - poetul cioban, poetul rapsod, 
poetul colecționar, poetul «tuturor» meseriilor din lume” este 
una din cele mai pitoreşti figuri care mi-a fost dată să văd în 
viață, din arealul transilvănean — spune Răzvan Ducan, care îi 
face un portret admirabil acestui poet mureşean, agricultor, 
slugă la vaci, muncitor forestir, cioban, şofer profesionist, 
miner, lăcătuş, miliţian, instructor metodist la Casa de Cultură 
a Sindicatelor din Tg.-Mureş, impresar la Teatrul Naţional din 
acelaşi municipiu şi la Ansamblul profesionist „Mureşul”, 
redactor la Jurnalul de Mureş, vânzător de ziare, prezentator de 
spectacole, reporter la B.B.C., agent publicitar la ROMPRES, 
dulgher, betonist, merceolog, tehnician de aprovizionare, 
responsabil cultural şi...şomer: „Joan Bândilă Mărceanu cântă 
la fluier, taragot, ocarină, vioară, țambal şi chiar la...frunză şi 
pieptene! De altfel, în pelegrinările sale artistice a prezentat şi 
cântat în peste 600 de spectacole din intreaga țară, cântând, de 
asemenea, la nunți şi serbări populare din zona Reghinului. A 
cântat cu taragotul său doine şi alte cântece româneşti şi la 
Bucureşti, Budapesta, Cernăuţi, Veneţia, Nisa, Fatima (mai 
exact în peştera din Fatima). «Câteodată cânt la taragot şi 
plâng singur». Ca un fapt inedit (deşi aproape totul e inedit la 
Ioan Bândilă Mărceanu), acesta a scos, în anul 1993, revista 

particulară «Stâna», distribuind-o, printre altele şi la ciobanii 
din Munţii Călimani. În anul 1990 îi apare volumul de versuri 
«Candidat fin şi discret la funcția de poet», Ed. Alpha, Tg. 
Mureş, carte scoasă, după spusele poetului «cu dedicație vastă 
numai pentru dumneavoastră» ”. 

Doar citind acest inedit palmares, şi doreşti să-l cunoşti: 
„A dat zeci de interviuri pentru radio, televiziune şi presă 
scrisă. Datorită felului său de a fi şi multiplelor preocupări 
cultural artistice, i-au călcat pragul casei numeroase 
personalităţi: Nadia Comăneci, lon Dichiseanu, Puiu 
Călinescu, Alexandru Lulescu, Dan Spătaru, Ion Ceaşescu - 
Ministru al Agriculturii, Romulus Guga, Lazăr Lădariu, 
Nicolae Băciuţ, Romeo Soare etc. A primit peste 30 de diplome 
literare, artistice, militare şi sportive. A avut ca idoli în viaţă 
pe bunicul Gavril Pop, diaconul Bisericii din Glăjărie, pe 
dascălul de limba română Ilie Șandru şi pe maiorul Tolbaru 
Marin, profesor la şcoala de miliție din Arad. lubeşte viața şi 
minunățiile lui Dumnezeu, având regretul că nu a avut parte de 
o teacă de timp mai mare pentru toate săbiile arderilor sale”. 

Admirabil articol! 

Şi articolul despre „Carte veche religioasă pe valea 
Târnavei Mici” este deosebit de prețios, fiindcă oferă 
informații utile bibliofililor, privind primele tipărituri în limba 
română. 

Că Eminescu este sărbătorit în şcolile mureşene nu mai 
e o noutate. Astfel a procedat şi Şcoala din Adămuş, prin 
cadrele didactice şi elevii ei. 

De asemenea, la Căminul Cultural din Adămuş, a avut 
loc un spectacol de excepţie, realizat de copii rromi din 
localitate — după cum menționează Răzvan Ducan. Se pare că 
Şcoala din Adămuş este instituţia care dă cinstire principalelor 
momente istorice şi culturale ale românilor. „Hai să dăm mână 
cu mână, cei cu inima română!” se intitulează articolul care 
evidențiază că această instituție de învățământ omagiază 

Unirea: „Având ca generic cunoscutul câtec «Hora Unirii» 
(versurile- Vasile Alecsandri; muzica-Alex. Flechtenmacher), 
elevi şi cadre didactice de la Școala Generală din Adămuş au 
sărbătorit, vineri, 23 ianuarie 2009, începând cu ora Il, 
evenimentul întâmplat la 24 ianuarie 1959, deci în urmă cu 
150 de ani, când a avut loc Unirea Principatelor Române: 
Moldova şi Tara Românească, demers ce a dus la realizarea 
«României Mici» ”. 

Şi apariția revistei şcolare „Echo” — în Găneşti este un 
eveniment menit a fi sărbătorit. E un lucru cunoscut: românul 
ştie să prețuiască şi să se bucure de fiecare eveniment din viața 
lor. Mai mult, el face un prilej de sărbătoare chiar şi dintr-un 
fapt sau zi obişnuită. 

Autorul strecoară mărturisiri personale din viața şi 
activitatea lui literară, ca şi numeroase imagini şi instantanee 
care dau măturie despre aceste manifestări şi evenimente. 

„Luxul lecturii” de Dan Mucenic este titlul volumului 
despre cărțile lui Nicolae Băciuţ, Ed. Nico, Tg.-Mureş, 2009: 
„Reflexiile pertinente şi pline de miez ale d-lui Dan Mucenic la 
texte ale d-lui Nicolae Băciuţ, citate consistente, adunate cu 
părerile cititorilor de pe site la aceste texte, au întregit o carte 
în care cititorul este şi comentator, comentator de care se ţine 
cont, şi aceasta atâta timp cât îi sunt consemnate în carte 
părerile. Surpriza uluitoare sunt miile de cititori care parcurg 
zilnic un astfel de text şi care, sute din ei, zilnic, au ținut să-şi 
exprime o părere. ” 

O frumoasă pledoarie pentru folclor face autorul în 
articolul „Doine şi strigături din Ardeal”: „Poporul român a 
găsit din totdeauna resurse şi soluţii să-şi manifeste bucuria, 
durerea, dorul, dragostea, etc., sentimente extrase fără 
parcimonie din propria existenţă. Prin fibra sa cea mai 
puternică, ţăranul, aceasta a creat de-a lungul secolelor, 
dintr-un interior sufletesc  preaplin spiritual, producții 
muzicale, literare, coregrafice, mimice şi dramatice, de o 

uimitoare consistenţă şi frumuseţe, legate de credinţa sa, de 
etapele vieții individuale, de muncile de peste ani, de 
ciclicitatea naturii, de aspiraţiile sale etc. E ceea ce se 
numeşte, generic, folclor. Se cunoaşte caracterul anonim, 
colectiv şi sincretic al acestuia, indifereant de care parte a 
arcului Carpatic s-a manifestat. În Ardeal, interesul pentru 
folclorul românesc s-a manifestat cu pregnanță la începutul 
secolului al XIX-lea, când, de altfel, s-au realizat şi primele 
culegeri de folclor cu caracter local. Cea de a doua jumătate a 
secolului al XIX-lea, care a coincis, neîntămplător, cu o 
emancipare a luptei de eliberare socială şi naţională a 
românilor aflați în Imperiul dualist Austro-Ungar, 
discriminatoriu privind naționalitățile, a fost perioada în care 
s-a putut arunca o privire sinoptică asupra folclorului din 
Ardeal. Aceasta s-a datorat apariției în 1885 (aproape la 
concurență cu o masivă culegere de poezii populare 
munteneşti, semnată de G. Dem Teodorescu) a cărții «Doine şi 
strigături din Ardeal», «date la iveală» de dr. Jan Urban 
Jarnik şi Andrei Bârseanu, publicată la Bucureşti de Academia 
Română, ca urmare a recomandării «bardului de la Mirceşti», 
poetul Vasile Alecsandri. Considerată la timpul ei un adevărat 
eveniment cultural, cartea care a cuprins: 3670 de doine, 
cântece şi strigături; 115 balade; 44 basme, poveşti, snoave, 
legende; 14 colăcării,; 24 descântece,; 55 ghicitori; 13 colinde; 
un bocet şi 5 descrieri de obiceiuri, a fost cea mai amplă 
lucrare a genului realizată până atunci pentru spațiul vechii 
provincii româneşti. Cele mai bine reprezentate zone din 
culegere sunt cele din ţinutul Mureşului şi Târnavelor, 
Câmpia, Tinutul Sibiului, Tara Hațegului, Munţii Apuseni, etc. 
Culegerea s-a realizat la îndemnul profesorului loan Micu 
Moldovan  (Moldovănuţ), ulterior canonic mitropolitan şi 
director al Liceului de băieţi din Blaj, un îndrăgostit de folclor, 
după metoda maestrului său, Timotei Cipariu, «de culegere 
prin elevi». (Culegerea «prin elevi» s-a impus ulterior ca o 

adevărată metodologie de culegere folcloristică, cunoscând o 
dezvoltare progresivă în Ardeal, pină în deceniul al treilea al 
secolului XX) ”. 

Astfel de informații sunt de natură să arate identitatea 
spirituală a poporului rămân, care-şi păstrează tradițiile. 

„O carte uluitoare!” - articolul cu acest titlu are ca 
obiect volumul lui Lazăr Lădariu, „Martor”, Ed. Nico, 2008, a 
cărui lansare, cu o foarte mare afluenţă de public, a avut loc la 
finele anului trecut, la Tg.-Mureş, la Teatrul „Scena” din 
Cetatea oraşului”. lată cum o prezintă Răzvan Ducan: „Este o 
carte uluitoare, de o mare desăvârşire stilistică şi 
documentară, de fapt coordonatele de căpătâi ale acesteia. 
Lazăr Lădariu a ajuns în vârful treptelor desăvârşirii sale 
publicistici. (Poate asemenea lui Alexandru Macedon, Lazăr 
Lădariu va trebui să se aşeze acum şi să plângă, fiindcă nu mai 
are, în acest domeniu al publicisticii, istorice, mai ales, ce 
cuceri!) Nici nu-mi închipui cum este să scrii acest gen de 
articole mai bine, fiindcă mai bine nu cred că există!” 

Şi o „Şezătoare la Adămuş!” este un bun prilej pentru 
autor de a scrie un articol. 

De asemenea, un eveniment de excepție: „La Reghin, 
Salon judeţean de carte mureşeană: dialog despre cărți; lansare 
de carte”. „Două cărți au fost invocate în special: Dan 
Mucenic, «Luxul lecturii» (despre cărțile lui Nicolae Băciuţ), 
Ed. Nico, Tg.- Mureş, 2009, şi «Băciuţ», Ed. Nico, Tg. Mureş, 
ed. a I-a în 2009, volum de versuri scris de cel ce semnează 
aceste rânduri, această carte având parte, cu acest prilej, şi 
de... lansare. ” 

Şi un alt eveniment la fel de remarcabil: „/Festivitate de 
premiere la Reghin”: „Pe scena sălii mari de la Casa de 
Cultură a Tineretului «George Enescu» din Reghin, în fața 
unui public rafinat, au avut loc festivități de premiere la două 
concursuri literare: Festivalul Concurs de Poezie Religioasă 

«Credo», ediția a IX-a şi Festivalul Concurs de Poezie «Prima 
iubire», ediţia a I-a.” 

O altă lansare a fost un prilej de sărbătoare pentru 
târnăveneni: „Evenimentul care a făcut posibil acest lucru a 
fost o nouă lansare de carte, protagonist fiind de data aceasta 
Dorin Mircea Istrate din Tg. Mureş, care şi-a lansat cartea 
„Har-deal”, poeme, Ed. Nico, 2009”, prilej cu care Răzvan 
Ducan îi alcătuieşte o frumoasă recenzie. 

Evenimente bisericeşti, evenimente laice, sportive şi 
artistice şi umanitare se desfăşoară în aceeaşi armonie 
spirituală în spaţiul mureşean. 

O „Seară superbă la Târnăveni, cu un Paul Everac în 
mare formă!” a avut loc „Sâmbătă, 30 mai 2009, de la orele 
16, sala «Femina» de la Casa Municipală de Cultură «Mihai 
Eminescu» din Târnăveni a fost neîncăpătoare, la întâlnirea 
literară intitulată «85 de minute cu Paul Everac», în care 
marele dramaturg român şi-a prezentat ultimile apariții 
editoriale: «Armonia plăcerilor» (din care a citit schițele: 
«Rugămintea lui Pigmalion», «Buletin meteo» şi «Armonia 
plăcerilor»), «Don Juan» - teatru, «50 de pamjlete« (din care a 
citit «Excursia lui Angelo», «Plan de afaceri« şi «Trese») şi 
«Scrisori» (din care, la cererea publicului din sală, a citit una 
din scrisorile «către dl. Corneliu Vadim Tudor»). 

Sub titlul „Talentul nu are vârstă!”, autorul 
consemnează un eveniment inedit: „Joi, 11 iunie 2009, de la 
ora 12, în holul mare de la Casa Municipală de Cultură 
«Mihai Eminescu» din Târnăveni a avut loc vernisajul unei 
expoziții inedite de modelaj în plastilină. Protagonist a fost 
elevul de numai 9 ani, Claudiu Liciniu Horşia, elev în clasa a 
II-a la Gimnaziul de Stat «Traian» din localitate. Aşa cum 
spunea artistul plastic Iuliu Moldovan, al cărui elev este la 
Atelierul de Artă Plastică «4/96» din cadrul Casei de Cultură, 
Claudiu Liciniu Horşia «este înzestrat cu un deosebit simț al 

spațiului, reprezentând subiectele alese numai de el, într-un 
anume context spaţial, dând vigoare formei, 
încercând a reprezenta realitatea». 

Tot o elevă, de data aceasta în clasa a XI-a, a beneficiat 
de un vernisaj de picură în 3 iulie 2009. Şi comemorarea 
sculptorului Sever Suciu — cu prilejul împlinirii a 12 ani de la 
trecerea sa la cele veşnice - a fost un prilej de întâlnire a peste 
40 de scriitori şi artişi plastici din Târnăveni şi Tg. Mureş. 

„Omagiere şi lansări de cărți!” — au avut loc în cadrul 
„Zilelor Oraşului Iernut”, vineri, 28 august 2009, de la ora 16, 
în sala de şedinţe a Primăriei din Iernut, în prezența 
primarului localității, dl. loan Nicoară (care a şi prezentat la 
început un salut de bun venit celor participanţi la manifestare), 
a avut loc o frumoasă şi atractivă întâlnire culturală la care au 
participat membrii Clubului de Dialog Social XXI (club 
înființat în urmă cu 12 ani, la Iernut), oameni de spirit din 
localitatea de pe Mureş şi comunele din împrejur,personalități 
culturale din Tg. -Mureş şi Târnăveni. ” 

„Culisele sufletului” de Ioan Burdulea, Ed. Nico, Tg.- 
Mureş, 2009 — un alt eveniment important sărbătorit de 
târnăveneni. 

Didina Degerat o altă tânără poetă a cărei carte, „Paşi 
spre viaţă”, a fost lansată la Gimnaziul de Stat Avram Iancu din 
Târnăveni. 

În ceea ce priveşte poducţia editotrială a anului 2009, 
Răzvan Ducan e de părere că „Paradoxal, cea mai bună apariție 
«editorială» a anului 2009 este, pentru mine, revista «Vatra 
Vechey»!”: „Spiritul lui Romulus Guga, a celui ce-şi doarme 
somnul de veci, din 1983, la Răstolița, se simte în revista lui 
Nicolae Băciuț ( şi spun revista lui Nicolae Băciuţ, fără nici o 
reținere) desigur, întregită de/cu personalitatea sa, într-un tot 
adus la dinamica şi interesul prezentului timp. Totul, din 
dorință de a face ca spaţiul mureşan să i se dea ce merită, 
cunoaştere, iar scriitorilor mureşeni valoroşi, recunoaştere. Şi 

local şi naţional, «dar mereu cu faţa spre universalitate» 
Nicolae Băciuţ a realizat prin «Vatra Veche» o revistă mai 
nouă, mai dinamică, mai consistentă şi mai valoroasă decât 
«Vatra»... şi nu-mi vine în minte decât cuvântul Nouă! Ce 
paradox: «Vatra Veche» a lui Băciuț e mai nouă şi mai 
proaspătă decât actuala «Vatra» ...veche (veche e fără 
ghilimele) care, la rândul ei, e mai nouă, în timp, dar mai 
veche (de data aceasta o spun depreciativ) ca substanţă şi 
conținut, faţă de «Vatra» veche a lui..... Guga!” 

Şi iată ce declară Nicolae Băciuț într-unul din 
interviuri: „A scrie pentru mine înseamnă har, dar, rugăciune, 
jertfă, închinare, spovedanie, mântuire...” O mărturisire de 
credință, de o frumuseţe şi o forță pilduitoare aparte, lasă 
autorul, referindu-se la naşterea sub semnul unei anumite 
limbi: ,, Nu mi-ar fi plăcut să mă nasc într-o altă limbă. Limba 
română e patria mea, aş spune odată cu Nichita Stănescu. 
Chiar dacă nu are notorietatea şi circulaţia altor limbi, limba 
română îmi oferă destule resurse din care să-mi extrag 
propriul meu minereu - cel literar, cel cotidian. Este limba în 
care ştiu să iubesc şi nu ştiu să înjur. Limba în care visez... De 
fapt, cred că nu te poți naşte decât într-o singură limbă. O 
singură limbă îţi poate fi mamă adevărată, celelalte, oricât de 
bune, rămân de adopție, au o ruptură de sânge între tine şi ele. 
Cred în magia limbii materne, cea pe care ai deprins-o din 
gângurit. Din suptul de la sân şi nu din suptul din sticlă. 
Indiferent câte «stele» ar avea!” 

Stând şi în preajma lui Nichita Stănescu, Nicolae Băciuţ 
a învăţat şi „lecţia despre înălţare, „lecţia despre cerc””, dar şi 
cea despre scriitor: „,...Scriitorul e un martor. El depune 
mărturie pentru viaţa contemporanilor săi, iar un martor 
trebuie să aibă curajul să spună adevărul. Nu să fie istoricul 
clipei, de asta se ocupă alții, ci de istoria sentimentelor, 
emoțiilor. Pentru că există o continuă «judecată de apoi». 

Un alt eveniment major în viața culturală a 
târnăvenenilor este „Grigore Vieru - omagiat la Târgu-Mureş, 
de Ziua Mondială a Poeziei”: „În încăperea de scoică a 
Spațiului expozițional «Deisis», de la Palatul Culturii din Tg.- 
Mureş, duminică, 21 martie 2010, de la ora, 12, 30, oră la care 
abia s-au stins în reverberare sunetele clopotele bisericilor 
româneşti din centrul municipiului, după Sfânta Liturghie, a 
avut loc perla unei acţiuni culturale de reală frumusețe şi 
sensibilitate. Străjuit pe simeze de icoanele pe sticlă ale 
talentatei artiste Klara Balazs, spaţiul central al cochetei 
încăperi de cultură a fost rezervat aşezării, cu mult respect, a 
bustului de bronz al poetului basarabean Grigore Vieru, bust 
adus, după numeroase şi nu uşoare eforturi, încununate de 
succes, de directorul Direcţiei pentru Cultură, Culte şi 
Patrimoniu Cultural Naţional Mureş, poetul şi publicistul 
Nicolae Băciuţ, de la Alba-Iulia. ” 

La rândul său, Nicolae Băciuţ ia atitudine în faţa 
nedreptăţii care i se face culturii târnăvene, prin măsura 
abuzivă față de una din personalitățile cele mai valoroase a 
Târnăveniului: Răzvan Ducan. Prin aceasta, Nicolae Băciuţ îşi 
exprimă solidaritatea cu omul de cultură Răzvan Ducan. 

Articolele scriitorului Răzvan Ducan au substanţă, forță 
şi expresivitate, nu se abat de la Adevăr şi de la calitate. El este 
un scriitor cu o deplină conştiinţă civică şi artistică, un om 
care, prin tot ce a întreprins, s-a pus în slujba culturii române. 
Cartea aceasta este, o dată în plus, o dovadă, o mărturie. 


11 septembrie 2010 

A DESCIFRA CU OCHII ALTUIA PULSUL CETĂȚII DE 
PE MUREŞ 


Valentin Marica, „Conjugarea verdelui”, Editura Nico, 
Târgu-Mureş, 2010 
Intr-o societate confuză, în 


Valentin Mari care toți aleargă debusolaţi, 
alenun mangi oamenii îşi caută repere, fie 

artistice. Reperele constituie 
firul Ariadnei care i-ar putea 
scoate din labirintul în care, zi 
de zi, tot mai mult se afundă. 
Nu e mai puţin adevărat că 
există oameni care oferă aceste 
repere, nu numai pentru cei 
rătăciți, dar pentru toți care 
doresc să nu-şi piardă busola ci 
a. să rămână pe linia de plutire, 
într-un eventual naufragiu. 
Aceşti oameni luminoşi şi 
iluminaţi, răspândesc lumină. Şi sunt destui încă, rămaşi cu 
candelele aprinse. Unul dintre aceştia este semnatarul 
volumului „Conjugarea verdelui”. 

Sigur că a citi o cronică literară, o exgeză, un eseu pe 
marginea unei opera literare, e ca şi cum ai citi lucrarea cu 
ochii altuia. Dar a citi o cronică la cronică poate fi ceva 
frustrant, pentru că te apropii de text nu cu sufletul tău, ci cu 
toate afectele fitrate prin sufletul exegetului. Şi, totuşi, poți 
măcar să-ți faci o idee şi să încerci să fii cât de cât subiectiv 
vizavi de părerea, deja formulată, a înaintaşului. 

Cu o metaforă-n titlul aproape imposibil de materializat, 
Valentin Marica îşi rezervă dreptul de a lansa un volum de 
publicistică, în care surprinde zbaterea clipei în zborul spre 

eternitate. Clipa — această măiastră din privirile noastre, 
reflectată-n privirile copiilor noştri. 

Poate fi numit Valentin Marica un cronicar al cetății? Da. 
Şi încă unul remarcabil, căruia nu-i scapă esenţialul, miezul, 
sufletul ştirii culturale, din care el îşi construieşte cărămizi 
pentru edificiul pe care urmează să-l înalțe dinaintea privirilor 
noastre cercetătoare. Un cronicar trebuie să fie şi subiectiv, şi 
obiectiv, în acelaşi timp, având în vizor, pe lângă „materialul 
lui de lucru” — categoria de public căruia i se adresează. 

Vorba conului Iancu: „Combate bine!” 

Texte egale ca întindere, în care autorul comentează „la 
cald” anumite evenimente culturale, luând pulsul cetăţii 
mureşene şi, ca un adevărat diagnostician, prescrie pilula 
magică pentru trupuri, minți şi suflete. Nimic nu scapă ochiului 
de Argus al jurnalistului în ce priveşte fenomenul cultural- 
artistic mureşean. De la cărți la expoziţii de artă, aniversări, 
omagieri, spectacole, pe o plajă foarte generoasă, în care 
Valentin Marica cutreieră lejer, precum pe ţărmul oceanului, 
aşteptând briza să-i înfioreze pielea şi simţurile. E o senzație de 
libertate şi de (ne)sfârşire pe care doar „mersul pe aripi” ţi-l 
poate da. El aşază ca temelie a acestui edificiu spiritual, un titlu 
foarte incitant: „În paradigma ctitoriilor culturale”. Textul este 
referenţial şi îl are în centru pe „Aurel Filimon, fondatorul 
Muzeului din Târgu-Mureş” — într-o cercetare cât se poate de 
pertinentă a Aureliei Diaconescu, cea care-l include pe Aurel 
Filimon „în paradigma ctitorilor culturale”. Să urmărim 
argumentaţia autorului, pentru a afla de ce şi, poate, dacă se vor 
trezi acele resorturi mentale, acum cufundate în ceața urgenței 
de a fi. „Demersul este un act de verificare intelectuală, căci 
Aurel Filimon reprezintă o biografie culturală de excepție, o 
conştiinţă intelectuală şi civică vie, deplină prin luciditate şi 
trudă. Nu întâmplător vorbea S.Mehedinţi de «silințele» lui 
Aurel Filimon. În studiul monografic al Aureliei Diaconescu, 
viața şi opera lui Aurel Filimon sunt percepute ca aparținând 

tezaurizării culturale. Ceea ce doar sugera H.H. Stahl, 
altădată, despre omul rar, Aurelia Diaconescu detaliază prin 
forța documentelor cuprinse cu fervoare în comentarii 
concludente. Aurel Filimon nu este doar fondatorul Muzeului 
din Târgu-Mureş, ci personalitatea cu funcţie modelatoare în 
cultură, purtătorul ideii de sămânță, înțelegând cercetarea 
etnografică şi organizarea ei în forme instituţionalizate ca 
argumente în definirea adecvată a etnogenezei şi unității 
culturale a poporului român. Pentru Aurel Filimon şi 
etnografia era magistra vitae, ducând spre maturizarea 
spiritului de cunoaştere, înțelegând, cum spuneau coriferii 
Școlii Ardelene, «dacă iaste rândul bine şi cum să cade 
întocmit şi făcut.» Marele etnograf a preluat, de fapt, din 
cuvântarea minţii Şcolii Ardelene şi din spiritul astrist, în 
inegalabila sa operă culturală. ” 

Fie şi atât ar motiva atenția ce i se acordă acestui etnograf 
român. Dar Aurelia Diaconescu vine cu un argument forte: 
„Pornind de la adâncimile spiritualității româneşti identificate 
în Fondul Aurel Filimon, în cele 1500 de piese etnografice de 
tezaur, achiziționate între 1918 şi 1940. Prin prâsnele şi inele 
de mire, chimire, teascuri, care de lemn, râşnițe, mori, bâte 
ciobăneşti, blidare, furci de tors, războaie de ţesut, troițe, 
icoane pe sticlă şi lemn, dar şi prin costumele populare din 
Monorului natal, pe care nu o dată le îmbrăca, Aurel Filimon 
dovedea puterea de rezistenţă prin artă, iscusința, armonia şi 
umanitatea etnografiei româneşti, virtuțile încorporate în 
diversitatea şi măiestria etnografică, lirismul artei populare, 
disponibilitățile acesteia în a numi expresiv sentimentul 
românesc al fiinţei. Prin destinul cu accente tragice, Aurel 
Filimon a unit în preocupările şi trăirile sale Capitala cu zone 
ale Bistriţei, Maramureşului, Hunedoarei sau Mureşului, unde 
descoperă, la Suseni, celebra Fibulă, devenită emblema 
Muzeului Judeţean Mureş.” 

Comentariul lui Valentin Marica asupra acestei lucrări, ca 
şi a personalităţii lui Aurel Filimon este edificator şi, în măsură 
să ne ofere o idee despre necesitatea evocării lui de către 
Aurelia Diaconescu. 

În continuare, autorul oferă „O carte a vegherii”, repere 
despre volumul „Prutul dintre noi” — de Mihai Suciu, apărut în 
seria Carte a Fundaţiei Culturale „Vasile Netea” din Târgu- 
Mureş, în prezentarea grafică a arh. Ana-Maria Crişan. 
Valentin Marica afirmă despre Mihai Suciu că este „Unul 
dintre cei mai talentaţi jurnalişti mureşeni, investighează 
valori identitare dintre cele mai dureroase; locurile şi oamenii 
cărora, vorba poetului, le-au fost trase pe roată şi mormintele, 
la fel, plantate vămi şi hotare în sânge. Știind cât este de 
nuanțat subiectul, cât de falsificat, cât de închise în seifuri 
documentele, cât de îngenuncheată ființa, în Basarabia şi 
Bucovina de Nord, Mihai Suciu a scris «Prutul dintre noi» pe 
parcursul mai multor ani, în care a fost reporterul, văzând, 
ascultând şi înțelegând, adunând mărturii vii de la cei care «işi 
descarcă sufletul înnegurat, copleşit de amărăciuni pentru mai 
multe vieți, nu numai pentru una.» A intervievat şi, la rându-i, 
a fost intervievat de duhul istoriei umilit «rapt după rapt»; 
căci, numai prin foamea organizată în Republica 
Moldovenească în 1946-1947, 300.000 de români basarabeni 
au fost omorâți. Autorul ştie, de asemenea, că a nu te opri în 
«Cernăuţii dintotdeauna» şi la «vămile umilinței» Basarabiei, 
«eliberat de  servituţi, scăpat de exercițiul umilitor al 
obedienţei», înseamnă o repetată trădare; ceea ce Xenopol 
numea povârnişul decăderii. Un fel de «complex kafkian» 
trăieşte autorul, de fapt mărturisitorul, în faţa interlocutorilor 
bucovineni, bunăoară, «omenoşi şi cuprinzători, puţini şi puţin 
cunoscători ai adevăratei istorii a neamului, prea mult 
suferinzi şi prea puţin diplomaţi» , disimulându-şi durerea şi 
nedreptăţile «strigătoare la cer». ” 

Ar trebui să explic într-un fel, de ce uzez citate atât de lungi 
în argumentarea discursului exegetic (nici măcar critic!). Mi s- 
ar părea o impietate de neiertat să trec cu vederea, ceea ce 
autorii au consemnat cu atâta generozitate şi chiar nedrept față 
de munca lor asiduă. Apoi, mi se pare că totul este interesant şi 
mă zgârcesc la tăierea din text, exact din aceleaşi considerente. 
Pe de altă parte, socot că e un privilegiu pentru mine că mi-a 
căzut în mâini şi sub priviri o carte interesantă, ceea ce nu 
mulți au şansa. Şi măcar în felul acesta să se împărtăşească din 
lectură, şi alți curioşi, aidoma mie, chiar dacă văzută, aşa cum 
am spus mai înainte, cu ochii altora. „Prutul dintre noi este o 
carte a vegherii”, - mai spune Valentin Marica. „Basarabia şi 
Bucovina de Nord, cele din zilele noastre, sunt încă «sub 
teroarea istoriei», între dispute, adversităţi, sentimente şi 
resentimente, între neputinţă, indiferenţă şi vină omenească, pe 
fundalul reconfigurării europene.” 

Un alt text inserat în lucrarea lui Valentin Marica este 
„Meşterul Manole, a treia revelaţie” — şi se referă la Festivalul 
„Lucian Blaga” de la Sebeş şi Lacrăm, în luna mai 2009, unde 
prof. Achim Mihu a făcut o conexiune între blagiana „Arca lui 
Noe” şi concepţia populară despre religie. Cât priveşte mitul lui 
Manole, autorul spune,privind atent prin prisma filozofiei 
blagiene: „Creaţia omului este act ontologic, adăugându-i 
ființei lumii şi celor şapte zile ale Facerii ființă nouă şi «o 
perpetuă zi a opta». 

Titlurile micro-eseurilor lui Valetin Marica sunt foarte 
inspirate, redând metaforic conţinutul şi ideea de bază a 
textului. Astfel este „Când timpul îşi prinde în braţe rădăcinile” 
— parafraza unui reuşit vers al lui Mugurel Puşcaş din volumul 
„Cabana de foc”, unde poetul „încearcă concilierea dintre 
dragostea divină şi cea pământeană, prin gestul 
rugăciunii”.Astfel, îi cere Mântuitorului poezia cea de toate 
zilele, dătătoare de împăcare şi sens al dragostei pământeşti. În 
euharistia invocată de poet, alături de pâine şi vin, va fi gustat 

şi versul. Iertarea divină îi va aduce poetului „loc protector”, 
iar istovirile iubirii pământeşti îşi vor opri curgerea prin 
binecuvântarea divină: Când ai să poţi, când ai să ierți, / 
Preumblă-Te din nou prin mine!” „Singur şi istovit, Deseori am 
fost atât de singur.../ Deseori lipsit de lut ceresc..., prin 
binecuvântare divină, poetul abandonează clipa în numele 
veşniciei: „Vreau infinitul să înving...Să fiu ce nu am fost”. 
Un text foarte emoţinant, deşi de proporţii modeste, este 
„Când cade îngerul”... prilejuit de ziua de naştere a lui Nichita 
Stănescu din 2006, care, spune Valentin Marica plin de 
nostalgie, „a avut şi acum (...) discreţia celorlalți ani; o 
discreţie care se poate numi şi uitare. Exceptând manifestările 
de la Ploieşti, Câmpina, Buşteni, Sinaia, Vălenii de Munte şi un 
festival timid, dar sincer, cel al liceelor târgumureşene. 
Festivalul de la Ploieşti, acum la ediția a 18-a, i-a reînviat 
poetului umbletul, pământesc şi divin; la această manifestare 
venind de pretutindeni cei care i-au fost lui Nichita Stănescu 
prieteni şi care îi scriu, cu bun-simţ, posteritatea. Venind din 
Basarabia, la leagănul poetului, Nicolae Dabija şi-a lansat 
volumul „Înger înnourat”. Poetul este şi în această primăvară în 
judecata noastră. Cel care a încurajat iarba să fie verde, femeia 
să nască, soarele să răsară, se aşază în ordinea cuvintelor 
noastre, reamintindu-ne de judecata lui, dându-ne răgaz de 
reflecţie. De ce numea Nichita Stănescu poezia pasăre care 
zboară invers? De ce spunea poetul că mătură cu sufletul lui 
natura lucrurilor ? De ce scria în Arta poeziei: nu te mai uita, 
nu te mai uita, decât când cade, când cade îngerul...? Opera lui 
ne poate trezi din moartea spiritului; prin săgeata cuvântului.” 
Valentin Marica semnalează şi cartea Ioanei Precup, „scrisă 
cu litere tandre, luate, parcă, din rădăcina pământului şi lujerul 
cerului. Căci, Comoara privighetorii, nu este doar povestea 
vieții unui îndrăgit artist, când acesta împlineşte 50 de ani de 
interpretare profesionistă a cântecului popular, ci poemul vieţii 
şi al creației fiinţei sortite să fie vegheată deopotrivă de lumina 

pământului şi cea a cerului. Mărioara Precup Stoica, artistul 
atât de apreciat de marele public, de interpreți iluştri, 
specialişti, mass-media, a venit pe scena de aur a cântecului 
popular cu fierbintele pământului şi bătaia de lumină curată a 
cerului, pe care le-a luat ca zestre din Leşul natal.” Textul se 
numeşte, inspirat: „Cântecul anilor”. Şi, mai punctează 
Valentin Marica: „Scriind această carte, Ioana Precup face ca 
Drumul spre leagănul veşniciei, pe care l-a descris în paginile 
sale de literatură memorialistică să fie mai lung şi mai 
reverberant. Un puternic sentiment al obârşiei, al dragostei față 
de sat, părinţi şi surori, zămisleşte şi umple de căldură noua 
carte.” 

Următoarea intervenţie are ca subiect noua carte a lui 
Petre Curticăpean, „Coloanele câmpiei”, care „revarsă abur 
celest peste spaţii transilvănene familiare lui, ca Dealul 
Săbedului, Band, Comlod, Râciu... Coloanele câmpiei este o 
carte a preamăririi Câmpiei Transilvaniei. Poetul intră în 
răsfirarea acestei topografii în alb, ce-şi află osia în respirația 
tainei.” Şi ce plastic surprinde esențialul acestei cărți Valentin 
Marica! „Câmpia e haina de praznic a poetului, e mlădiere şi 
alint al gândului, argumentum în găsirea armoniilor care 
echilibrează ființa. Câmpia e şi cer, prin fântânile ei, e amestec 
de teluric şi celest, îmbinare de desfăşurare a vieţii şi vis şi este 
tărâmul nesaţului poetic. Înţeleasă de poet ca zestre spirituală, 
câmpia emană la nesfârşit nesaţul luminii creaţiei. Coloanele 
câmpiei sunt şi poveste. Era casa unui cioban, scrie poetul, erau 
porți, erau târgurile, era liniştea cinei, era mersul pe catalige, 
era corcoduşul, secvenţe din povestea câmpiei, cu inefabilul 
vârstelor, cu năvălirile vieţii, prefigurând, în surdină, marea 
trecere : între mine şi-apoi. Câmpia în lirica lui Petre 
Curticăpean este amestec de ritmuri, unele mângâietoare, altele 
vuind, unele şoaptă, altele zvâcnet, populând un tărâm al 
amintirilor, enunțat de poet în unicitatea lui. Câmpia e ofrandă, 
iar versul ofrandă din ofrandă.” 

„Recălătorind Timpul...” este pretextul invocat de 
Valentin Marica de a se apleca asupra cărții Marianei Cristescu 
intitulată „Conversaţie de seară”. 

„Dacă poetul moare ucis de un ghimpe, acest ghimpe 
fiind înmuiat în azur, cum scria Lucian Blaga, la Mariana 
Cristescu, în «Conversație de seară», ghimpele căderii libere 
(numele unui ciclu al volumului) este înmuiat în sarea florii de 
măr; într-o dragoste pentru cuvântul ferit de «metaforita» zilei, 
pentru cuvântul curat, parcă rostit cu voce tare şi apoi scris pe 
nisipul de aur al paginilor de carte; într-o dragoste pe care 
Mariana Cristescu a învăţat-o încet, pentru ca să poată jura, 
apoi, în numele ei.” 

O însemnare despre Octavian Paler poartă titlul, la fel de 
inspirat: „Cu mâna pe inima cărților sale...” „A trăit setea 
dureroasă de urcuş. S-a întrebat: ce las în urma mea, un destin 
sau o biografie? A purtat blestemul solitarului. Căci, Octavian 
Paler, despre care vorbim acum, cu mâna pe inima cărților sale, 
era lup singuratic. Cei ca el nu se maturizează niciodată şi 
poartă, ca defect, naivitatea; şi mai poartă disperarea ca formă 
de iubire. (...) Pentru toate cheltuim timp, spunea Paler, 
alergăm în stânga şi în dreapta, regretăm greşelile şi greşim din 
nou, numai pentru tandrețe ne este puţin timpul şi când să 
facem şi asta, murim...” 

Valentin Marica nu ocoleşte nici subiectele dedicate celor 
mici şi, în textul „De-a ziua cea bună” — prezintă într-un mod 
inedit, cartea visătorilor Mediana Stan şi Mircea Drăgoi, 
„Cucurigu Piticot”, apărută la Fundaţia Culturală „Cezara” din 
Târgu-Mureş. Şi iată cum îşi începe ingenioasa prezentare: „A 
fost odată ca niciodată... O zi în care Poetul purta pe umeri 
cohorte de surâsuri. Atunci, cuvintele s-au prins unele de altele, 
şăgalnice, jucându-se de-a ziua cea bună. Cum, astfel, se aşeza 
candoare pe fruntea lumii, cuvintele, cu toate vocalele şi 
consoanele lor, voiau să scoată peştele din apă, vorba ceea, ca 
să nu se înece. Poetul, văzând jocul acesta, şi-a luat ceasul de la 

mână şi în locul lui a pus alte şi alte cuvinte, cât o gămălie sau 
cât o linie de orizont, care să dea mireasmă de rouă în bătaia 
timpului, fără de care nu putea continua jocul de-a ziua cea 
bună; cea în care soarele răsare de mai multe ori...” 

Autorul are un cuvânt de spus şi despre foarte tinerele 
condeie. În textul „De aici se vede foarte departe” — o prezintă 
pe eleva Alexandra Fărcaş şi scrierile ei: „Într-un timp al 
gesturilor reci, un cuvânt tânăr, sensibil şi original, vine din 
oraşul şcoalelor, Blajul, să fie aplecare în adânc. Este cuvântul 
din scrierile literare ale Alexandrei Fărcaş, elevă a Colegiului 
Naţional «Inochentie Micu Clain»”. În edificarea de sine, în 
claviaturile ei lirice, Alexandra Fărcaş cuprinde demnitatea şi 
acurateţea spiritualității cuvântului. Nu idolatrizează cuvântul. 
Îi descoperă nunaţat fiinţa, frumuseţea şi puterea, demers în 
care inefabilul vârstei ei este simţit pe deplin. Eleva de la 
informatică, din a XI-a, pare că repetă insistent, cuvintele lui 
M.Sorescu: Puțin îmi pasă mie/De noutăţile voastre./Eu vin cu 
noutățile mele. (...) Pe când lumea se pustieşte în ruginirea 
cuvintelor, la Blaj o tânără, Alexandra Fărcaş, ne cheamă la 
minunea cuvintelor, prin care să ne privim numele şi umbletul. 
De aici se vede foarte departe...” 

Un text absolut fermecător este „De-a prinderea 
sufletului”, dedicat Zilei Copilului, o călătorie în universul 
fascinant al cuvintelor: „Sunt scrutători ochii oglinzilor, în 
iunie. Polenul e vârtos; anul se înjumătățeşte (ca mărul 
dragostei), sub acoperământul frunzelor slobode; „un verde ne 
vede...” „Copilul râde: înţelepciunea şi iubirea mea e jocul.” 
Versul blagian revine, generic, în ziua Întâiului de Iunie; 
cuvintele poetului numind, de fapt, descoperirea lumii în 
miracolul jocului; o privire a lumii drept în ochii ei mari, cu 
seninătatea din prima poezie pe care a dat-o literaturii Mihai 
Eminescu,  De-aş avea. O plutire a gândului, ca în Amintirile 
lui Creangă, când copilul, încălecat pe un băț, gândeşte că se 
află călare pe cel mai straşnic cal, pe care-l bate cu biciul, să 

intre în galop. Copilărie, melc, melc, cotobelc, ghem vărgat şi 
ferecat... sau ţară în care se poate zări, pentru prima oară, o 
scoică pe nisip. Ion Pillat cutreieră o asemenea țară fabuloasă, 
în liniştea de aur a serii, simțindu-se copil de veghe la geamul 
alb de stele. Anotimpul, animalele, curcubeul, casa, drumul 
tremură în umbra copilăriei poetului Grigore Vieru, în căutarea 
scăunelului cu trei picioare; acolo unde greieraşul a cântat la un 
chef la împărat sau unde aricioaica-n umbra florii îşi grijeşte 
ariciorii. Versuri precum jucăriile colorate, pentru cei care îi 
ajung poetului doar în dreptul buzunarelor, unde întotdeauna se 
află un măr sau o acadea... Vorba ceea, copilăria se ţine ca râia 
de om...” 

În „Duminica blândă” — se reînvie tradiţia porţilor deschise 
şi a inimilor deschise, prilejuită de „liturghia de după liturghie; 
sau duminica întâlnirii celor care cred în revigorarea tradiţiilor 
rurale, la Şerbeni, judeţul Mureş. Au impresionat firescul şi 
bucuria dialogului, prezentarea uneltelor şi a obiceiurilor, a 
porților caselor şi a celor sufleteşti. Oaspeţii i-au îmbrăţişat 
Şerbeniului vrerea. Satul trebuie să-şi ducă mai departe 
vrednicia. Pentru aceasta va da cu pumnul în masa lumii, chiar 
dacă îi este blând chipul... Blândeţea îi vine de la oameni; şi tot 
de la ei îi vine tăria şi lumina gândului cel bun, puse ca semne 
la hotarul dintre pământ şi cer, pentru ca ochiul său să nu fie 
nicicând împăienjenit de rătăcire.” 

„Fascinaţia ritmului” — este dedicată noii cărți a lui Aurel 
Raţiu „Povestiri din umbra cercurilor olimpice” în care se 
vorbeşte despre „fair-play şi sportivitate, autodepăşire şi 
virtute, este scrisă sub deviza olimpică: citius-altius-fortius, 
autorul „arbitrând” cea de a XXIX-a ediție a Jocurilor de la 
Beijing şi spectacolul unicităţii ei. Cronologia maestuosului 
eveniment, cu pregătirile meticuloase ale începutului şi 
exploziile afective ce au urmat, îşi găseşte în paginile cărții, 
descriere precisă şi nuanţată, farmec şi reverberaţie. Între 
solemn şi anecdotic, Aurel Rațiu consemnează cu vervă şi 

persuasiune, cu sportivitate şi vădit talent literar. Accentele 
consemnării cad pe fascinația ritmului. Trepidaţia lumii şi a 
vieţii este, dintr-o dată, scoasă din insistentul hazard şi văzută 
prin ordinea marelui eveniment şi fascinația ritmului acestuia.” 

Valentin Marica specifică: „Aurel Raţiu nu este doar 
reporterul, privitorul exigent sau îngăduitor, partenerul de 
dialog mereu amiabil, nu este doar călătorul, cât mai ales 
personaj al evenimentului, prin felul în care îi trăieşte 
semnificaţiile, ştie să le exprime şi să le adune într-o poveste. 
Neuitând nicio clipă că ediția de la Beijing a Jocurilor 
Olimpice a avut ca slogan cuvintele: O lume, un vis...” 

„În agrafe de curcubeu” este titlul (Doamne, ce titlu!) pe 
care autorul îl dedică aniversării unui deceniu de la apariția 
revistei liceului „Miron Cristea” din Subcetate. „În 10 ani de 
apariţie, «Liceum» şi-a conturat o biografie; reportaje despre 
lecțiile de gramatică sau geografie, impresii de călătorie, opinii 
despre fericire sau prietenie, eseuri despre tradiţiile româneşti, 
comentarii despre olimpiadele şcolare sau parteneriatele 
şcolare, poezii, pagini de proză, afişe culturale, secvenţe din 
desfăşurarea vie a vieţii de elev, toate acestea prinse în limbaj 
publicistic alert, coerent, sensibil, în stare să facă publică 
minunea mărului de aur pe care o adăposteşte banca de şcoală. 
Din subtext apar vocile tradiției acestei şcoli, vrerea elevilor, 
dascălilor şi părinților de a împământeni performaţe instructive 
care să spulbere anonimatul locului. Subcetate era satul cu 
liceu... (...) După 10 ani de apariţie, revista «Liceum» din 
Subcetate, publică, prin aceeaşi grijă a profesoarei Doina 
Dobreanu, o antologie de texte, în limbile română şi franceză, 
mărturisind popasurile revistei în luminile cuvântului, luând 
din cotidian ce este mai important astăzi, pentru a îmbogăţi 
memoria zilei de mâine. Acest transfer de semnificaţie, dinspre 
azi spre mâine, este semnat de redactorii revistei în cheia 
uimitoarei sincerități şi a bucuriei adolescentine. Nimic forțat 
în paginile revistei şi în cele ale antologiei, dimpotrivă 

naturaleţea şi căldura comunicării alcătuiesc textul; cum să nu 
impresioneze asemenea pagini? Ele sunt fereastră a şcolii, de la 
care se vede foarte departe.” 

„În cumpătarea versului” — stă şi Lolita Dobroiu Chirileu, 
cu noua sa carte de versuri, „Laviţă sub icoană”, titlu pictural 
foarte sugestiv pentru conținutul spiritual al cărții. 

„Irascibilități de iunie” — este obiectul unor constatări pe 
care Valentin Marica le face privitor la unele afirmații ale lui 
Alex. Ştefănescu despre un autor târgumureşean. Valentin 
Marica îmbie la îngăduință şi discernământ în afirmaţii şi 
conciliere: „Îi las pe irascibilii de iunie să-şi consume 
pasiunile, amintindu-mi de exclamația filozofului: Nu vă lăsaţi 
schimonosiţi! «E iunie şi un verde ne vede», spunea Grigore 
Vieru. Verdele de iunie e ochiul lui Dumnezeu şi ochiul lui 
Eminescu.” 

În sinteza Balcanismul literar românesc, volumele I-III, în 
colecția „Universitaria? a Editurii Dacia, Mircea Muthu 
înlătură erorile sedimentate în mentalitățile colective privind 
balcanismul şi instituie  de-peiorativizarea conceptului, 
fenomen semnalat cu discernământ şi argumente de Valentin 
Marica, în articolul „Depeiorativizarea conceptului de 
balcanism”. 

„Dinastia clipei” volum făcând parte din Antologia „Poeţii 
urbei” — 2006, — în care Dumitru D. Silitră „caută, cu aviditate, 
ființa cuvântului poetic, în toate ce-i sunt date omului 
preumblător pe pământ şi în cer”, este subiectul analizei făcută 
succint de Valentin Marica. „Tot ce ating se preface-n cuvânt”, 
spune poetul, cel „îmbrăcat în armură de verb”; cel care, între 
fiorul primejdiei şi jocul maiestuos al fericirii, între naştere şi 
moarte, aşază visul, pentru ca astfel să lovească cu genunchiul, 
cu tâmpla, cu îngăduinţa, cu uimirea, cu durerea, memoria 
timpului.” 

În „Noua lectură” autorul face o pledoarie pentru textele 
din literatura română care trebuie readuse în actualitatea 


154 


lecturilor noastre. Unul dintre acestea este „Moartea lui Moş 
Anghel” — romanul lui Panait Istrati, în care, „vaietul suferinţei 
care ar putea domina preludiul morții, căci Moş Anghel „e mai 
rău ca lov”, este înlocuit cu patosul povestirii, refăcând şi 
Justificând date de viaţă, întâmplări, vinovăţii.” 

Tot în acelaşi context al invitației la lectură şi la relectură, se 
înscrie şi eseul „Un personaj generic: omul românesc”, de data 
aceasta avându-l ca protagonist pe Stancu lui Stăncilă din 
nuvela „Înainte de moarte” de Marin Preda „înţelegea că e pe 
moarte” (s.a. - V.M.) şi această desluşire (lăuntrică) îi hotărăşte 
comportamentul. (...) Stancu lui Stăncilă, din galeria 
personajelor «Întâlnirii din pământuri», nu este obedient în faţa 
iminenţei morții. Cu datele personajului tragic, înfruntă limita 
prin toate nuanțele umanului, inclusiv cele ale imprecaţiei. 
Doctorului care-i spulberă orice speranță de viaţă i se adresează 
cu studiată fatuitate: „De unde ştii tu, mă? — gâfâi cu turbare 
(...) Arhanghelii şi steaua... De unde? De unde?...” Sensul 
existenței este concentrat dicolo de cumpătul vremii.” 

Autorul aduce în discuţie şi unele cărți de valoare care nu au 
parte de comentatori gălăgioşi şi insistenţi, cărți care se află la 
polul opus faţă de altele, mediocre, care sunt lansate cu surle şi 
tobe şi citite ori recomandate, din spirit gregar, de cititorii avizi 
de senzațional. „Aţi auzit sau aţi citit prea mult despre o 
importantă carte a Editurii Casa Radio, din colecția Tezaur, 
intitulată «Orele culturii»? Prea discrete au fost semnalele în 
mass-media. Deşi, reţineți, e o antologie de conferințe din 
arhiva Societății Române de Radiodifuziune, perioada 
interbelică. Citind o asemenea carte, îi întâlneşti, am spune, 
într-un amvon ideatic strălucitor, pe Constantin Rădulescu 
Motru, Sextil Puşcariu, Al.Rosetti, Ion Petrovici, Gala 
Galaction, Mihai Ralea, Nichifor Crainic, Mircea Florian, 
Dimitrie Gusti, alături de Ion Pillat, Octavian Goga, Tudor 
Vianu, Mihail Sebastian, Mircea Eliade, George Călinescu, 
Mircea Vulcănescu, Tudor Arghezi, Paul Zarifopol etc. Nume 

ale sanctuarelor culturii româneşti, propunând, cu forță 
intelectuală şi nobleţe umană, teme ca: psihologia ţăranului 
român, catehismul spiritualităţii noastre, naştere şi cunoaştere, 
democraţie şi creaţie, cartea lui Iov, rostul scriitorilor, poezia 
filozofică, eseul european şi eseul românesc, atlasurile 
lingvistice din România, muzica cultă, actualitatea lui Ion 
Creangă, opera lui James Joyce sau Paul Claudel.” Şi cred că 
aceste argumente sunt destul de convingătoare, dar, mai adaugă 
Valentin Marica şi altele, covârşitoare: „«Orele culturii» este o 
carte prestantă prin bogăția informației, limpiditatea expunerii, 
limbajul colocvial, elegant şi tot atât de agreabil. Autorii 
faimoaselor conferinţe radio, acum transcrise în pagini de carte, 
sunt percepuți de cititori, prin vastitatea şi sobrietatea 
documentării, ca stând în fotolii academice. În acelaşi timp, 
prin căldura expunerii şi fuiditatea acesteia, cititorii îi văd la o 
cină eternă a marilor spirite universale. Orele culturii este o 
carte care înalță spiritul; îi respectă arderea...” 

Autorul semnalează de asemenea, volumul de sonete 
„Paingul orb” de Adrian Munteanu; „al treilea dintr-o serie 
amplă anunţată de poetul braşovean. Putem să-i aşezăm cărții, 
ca motto, cuvintele lui Lucian Blaga: nicio durere nu-i atât de 
mare, să nu se transforme în cântare. (...) Paingul orb e 
metafora destinului, a trecerii vieţii în moarte, cu tragicul şi 
seninătatea acestei mari treceri, cu revolta sufletului că 
nădejdea a fost învinsă. Sonetele lui Adrian Munteanu sunt un 
plâns prelung, cu neînțelegeri şi desluşiri, un plâns omenesc 
(până-n pânzele albe) şi, de aceea, pătrunzător până la os”. 

Tot în seria invitațiilor la lectură este şi volumul 
„Pastorale”, al IPS Nicolae Colan, „ediție îngrijită de pr.lector 
Dorel Man. Demersul editorial face dreptate unor texte 
pilduitoare în ce priveşte constituirea şi efectul genului 
pastoralei.” „Aşa cum apar ele antologate în ediția pr.Dorel 
Man, «Pastoralele» ilustrează unicitatea limbajului marilor 
praznice bisericeşti, punând în evidență o strategie a efectelor 

de captare a receptorului prin coerență textuală, univocitate şi 
încărcătura de frumuseţe sobră a cuvântului” — spune Valentin 
Marica. 

Alt semnal editorial este: „Patriarhul Miron Cristea în 
aprecierile critice ale lui Vasile Netea sau privirea în oglindă” — 
în care Valentin Marica afirmă: „Este lucrarea de tinereţe a lui 
Vasile Netea, IPSS Patriarhul dr. Miron. E.Cristea, la 
împlinirea vârstei de 70 de ani, apărută la Tipografia 
„Ardeleana” din Târgu-Mureş, o monografie sau doar o 
biografie? O întrebare a Simpozionului Naţional „Valea 
Mureşului Superior - vatră de istorie, cultură şi civilizaţie”, 
care a avut loc la Deda, în judeţul Mureş. Pentru ca imediat să 
aducă precizări: „Nu neapărat încadrarea într-un gen exegetic 
sau altul ne preocupă în cele ce urmează, ci unicitatea imaginii 
exegetice.” 

„Prapurii” —titlul unei expoziţii a artistlui Marcel Naste - 
constitue pretextul unui alt articol inserat în volum. „Marcel 
Naste este un artist pe cât de discret, pe atât de profund şi de 
original. Nota dominantă a artei lui ţine de ideea ordonării 
lumii prin credință. Lucrările sale, purtând migala gândului şi a 
mâinii, preiau din aura sfinților, dând senzaţia de împăcare 
sufletească sau amintindu-ne de «Interviul cu Dumnezeu» al lui 
Octavian Paler. La întrebarea Ce-ai dori să ştie omul? — 
Dumnezeu a răspuns: Doar faptul că sunt aici întotdeauna. 
Pentru Marcel Naste, prapurii sunt steagurile lui Hristos, 
tărâmuri de lumină, simboluri ale biruinței ce vertebrează 
sărbătorile creştinătăţii şi momentele importante din viața 
omului. În desfăşurarea lor  expozițională,  prapurii 
impresionează prin reverbul luminii, prin felul în care 
statornicesc chipul crucii, emanând energia luminii pe care o 
intuim acoperind marginile de efemeritate ale lumii. 
Privitorului i se propune să intre în absidele reflecției. Prapurii 
lui Marcel Naste devin puncte cardinale ale pământului şi 
cerului, ale pământului din cer şi ale cerului din pământ, dar şi 

puncte cardinale ale sufletului biruitor; reeverberând crucea de 
flăcări, cea din viziunile lui Constantin cel Mare, când acesta îi 
cere lui Dumnezeu un semn şi pe cer îi apare crucea cu 
înscrisul: prin acest semn vei birui.” 

Împlinirea a 65 de ani de la moartea lui Liviu Rebreanu 
este o dată foarte importantă, care nu putea fi trecută cu 
vederea,drept pentru care Valentin Marica oferă „Gestul 
lecturii” - al noii lecturi - ca omagiu unuia dintre cei mai mari 
romancieri români. 

Un alt eseu se intitulează „Lăsându-l pe Dumnezeu să-ți 
vorbească...” o frumoasă prezentare a albumului „Mănăstirea 
Recea”. Şi mărturiseşte Valentin Marica: „Paginile lui par 
înrămate într-o icoană, amintindu-mi de prima întâlnire cu 
locul Sfintei Mănăstiri, simţindu-mă ca în locurile curate ale 
copilăriei. Aşteptam să urc, la Zoreni, Hodaia, sigur fiind că 
din vârful ei, întinzând mâna, poți atinge cerul. Acum ştiu că 
acolo era ordo universalis, botezându-mi creştetul, să mă fac 
mare. Era un joc de-a cerul şi pământul din care nu lipseau 
hierofaniile, seara, în aburul laptelui, şi dimineaţa, sub ştergarul 
lung de cânepă, care lega apa fântânii de şoapta rugăciunii. 
Apoi, pe când rânduiala se zidea astfel în ființa mea, pe când 
spuneam rozarul pe boabe de grâu, peste dunga canapeiului, tot 
auzeam că bisericile bisericilor sunt mănăstirile şi că ele sunt 
case albe, foarte aproape, dacă nu chiar lipite, de cer ... Auzul 
se făcea văz, cu văzând, în vis, bisericile bisericilor şi cât de 
uşor poti, lângă ele, să atingi cerul.” 

Pentru mine, personal, constituie un prilej de sărbătoare, de 
mare fiestă spirituală, citirea rândurilor despre toate acestea. De 
aici şi impulsul de a le împărtăşi. „Când am văzut prima oară, 
aievea, Mănăstirea Recea, imagini ca cele rememorate, băteau 
ca nişte clopote, uscându-mi gâtlejul de emoție şi mirare. 
Mănăstirea era casa cea albă din zicerea copilăriei; cu poartă de 
lemn grăitor, cu clopotniță, cu flori în jur, cu tămâie şi cu 
oameni care atingeau cerul. Casă albă aşezată lângă un du-te- 


158 


vino al drumului de asfalt şi totuşi cât de blândă, cât de 
îngăduitoare, veghetoare tocmai la acest du-te-vino al lumii. La 
început a fost cât un pumn de sare; cu două miezuri de pâine la 
poartă, Părintele loan şi Maica Stareță Cristina. Locul îmi era 
ca şi cămaşa din spate. Veneam des, cu copilaşii de mână, să- 
mi ung rătăcirea şi neodihna cu uleiul candelelor. Îi aşezam în 
rând pe toți ai mei, Eminescu, Agârbiceanu, Unamuno, 
Voiculescu, Heidegger, Noica, Eliade, Ibsen, Cioran, Blaga, 
Rebreanu, Dostoievski, Nichita Stănescu, Doinaș, Camus, ca să 
atingem împreună cerul, să argumentăm şi să mărturisim 
hierogamia cerului cu pământul, să ne cuminecăm în Misterul 
Întrupării, în pogorârea Duhului peste om şi în înălțarea omului 
spre Dumnezeu. Deseori, Mănăstirea se făcea cină eternă, taină 
a spiritelor tutelare, bibliotecă, loc de iluminare, muzeu, 
milostivenie, judecată, pelerinaj,  paidee,  îngândurare, 
pocăință.” 

Valentin Marica este un om de cultură total. El nu se 
mărgineşte doar la universal lecturii, ci îşi cultivă spiritul cu 
expoziții, muzee, artă fotografică, spectacole de teatru şi operă, 
simpozioane, întregul palier al culturii româneşti şi universale. 

În „Reluând metafora lui Calderon”, autorul trece în revistă 
un eveniment cultural inedit în spaţiul mureşean: „S-a vernisat, 
la Teatrul Naţional din Târgu-Mureş, expoziția fotografului 
american de origine română Sorin Radu - Scene din teatrul 
românesc. E artistul care i-a fotografiat pe Eugen Ionescu la 
Paris, pe Reagan la Washington sau pe Salvador Dali la New 
York. Lucrările expuse sunt semne ale repetabilității 
spectacolului de teatru (al celui antologic) prin memoria 
imaginii. Sunt surprinse acele clipe care zguduie până în 
măduva oaselor, cum ar spune P. Brook. Astfel, imaginile 
fotografice ale lui Sorin Radu sunt mirări, apoi aplauze , 
urmând să fie şi cronici dramatice ce invită privitorul la 
autorevelații; mai ales privitorul care a memorat, alături de 
artistul fotograf, acelaşi spectacol de teatru. Nota de unicitate a 

expoziției vine din cultura teatrală a artistului. Fără cultură, 
scria Toma Caragiu, cel care vorbeşte despre teatru ridică o 
casă fără temelie.” 

Şi alte evenimente constituie obiectul comentariilor 
culturale ale lui Valentin Marica, de pildă, faptul că o şcoală 
mureşană, Liceul din Sărmaşu, şi-a reprimit vechiul nume, 
acela de Samuil Micu, „prilej de a-l readuce pe corifeul Şcolii 
Ardelene în actualitatea ideilor culturale”. 

Comentariile exegetice nu lipsesc, de asemenea din 
lucrarea autorului. „Scrisoare către Noica” este un bun prilej de 
discuţie: „În Scrisoare către Noica, Emil Cioran îl numeşte pe 
Eminescu geniul de care nu încetează să se mire. Dacă 
«seminția noastră» îl face pe scepticul Cioran să-şi înmulțească 
îndoielile şi să reafirme imposibilitatea ieşirii dintr-un destin 
minor, Eminescu îi schimbă severitatea opiniilor.(....) Fără el, 
scria Emil Cioran, neamul nostru ar fi neînsemnat şi aproape 
demn de dispreţ. Eminescu, în aprecierea lui Cioran, ne 
salvează din mediocritate; căci şi un Budha ar putea fi gelos pe 
geniul lui, față de care suntem „prea obligaţi”. 

Un alt semnal este despre apariția „în colecția Didactic 
Plus, seria Doctor All, a Editurii Eurodidact a volumului 
Etnopedagogie aplicată. Formarea orientărilor axiologice la 
preşcolarii mari de prof. dr. Iftinia Avram din Tg.Mureş.” 
Despre această carte Valentin Marica se pronunţă: „Cartea 
prof.dr. Iftinia Avram, Etnopedagogie aplicată. Formarea 
orientărilor axiologice la preşcolarii mari are relevanță, prin 
rigoarea abordării unui subiect complex la nivel teoretic şi 
acțional, deschizând cale sigură spre biografia zilei de mâine. 
Este impresionant felul în care se recompune un portret al 
identității noastre culturale, îngemănându-se concepte şi 
metodologii ale pedagogului Iftinia Avram cu afectivitatea 
omului Iftinia Avram.” 

Autorul îşi exprimă părerea şi despre aşa-numitele 
„Suburbii culturale” , un fel de kitsch-uri la care lumea se 

înghesuie şi care nu au nici un fel de suport cultural, artistic ori 
estetic, dar li se face o publictate agresivă. Sub titlul „Stânca 
lui Israel” autorul rememorează locurile sfinte vizitate. Sunt 
pagini foarte frumoase şi edificatoare de suflet care merită 
citite cu mare atenție şi reverența cuvenită. 

Sub titlul „Tezaur” — autorul vorbeşte despre tradiţiile 
mureşene, concretizate într-un volum de mare însemnătate; 
„Autoarele cărții Din zestrea ținutului mureşean, Maria Borzan 
şi Roxana Maria Man, redeschid, printr-o amplă cercetare, 
tărâmul de semnificații ale unui timp al vredniciilor; în 
ipostazele culturii tradiționale. Demersul susținut de Editura 
Nico din Târgu-Mureş este cu atât mai viabil, cu cât tocmai 
acest timp purtător de esențe spirituale intră în estompări 
nevrednice. Cartea este un colaj documentar şi unul afectiv 
privind rânduiala societății tradiționale, încercarea de 
redescoperire şi valorizare a acesteia înspre înmulțirea binelui 
spiritual.” 

Un alt semnal, de data aceasta, de alarmă, trage Valentin 
Marica în ceea ce priveşte „Vaietul limbii” — siluită de autori şi 
de instituţii. „I se smulge limbii române din frăgezimea cărnii. 
Vaietul ei este vaietul nostru... Instituţii de cultură siluesc 
limba. O aruncă în bălării...Mi-a fost dat să aud într-o sală de 
concerte, într-o alocuţiune directorială, că vom urca pe cele mai 
înalte culmi...şi că trebuie să ne îndreptăm recunoştinţa spre o 
doamnă care veghează la destinul restaurantului ... x.” 
Indignarea autorului este perfect legitimă în faţa „perlelor” 
scoase de unii oameni cu înalte funcții care diriguiesc chiar, 
cultura română. 

Sub titlul aproape nesemnificativ „Un nume” — autorul 
vorbeşte despre apariția la Editura „Veritas” a monografiei 
„Pavel Vasici. Viaţa şi opera” — de Grigore Ploeşteanu „prin 
eforturile intelectuale şi participarea afectivă de excepție a 
doamnei Mariana Ploeşteanu. „Pavel Vasici a fost pentru 
cercetătorul Grigore Ploeşteanu subiect continuu; începând cu 

doctoratul la Universitatea «Babeş-Bolyai», coordonat de 
universitarul Bujor Surdu, detaliind complexitatea uneia dintre 
cele mai importante personalități ale istoriei şi culturii 
Transilvaniei şi Banatului din secolul al XIX-lea, nume de 
seamă în acţiunea politică pentru drepturile naţiunii române. 
Lucrarea a rămas, însă, mult timp, în manuscris. Apare după un 
demers editorial chibzuit al Marianei Ploeşteanu, stingând 
nedreapta uitare, cu un cuvânt înainte al profesorului 
universitar Vasile Dobrescu, luminând o ilustră personalitate a 
ştiinţei, culturii şi spiritualităţii noastre, medicul şi cărturarul 
Pavel Vasici; profil enciclopedic, reprezentant al generației 
paşoptiste, cu merite în pionieratul ştiinţific, cu contribuţii 
remarcabile în domeniile limbii, literaturii, folclorului, 
publicisticii, dezvoltării învățământului.” 

„Veniţi să ne vedem la față” — ne spune chiar Valentin 
Marica despre acest text: „Titlul acestor însemnări e un vers 
din Vlăsiile lui lon Vlasiu, amintindu-ne de reflecția 
Maestrului: Dacă oamenii nu se văd unii pe alţii, e o tristeţe 
fără de sfârşit... 

S-a dezvelit, de Sfântul Nicolae, Memorialul de la 
Lechinţa, județul Mureş, monument gândit de maestrul Ion 
Vlasiu, fiu al Lechinţei, pus în operă, cu răspundere şi 
sensibilitate, de sculptorul Gheorghe Mureşan, pe 
amplasamentul stabilit de localnici, între biserică şi şcoală. (...) 
Maestrul a dorit să ridice un monument în amintirea a opt eroi 
ai Lechinţei, din cel de-Al Doilea Război Mondial, pe un vârf 
de deal, care să fie loc de pelerinaj, simbolizând drumul 
Golgotei. Monumentul a rămas la stadiul de proiect, un trunchi 
imens de piatră din care trebuiau despicate cele opt jertfe. 
Acum, la Centenarul naşterii lui lon Vlasiu, prin preluarea ideii 
de sculptorul Gheorghe Mureşan, Lechinţa are Memorialul în 
vatra satului: opt coloane de piatră, legând simbolic pământul 
de cer şi, la picioarele lor, o masă de piatră cu semnul cristic al 
peştelui, mărturisind statornicia jertfei. Vieţilor jertfite li s-a dat 

trupul cuvântului de veşnică pomenire. Este una dintre cele mai 
expresive lucrări de artă plastică din judeţul Mureş”. 

Sub genericul „Vernisaje”, Valentin Marica semnalează: 
„La Galeria Fortuna din Târgu-Mureş, inspirată inițiativă a 
scriitorului Nicolae Băciuţ, expun Adrian Chira, Mircea 
Moldovan, Gheorghe Mureşan, Mariana Şerban.” 

Nu ştiu cum se face (ba ştiu!) că toate ştirile şi informaţiile 
oferite de Valentin Marica devin poveşti fabuloase, scrise cu 
mare har şi iscusință, astfel că atrag şi suscită la lectură, la 
conversaţie, la comentarii aprinse. Nu poţi rămâne indiferent şi 
îți creează, pe deasupra, o stare de confort spiritual, te 
îmbogăţesc şi te liniştesc în aceeaşi măsură. Şi acesta este, de 
fapt, rolul scrierilor. Sub titlul „Talisman îi e Tricolorul” 
autorul îi face un medalion poetei Rodica Puia, senior al Târgu- 
Mureşului, la 75 de ani: „Profesoara Rodica Puia, la cei 75 de 
ani, pe care cu cinste îi împlineşte, rămâne în raza limpede a 
vieții şi a cuvântului, să exprime durere şi speranță. Profesoara 
nu îşi leapădă exigenţele, iar omul îşi adună, tot mai mult, 
surâsul la rădăcina privirii. Pentru felul în care ne priveşte, 
acum, îi mulțumim!” 

Un alt medalion este al lui Serafim Duicu, o altă mare 
personalitate mureşeană: „A spus, ca şi Constantin cel Mare al 
sculpturii moderne, cum îl numea pe Brâncuşi: «Nu mai sunt 
de mult pe această lume... Sunt departe de mine şi păşesc 
printre lucruri esențiale...» Serafim Duicu căuta lucrurile 
esențiale (invincibile argumentum şi această carte a 
postumităţii) şi pe cei care le reprezentau; le căuta reverbul în 
ceea ce am putea numi coeziunea spiritualității noastre.” 

Sărbătoarea Bibliotecii Municipale „Petru Maior” din 
Reghin” — un spaţiu de graţie unde se întâmplă, aşa cum simte 
Valentin Marica, „o înviere a cărţilor” — este o altă temă de 
abordat în această carte. 

O altă temă fascinantă de-a dreptul, este cea amintită în 
„Mână divină” şi face referire la Iulia Haşdeu. „Se spune că 

pianina Schiedmayer a Iuliei Haşdeu cântă singură la Castelul 
din Câmpina... La început de iulie 2008, Castelul i-a invitat pe 
credincioşii cuvântului şi pe apărătorii valorilor (numele Iuliei 
Haşdeu este asociat cu cel al scriitoarelor Anne Noailles 
Brâncoveanu, Elena Văcărescu şi Martha Bibescu) la un 
memento...(...) Cele mai multe versuri îi pregătesc poetei patul 
morții. Sărmană frunză pală, ce maşteră ţi-e soarta!/ Asemenea 
cu-a noastră, când ne pândeşte moartea... scrie poeta în 
«Frunza», Paris, 21 noiembrie, 1887; un poem parcă fără de 
sfârşit, cum sunt majoritatea ale Iuliei Haşdeu, liturghii de 
alinare a suferinţei, într-un timp ce nu îi este pe măsură (În care 
doar nebunul mai poate fi poet); înlocuindu-l, poetic, cu 
armonia marelui cosmos: Şi-n timp ce lumea râde şi murmură, 
obscură,/ Ascult în mii de glasuri minunea din natură/ Şi ce-mi 
grăieşte Domnul prin plângerea de vânt... Am citit, iar, ca să 
înțeleg, «Mueguri de aprilie». O mână divină întorcea paginile... 
Se spune că pianina Iuliei Haşdeu, la Câmpina, cântă 
singură...” 

„O poveste a vorbei” o are ca personaj pe „Florica Z. 
Costea (...) omul îmbrăcat, trupeşte şi sufleteşte, în povestea 
vorbei, după ce propria viaţă şi viața cărților i-au fost învățături 
de preţ. „M-am luptat toată viaţa să nu rămân doar ceva”, 
consemnează autoarea volumului «Din viaţă şi cărți adunate», 
îndemnându-şi semenii să nu rămână nici ei în viață doar 
ceva... Adunând din largul vieții, al lumii şi gândirii cuvinte- 
dicton, cele care definesc şi răspândesc lumina înțelepciunii, 
Florica Z. Costea le aşază într-un îndreptar de conduită morală, 
în proză eseistică şi în versuri satirice, convinsă că «ne putem 
îndrepta la îndemnul şi sfatul altuia»”. 

„O viaţă şi cu a morţii două” - titlu foarte interesant - îl are 
ca subiect pe Livius Ciocârlie: „Un important scriitor, Livius 
Ciocârlie, îşi anunţă, la cei 70 de ani de viaţă, proiectele de 
viitor: bătrânețea şi moartea. Le cuprinde într-un jurnal 
publicat la Editura Humanitas, sub titlul «Bătrâneţe şi moarte 

în mileniul trei». Este autorul un mare neliniştit? Vrea Domnia 
Sa să parafrazeze sentința: o viaţă şi cu a morții două? Cartea 
este scrisă între nelinişte şi disimulată linişte.Tonul, şi grav şi 
senin, este al celui ce stă sub acoperământul obsesiei : a nu trăi 
teama de moarte şi a nu trăi prea mult.” 

În „Ochi de veghe”, Valentin Marica îi analizează poezia 
lui Serafim Duicu: „Acum, despre Serafim Duicu, poetul; în 
Jocul destinului, flancat, cum ar spune Lucian Blaga, de albe şi 
negre solstiţii... La Târgu-Mureş, Editura Tipomur publică 
«Ochi de veghe», poeme, o ediţie îngrijită de profesoara 
Valeria Duicu, soția scriitorului; întru mai calda înţelegere a lui 
Serafim Duicu.” 

„Pluralul poetic” îi aduce în discuţie pe doi dintre autorii 
unei Antologii de versuri: Iulian Boldea şi Eugeniu Nistor. „94 
de poeţi ardeleni contemporani, în conciziunea lor, aşteptând 
cititorul să-i redescopere sau să-i descopere, privindu-se unul 
în celălalt, primesc semnul de sensibilitate al Antologiei : 
împărtăşania la cina cea de taină a «ordinei cuvintelor”. 

Şi despre poetul, publicistul şi redactorul-şef al prestigioasei 
publicaţii „Vatra Veche” vorbeşte Valentin Marica, în articolul 
„Poeme nealese”: „În volumul de publicistică «Zonă liberă», 
Nicolae Băciuţ ne invită la o gravă reflecţie: din când în când 
câte un monstru înghite poezia. În calea monstrului, poetul 
aşază, acum, pentru a-l intimida, volumul de poeme nealese, 
antologia «Anotimpul din colivie» (Editura Tipomur, 2006). În 
judecata de azi a poetului, versul este păcatul, cu voie sau fără 
voie, iar poetul un fel de a ierta; poetul în alb (sunt un om de 
zăpadă/ de la alb până la alb), căutându-i versului ordine în 
sacralitate. De la poemele din volumul «Muzeul de iarnă» la 
cele din «Memoria zăpezii» sau din volumul «Portret după 
autoportret», este trasat drumul poeziei de la alb la alb, de la 
albirea sau înălbirea cuvintelor, la albirea sau încărunţirea 
poetului, când totul e dominat de esența cuvântului: Acum văd 
totul. Acum aud totul (Epistolă 1). Timpul şi tâmpla 

încărunțesc deodată, impregnate de poesis, întâmpinând spada 
albului adânc de crin.” 

„Prelungirea nădejdi” îl are în centrul analizei pe 
sculptorul Sever Suciu: „Se ştie că sculptorul Sever Suciu îşi 
privea adesea sculptura Pomul vieții, oglindindu-se în cerul ei... 
„ŞI a făcut Domnul Dumnezeu să răsară din pământ tot soiul de 
pomi plăcuți la vedere (...), iar în mijlocul Raiului era pomul 
vieţii... În mijlocul creaţiei sale plastice, Sever Suciu aşază 
Pomul vieţii, ştiind, din răsuflarea telurică şi celestă a 
Dâmbuţului ce l-a născut, apoi din fiorul lumii largi, că acolo, 
în Pomul vieţii e nemurire şi e însuşi lisus, cu Crucea 
Răstignirii Sale.” 

Nu numai cărți şi opere de artă sunt analizate din punct de 
vedere estetic şi exgetic de către Valentin Marica, ci şi 
evenimente, bune sau rele, care se întâmplă în viaţa culturală a 
țării şi în chip deosebit, cea mureşeană. Un astfel de subiect, de 
care noi am aflat doar de la televizor, este protestul oamenilor 
de cultură faţă de neglijența autorităților, în legătură cu 
mormântul lui Lucian Blaga. „250 de oameni de cultură din 
România şi din străinătate protestează public faţă de ridicarea 
unei săli de sport în apropierea cimitirului din Lancrăm, unde 
este înmormântat Lucian Blaga. Construcția a stârnit, de la 
început, un val de controverse. Mulți intelectuali, alături de 
rude ale poetului, s-au opus profanării cimitirului din Lancrăm. 
Semnatarii actualului protest, unul de anvergură, cer demolarea 
construcției profanatoare, denunţând ilegalitatea ei. Pare ireal 
protestul... Să ceri salvarea mormântului lui Lucian Blaga? Să 
calci peste invincibilul unui testament cultural?” Lucian Blaga 
este îngropat astfel de două ori: într-un mormânt şi într-un 
monstru de ciment şi fiare care-l împiedică să „vadă zarea”. 

Un alt protest semnalat de Valentin Marica este cel 
legat de opera completă a lui Nicolae Steinhardt. „Filozoful 
Cristian Bădiliţă protestează, într-o scrisoare datată Paris, 10 
aprilie 2005, împotriva celor care, pierzându-și uzul rațiunii, 

împiedică apariția seriei Steinhardt la Editura Humanitas. Pe 
autorul scrisorii îl revoltă editările posdecembriste ale 
Jurnalului fericirii, numindu-le falsuri pioase. În contrast, 
filozoful a dorit să realizeze seria de opere Steinhardt după 
criterii filologice cuviincioase. Şi-a alcătuit un colectiv de 
editare şi a pregătit cu ajutorul Episcopiei Argeşului şi 
Muscelului primele 4 volume pentru tipar. Numai că autorii 
proiectului sunt avertizați de starețul Mănăstirii Rohia că 
dreptul de autor îl are exclusiv Rohia.” 

Interviurile şi scrisorile din volumul lui Nicolae Băciuţ, 
„Între lumi” — cu Nicolae Steihardt, vin să prelungească ideea 
covârşitoarei personalități a monahului de la Rohia. Sub titlul 
„Semper fidelis”, Valentin Marica prezintă cartea lui Nicolae 
Băciuţ astfel: „Un altar de idei, în litera şi legea Monahului de 
la Rohia; în (şi din) sfinţenia sa; în convorbirile cu Nicolae 
Băciuţ din volumul Între lumi, ediția a 3-a, revăzută, apărută la 
Editura Dacia. O carte a devoţiunii. (...) Nicolae Băciuţ aşază 
această „închinare” în dreaptă socotinţă. Intervievează un spirit 
protector, credinţa ca fericire, exigenţa ca valoare umană, 
risipirea de sine a Sfântului „ocrotitor pentru cei care trebuiau 
ocrotiți”, dându-ne, cu bucurie şi religiozitate, cartea prețuirii. 
Îi citeşti paginile, îi asculți vocile, îi respiri vecernia..., 
învățând, pe de rost, Scrisoarea către un tânăr poet, din 
bătrâneşti-copilăreştile spuse ale Sihastrului. Nu „justeţea” 
destinului vieţii şi operei în cultura română e invocată în gestul 
editorial, ci smerenia şi veghea lor. Cu atât mai mult, cu cât 
Nicolae Băciuț i-a cerut Monahului binecuvântarea ca 
dialogurile şi paginile de corespondenţă să se transforme într-o 
carte, neîngăduind, precum ilustrul său interlocutor, minciuna 
şi compromisul.” 

„Tu şi cu mine” - este semnalul unei cărți de excepție: 
„Andre Gide, în «Jurnal» vorbea despre singura dramă care-l 
interesează: lupta ființei cu ceea ce o împiedică să fie autentică. 
Noua carte a academicianului Berdj Aşgian, «Tu şi cu mine», 

cu subtitlul «Dificultăţi şi succese în comportamentul 
interuman», pare construită pe reflecția lui Gide, detaliind lupta 
ființei pentru a-şi găsi autenticitatea.” 

Un omagiu adus actorului Ion Fiscuteanu la trecerea sa 
la cele veşnice, îl găsim în textul: „Ultimul act...” 

Despre „ziua care se numeşte lubire” - aminteşte 
Valentin Marica în articolul „Urbi et Orbi” — binecuvântarea 
papală dată de două ori pe an, în ziua de Crăciun şi în Ziua de 
Paşte, cu dobândirea indulgenţei plenare, prilej pentru a ne 
aduce în memorie un eveniment fără precedent pentru 
Bisericile surori: împlinirea a 10 ani de la vizita apostolică a 
Sanctităţii Sale Papa loan Paul al II-lea în România, ţară cu 
preponderență confesională ortodoxă. Scriitorul adresează un 
îndemn, cu acest prilej: „Creştinule, fii conştient de demnitatea 
ta! În lume e nevoie de fruntea ta, pe care Sfântul Părinte a pus 
o picătură de mir.” 

Via lucis — are ca punct de sprijin: „Comentariul nostru 
asupra misterului pascal «Mironosiţele» de Picu Pătruţ îşi 
primeşte numele de via lucis; căci autorul, pracliser, ascet, 
misionar, cuvios monah, imnolog, poet, caligraf şi miniaturist, 
răsfiră troparul Sfintei Invierii înspre o lumină a luminilor. 
Mironosiţele vor descoperi mormântul deschis, fără strajă, 
după ce vor alerga să ungă cu mir trupul răscumpărătorului 
lisus, cel „de viaţă purtător”, vor asculta glasul Îngerului, 
înlocuind înfiorata prohodire cu bucuria Luminii Învierii. 
Tânguirii îi urmează revărsarea cerului de luminii, împlinindu- 
se cuvintele Domnului: va fi dat Fiul Omului în mâini de 
oameni răi, va muri şi va învia a treia zi, luminând lumea; ceea 
ce V. Voiculescu numea în versurile sale nesaţiul de veşnicie al 
luminii lumii. Picu Pătruţ rescrie întâmplarea, amplificându-i 
emoția şi subliniindu-i valoarea afectivă pentru fiecare clipă 
din viaţa noastră. Ceea ce motivează, credem, şi alegerea 
repertorială a Anei Maria Crişan. Textul este cântarea suişului 
spre azur a Mântuitorului.” 

Slujba de înmormântare a profesorului Mircea Zaciu îi 
prilejuieşte autorului meditaţia „„Viaticum”: „La Oradea, în zi 
de 25 martie 2000, Profesorul s-a aşezat în mormânt; şi s-a 
aşezat aură pe coperta Dicționarului Scriitorilor Români, pe 
care-l va scrie fără de sfârşit, pentru ca nesfârşit să-i fie 
viaticum-ul; căutări, înfrângeri şi glorii.” 

Sub titlul „Voce seculară” se află şi medalionul dedicat 
lui David Ohanezian: „I s-a potrivit, cel mai bine, rolul arderii; 
să arzi întru frumos era credința lui David Ohanesian pe 
scenele teatrului liric şi pe scena vieții, unde spectacolul trebuia 
să dureze. Când un om este hărăzit de natură, de Dumnezeu, 
are foarte mari obligaţii, mărturisea cel cu vocea de granit şi 
temperament de mare tragedian; cel care la 80 de ani, împliniți 
în zi de Bobotează, 2007, nu era împovărat de zădărnicia vieții, 
ci de sensul răstălmăcirii personajelor.” 

Despre receptarea lui Eminescu, despre publicistica lui, 
autorul vorbeşte într-o serie de eseuri, printre care „Măsurariul” 
civilizației. 

„A şaptea față a lunii” — este cartea Danielei Cecilia 
Bogdan, cu subtitul „Frânturi de gând” — apărută la Editura 
Nico, şi căreia, Valentin Marica îi face o succintă prezentare. 

O altă carte este a lui Ilie Şandru, „Alte măşti, aceeaşi 
piesă...” — „rezumând, în titlul inspirat de Glossa eminesciană, 
măştile hidoşeniei şi zgomotele deşarte ale mişeilor la izbândă 
făcând punte, împotrivindu-se firescului uman, sfidând 
raționalul şi legalitatea zilei de azi.” 

Şi „Revista de filozofie” este semnalată — la 80 de ani 
de la apariție, în articolul „Bufnița Minerver”. 

Cartea de interviuri a lui E. Nistor „Dialoguri în Agora” 
îşi găseşte şi ea ecou în paginile prezente: „Dialogurile în Ago- 
ra aduc plus de noutate în dezbaterile actuale despre generația 
literară, exilul interior al scriitorului, starea poeziei, valorizarea 
noii literaturi, dezavuarea nonvalorii, mediile culturale, 
actualizarea filozofiei ştiinţei, limbaje filozofice româneşti”. 

„Când omul se face carte” — este titlul sub care este 
omagiat Dimitrie Poptămaş căreia „i se spune atât de sugestiv 
că a slujit cartea, prin Diploma de onoare Pro libro senator, ne 
gândim să asemuim cărțile cu râurile şi cu ani; la început mici, 
apoi curgeri puternice ce nu fac cale întoarsă; pentru că 
încearcă să vorbească despre Dumnezeu.” 

O evocare cât se poate de tulburătoare este cea cu titlul 
„Când rana în taină se vindecă” — prilejuită de ziua trecerii la 
cele veşnice a poetului Grigore Vieru: „Pe când apunea ziua 
naşterii lui Mihai Eminescu, răsărea ziua morții lui Grigore 
Vieru. Era tânăr Vieru când a scris poemul «Legământ», o 
prefigurare a morţii, la căpătâi cu o carte de Eminescu. A fost 
un eminescian în viață şi e un eminescian în moarte... Întrebăm, 
eminescian, dacă îi ştim sfintele văi ale vieţii şi ale scrisului şi, 
mai departe, dacă ştim să-i anunțăm moartea... A trăit în durere 
christică. A scris în lumină, călărind calul mărului sub o sfântă 
sudoare de flori; ştiind că poetul este un duh al vieţii. A scris cu 
forța candorii, înfăşurat în manta-i de sfinţenie a cuvântului; şi 
a celui rostit în vorbirile cu noi ( îi era teamă că nu ne iubeşte 
îndeajuns) şi a celui sortit să fie poem, să fie iarbă limpede. 
Într-un autoportret, Grigore Vieru îşi mărturisea dorinţa de a fi 
iarbă; căci, mai firesc şi mai simplu decât atât, n-ar putea fi. 
Avea în statura lui isusiacă arderea pe care o avea Eminescu, 
aceea de a străbate teritoriile românești în cruciş şi-n curmeziş. 
(...) A trăit dezbrăcându-se de noapte, căutând veşnicia în 
laptele mamei şi în zi de duminică. A murit într-o zi de 
duminică, intrând în taina care să-l apere, vestită în poemul 
Clopotul învierii : rană pe rană în taină se vindecă... 

„Caragiale după Caragiale” — se numeşte textul despre 
Mircea Tomuş şi cartea lui cu acelaşi titlu pe care o prezintă 
Valentin Marica. 

În ciclul „Cărţi esenţiale” — Valentin Marica prezintă 
„Caietele Cioran” , publicate la Humanitas în 2005, motiv de a 
face unele precizări: „Timp de 15 ani, între 1957 şi 1972, Emil 

Cioran a scris treizeci şi patru de caiete, găsite după moartea 
autorului şi publicate de Editura Gallimard. Cele 34 de caiete 
nu sunt un jurnal de scriitor. Mai degrabă, mărturii ale unui 
scris sincretic, dens, cu orchestrări filozofice, reflecții, 
apostrofări, flash-uri, fulgerări metafizice, aprecieri critice, 
autoportrete; pagini ce anunţă cărți viitoare sau postfațează 
volume anterioare.  Obsesiile,  încrâncenările, regretele, 
deznădejdile, iluminările lui Cioran apar la scenă deschisă în 
paginile Caietelor.” Fie şi aceste succinte informații şi te incită 
la căutarea Caietelor pentru a le aprofunda. 

„Caută bine prin sufletul meu...” — este medalionul pe 
care Valentin Marica îl face lui Lazăr Lădariu, la 70 de ani 
împliniți: „La cei 70 de ani pe care îi binevesteşte, ne întrebăm 
ce ştim şi ce nu ştim despre el şi ce ar trebui să căutăm bine în 
sufletul său; aşezând, ca motto, numele poemului «Caută bine 
prin sufletul meu», din volumul «Doar lumina deasupra», 
apărut la Editura Eminescu în 1986.” 

În: „Cerul de sub cer” autorul aduce în lumină o lucrare 
esențială: „Un inventar patrimonial al bisericilor de lemn ni l-a 
dat arhitectul loan Eugen Man în impresionanta monografie 
Biserici de lemn din județul Mureş. Dr. Liviu Ştef îi adaugă 
acestui inventar de patrimoniu unul al afectivității. 60 de pânze 
alcătuiesc, acum, un muzeu al cerului de sub cer. Uşciori, 
cheoturi, tălpi, turnuri-clopotniţe, prispe, pridvoare, ferestre, 
cununi de acoperişuri, părți din ființa oricărei bisericii de lemn, 
ne fac reverenţe din tărâmuri de linişte. Fiecare biserică este 
aşezată de artist într-un cuib de iarbă, de împăcare, sau într-un 
amvon de lumină.” 

Un moment haric de „Civilizație fără spaimă” — este 
prilejuit de vernisajul expoziției pictorului Marcel Lupşe — 
prezentat de Excelenţa Sa, domnul Dan Hăulică, la Galeriile 
Uniunii Artiştilor Plastici din Târgu-Mureş, expoziţie care a 
purtat titlul: „Aici unde suntem e pace cu adevărat” 

Aniversarea a 50 de ani de emisie a Radioului Public din 

Târgu Mureş — este subiectul textului intitulat: „Confesiuni la 
0...aniversară”. 

Valentin Marica vorbeşte şi despre „Creşterea şi 
descreşterea romanului românesc” — cu privire la noua scriere a 
lui Mihai Sin. „Marea Miză”. 

Un alt eveniment important este prezentarea unei cărți 
fundamntale: „Dicţionarul limbajului poetic eminescian”. 
Testamentul eminescologului Dumitru Irimia: „Prezenţa la 
Tg.Mureş a profesorului Dumitru Irimia, atât de bogat în 
Eminescu, şi prezentarea uneia dintre operele esenţiale ale 
Domniei Sale, Dicţionarul Eminescu, ne prilejuieşte un necesar 
comentariu despre funcțiile limbii în mâna magistrală a 
Poetului (l-am citat pe T.Vianu) sau despre ce este limba în 
mintea unui scriitor de anvergura intelectuală a lui Eminescu, 
limba română în întregul ei”. 

Un memento emoționant la şase săptămâni de la 
moartea profesorului Dumitru Ieremia este cuprins în evocarea 
„Fericiţi cei care au cinstit lumina... !” 

Un alt omagiu plâns este: „Grigore Vieru, alb de 
duminică. Rânduri la moartea Preabunului Poet”: „În Lancrăm, 
Grigore Vieru avea fiori de sfânt mister. Era în zi de mai, 1994. 
Venise la Festival să pună pietre la templul celui aplecat peste 
marginea lumii. Niciun drum nu era prea lung pentru a fi unde 
sporeşte taina. 

În plin dezmăţ bolşevic, a scris poemul Lucian Blaga. 
L-a spus, iar, caligrafiat, la Lancrăm şi Sebeş : «Numele-acest/ 
are ceva în el/ care sună nespus de frumos... Prin nespusul de 
limpede şi ameţitorul adânc al numelui de Lucian Blaga, prin 
Eminescu şi Octavian Goga dorea Grigore Vieru să apere ființa 
românească în Basarabia.” 

Un alt medalion este pentru actorul lon Săsăran, 
Bătrânul Werle din „Rața sălbatică” a lui Ibsen. 

Un eseu despre „Icoana — câmpuri exegetice” — este 
prilejuit de dezbaterea Simpozionului Naţional „Artă şi 


172 


credință”, "desfăşurat la Reghin, inițiat de scriitorul Nicolae 
Băciuţ, director al Direcţiei de Cultură Mureş, repertoriul 
ideatic al lui Evgheni N.Trubeţkoi din 3 eseuri despre icoană, 
din următoarele considerente: autorul interpretează icoana ca 
preîntâmpinare a unităţii universale; consideră gândirea umană 
ca participantă la logosul divin; îi atribuie gândirii umane 
intuiţia unei conştiinţe absolute, ce cuprinde principiul unității 
universale. (...) Un asemenea câmp ideatic a cuprins 
Simpozionul de la Reghin, grăitor în preocuparea constantă a 
scriitorului Nicolae  Băciuț pentru patrimoniul cultural 
bisericesc şi cuprinderea lui într-un circuit spiritual al zilei. Nu 
doar ca dezbatere, ci mai ales ca făptuire, ca soluții de 
reabilitare. Bisericile de lemn din judeţul Mureş îi sunt 
scriitorului Nicolae Băciuţ subiect predilect, la fel icoanele din 
patrimoniul bisericesc. Simpozionul de la Reghin a omagiat în 
largi emoţii icoana, a vernisat expoziţii de artă bisericească şi a 
lansat monografii ale unor biserici din județul Mureş editate de 
Nicolae Băciuţ. O manifestare de notorietate prin tematică şi 
participare naţională.” 

O manifestare similară este vernisajul expoziției 
„Icoana din fereastră” desfăşurat sub acceaşi egidă la Tabăra de 
sculptură de la Lăpuşna. „Expoziţia artiştilor mureşeni, 
vernisată la Ministerul Culturii şi Cultelor, un proiect al 
scriitorului Nicolae Băciuţ, director al Direcţiei de Cultură 
Mureş, este tărâm cathartic, mărturisind despre ființa lumii. 
Icoanele dezmărginesc lumea (precum Poetul!) şi amplifică 
lumina Învierii. Simţim întemeieri de lumi şi lumina neînserată 
a locului în care au fost pictate icoanele, Lăpuşna. Este locul 
propus de scriitorul Nicolae Băciuţ pentru o Tabără de Artă 
Icoana din fereastră, domnia sa organizând aici şi un 
Simpozion Naţional pe tema Restituirii Patrimoniului Artistic 
Bisericesc.” 

Valentin Marica susține că urâtul din ziua de azi vine din 
lipsa „idealului cultural”. Subscriem. 

„Romanul lui Mircea Tomuş, apărut la Editura Limes 
din Cluj, în colecția Romanul românesc al secolului XXI, s-a 
lansat la Biblioteca „Astra? din Sibiu. Editorul, scriitorul 
Mircea Petean, a numit romanul, în alocuțiunea rostită la 
lansare, cartea fără egal în literatura de după război.” 

Lansarea unei antologii de poezie numită „Îmblânzitorul de 
timp” „realizată de Nicolae Băciuţ intră cu adevărat în 
chestiunea zilei, fiind dovada cordială a apărării poetului; o 
apărare la timpul potrivit, căci atunci când gloria vine prea 
târziu e cenuşă... Cei 16 poeţi mureşeni antologaţi îşi prezintă 
ultimele creaţii, prin care înduplecă timpul, întreținând ziua 
poeziei.” 

Maestrul lon Vlasiu — Biserica din Bistra şi „Cartea de 
toate zilele” — trei repere, trei «Împreună slujitori...»”. „S-a 
întrupat şi altfel Lumina, la Bistra, pe Valea Mureşului; întru 
„trezvie” şi preamărirea vieţii veacului ce va veni. Cea 
întrupată în curgerea Mureşului n-a fost destulă, pentru câtă 
vrednicie ține locul în braţele sale şi omul în umbletul său...” 

„îți voi mărturisi totul!” — este titlul articolului despre 
cartea lui Oliver Lustig „Atunci, Acolo...la Auschwitz” — o 
carte cutremurătoare de mărturisiri al unui martor ocular. „Este 
Ziua Europeană a Holocaustului. Se rememorează clipa în care 
a fost eliberat lagărul Auschwitz, unde au fost exterminați un 
milion cincisute de mii de oameni, majoritatea evrei, conform 
datelor publicate de Muzeul şi Memorialul Auschwitz- 
Birkenau. Cel mai mare lagăr de exterminare al evreilor şi 
rromilor, Auschwitz, a fost construit în 1940, după ocuparea 
Poloniei de către trupele germane, la 60 de km sud-vest de 
Cracovia. Cu un an mai târziu, în 1941, s-a construit în 
apropiere un alt lagăr, Auschwitz II sau Birkenau, locul celor 
mai mari crime din istorie; unde vin mereu supraviețuitorii 
terorii să depună mărturie. Căci, mai ales ei, supraviețuitorii, 
sunt datori să explice. Este capitolul de istorie în care nu se 
poate improviza. Aici trebuie tăiat în carne vie. O lume care 

vrea să privească înainte, priveşte şi înapoi, pentru a înţelege. 
Uitarea e povârnişul decăderii, spunea Xenopol. Pot uita 
supraviețuitorii de la Birkenau cuvintele călăilor: De astăzi 
încolo voi nu mai sunteţi oameni! Eu îți voi mărturisi totul... ne 
transmite supraviețuitorul de la Auschwitz, ca să scap de umbra 
crematoriilor. Astfel consemnează Oliver Lustig în Atunci, 
Acolo...la Auschwitz”. 

Şi scriitorul basarabean Traianus (Traian Vasilcău) este 

recenzat de Valentin Marica în articolul: „Jarişte de veşnicie”. 
O altă carte a lui Nicolae Băciuţ, „La răsărit de apus” reite- 
rează apetența scriitorului Nicolae Băciuț pentru consemnarea 
culturală cotidiană. Se simte cum litera intră în aceeaşi 
respiraţie a clipei de viaţă, devenind cea de toate zilele. Căci, 
publicistica este pentru Nicolae Băciuţ inevitabilul, jurnalul 
zilnic, neastâmpărul conştiinţei scriitoriceşti în a exprima şi a 
atenua ceea ce Eminescu ar numi, acum, „relele apucături”. 

„Martor” (Editura Nico, Tg.Mureş, 2008) e cartea ce 
întregeşte semnificativ opera lui Lazăr Lădariu; cu credinţa, 
nicicând oscilantă, în logica şi înţelepciunea vieţii, în nevoia de 
dreptate şi de adevăr.” O altă carte semnalată a lui Lazăr 
Lădariu este „Litaniile cerului”. 

„O epică a urcuşului” are în vizor cartea Danielei Gifu, 
„eu, tu şi EI”. „«După 33. Jurnal de inițiere spirituală», Daniela 
Gifu reiterează, în intimitatea Legii divine din «eu, tu şi El, 
Editura Limes, 2009, nevoia de inițiere spirituală, spre starea 
de pace odihnitoare, spre un profil al omului drept, salvându-şi 
conştiinţa din  indiferentul neant. Ce este neinițiat, 
argumentează autoarea, nu durează şi nu exprimă spiritul divin 
din om, deviind percepțiile manifestării dumnezeirii.” 

O monografie despre Alexandru Vaida Voevod — scrisă 
de Mihai Racoviţan — universitar sibian, este subiect de primă 
mărime. „Parcurgând un vast itinerar bibliografic şi unul de 
conştiinţă, profesorul Mihai Racoviţan scrie cartea 
«adevărului» despre Vaida Voevod.” 

În articolul „O piesă de teatru uitată” Valentin Marica 
aduce în scenă subiectul: „Ştefan din piesa în cinci acte a lui 
Nicolae Iorga, «Învierea lui Ştefan cel Mare», publicată în 
„Cultura Neamului Românesc”, în 1920, reprezintă afirmarea 
sinelui prin nădejdea ca formă de viitor sau credință în 
nemurire. Intrăm pe tărâmul lui Paul-Ludwig Landsberg, care 
numea moartea prezență absentă, iar pe cel plecat în împărăția 
cerurilor absenţă prezentă. Ştefan este absență prezentă, 
moartea lui în înfruntarea dramatică de la Războieni-Valea 
Albă («O da, eram în luptă la Războienii morții!») însemnând 
nu extinctie, ci înviere. Ştefan învie după episodul de la Valea- 
Albă, căci numai un domn viu (nu «duhuri plângătoare»), în 
simbioza trup-spirit («isteața-i minte şi brațu-i de ostaş») poate 
apăra legea cea veche. «Şi nu se mai găseşte ca tine un alt 
Domn», spune vlădica Teoctist, fixând reperul axiologic 
întruchipat de voievod : «Că pe pământ e Ştefan şi-n cer e 
Dumnezeu.» În acest fel a fost comentată piesa la Simpozionul 
Muzeului din Târnăveni, Stefan cel Mare-500 de ani de la 
moarte.” 

Un frumos medalion îi face autorul Emiliei Lateş care, 
„prin cântecele sale, a fost mai aproape de cer şi întotdeauna 
cântecele sale au avut mireasma zăpezii din primul gângurit de 
viață”. 

„Pe pânza de aur a timpului” — este a şaisprezecea carte a 
domnului academician Berdj Aşgian, intitulată: „Tezaurul de 
înțelepciune al cugetărilor şi al proverbelor”, apărută la Ed. 
„Ardealul” din Tg.-Mureş. „Viaţa condensată în rostire aforis- 
tică, propensiunea către adevăr a proverbelor şi cugetărilor, 
autenticitatea şi diversitatea lor, coerenţa şi aspiraţia spre 
universalitate a acestor concentrate ale gândirii umane, sunt 
aspecte investigate de autor. Proverbele şi cugetările numesc în 
boaba de rouă a cuvintelor, crede acad. Aşgian, imensitatea 
cunoaşterii umane, de asemenea, continuitatea comportamen- 
tală şi reflexivă a omului, pentru care dragostea şi gelozia, 


176 


prietenia şi duşmănia, tinereţea şi bătrâneţea, sinceritatea şi 
făţărnicia, cumpătarea şi lăcomia, înțelepciunea şi prostia au 
aceeaşi încărcătură ideatică şi afectivă, conturând omul moral.” 

O altă referire la opera vastă a lui Nicolae Băciuţ o face 
Valentin Marica în articolul: „Portret în...alb”: „Portret după 
autoportret este un brand literar al lui Nicolae Băciuţ ; arta 
plastică îl poate invidia... Nu este prima dată când scriitorul ne 
surprinde printr-un titlu de carte. Numai că, dacă altădată 
titlurile se desfătau şi în îmbieri ludice (altfel, cum şi-ar spori 
poetul frumuseţea?), de data aceasta Portret după autoportret 
aşază pe şevaletul cuvântului doar gravitatea unui timp liric; 
mărturisitor despre 50 de ani de viață ai poetului, care îşi 
sporeşte umbletul cu încă o ardere, sau, cum ar spune Nichita 
Stănescu, îmbogăţeşte vederea, auzul, mirosul, pipăitul şi 
gustul lumii. În relaţie cu acest puzzle poetic al simţurilor, noua 
carte a lui Nicolae Băciuţ fixează în sintaxă poetică austeră, 
vederea, auzul, mirosul, pipăitul şi gustul încărunțirii timpului; 
înflorirea lui cea mai expresivă.” 

Concertul susținut la Cluj de Richard Clayderman, la 
Opera Naţională, în februarie 2007, a rămas în sufletele 
spectatorilor şi a constituit prilejul pentru Valentin Marica 
pentru a-l consemna în articolul: „Reverenţa unei notorietăți”. 

Şi un omagiu lui R. Guga, intitulat: „Romulus Guga, în 
gâlceavă cu mocirla umană” — n-a rămas neconsemnat în aceas- 
tă carte. „Se face tăcere în spirit...” — o radiografiere a stării 
culturii actuale este mai mult decât necesară. „Prăpastia e 
întreagă, luna e pe jumătate... Numai că, dacă privim cerul 
nopții noastre, vedem că luna nu mai e pe jumătate, ca în 
metafora lui lon Caraion, şi se azvârle cu piatra în cornul ei. 
Privind decorul, mi-am amintit de ceea ce spunea, într-un 
interviu, la Radio Tg.Mureş, George Ţărnea: sfârşitul lumii e 
tăcut. Adică, sugera poetul, nu va fi un cataclism, potop de apă 
sau de foc, ci se va face tăcere în spirit şi lumea va muri. Se 
face tăcere în spirit... Editurile publică maculatură; se verni- 


177 


sează pete tâmpe de culoare, nu lucrări de pictură; în situl Ulpia 
Traiana Sarmizegetuza se cultivă ceapă şi cartofi, Ministerul 
Culturii nedespăgubindu-i pe proprietarii pământului din inte- 
riorul şi exteriorul Coloniei Ulpia Traiana Augusta Dacica 
Sarmizegetusa; autori de antologii literare cenzurează, azi, cum 
nici satrapii comunismului nu au făcut-o; proliferează festiva- 
lurile urât-mirositoare; premiile literare se cumpără; plouă în 
bisericile de lemn ale Transilvaniei; apar, din senin, filozofi 
care, spunând anecdote, adună ropote de aplauze; turnurile 
băncilor sunt mai impunătoare decât ale catedralelor, cum 
spunea unul dintre reputaţii arhitecţi români, Dan Hanganu; 
ducem peste mări şi ţări, să ne reprezinte spiritualitatea, ponei 
din plastic roz, cu zvastica neagră deasupra cozilor; dacă 
pronunţi numele unui mare scriitor, cei de lângă tine te înjură, 
„să nu faci pe nebunul...” ; mărturii elocvente de civilizație 
sunt aruncate în cotloane şi subsoluri; se necinstesc simboluri 
religioase, sub acoperământul perfid al libertăţii de exprimare; 
se naşte o nouă limbă română, în recuzita bazaconiilor 
inculților siniştri;, se acaparează catedre universitare, cu o 
lăcomie inimaginabilă a banului; sunt scoase sub reflectoarele 
teatrelor texte jenante, anume pentru piticii moderni (vorba lui 
Eminescu!), care aplaudând, să-şi scuture rugina de pe zale.” 

„Soare şi om. Pelerinaj în Serbia ( I ) — sunt note, scurte 
însemnări de călătorie, având o importanţă spirituală, nu atât 
pentru scriitor, dar pentru cei care se bucură de „Casa română” 
din Uzdin - un semn că aici şi oriunde sufletul scriitorului e în 
comuniune. „Casa Românilor din Uzdin a descris, timp de trei 
zile, în iunie 2006, o stare de spirit. Am înţeles-o, am aşezat-o 
în lada de zestre a sufletului nostru şi o reverberăm. Altfel, de 
ce i-am fi ascultat, cu mâinile împreunate ca pentru rugăciune, 
pe cei din Uzdin, în seara sosirii noastre acolo, cum ne cântau 
„Mulţi ani trăiască...!” 

„Suflete la preţ redus” — cartea lui Eugen Ovidiu 
Chirovici, lansată la Târgu-Mureş, un roman de ficțiune, 

„propune o istorie tragică, pe fundalul degradantului 
comunism, şi radiografia unei psihoze, cum aprecia Cornel 
Moraru la lansare, în tratare umoristică, instituind râsul ca 
formă de exorcizare.” 

„Unde sunt cei care nu mai sunt?” — se întreabă autorul 
în articolul „Trunchi de lumină” — cu referire la personalitatea 
celui care a fost profesorul dr. Dan C. Bratu, al cărui nume este 
înscris în prestigiul cardiologiei româneşti. „profesorul şi 
doctorul Dan C.Bratu a lăsat trunchi de lumină; ilustrând 
exemplaritatea Şcolii de Medicină din Târgu-Mureş, 
preocupările ei de răsunet în salvarea omului din aviditatea şi 
tenebrele bolii.” 

Autorul aruncă şi o privire monografică asupra satului 
Şerbeni, din judeţul Mureş - în articolul „Uliţă spre cer”, Edi- 
tura „Cezara Codruța Marica”, avându-i ca autori pe preotul 
drd. Silviu Negruţiu, lectorul universitar Silvia Negruţiu, 
doctorandul în interpretare muzicală-pian la Academia de Mu- 
zică din Dublin, Silvan Negruţiu şi studenta Silvana Negruţiu. 

Şi în sfârşit... Cartea de faţă... „Trecerea râului” sau 
trecerea de hotar a sufletului în eliberare. „Pe lama cuţitului 
păşeşte sufletul gol”, scrie Lazăr Lădariu în poemul „Azi- 
noapte darul grecesc a ajuns în cetate” din noua sa carte. 
„Trecerea râului”. Volumul acreditează poezia temporalității, 
într-o suprapunere de lumi sau o coliziune a lumilor; mai 
evidentă, puternică, dureroasă, delicată şi amplă fiind cea a 
visului nemărginit: ning literele strălucitoare pentru cartea care 
se scrie în somn.” 

Evocările, medalioanele, aniversările, comemorările, 
exegezele, eseurile, ori ştirile dezvoltate din cartea de față 
demonstrează, o dată în plus, maturitatea artistică a scriitorului 
Valentin Marica, virtuozitatea şi seriozitatea cu care-şi tratează 
subiectele, valoarea lor, care nu mai poate fi contestată de 
nimeni. 

Sâmbătă, 14 august 2010 

UN POET AL TOAMNEI IMPERIALE 


loan Găbudean, „Se anunţă fericire”, 
poeme de dragoste, 
Editura Nico, Târgu-Mureş, 2008, Colecţia 69 


Am constatat 
adeseori că scriitorul se 
identifică operei sale. Nu e 
de mirare, aşadar, că 
poemele, îşi cer dreptul şi 
chiar prind viață, 
revendicându-şi fragmente 
din biografia creatorului, au 
tendinţa să-şi dispute locul 
de frunte în viaţa lui. 

Un poet este ceea ce 
rodul inimii sale este. 

Când am deschis 
cartea lui loan Găbudean, 
imediat mi-am făcut o 
imagine despre personali- 
tatea lui. Textele poetice îl dau de gol şi degeaba încearcă să se 
ascundă sub veşmintele lor suave şi învoalate. Chiar şi cu 
ochiul liber se întrezăreşte silueta inconfundabilă a poetului. 
Dar nu asupra acestui lucru am să stărui în cele ce urmează. În 
definitiv, semnătura unui autor este buletinul său sufletesc şi 
nu-i mai trebuie alt act de identitate. 

Abordarea tematicii iubirii este şi ea un văl, asortat cu 
altele care capătă culoarea melancoliei şi a iluziei. Maya este 
personajul care apare-dispare, se ascunde în spatele liniei 
orizontului. Şi omului nu-i rămâne de făcut decât să alerge 
după ea. 


IOAN GĂBUDEAN 


Se anunţă fericire 
Li 


180 


Prima secvenţă lirică se numeşte chiar „Iubiri, 
melancolii, iluzii”. Poemele sunt concise, chintesenţializate, 
eliptice, şi cad precum roua pe suflet. Te răcoresc, te 
înviorează, te vivifică, dar în acelaşi timp îţi pot induce şi o 
stare de melancolie. Te scot din moleşeala zilei. O singură 
şoaptă în stare să te ridice din amorţire. Dar şoapta e tainică, 
bine timbrată şi mai ales, personalizată. Ai ciudata senzaţie că 
ți se adresează şi atunci rezonezi. Poemele lui loan Găbudean 
au această putere de sugestie. Şoapta e o chemare, o speranţă, o 
dulce făgăduință. Şi cum să rămâi indiferent când simți că un 
bărbat e îndrăgostit? „Atât de îndrăgostit -/ cum să privesc 
zăpada/ fără s-o topesc?” — spune autorul. 

Un îndrăgostit e un om frumos. Dragostea 
înfrumuseţează, luminează, înseninează şi cele mai întunecate 
chipuri. Nu în zadar a spus Sfântul Augustin: „lubeşte şi fă ce 
vrei!” Totul în jur ia parte la ceremonialul dragostei. Iar când 
aceasta se stinge, „brusc, liliacul/ se ofileşte”. În aşteptare 
(aşteptarea e apanajul femeii), toate freamătă în jur: „Parfum 
de femeie -/ nările orbului/ se dilată, așteptând”. 

Iubirea, atât de cântată de poeți, atât de întruchipată-n 
culoare de artişti, ia diferite chipuri, după ardoarea 
sentimentului, dar şi după fantezia îndrăgostitului: „„/Jubirea 
noastră/ ca o lalea mototolită-n buzunare”; altădată „ca un 
fulg de zăpadă/ în duel cu vântul”; ori: „iubirea noastră/ ca un 
dans de ruini selenare/ ca o stea căutându-și mormântul. 
Cum nu se poate altfel, iată că sunt şi nori în Paradis: ,„ i-am 
dăruit fulgi/ într-o iarnă capricioasă -/ gestul meu fi-a părut/ 
ca un fel de trădare/ a toamnei imperiale” („Trădare”). Există 
şi despărțiri şi atunci tonul devine elgiac: „Te-ai dus -/ în urma 
ta/ clepsidra îşi scuipa/ ultimul fir de nisip./ Ai putea să nu spui 
nimic.../ Aşa şi faci, dar pleci/ lăsând în urma ta/ doar stelele 
căzătoare!/ Te-ai dus/ în urma ta/ melancolii, iluzii, fum./ Căci 
fum sunt toate!” („Despărţire”). 


181 


Cu toate că aceste cuvinte sunt tocite de nefolosire şi de 
aşteptare, iubirea e proaspătă, fremătândă, chinurile ei, 
aceleaşi, şi e bine că ne mai amintim de primii fiori, chiar dacă 
o facem cu nostalgie. Aceasta din urmă are ton de cântec 
devenit şlagăr. Poate părea iubirea desuetă, vetustă? Firilor 
romantice li se pare că nu. De ce uităm şi încercăm a folosi 
toate cuvintele - arsenalele universale pentru a o readuce 
înapoi? De ce ni se pare că doar noi am inventat-o şi că e cu 
totul altfel decât cele mai cunoscute iubiri de-a lungul 
secolelor? Iubind, reinventăm lumea care devine numai a 
noastră, parte din inima şi din sufletul nostru. Şi într-adevăr, 
orice iubire este unică în frumuseţea şi desăvârşirea ei: , Tu/ 
valsând printre mesteceni/ printre fulgii jucăuşi de nea/ Eu/ 
strigând spre cer o rugă/ pentru-a fi numai a mea”... („larnă în 
doi”). 

Iubirea lui loan Găbudean intră în rezonanță cu 
ninsoarea, cu amurgul sângeriu, cu luna (cum s-ar putea 
altfel?), cu liniştea albastră şi cu melancolia din palma iubitei. 
prozodie când iubirea îi arde călcâiele poetului?), a ruperii 
ritmului şi a altor mici neconcordante stilistice, versurile curg 
lin, cu un ritm interior şi cu o limpiditate deosebită. loan 
Găbudean n-a inventat sintagme ori metafore nemuritoare, n-a 
inventat nici măcar alfabetul, dar încearcă să reinventeze doar 
pentru el şi ea, un limbaj nou, acela al comuniunii trupeşti şi 
sufleteşti ceea ce suplineşte toate celelalte inconveniente. Să-l 
lăsăm să cânte pre limba sa şi să nu-i întrerupem cântul... lată 
că întrezărim şi un acord bacovian: „Amurg violet/ răscolit de 
țipetele/ cocorilor. Și, Doamne,/ mâine vei fi atât de departe!” 
(„Început de toamnă”). Nici primăvara nu vine cu mai puţini 
fiori lirici şi cu mai puțină melancolie: „Primăvară - / iedera 
asta parcă a-nnebunit: / abia se mai vede casa / abia te mai 
zăresc pe tine...” („„Nelinişte”). 

Autorul ne ia martori şi ne împărtăşeşte trăirile sale, ba 
adeseori, ne mai cere şi părerea. Nu lipsesc  tristeţile de 
toamnă, tristeți „de copaci tăiați şi mirese părăsite/ de funii 
nefolosite şi putrezite/ undeva într-un colț/ în toamna aceasta 
în care/ cocorii-şi scriu epistolele de adio!” De ce aşteptarea 
este asociată adeseori cu venirea sau plecarea păsărilor şi 
amintirea cu ploaia? 

A doua secvenţă lirică este intitulată „Adio romantism” 
şi cuprinde poezii mai consistente, scrise în ton uşor ironic, 
autopersiflant, fiindcă acum, dragostea s-a mai domolit, focul 
s-a stins, mintea s-a limpezit, inima aşişderea şi îndrăgostitul e 
aidoma unui convalescent care aşteaptă soarele să-l întremeze. 
Acum îi lesne să rememoreze clipele de foc în care ardea pe 
rugul iubirii. Şi totuşi, se simte un jind, un dor nechemat, venit 
de niciunde, care nu se astâmpără şi-i zeândără sufletul. Cine 
nu are nostalgii după paradisul pierdut? „Lumea nu mai are 
senzaţii tari/ câmpia sub stele e-o pudică domnişoară/ şi trec 
caii din lună dresaţi/ ca după prima victorie să moară./ E mult 
de când n-am mai prins greieri/ şi n-am zburat cu libelulele 
subțiri/ toată candoarea din noi a trecut/ în grădinile 
suspendate cu trandafiri... („Adio romantism”). 

Cu sufletul pe tavă, totuşi poetul rămâne un superb 
necunoscut. E nevoie de mai mult decât de o simplă privire 
pentru a-l descifra: „dar ce ştii tu despre/ sufletul meu de 
cristal despre singurătatea/ mea fragilă despre cactuşii/ aduşi 
cu mari sacrificii din deşert despre/ diligenţele adorate şi 
prăfuite despre/ farmecul unei cascade ce te încarcă/ de 
energie pentru încă un deceniu ce ştii/ tu despre toate astea şi 
despre multe/ altele încă...” („Mereu mereu repeţi refrenul”). 

Că poemele de iubire se pot scrie chiar şi pe un evantai, 
poetul ne-o demonstrează (poeţii sunt atât de inventivi! — ei pot 
scrie pe orice, chiar şi pe albastrul de zare): „ţi-am scris pe-un 
evantai poeme de dragoste/ crezând că astfel o să-ţi plac mai 
mult/ am sosit din vestul sălbatec cu steaua de şerif/ la piept (e 

şi asta o decorație nu ?) din mările/ mediterane ţi-am adus 
marfă de contrabandă/ ţi-am adus cactuşii tăi iubiți papagali/ 
colivii muzicale dar ce nu ţi-am adus/ chiar o ureche de taur 
din sevilla olé ole/ am fost toreador şi ce aud?/ că te-ai apucat 
să faci politică/ te-ai apucat de afaceri tenebroase/ că ai 
devenit atât de cerebrală încăât/ ai contabilizat şi săruturile 
noastre...” („„Ah, sărmanele noastre săruturi”). 

Iubita poate fi orice, chiar şi un curcubeu. Însă nu poate 
fi Dumnzeu, cum susţine poetul: „în viața mea cenuşie/ tu eşti 
curcubeul, tu eşti Dumnezeu!” Nu, hotărât lucru, nu! Oricât ne- 
am extazia, oricât am admira persoana iubită. lată că poetul şi- 
a găsit şi un maestru Zen care îi invită pe cei doi îndrăgostiți la 
o petrecere a zăpezii: „Presimt că maestrul Zen/ ne va invita 
cât de curând/ la o petrecere a zăpezii/ să o admirăm până 
vom amuţi/ apoi vom migra spre primăvară/ cu dulci amintiri 
în gând/ pe o vale plină cu flori de cireş/ zile întregi împreună/ 
vom colinda nerăbdători/ prin munţi gustând vântul şi ploile 
verii/ oprindu-ne la câte-o mănăstire/ năpădită de ferigi şi de 
rugăciuni/ până când toamna imperială/ ne va îngropa în 
crizantemele discrete/ cu miros de veşnicie...” („Un an cu 
maestrul”). Până la urmă, poetul ajunge la următoarea 
concluzie: „- Ah, ce iluzii frumoase, femeile!” 

loan Găbudean este un admirator învederat al iernii: 
„Ninge şi tu te bucuri/ parc-ai primi o felicitare/ din cuibul 
privighetorii/ şi uite fulgii de nea ca nişte/ silabe care vor 
forma un neologism/ absolut necesar/ lupii de fosfor undeva 
departe/ amintirile undeva şi mai departe/ săniile cu cai 
turmentaţi alunecă inevitabil/ spre sărutul divin al iernii”. 
(„Spre sărutul divin al iernii”). 

Când vine mama în vizită, poetul reinventează 
paradisul, spălând bocancii mamei de noroi. („Reinventând 
paradisul”). Un tablou insolit zugrăveşte poetul într-o zi de 
târg, de fapt, o frescă actuală: „Case portocalii luminate de 
garoafe/ părul tău castaniu/ precum cărăbuşii de mai subţire 


184 


vitraliu/ şi târgul de vinerea de la lernut/ ceva magnific/ ca o 
serbare galantă/ țiganii beau cu caii lor ţuică de prune/ să-i 
înăsprească pentru ochii/ cumpărătorilor,/ aldămaşuri la 
tejghele unsuroase/ strigăte, râsete, regrete/ mai plânge câte-o 
Jloare/ în preajma Anului Nou cel fericit/ oglinzi de toate 
felurile/ ce-ţi arată chipul bărbos de doliu/ câini vagabonzi cu 
ochii inteligenți de vulpe.../ Undeva în mulțime/ părul tău 
castaniu aminteşte de primăvară./ Dar să nu ne grăbim... ” („Zi 
de târg”). Şi un tablou-icoană în care chipul mamei e tot mai 
încețoşat: „În timp ce aştept cursa de pe hipodromul/ 
Longchamp gândurile-mi zboară spre mama... tot/ mai bătrână 
nu-mi mai citeşte cărţile căci i-a slăbit/ vederea merge tot mai 
rar pe la biserică din cauza/ picioarelor şi nici nu-şi mai pune 
busuioc în păr dar/ strânge de zor într-o năfrămuţă toate 
firimiturile/ pentru vrăbiile flămânde ale iernii nu uită să-mi/ 
spună să mă îmbrac gros şi să fiu bun până la/ moarte azi- 
mâine nu va fi decât o lacrimă pe obrazul/ meu fierbinte...” 
(„Dragoste de mamă”). 

„Rondelurile îndrăgostitului” constituie a treia secvență 
a volumului. Rondelurile păstrează forma fixă impusă de 
canon, dar scârţâie prozodic. Ritmul şi măsura sunt încălcate 
flagrant şi rămâne doar ideea ori tonul de rondel. Par mai 
degrabă parodii. Mai reuşite: „Rondelul diligenței de Cipău”; 
„Rondelul superfericirii”. Ultimul grupaj de versuri este 
intitulat „Între viaţă şi moarte”. Autorul părăseşte tonul 
parodic, şugubăţ şi abordează tematici majore, cum sunt cele 
ale vieţii şi a morții, punând în corespondență simbolică 
toamna cu tristeţea, cu boala, cu nefericirea. E oricum un ton 
mai potrivit cu firea sa melancolică: „,mişună stele prin casă ca 
nişte licurici/ cineva le numără şi nu ies la socoteală/ nicicum 
explozie de azur cu țipete de greieri/ argintul stelelor cu tine l- 
am cântărit în/ nopţile albastre celeste muzici ne urmăreau/ 
până la ziuă ca şi stafiile mucalite din preajmă/ ne aminteam 
de shakespeare tu nu puteai/ fi decât ofelia iar eu prințul 

nordic cu melancolii/ ciudate acum sunt singur annabella e/ 
toamnă şi-i trist citesc din baudelaire şi rimbaud/ ploile 
halucinante au tăria fierului şi geamurile/ au devenit elastice 
evitând o luptă inegală lângă/ aceste cărți prăfuite stă un 
angajament de călătorie/ şi o corabie beată cine îndură chinul 
visului/ să urce desigur curcubeul va fi gentil nu va/ răsturna 
speranțele noastre/ ne-aşteaptă madonele/ cu surâs divin 
sărutarea noastră - ar însemna/ iubire în explozii de azur ...” 
(„E toamnă şi-i trist”). 

loan Găbudean are o slăbiciune pentru Bacovia, e 
firesc, poetul lacustrei este asociat totdeauna cu toamna: „E 
toamnă citesc din Bacovia/ paşii tăi răscolesc amintiri/ casa 
se-nvăluie în ceața mătăsoasă/ a dimineții/ deschid sertare 
sigilate demult/ melancolia vine cu paşi de felină/ regretele 
plutesc la fel ca libelulele/ e toamnă «adio, pică frunza»/ 
închid sertarele, sigilez totul/ reiau lectura din Bacovia/ în 
timp ce paşii tăi/ răscolesc amintiri...” („Toamnă cu 
Bacovia”). Poetul se declară el însuşi „fratele lui Bacovia” iar 
altundeva spune: „nu nu sunt un tânăr furios cum ar părea/ 
sunt omul care aduce ploaia şi nu e/ lucru puțin la țară acolo 
unde ploii/ i se dedică cele mai frumoase rugăciuni”. El îşi 
îndeamnă iubita: „ai grijă, nu sta prea mult la prietena mea/ 
Singurătatea, la mătuşa mea Tristeţea,/ şi mai ales nu sta prea 
mult/ la soră-mea cea blândă — Moartea!” („Nu sta prea 
mult”). 

Nimic spectaculos, nimic extraordinar, loan Găbudean 
n-a inventat teme inedite, nu a trăit experienţe unice, nu a 
descoperit oul lui Columb, nici măcar nu şi-a găsit un stil 
propriu, dar el îşi descrie stările sufleteşti, dându-le o fărâmă 
din personalitatea sa, ceea ce nu e puţin lucru, dimpotrivă. Îi 
admirăm curajul şi perseverenţa şi îi dorim tot atâta inspirație 
câtă respirație... 


22 august 2010 

UN POET ARDELEAN: 
MIRCEA DORIN ISTRATE 


Poezia ardeleană, prin 
falanga ei de reprezentanți 
străluciți dintotdeauna şi de 
acum, reprezintă un reper 
temeinic al literaturii româneşti, 
prin vibrația autentică şi prin 
fiorul nedisimulat pe care-l iscă 
în cugetul oricărui bun român, 
care nu poate să rămână 
nesimţitor, atunci când o cultivă 
şi o simte pătrunzând de-a 
dreptul în fibra cea mai intimă a 
sufletului. 

Însuşi cuvântul „Ardeal” 
provoacă fiori mistici, pentru că 
el cuprinde verbul „a arde” şi e mistuitor până dincolo de 
cenuşa rămasă de la focul cel sacru. Focul cel furat de 
Prometeu din Olimp, cel care avea să-i aducă omului 
schimbarea substanțială a existenţei, dar şi o iluminare, o 
purificare şi o ardere pe măsura năzuințelor sale spre înalt, spre 
sublim, spre cele divine. 

Mircea Dorin Istrate, poet „târziu”, acumulând noian de 
simţire şi tot hrănindu-se din filonul acesta nesecat de iubire, 
de dor, de jertfă eroică pentru neam, de nădejde şi speranţă 
pentru rotundul fiinţei naţionale, nu face nici el excepție de la 
firul roşu al vrednicilor săi înaintaşi. 

El este un poet al simţirii, al rodului greu şi aproape 
căzut care va hrăni omenetul. Parfumul acestui rod îmbie, 
invită, ademeneşte. El are în componența sa inefabilă 
crâmpeiul de veşnicie, crucea, sărăcia (0, ce frumos amiroase — 
sărăcia — curăţia — de duh, în spiritul fericirilor cristice!) 

Dar, mai cu seamă, îndelunga răbdare, speranţă, 
luceferii, legendele plaiului, credinţele ancestrale, casa şi 
ogorul, infinitul, hotarul, crucea carului mitic, neuitarea, 
lacrima din belşug, tina, snopul, arătura, moara, coşerul, fânul 
cosit, „amirosul de pământ” (Nichita Stănescu), toate acestea 
alcătuiesc universul liric al acestui rapsod modern al satului 
ardelean. 

Din acest univers nu lipseşte, firesc, melancolia, „grele 
poveri de iubiri/ puse-s în saci de uitare,/ macină mori 
amintiri/ vraja îmi umple pahare” (Melancolie). Şi, în mijlocul 
tuturor acestora, el — poetul — „osia carului greu/ ține pe ea 
veşnicia,/ acolo de-a pururi mi-s eu/ noaptea visându-mi 
pruncia ” (Melancolie). 

Desigur, în centrul imaginii — efigia ţăranilor 
„crucificaţi pe glie”, „nedezlipiți de veşnica țărână”, care 
merg cu vremurile „mână-n mână” — şi totuşi, deşi vremurile 
se schimbă, Măria Sa Țăranul rămâne acelaşi: „Sub vânt, sub 
ploi, pe arşiță, în soare/ Mereu cea noapte prinsu-i-s-a-n 
picioare/ Trudind din greu l-amară-mbucătură/ Să-mi aibă 
nesătulă, ştirba gură” (Amară soartă). 

Palma ţăranului e preamărită şi privită cu evlavie, ca 
fund efigia, emblema vieții însăşi, în poemul , Aspră palmă de 
țăran”: „Cea aspră palmă, tăbăcită/ De coada sapei ori 
corman/ E semn de soartă chinuită/ A vieţii sale de ţăran.// Cu 
EA mi-a răsturnat hotarul,/ Cu EA făcut-a nouă casă,/ Şi 
semnul crucii în altarul/ Bisericii, cu-a lui mireasă// Cu EA şi- 
a mângâiat copiii/ şi boii lui, cei buni de muncă/ Şi strâns-a 
mijlocul Mării/ La joc, în sat, în fân, pe luncă// Cu EA şi-a 
apărat moşia/ În cele groaznice războaie,/ Cu EA mi-a-nviorat 
câmpia/ Și cântul drag, din vechi cimpoaie// Cu EA făcut-a 
toate cele/ În lumea care i-a fost dată,/ lar când s-a ridicat la 
stele/ A fost icoana, sărutată// În palma ta, țăran român/ Stă 
cel trecut şi amintirea,/ lar toate ce-ai făcut, rămân/ Să îţi 
slăvească nemurirea. ” 

Truditorul țăran, înhămat la „Carul cel mitic”, legat de 
glie cu funii ancestrale, nevăzute, cu speranţa „cărare bătută”, 
aşteaptă de la Măritul, să-şi întoarcă faţa către dânsul, cu 
Îndurarea Sa Divină. Mântuirea lui o constituie „bobul şi 
sacul”. El îşi duce poverile de bucate „în arşița mare, în 
vânturi şi ploaie/ în ruga fierbinte, pe Domnul să-nmoaie” 
(Stăpânul de grâne). 

„Munca-n robie ce nu conteneşte ” este pentru țăran nu 
o dulce poveste, ci „E crucea pe care ţăranul o poartă/ Din 
cruda pruncie, primită ca soartă” (Stăpânul de grâne). 

Autorul aduce un emoţionant elogiu ţăranului român, 
împletindu-i din spice „cunună de aur”. 

„De-aceea-n altare de suflet te-oi pune/ Pe tine, 
țărane, stăpânul de grâne,/ La tine, mărite, mă rog de iertare/ 
Că slabe cuvinte ți-aduc închinare” (Stăpânul de grâne). 

Cu toate greutățile şi asprimile traiului, țăranul nu-şi 
uită datina creştină şi „Prescura face-i-o nevasta/ Din grâul 
nou şi-un ban din pungă.// Or pune-n sfânta sărbătoare/ Ca să 
se spele de păcat/ La cea biserică-n altare/ Lângă icoana de- 
nchinat. ” (Sărmanul). 

Şi autorul nu-şi dezminte rădăcina ancestrală şi stirpea 
adânc-țărănească pe care o poartă cu sine şi mai apoi, lăsa-o-va 
moştenire, la rândul său: „Sunt huma Ardealului meu 
românesc/ Născut pe o vatră străbună/ Din vrerea şi legea 
ACELUI ceresc/ Ce vrut-a aici să mă pună.// Mi-e satul 
cuibarul în care-am crescut/ Cu mintea visând în afară,/ Aici 
învăţat-am la toate-nceput/ C-un popă şi-un dascăl de ţară.// 
Averea puţină ce-am strâns-o-n desagă/ E aur primit 
moştenire/ Mi-ajunge s-o cheltui o viață întreagă/ Și încă s-o 
las nepieire// Că ea e DUREREA acestui pământ,/ SPERANŢA 
ce moare şi-nvie,/ DREPTATEA de care mereu e flămând/ 
Țăranul ce-asudă pe glie.// Ne tragem tăria pe care-o-nmiim/ 
Lăsând veşniciei o urmă, / Din vatra şi neamul ce încă-l iubim/ 
Și care se-nvăluie-n brumă.// Vremelnic prin viaţă la cruce de 

timp/ Pripon eu am fost de uitare/ M-oi duce de-acum, că-i 
vânt anotimp/ Pe ceea neintoarsă cărare.// Rămâne-or uitării 
mai toate ce-s bune/ Ce nouă ne fost-au putere,/ lar cei ce s-or 
naşte, vor trece prin lume/ Lipsiţi de a ţării avere” (Moştenita 
avere). 

Satul în viziunea lui Mircea Istrate este „buric de 
lume”, „loc de început”: ,, Tu, satule, buric de lume/ Şi-a vieții 
lungă rădăcină,/ Icoana ta cu cele bune/ Pornita-i rază de 
lumină.// La mulți eşti drum de începuturi/ Şi neamu-ntins pe-a 
ta cărare,/ Strămoşii fost-au nalte scuturi/ Să facă vieții 
înălțare.// lar azi de sunt pe-a mea cărare/ Şi drept am stat pe 
calea vieții,/ E că puterea ta cea mare/ M-a întărit în faţa 
sorții” (Loc de început). 

Şi, cu adevărat aromele leagănului dintâi nu pot fi 
întâlnite nicăieri în lume pentru că sunt cu adevărat unice şi de 
neconfundat: „Întipărit în ochii minţii/ Rămâne colțul cel de 
rai/ Acolo m-au crescut părinţii/ În satul meu, în dulce grai.// 
Aici m-au desfătat miresme/ De rozmarin şi de mohor,/ De 
busuiocul cu fantasme,/ De muşețelul din răzor,// De soc, de 
nalbă şi crăiță/ De cea zambilă înflorată,/ De viorea şi 
crăciuniță/ Şi-mbujorată de muşcată.// De mere coapte şi 
gutuie,/ De pere galbene, zemoase,/ De strugur ce pe-arac se 
suie/ Să țină umbră pe la case.// De fraga ca o sărutare,/ De 
zmeura cu gust de miere,/ De zarzăr copt în caldul soare,/ De 
nucii dulci, închişi în fiere,// De câmp spălat de sfânta ploaie,/ 
De fân cosit în lunca joasă,/ De stâna-n deal cu caş de oaie/ Şi 
afumat cârnat de casă,/ Miresme ce-au rămas eterne/ Când 
simțurile fost-au unde,/ Le ţine timpul ce se cerne/ În amintire, 
bine-ascunse ” (Arome). 

Autorul evocă figura  „Cosaşului” în versuri 
emoțţionante în care se ghiceşte dragostea şi respectul sfânt 
pentru acest truditor al pământului care „s-a dus să prindă 
iarba-n rouă! să-i fie munca mai cu spor// Şi-a pus în straița 
înflorată/ Călcâi de pită şi o ceapă/ Slănină, brânză 

frământată/ Şi un urcior cu rece apă.// Ajuns pe ziuă la hotare/ 
O caldă rugă spune-n gând,/ Îşi face-o cruce-nchinare/ Şi-şi ia 
postate pentr-un rând.// Obolul coasa-şi ia din iarbă/ În brazda 
largă, hămesită,/ Sudoarea-i picură din barbă/ Sub pălăria-i 
ponosită” (Cosaşul). Un portret cât se poate de veridic, 
zugrăvit cu multă căldură sufletească şi autenticitate a simțirii. 

Pagini la fel de tulburătoare scrise cu sângele amintirii, 
sunt cele care îi evocă pe eroii căzuţi la Oarba de Mureş, acele 
mii de țărani luptători, iluştri eroi anonimi ai neamului, care şi- 
au lăsat ţărânei, drept mărturie, osemintele „drept verighetă” — 
cum ar fi spus Nichita — cununați cu țărâna: „La Oarba în deal, 
scrisă-i a noastră scriptură/ Mormintele-s pagini iar crucea-i 
gravură/ Cristoşi îs în ele, eroi neînfricaţi/ Cu visele scurse-n 
pomelnic de taţi (...) La Oarba în deal doarme-n somnu-i 
ostaşul/ Departe de casă-i plugarul, cosaşul,/ Sub lespedea 
rece şi-acum visează/ Că ţării-i de veghe în sfântă 
amiază// Ce preţ are viața de-ostaş, lumânare/ Aprinsă prea 
vrednic la nalte altare/ Şi-o filă-n a neamului cărți de istorii/ 
Înscrisă cu sânge de aure-n glorii” (La Oarba în deal). 

Şi cine a spus că poezia dragostei de ţară s-a vestejit ori 
a pierit? Că simţul, autentic patriotic nu mai e de actualitate? 
lată că acest poet ardelean, infirmă cu hotărâre aceste păreri. 

O notă aparte face şi poemul: „Cruce de istorii”, în care 
autorul evocă figurile proeminente ale istoriei glorioase a 
neamului românesc. 

„Tu Blajule păstrezi icoane/'N altarul tău de măreţie,/ 
De mari bărbaţi ce-au vrut să-ntoarne/ Cea deznădejde-n 
bucurie.// Pe-a ta Câmpie-a Libertăţii/ La cruce de istorii dată/ 
Mi-au strâns arhanghelii dreptății/ Opinca multă-nflăcărată.// 
Sămânţa sacră de dreptate/ Ei pus-au din a lor simţire/ În mari 
cuvinte, dar şi-n fapte/ Rămase semn de pomenire.// Să ştie 
nația română/ Că unde-s mulți puterea creşte/ Şi pumn se face 
slaba mână/ Când vrei dreptate, creştineşte.// Aşa gândit-a 
Crăişorul/ Şi moţii săi cu chip de piatră,/ Că libertatea-şi ia 

obolul/ Din trăitori pe astă vatră.// Alături fostu-i-a Ciparu/ 
Bărnuţiu, Axente şi Șaguna/ Și luminatul Mureşanu/ Uniţi în 
gând, cu toții una.// (...) Tu Mecca noastră frământată/ Ai fost 
cândva buric de lume,/ Şi-o mică Romă luminată/ În plaiuri 
veşnice române.// Eşti filă-n cartea de istorii/ Şi vers doinit de 
poezie,/ Troiţă-n marginea uitării/ Şi lacrima de nostalgie. ” 

În acelaşi ton elegiac se prefiră şi versurile din 
„Sânziene”, evocatoare ale tinereţii pierdute, ale dorului după 
meleagul părăsit. 

Evocarea domnitorului Ştefan cel Mare este, de 
asemenea, semnificativă pentru cinstirea eroilor şi sfinților 
neamului. 

Nostalgia timpului scurs ireversibil, „Micul monstru”, 
care înghite totul, pe nesimţite, luând obol — viețile —şi, 
îndeobşte — tot ce e organic şi chiar anorganic, — este prezentă 
în multe poezii. 

Icoanele primelor iubiri sunt evocate cu sfințenie în 
„Aroma de-nceputuri ”, ,„, Codana ” ş.a. 

Tradițiile sărbătoreşti sunt reînviate în poemele: 
„Urătorii”; Îngeraşii”, „Cosaşii din Ardeal”; „Noapte 
Sfântă”; „Brăduţul ”, ,,Mulțumire”. 

O parabolă interesantă este reuşită în „Dunăre, 
Dunăre”, în care bătrânul fluviu este văzut ca „fara 
voluptoasă,/ mare, plină-nvolburată,/ leneşă ori mlădioasă/ 
tulburată ori curată. ” 

Omagiul lui Eminescu îi este adus în poemul 
„Perpetuum călător”, care, spune autorul: „ne fie margini de 
uitare,/ Şi-altar de dragoste şi dor/ Şi leacul dulce de-alinare”. 

Şi iarăşi, evocarea sfinților bătrâni, a eroilor neamului, 
muiată în lacrima nostalgiei şi a pietăţii creştine, în poemul: 
„Purtătorii crucii”: „Voi purtătorii crucii din Ardeal/ Mereu 
furaţi, minţiți şi răzvrătiţi/ Voi ce purtaţi în suflet ideal/ 
Ajungă-vă, cât fost-ați umiliți!// Istoria umplută-i cu statui/ Ce- 
au semănat speranţe de mai bine/ În inima şi mintea fiştecui/ 

Ce vine suitor până la mine.// Bogdan şi Horea, lancu şi 
Mihai/ Şi-au pus alături țara şi norocul,/ Voința numai vie tu 
să ai/ Să-ţi împlineşti dorinţa cu sorocul.// De ce să fiți mereu 
vânduți de cei/ Aflaţi în fruntea ţării la-ntâmplare,/ Luaţi-vă 
speranța de la ei/ Că n-au spre voi cinstita aplecare.// (...) În 
voi şi-a pus speranța Crăişorul/ Şi jarul său nestins de 
libertate/ Cinstiţi-i dară numele şi dorul/ Luaţi-l ca model, în 
demnitate. ” 

Pasteluri, doine, balade, cântece de vitejie, cântece de 
dor de ţară, legende uitate, evocări luminoase, cum e cea a 
bătrânei mame, în poemul cu acelaşi titlu, toate izvorâte dintr- 
un simțământ tainic de dor aprig pentru meleag, reînviate acum 
sub forma unor „clipe de viață” stau mărturie a curgerii 
timpului, dar şi a dăinuirii acestora în inimă autorului. 

Nu lipsesc nici poeziile de dragoste, în acelaşi ton 
nostalgic, cum sunt: „Jubito, lasă-ţi toate cele”; „Îndoiala ”; 
„Întreabă ”; „Vreme bună”; „Pe cărările de vise”; „Cuibul 
dragostei”; „, Înfruntare (Iubire-Ură), ş.a. 

Chipuri de meşteri, cum e cel al olarului anonim, 
„neştiutul nostru faur” sau cum e „Lăutarul” , vădesc 
măiestria portretistică a lui Mircea Istrate, care a creat din 
aceste figuri, adevărate efigii: „Neştiutul meşter faur,/Plăsmuit- 
a truditorul/ Cloşca cea cu pui de aur,/ lar din vise, 
Gânditorul.// Coifuri, fibule, ulcioare,/ Hora de la Frumuşica,/ 
Sfinți curați ce-mi ţin altare,/ Blide, străchini, şi ulcica.// Mici 
biserici adunate/ Vechi cetăţi prinse-n blazoane/ li cu flori 
înmiresmate,/ Lăzi de zestre şi icoane.// Muritori ca fiecare/ 
Lut i-acuma de ulcele/ Dus demult în cea uitare,/ Risipit în 
toate cele.// Ce e lut şi ce e aur/ Mâna, tina, gândul, harul?/ El 
lăsatu-le-a pe toate/ Ca să-şi bucure amarul.// Eu le-oi ţine că- 
s născare/ Din a noastre începuturi,/ Sărutându-i mâna care/ 
Aur a făcut din luturi... ” (Anonim). 

Chipul Bunei, rămasă , în deal” este la fel de tulburător 
ca şi evocarea altor figuri, cum e ceaa Lelei Ana. 

Evocarea tatălui este înecată-n lacrima iubirii şi a 
nostalgiei, în poemul „Robul pământului”. La fel ca şi cea a 
„Bătrânilor ardeleni” (Ultimul val), şi cea despre „Bunii 
mei” 

După peregrinări nenumărate prin lume, ca tot omul, 
poetul visează întoarcerea acasă, în versuri remarcabile, în 
poemul „Acasă m-oi întoarce”. 

Simbol al ţăranului, „Stejarul? —de strajă pe deal — 
sugerează înfrățirea omului cu natura. Poetul aduce şi un elogiu 
fierbinte strămoşilor daci în poemul „Elogiu ”. 

Dar nu numai reînvierea trecutului, ci şi meditații 
asupra vieţii, morții, timpului, naturii, milostivirii divine, se 
regăsesc în poemele: „Vis necuprins”; „Ascunsa taină”; 
„Întoarse întrebări”; "Perpetua schimbare”;  „Efemer”; 
„Vechi şi nou”; „Contraste”; „Clipe de viaţă”; „Stea 
căzătoare”; Întrebări”; „Himera“; „Sita vremii”; „A lumii 
începuturi” ş.a. 

Poetul e de părere că icoanele se întorc în prezent cu 
singurul scop: „trecutul să-l puneţi în noi, viitorul” (Vă- 
ntoarceți icoane). 

Utilizând toate mijloacele artistice într-un volum unitar 
şi bine structurat, precum şi un condei riguros şi original, 
poetul Mircea Istrate Dorin ne oferă imaginea autentică a unui 
univers părăsit odinioară şi regăsit în amintiri, în evocări, în 
paginile acestea atât de tulburătoare şi de vii, născătoare de 
sentimente şi de dragoste pentru neam, pentru dragostea şi 
respectul sfânt față de ţară. 

„Puterea trecutului” — reînvie astfel, cu forța 
desăvârşirii — în aceste „clipe de viață” înscrise pe răbojul 
Timpului, acum şi de-a pururi. 


Galaţi, 8 noiembrie 2008 
Ziua Sfinţilor Arhangheli Mihail şi Gavril 

POEZIA ARDEALULUI, ÎNTRE LUNTRE ŞI PUNTE 


Mircea Dorin Istrate, „Podul” - poeme 
ardeleneşti, Editura Nico, Târgu-Mureş, 2010 


Noul volum al poetului 
Mircea Dorin Istrate, Podul, în 
curs de apariţie, continuă 
vibrația şi fiorul din volumele 
anterioare: „Har-Deal” 
Editura Nico, 2009 şi „Urma”, 
acelaşi an şi aceeaşi editură 
târgumureşeană. 

Construite pe aceleaşi 
stelaje din lemnul de esență tare 
al Ardealului noile poeme din 
volumul 
„ <lomrilaiă „Podul” reflectă aceeaşi 
fidelitate faţă de istorie, neam, 
tradiție şi civilizaţie, cultură şi 
artă din arealul pe care, cu mândrie îl numeşte „Har-Deal”, loc 
emblematic pentru istoria neamului. 

Încă de la primele pagini, autorul îşi expune 
emblematic, crezul artistic: acela de a-şi cânta până la sfârşit 
leagănul unde a văzut lumina. 

Poetul reiterează mitul lui Hyperion care iubind, merge 
la Demiurg şi-i cere, în schimbul nemuririi, măcar „o oră de 
iubire”. 

„Prea spăşit şi-n lăcrimare/ Îi voi cere la Măritul/ Să 
îşi facă îndurare,/ Și să-mi deie, nemuritul.// Eu l-oi ridica în 
slavă/ Şi-oi promite vii iubiri,/ El, îmi lase cea Târnavă/ Cu 
trecutele-amintiri.// Rai din malul ei mi-oi face/ Adunând ca şi 
avere,/ Cel trecut care s-o coace/ Îndulcindu-se în miere./ 

Când m-oi sătura-n vecia/ Ce mi-a dat-o în păstrare,/ Voi lăsa 
copilăria/ Şi m-oi duce, în uitare. (Aşteptaţi-mă că vin). 

În curgerea, aparent lină a versului său, învolburat pe 
dinăuntru, în continuă ardere pe rugul de linişte, poetul îşi 
aduce toate argumentele în sprijinul ideii de patriotism 
autentic, de dragoste sinceră de neam şi de glie, pe care, chiar 
dacă nu e pus să le apere cu prețul fiinţei, le păzeşte ca pe ochii 
din cap şi se face pod pentru cei care stau de veghe la fruntarii. 

Pe urmele clasicilor: Topârceanu, Coşbuc, Alexandri, 
Şt.O.Iosif, Dimitrie Anghel, Alexandru Vlahuţă, care au cântat 
natura în pasteluri devenite nemuritoare, Mircea Dorin Istrate 
şi-a alcătuit cu migală universul, populat cu făpturile lui 
Dumnezeu şi cu natura pe care doar Mâna Lui milostivă a 
zidit-o pentru om şi vietate. 

E un univers idilic, pe care, doar cei cu inimă de copil 
pot să-l parcurgă şi să şi-l adâncească în suflet şi minte. El 
zugrăveşte „lumea visului pierdut” — lumea copilăriei, un 
paradis care nu se mai întoarce, dar care poate fi reînviat prin 
cuvinte, prin amintiri, prin gesturi izvorâte din suflete curate: 
„S-au scuturat arginți din ghiocei,/ Şi-n Continit melinii dau în 
Jloare,/ Cu casele în spate bourei/ Plecat-au liniștiți să se 
însoare.// Pe coastă-n deal, pasc turme de mioare/ Ciopoare-s 
lângă stâna cea bătrână,/ Doi miei se bat în cap să se 
măsoare/ Crezându-se berbeci, cam într-o lună.// Pe-un pai 
uscat, întoarsă către soare/ În vis topită doarme-o buburuză,/ 
Puteri să-mi prindă ca să-mi urce-o floare/ Că ea săraca 
slabă-i şi-i lăuză.// Din toate câte sunt în anotimpuri/ Mai e 
ceva ce încă mai lipseşte,/ Copiii nebunaticelor timpuri/ Din 
vremi trecute, astăzi o păveste./ (***)/ Acăţii, ghioceii şi 
melinii/ Cu toţii sunt în locul cel lăsat,/ Doar boureii, mieii şi 
vecinii/ S-au tot urcat la ceruri, dinspre sat.// În toate căte sunt 
şi mi-s pierdute/ Mă văd acolo-n vis de-atâtea ori,/ Copilul ce- 
am uitat de griji avute/ Cătând ades cu alții, cuib de ciori. 
(Lumea visului pierdut). 

Şi parcă citesc cu suflet rourat, „„Rapsodii de 
primăvară”: „Sub cerdac pe-o lăuruscă/ Cum trecură Babele/ A 
ieşit un pui de muscă/ Să-şi usuce labele,// Păsările 
migratoare/ Se reintorc din Tropice./ Găzele depun la soare/ 
Ouă microscopice.” Acelaşi ritm, acelaşi ton şi aceeaşi 
candoare, spuse doar cu alt glas, peste un veac. 

Mircea Dorin Istrate mai are darul de a păstra nalterate, 
nestemate din graiul ardelenesc, ceea ce dă versului, un plus de 
valoare şi farmec. 

Uneori, în elegii, versul împrumută din jalea cântecului 
unui alt tribun ardelean, Octavian Goga, din care pare că-şi 
trage sevele, şi pe care Nicolae Iorga îl aşeza alături de Coşbuc 
şi Iosif- şi „ii vedea virtutea în sufletul cu adevărat „local”, în 
nota „ardelenească ” a poeziei sale. Goga nu este doar un poet 
„din Ardeal”, ci un „poet al Ardealului”, sufletul unei iubiri 
lirice, „pentru toţi oamenii satului, Ținutului şi ţerii sale 
ardelene”. La fel se va putea spune şi despre poetul de faţă. 
De altfel, Transilvania a dat literaturii cele mai profunde şi mai 
tulburătoare voci care şi-au făurit nemurirea din plămada 
cântcelor lor de dor şi jale. 

De menționat că, de câte ori mă refer la poeziile lui 
Mircea Dorin Istrate, fără să vreau, le numesc „cântece” sau 
„doine”, prin specificul lor, apropiindu-se de aceste genuri. 


Cântecele pentru mamă sunt izvorâte din dureri dospite 
una peste alta, care emană o tristețe şi o apăsare fără egal: 
„Cum ţi-aş spune mamă azi necazul meu/ De ai fi aicea, nu la 
Dumnezeu,/ Să m-asculți aminte şi să-mi dai un sfat,/ Să-mi 
mai spui odată, dragul meu băiat...” („Cum ţi-aş spune 
mamă...”). 

Uneori pot părea vetuste şi patetice, mai ales într-un 
timp în care omul se înstrăinează tot mai mult de ai săi şi de 
sine însuşi, dar ele invită la reflecţie şi pietate, la aducere 
aminte şi la împlinirea datoriei de creştini față de înaintaşi. 

„Pe părinţi să-i ţineţi de-i aveţi, icoană,/ Şi smeriţi 
cătaţi-i, face-li-ţi pomană/ Cu o vorbă bună, ca un mângâiat/ 
Până apuca-vor, raiul lor visat.// Când n-or fi veţi plânge, că 
pe cei plecaţi/ l-aţi lăsat adesea singuri şi-ntristaţi,/ Şi că-n 
lupta vieţii n-aţi cerut un sfat/ De la ei, că Doamne cum vi l-ar 
fi dat” („Cum ţi-aş spune mamă...”). 

Păstrarea tradiţiei, a datinilor, a portului, a limbii 
ardeleleşti, au constituit din totdeauna datorii sfinte pentru 
locuitorii Transilvaniei, de aceea spiritul național este foarte 
pregnant în această zonă. Ei au datoria, primită din strămoşi, să 
le păstreze, dar nu numai atât, să le şi perpetueze în timp, 
urmaşilor. 

„În lăzile de zestre zac comori/ Înnobilate-n timpuri, de 
vecie,/ La ele ne-am întors de-atâtea ori/ Când ne-am adus 
aminte de pruncie.// Îmi stau cuminţi acolo miruite/ Păstrând 
în ele vremuri şi vecia,/ Podoabe dragi ce fost-au rânduite/ De 
bunii mei, să-şi poarte măreţia.// În ele s-au simțit nemuritori/ 
Când au ştiut, că dacă mi-s purtate/ Al neamului trecut îl duc, 
şi îs datori/ Să-l lase la urmaşi, pe mai departe.// Acolo-i dor şi 
multă suferință/ Şi vise şi speranțe înşelate,/ Cel drum 
scoborâtor din Mioriţă,/ Fior şi umilinţe îndurate.// Şi bucurii 
cusute într-o floare/ Cu gând curat şi fală măsurată,/ Tristeţea 
înnegrită în culoare,/ Şi viața cu-a le sale încă toată.// (***) // 
Aceste ale noastre începuturi/ Se vor topi încet în grea uitare,/ 
S-or risipi în cele patru vânturi/ De n-or găsi în suflet, 
căutare. ” (Comori din lăzi de zestre). 

Toate osicioarele sufleteşti încep să geamă şi să te 
doară, când asculți sau citeşti aceste poeme dramatice, 
adevărate scenarii unde plânsul, jalea, durerea, tristețea sunt vii 
şi scurmă. 

„ Mamă-ți fac un rând de carte că de mult nu ţi-am mai 
scris/ Ca să-ți spun că astă noapte am avut, aşa, un vis,/ C-a 
venit la mine tata să mă vadă , deşi-i dus/ Şi-ncă mulți din 
neamul nostu ce-s la Domnu-n ceruri sus.// Pune mamă o 

prescură pentru morţii care-i ştii/ Şi-un pomelnic de iertare la 
aceia care-s vii,/ Şi îmi lasă o lumină la toți duşii pomeniți/ Că 
şi noi om fi ca mâine lângă dânşii rânduiţi.// Nalţă rugă 
lăcrimată, milostivă, de-ndurare/ lar la Domnul preasmerită, 
cere-i încă îmbunare/ Pentru bunii păcătoşii ce-au făcut la 
ceruri rând,/ Tot răbdând amarul vieții, cât trăit-au pe 
pământ.// Doar acol’ s-or hodiniră clipă lungă de vecie/ 
Mulţumiţi şi ei odată că scăpat-au de robie,/ Şi-au lăsat să facă 
alții greaua muncă, nemiloasă,/ Ca să-şi ducă crucea vieții 
pusă-n soarta neîntoarsă.// Dacă-i face un pomelnic pentru 
morţi şi pentru vii/ Pe vecinii noştri încă nu-i uita ca să mi-i 
scrii,/ Că şi ei ne-au fost apoape, şi-ncă mult ne-au ajutat/ 
Când necazurile vieții peste noi s-au aşezat.// Şi mai spune-i la 
părinte că acasă de-oi veni/ L-oi căta, să stăm de vorbă despre 
cum ne-om osteni/ Ca să facem o troiță, ce s-o punem pân” la 
vară/ Pentru morţii din războaie, ce căzut-au pentru țară.// lar 
la cantor, Zi-i să-mi țină locul meu tocmit, în strană, / L-oi plăti 
şi anul ăsta, nu l-oi cere de pomană, / Şi mai dă vreo două cupe 
de bucate la săraci/ Ca să-nchine câte-o cruce pentru ceia ce 
ni-s dragi.// Pân-atuncea dragă mamă îmi mai rabdă pic de 
vreme,/ Oi veni cam într-o lună, nu-ţi fă griji şi nu te teme,/ 
Domnul numai să te ţină printre vii Lui în samă,/ Şi te rog încă 
odată, nu uita prescura mamă!” (Scrisoare către mama). 

Adevărate poveşti versificate, cu personaje reale şi 
situații dramatice, sunt poemele transilvane al lui Mircea Dorin 
Istrate. Rar mi-a fost dat să percep atâta dramatism. Poate doar 
la loan Alexandru, un alt tragic al literaturii române care şi-a 
cântat neamul şi l-a plâns în versuri de o rară frumuseţe şi 
prospețime lingvistică. Nu poţi să te numeşti român şi să nu te 
înfiori la auzul acestor sonuri! 

Din aceste versuri transpare şi o altă trăsătură de 
caracter esențială a ardeleanului: aceea a generozităţii, a pietăţii 
şi a bunătăţii sufleteşti. În desfăşurarea ritualului de pomenire a 
celor blajini, ei nu uită şi de vecini şi de toţi binefăcătorii lor şi 

se roagă şi aprind lumânări pentru sufletele acestora, cult care 
la noi şi-a pierdut semnificația liturgică. Dar, mai ales, sufletul 
ardeleanului transpare în iubirea pentru săraci cărora, în spirit 
cristic, le pregăteşte câte o cupă de bucate, să-şi astâmpere 
foamea. 

Dar mai presus de evlavia pentru morți, de iubirea de 
semeni, este pentru ardelean, iubirea pentru Ardeal. Lui îi face 
Juruinţă, scrijelată cu sânge pe inimă că îl va sluji până în 
ultima clipă. „De n-oi lăsa în urmă ceva ce să te urce/ 
Nevrednic sunt de tine să-ți port sfințita-ți cruce,/ Că tu mi-ai 
dat de toate să am de vieţuire/ lar eu dator ţi-s încă, să 'nalț a 
ta mărire.// Când huma ta călca-voi cu pasul apăsat/ Puteri 
mi-i da din tine să fiu al tău soldat,/ Ca mâna şi cu viaţa-mi 
să-ţi fie trainic scut/ Să-ţi apăr moştenirea rămasă din trecut.// 
Că viaţa ta e viaţă din vieţile-adunate/ Din piepturile noastre, 
ce pentru tine bate/ Să stai în demnitate măritul meu Ardeal,/ 
Și vrednici prunci să-ți nască, norocu-n vârf de deal”. (De tine 
fi-voi vrednic). 

Se ştie că viitorul omenirii depinde în mare măsură de 
sănătatea moştenirii primite de cei de astăzi. Se ştie, de 
asemenea, că ardelenii sunt români neînfricaţi care nu se dau în 
lături de la jertfa supremă pentru a-şi apăra ţara, limba şi 
neamul, repere pentru ei, aşezate pe prima treaptă a sfințenie, 
alături de credință. Glasul poetului strigă în pustiul prezent şi 
caută să trezească spiritele din adormire: „A  noastră-i toată 
vina că ne lipsesc bărbaţii/ Ce-n mâna lor să ţină sorocul ţării 
mele,/ Că ne urâm întruna, şi nu Suntem ca frații/ Când vremile 
nebune ne-apasă greu sub ele.// În loc să ne întoarcem spre 
tâmple de altare/ De unde priveghează icoane de eroi,/ Noi tot 
privim de-o vreme spre mincinoasa zare/ Cătând acol’ 
speranțe, cu ochii trişti şi goi. (...)// La urmă fiecare rămâne 
cu-a sa faptă/ Ce va-nclina balanța spre vis, ori spre uitare,/ 
De buni aţi fost cu neamul, primi-veţi ca răsplată/ Să-mi fiți pe 
tâmpla țării, icoane de-nchinare”. (E numai vina noastră). 

Râul Târnava este cântat în multe versuri şi 
personificat, după imaginaţia poetului. Târnava este „,A/ nostru 
rai vremelnic de-atunci, copilărie”. Chemarea ei este 
arzătoare, cum arzător este dorul de copilărie: , Veni-vom 
poate-odată să stăm pe malul tău,/ Să toarcem în visare 
părerile de rău,/ C-aici a fost odată un rai cu dulce miere/ Și- 
acuma-i amintire, trăită în tăcere. ” 

Un bun prilej de reflecţie îl oferă omului, trecerea 
neostoită a Timpului. Crucificat între ieri şi mâine, prezentul 
pare stingher şi ai senzația că el stă pe loc. Dar şi el se preface- 
n trecut, şi în el se află, deja încolțită, sămânţa lui mâine. 

„Întoarce-ți fila vieţii cu ziua care-i stinsă,/ În stânga-i 
cea trecută, în dreapta-i cea nescrisă,/ De-o parte-s cele fapte 
ce încă le-aţi făcut/ De alta-s albe pagini ce nu le-aţi început. 
(...// Tot recitiți-mi cartea pe care voi ați scris-o/ Şi învăţaţi 
greşala ce-n fapte mi-aţi cuprins-o,/ Că asta de mi-ţi face, 
greşala învăţată/ În viitor ea fi-va, o faptă înțeleaptă”. 
(Scurgerea vremii). 

Poetul aduce un elogiu meritat păstorului anonim care- 
şi petrece viața pe munte, alături de vitele sale şi-şi rânduieşte 
viața simplu, în conştiinţa datoriei împlinite. El e numit „stâlp 
de veşnicie.”,, Mereu udat de ploaie şi-apoi uscat de vânt,/ Cu 
soarele pe creştet, sub astre adăstând,/ De vorbă cu luceferi 
pe-ntinderi de câmpie,/ Păstorul mioritic e stâlp de veşnicie.// 
De mii de ori în veacuri urcat-a către munte/ Urmând cărări 
de stele de mintea lui ştiute,/ Cea stână i-a fost casă, iar inima- 
i rănită/ În fluier pus-a doina, din suflet tăinuită.// La tânguiri 
de bucium a fost la datorie/ Să apere ce neamul lăsatu-i-a 
moşie,/ De-a fost cu biruinţă, s-a reîntors la stână,/ De soarta 
i-a fost crudă, rămas-a în ţărână.// Aşa trecut-a lumea cu bine 
şi cu rău,/ Din vremile bătrâne, e cap la neamul tău,/ Nu mi-l 
căta-n altare la chipuri de icoane/ Că-i pulbere de stele, şi- 
apoi, e-un simplu IOANE. (*****) Din vremile bătrâne e cap 
la neamul tău/ Și lumea a trecut-o cu bine şi cu rău,/ Acuma-i 


201 


dus cu veacul prin locurile cele/ Să-şi păstorească turma prin 
pulbere de stele”. (Păstorul mioritic). 

Puţini poeți mai cultivă astăzi pastorala în vers, ori 
profesiunile ancestrale ale oamenilor. 

Autorul susține că de la facerea lumii au existat lupte 
fratricide cu învinşi şi învingători şi că măsura e strâmbă, de 
aceea, fatalmente, „E  istoria-pomelnic, cu învinşi şi- 
nvingători. 

În acelaşi spirit evocator al unor stări de lucruri 
existente, se înscrie poezia „Bătrâni singuratici” — în tonuri cu 
adevărat sfâşietoare: „Pe ulița strâmtă, la capăt de deal,/ 
Bătrânele case de-acuma rărite,/ Au vieţile-n ele ajunse la 
mal,/ Sărace, puţine, spre Domnul grăbite.// E-o linişte stinsă, 
topită-n visare,/ Cu valul se duce de-acuma şi piere,/ Nimic nu 
mai mişcă, mai totul îmi moare,/ Te-apasă, te frânge, te umple- 
n durere.// Bătrâni singuratici rămaşi nevoiaşi/ Sfârşite ființe 
cu sufletul rană,/ Spre capătul vieţii grăbiţi îmi fac paşi/ La 
Domnul să urce, să-i steie în strană.// Făcut-au la umbră 
destul pe pământ,/ Răcit e cuibarul cu puii plecaţi,/ Ca frunze-s 
de-acuma purtate de vânt,/ Topiţi în uitare, tăcuţi, lăcrimaţi.// 
L-aşteaptă o cruce şi-un vechi ţintirim/ Şi neamul ce doarme-n 
țărâna lui sfântă,/Pomelnic de-o ziuă la groapă-i jelim,/ Şi-un 
nume mai ştergem pe ulița strâmtă.// Din scursele veacuri 
mereu înspicaţi/ Ei urmă lăsat-au aici înstelată,/ Să-mi ştie 
urmaşii, când fi-vor plecaţi/ Că neamul se naşte, şi moare pe 
vatră”. 

Adrian Păunescu în lirica sa a atins cele mai sensibile 
coarde ale sufletului uman, evocându-i pe cei ajunşi bătrâni şi 
neputincioşi, „care ştiu dureros/ ce e suta de lei” (Repetabila 
povară), acum situaţia lor fiind mai dramatică decât oricând, 
poate de aceea doare atât de mult. 

Triada „Versul, Gândul şi Poetul” — îşi găseşte ecou 
într-un poem aproape fabulistico-filozofic: „Înstelat rămâne 
VERSUL din adâncul unui gând/ Dacă nalță şi-nfioară 

cumpănitul suflet blând,/ Dacă-nvie, dacă-nmoaie, dacă încă 
potoleşte/ Arse inimi, şi-n dulceaţă mi le unge, le-njloreşte.// 
Înstelat rămâne GÂNDUL îmbrăcat într-un cuvânt/ Care 
spune adevărul, strâmba lege destrămând,/ Şi uneşte două 
maluri ce de ură-s despicate/ Cu puterea ce o are, făcând cale 
la dreptate.// Înstelat va fi POETUL ce şi-o face bunul gând/ 
Curgător izvor de versuri, cela suflet alinând,/ Pe acesta îl vom 
pune ca  icoană-n cerul sfânt/ Pentru clipa ce-a trăit-o, 
veşnicind-o pe pământ. 

Un loc important în lirica lui Mircea Istrate îl are visul, 
sub toate ipostazele sale. 

Istoria este un reper fundamental în creaţia lui şi nu 
numai atât, este o emblemă, un steag purtat pe dinăuntru. 
Etnogeneza poporului român e o temă predilectă pentru autor, 
care consideră Columna lui Traian — Mecca românilor. , Piatra 
rece a Columnei are-n ea adânc săpată/ Chipuri aspre prinse- 
n luptă de străbuni, ce-n veac odată/ Cu-a lor viaţă pusă 
scuturi la puhoi năvălitor,/ Ne-au lăsat în cartea vieții un 
însemn nemuritor.// Viaţa noastră în răstimpuri cere jertfă de 
bărbați / Să-nnoiască vâna ţării cu eroi adevăraţi, / Borne facă 
la istorii şi-orizontului reper/ Vieţii veşnic mergătoare de la 
humă pân la cer./ În a marmurii Columnă pururi sunteți 
înălțaţi/ Fraţi de sânge-n toate cele, tarabostes şi comaţi,/ 
Viaţa voastră înhumată-i ca sămânță de speranță/ Pentru 
veacuri următoare fie flacără măreaţă./ Mecca noastră de- 
nceputuri e de-a pururea Columna,/ Toţi ar trebui odată s-o 
vedem, să punem mâna, / Să-i simțim în carnea vieţii pe vitejii 
noşti bărbaţi/ Şi clipita de istorii când au fost îngloriați.// 
Învățaţi că jertfa este datoria învoielii/ Între voi şi soarta ţării, 
şi-n speranța învierii/ Voi pomelnice rămâneți veşnici vii şi 
lăudați/ lar în cronicile ţării, pentru fapte, înstelați. ” 
(Columna — Mecca noastră). 

Cei care-şi dedică viața acestui ideal, de a menţine 
flacăra istoriei vie, sunt eroii actuali ai neamului: „Spre voi 

oşteni ai ţării se nalță al meu gând,/ De azi veți fi ca leii, ca 
zimbrii spumegând/ Şi ne-nfricaţi de coasă, vom birui- 
mpreună/ Şi-acasă ne-om întoarce scăpând a noastră turmă.// 
Nu puneţi viaţa voastră naintea vieţii ţării/ Că nu-i de 
trebuință în clipa disperării,/ Noi astăzi după luptă vom fi 
învingători/ Că din cea străvechime, suntem nemuritori.// lar 
ceia ce-or rămâne la urmă în țărână/ Îngloriaţi în fapte, întorși 
la vatra mumă,/ Pomelnice i-om pune-n altare de iubire,/ Şi-a 
neamului vecie i-o trece-n nemurire// Aşa îmbărbătat-a 
oştirea-i dăruită/ Să n-aibă frica morţii în clipa sorocită/ Cu 
oştile vrăjmaşe, venite pofticioase/ Să prade, să se-nfrupte din 
bunătăți mănoase.// Apoi, cu frâu-n mână şi sabia-i iuțită,/ În 
fruntea tuturora spre oastea nepoftită,/ Mihai îmi taie brazde 
adânci, ca-n nemurire/ Cu-ai săi viteji de-o seamă, să-mi 
treacă în vecie.// (***) // O vorbă-mbărbătare în vremea 
cumpănită/ Eroi în cele clipe îmi naşte miruită,/ Când ea 
venită-i toată din dragoste de ţară/ Nici moartea nu-i opreşte 
pe-acei ce-i înfioară. ” (O vorbă "mbărbătare). 

O caracteristică a poeziei lui Mircea Dorin Istrate este 
că, la final, autorul adaugă încă o strofă, ori două, ca un fel de 
concluzie necesară, pentru a puncta ideea. 

Două maluri, Viaţa şi Moartea şi între ele stă omul 
Punte. Când puntea începe să scârțâie, e semn că am ajuns 
aproape de celălalt mal. Multe poeme au acest subiect care ne 
preocupă în egală măsură: Viaţa şi Moartea. 

„Se moare doar o dată, se-nvie-n nesfărşit/ De-a tale 
fapte bune vor fi de pomenit,/ Cât următorii încă ţi-aduc o 
mulțumire/ Mereu te vei renaşte în fală şi-n mărire.// Se moare 
doar o dată, murit vei fi mereu/ De n-ai lăsat prin fapte o 
urmă, ce la greu/ Să poată fi călcată de ceilalți următori/ Ce- 
aminte să-şi aducă de tine adeseori.// Se moare în trăire de n- 
ai lăsat nimic,/ Uitat vei fi-n vecie când numele ţi-e mic,/ Te- 
nvredniceşte-n fapta lăsată moştenită/ Şi nu-n avrea strânsă ce 
iute-i risipită.// Lăsaţi în urmă fapte mereu nepieritoare/ Şi-al 

vostru nume fi-va în glorie şi-onoare,/ Atâta de-o rămâne din 
viața cea trăită/ Veţi veşnici de-a pururi în clipă nemurită ”. 


(Nemurire). 
Autorul evocă în versuri emoționante „Icoana casei 
părinteşti” — în tonuri nostalgice, de o frumuseţe rară. 


Reîntoarcerea, în raiul de-acasă, atunci când e posibilă este 
echivalentă cu regăsirea paradisului părăsit, după ce ai colindat 
prin purgatoriu o viaţă întreagă. Acesta este un foarte frumos şi 
nostalgic poem, de un lirism sfâşietor, cu imagini pline de 
prospețime, inundate de roua lacrimilor amintirii. Icoana casei 
a fost purtată la piept, pe dinăuntru, în toate peregrinările prin 
Valea de lacrimi. Acestea sunt reperele sfinte la care recurge 
autorul, ca să-şi extragă din ele seva creației. 

„Când m-am dus pe-a vieții valuri lumea toată înfruntând,/ 
Am luat icoana casei în sămânța unui gând,/ Leac mi-a fost cea 
amintire când am dat de rău şi greu,/ Ea puteri a pus în mine 
întărindu-mă mereu.// Eu crescut-am, ea bătrâna tot se- 
apleacă peste lume,/ Dar în sufletu-mi rămâne ca o tainică 
minune/ Cuibul cald, ce cu blândețe mi-a moşit copilăria,/ lar 
acum în ceasul serii tot mi-o cată veşnicia.// Adunata-n al ei 
suflet, sufletele noastre toate,/ Truda, dragostea curată, vii 
speranțe-nlăcrimate,/ Griji ascunse, şi amarul vieților ce-n 
ăsta loc/ Mi s-au frânt în deznădejde, s-au avutu-mi-au noroc.// 
Rugi nălțate la Măritul tot cerşind bunăvoinţă/ Şi iertare la 
păcate, toate-n plânset şi-n căinţă,/ Bucurie şi-mplinire pe 
întinsa ei cărare,/ Toate au făcut din dânsa, clipă dulce de 
visare.// Casă dragă părintească, cuibul purtător de sfânt/ Te 
voi ține nemurită prinsă-n umbra unui gând,/ Fiindcă tu, 
icoana vieții eşti întorsul în pruncie/ Ca pe-o insulă de pace, 
miruită cu vecie.” 

În acelaşi ton este şi poemul: „Dor de cea Târnavă”, în 
care peisagistica intră în rezonanță cu stările sufleteşti ale 
poetului: „,Lenevita mea Târnavă şerpuieşte printre dealuri/ 
Şi-n  molatice meandre unduieşte apa-n valuri,/ Plopii, 

lumânări pe margini, îi veghează ne-ncetat/ Veşnicitul drum 
să-l facă, în al frunzei tremurat.// Oglindindu-se în ape, peste 
maluri aplecată/ Căâte-o salcie bătrână stă de-un veac aici 
uitată,/ De urât îi ţine-o mură negricioasă şi-ndulcită/ Şi un 
pui de salamandră mic, cu pielea peticită.// Dealu-n două-l 
taie valea cu-al său umblet viu, săltat,/ Coborând în mare 
grabă către Târnavă-nspumat,/ Jos la poale, tăinuite, reci 
izvoare cristaline/ Îmi adapă însetate, vorbitoare guri de 
bine. ” 

Un aspect notabil al poeziei acestui autor este că ea poate 
recita, reclamă vocea umană, poate fi interpretată şi curge ca o 
poveste, ca un izvor susurând printre crengi, săpând stânca şi 
aglutinându-se în eufonii fără cusur. În ton elegiac eminescian 
este şi poezia „Acasă m-oi întoarce”: „Destul mi-a fost prin 
țări străine,/ Destul am fost o iarbă-n coasă,/ M-am săturat de 
cela bine,/ De mâine, m-oi întoarce-acasă.// Destul am fost o 
frunză-n vânt/ La alţii slugă neplătită,/ Destul am plâns al meu 
pământ/ Şi viaţa asta chinuită.// Sărac am fost în sat la mine,/ 
Ba uneori un pai pe ape,/ Dar n-am dat cinstea pe ruşine/ lar 
neamul meu mi-a fost aproape.// C-aicea doar îi apa bună/ Şi 
pâinea are gust de miere,/ Acolo, zilele-s furtună/ Speranţe 
slabe de avere.// Aicea inima-i ca piua/ Acol' spinare- 
ncovoiată,/ Un rob plătit să-şi ducă ziua/ În umilinţe 
îngânată.// Ai mei mă rog să mă primească/ Ca fiul cel 
rătăcitor,/ Mă seacă dorul de-a mea casă/ Mă chem mirosuri 
de mohor.// M-aştepte mama cu sarmale/ Şi tata c-un ulcior de 
vin/ Mă ierte ca n-am fost în stare/ Să fac averi printre 
străini.// Mi-s om de sat şi oi rămâne/ Cea slugă la al meu 
pământ,/ Că el mi-o da cea dulce pâine/ Şi-n el mi-o fi al meu 
mormânt. ” 

Tema dezrădăcinării de melag şi de frații de acelaşi 
neam este foarte frecventă, ca şi cea biblică, a reîntoarcerii 
fiului risipitor care a umblat prin străini şi pe care rădăcinile în 
strigă să se întoarcă acasă. 

Zestrea dobândită în sat este una care nu putrezeşte şi 
nu e mâncată de molii. Ea este purtată de autor în demnitate, 
toată viaţa. De la fiecare a învăţat ceva şi aceste povăţuiri şi 
învățăminte pentru buna cuviință, acum se întorc spre urmaşi. 
„De la mama învăţat-am dulcea limbă s-o vorbesc,/ Tatăl meu 
mi-a dat cel nume de la neamul strămoşesc,/ Moşu ce-a făcut 
războaie, toată viaţa dumnealui / Ca să ştiu ce-a fost în urmă, 
mai încol' de timpul lui.// Buna, ma-nvăţat cu gustul pâini 
calde din cuptor/ Şi să ţin pe mai departe rânduiala vremii lor,/ 
Preacucernicul, credința dădătoare de putere/ lară dascălul de 
țară, limba fagure de miere.// Satul, datina-nţeleaptă şi 
respectul ce-i de dat/ Fiecăruia în parte, de la slugă la- 
mpărat,/ Brazda reavănă întoarsă, ce e dragostea de ţară, / 
Coada sapei, ce e munca şi dulceaţa ei amară.// Şipotul cu apă 
rece, o iubire dezmierdată,/ Bolta nopţi-n roi de stele, 
jurămintele de fată,/ Casa veche, amintirea timpului de 
început/ Țintirimul, ce-i vecia clipei scurse pe pământ” 
(Învăţat-am). Într-un fel, acest poem se aseamănă cu „Învață de 
la toate” — din lirica scandinavă. 

Dimensiunea spirituală este esențială pentru poet şi în 
virtutea acesteia, el îşi exprimă convingerea şi reperele morale 
pe care le-a respectat. Înţelepciunea care se revarsă din aceste 
învățături este, fără a exagera, un advărat cod moral pentru om. 
ŞI într-aceasta, poemele sale, în majoritate se apropie de 
lirica sapienţială. „În anii tinereții, din patimi şi trăire/ Am 
strâns în urna vieţii cenuşă de iubire,/ Şi-n tainițe de suflet am 
pus-o îngropată/ Aminte să-mi aducă de cum a fost odată.// 
Comoara neştiută va sta în veşnicie/ Sub lespedea uitării, în 
dulce reverie,/ Carate aduna-va în vremuri mergătoare/ 
Împrospătându-mi gândul, mereu să mă-nfioare.// Avere nu-i 
pe lume şi munți n-ajung de bani/ Să cumpărăm în parte 
neprețuiţii ani/ Avuţi în punga vieții, prea iute risipiţi/ În clipe 
de plăcere, în nopți secătuiți.// Mi-aş vinde toate cele pe-o 
caldă-mbrăţişare/ Ce m-a ţinut vremelnic în timpuri de visare,/ 

Sau dulcea sărutare ce mi-a trezit fiori/ În nopțile vrăjite cu 
luna prinsă-n nori.// Aş cere de la Domnul fărâma de vecie/ Şi- 
n ea de-acum ne uite în vremea ce-o să vie,/ Ne şteargă din 
gândire cărarea ce-am avut-o/ Şi înc-odat ne pună pe alta 
nencepută. ” (Anii tinereţii). 

Dar, se ştie, că toate averile din lume nu valorează 
nimic, fără un strop de iubire, aşa cum Sfântul Pavel a spus în Z 
Corinteni 13, adevăruri sculptate în conştiinţe şi inimi şi 
rămase sub formularea panseistică magistrală: „Dacă dragoste 
nu e, nimic nu e”, aserțiune preluată de Marin Preda în 
magistralul roman-trilogie „Cel mai iubit dintre pământeni”. 

Mircea Istrate Dorin realizează portrete admirabile ale 
unor figuri emblematice ale spiritualității, cum ar fi: sfinții, 
călugării, pictorii de biserici, ori al unei simple văduve, 
închinătoare la Preacurata. Toţi aceştia capătă aură în viziunea 
poetică, prin sfinţenia faptelor lor. „Vredniciții mei călugări 
dintr-o vreme învechită,/ Pringi în fapte-nălțătoare în cea viaţă 
pusnicită,/ Înspre voi înalță gândul neamul meu cel risipit/ În 
păcate-nşelătoare, şi-n minciună hăituit.// Împreună la Măritul 
cereți dară îndurare/ Să primească, după fapte, cuvenita Lui 
iertare,/ Să se lepede de rele, şi-a lor viaţă înnoită/ În urmaşii 
lor s-o pună, fie veşnic miruită.// Doar aşa cu voi alături, 
lumea asta trecătoare/ S-o schimba şi-o fi nădejde către ceea 
viitoare,/ Dacă nu, a noastră turmă e sortită pustiirii/ Şi în 
vremea ce-o să vină, hărăzită e  pieririi”. (Vredniciţii mei 
călugări) 

De remarcat modul reverențios de adresare al poetului, 
către divinitate sau către Maica Domnului. El îi numeşte: 
Măritul, Veşnicitul, Maica Născătoare, ş.a. 

Ceea ce cântă şi laudă în vers Mircea Dorin Istrate, 
devine, ori îşi are sursa în adevăruri de credință neîndoielnice. 
lată portretul următor al unui creştin care s-a învrednicit în 
viață şi a căpătat faimă de sfințenie: „Din fapte miruite şi 
înțelept cuvânt/ I-au tot sporit într-una puterile de sfânt,/ lar 

faima căpătată în viaţa trecătoare/ S-a veşnicit de-a pururi în 
ceea viitoare.// S-a tot născut în vreme aicea pe pământ/ Să ne 
îndrume paşii, să ne-ntărească-n gând,/ Pe cel căzut în tină să- 
l facă mai curat,/ Iertare de la Domnul primească la păcat.// 
Pomelnic de mărire a fost la fapte bune/ Ca-n jurul lui 
mulțimea să vină, să se-adune,/ Credinţa să mi-o crească, să- 
mi schimbe omu-n bine,/ Să-ndrepte muritorul spre căile 
divine.// (***) // Urcaţi îmi sunt la ceruri bătrânii ceia sfinţi,/ 
În preajmă-i văd de-acuma pe alții miruiţi/ Să fie veghetorii 
cărării însfinţite/ Ce urcă sus la Domnul, spre raiurile sfinte. ” 
(Sfântul). 

Simplitatea şi smerenia se află la loc de cinste în 
panoplia virtuţilor creştine ale autorului. Un exemplu elocvent 
găsim în poezia „ Văduva”. Într-un fel, poezia aminteşte de alt 
poem scris acum un veac de Alexandru Vlahuţă şi intitulat: 
„La icoană”, fără să aibă tonul şi dramatismul acesteia şi nici 
finalul zdrobitor pentru femeia care şi-a închinat pruncul la 
icoană, iar apoi se revoltă împotriva Preacuratei: , Legănat 
într-o covată doarme pruncul liniştit,/ Buna mamă obosită stă 
de veghe-n aţipit/ Şi smerite rugi înalță către Maica 
Născătoare/ Să îi țină viu odorul sub aripi ocrotitoare.// Apoi 
cade vlăguită, şi în somnu-i tresărit/ Parcă-şi vede puiul mamii 
lângă ceilalți răsărit,/ Ajutând-o, cum o poate, treacă-şi viața 
Chinuită/ Că sărmana e de-o vreme o femeie văduvită.// 
Gheorghe-al ei, printre războaie înălțându-şi umbra-n cer,/ 
Undeva-n câmpii străine s-a topit în aspru ger,/ Prin 
meleaguri neumblate veşniceşte-n somnu-i dulce,/ N-are cine-i 
duce-o floare, n-are cine-i pune-o cruce.// A rămas să-şi ducă 
viața cu un stol de prichindei/ Înşiraţi pe aţă parcă, temători 
ca vai de ei,/ Dar cu gândul la Măritul căpăta-va ea putere/ Să 
îi pună pe picioare, să mi-i scape din durere.// Fie numai 
sănătoasă şi-nc-o vreme printre vii,/ C-o răzbi ea pân la urmă 
tot plătind la datorii/ Către Domnul, către viaţă, către toate 
arvunite/ Chiar de-ar fi să-şi ducă traiul, chinuit ca şi-nainte.// 

Viaţa, soarta nemiloasă, de la naştere-i primită,/ N-are a 
schimba nimica, fiind din ceruri rânduită,/ Din nimicuri de 
trăire facă-și clipe-mbucurate/ Îndulcind amarul vieţii, tot 
spălându-şi la păcate”. (Văduva) 

Autorul realizează, de asemenea, adevărate portrete 
lirice unor categorii sociale care prezintă pentru el importanță, 
fund emblematice pentru țărani. Aşa este „Truditorul” care nu 
cere decât: „Și-a dus cu râvnă soarta, cocoaşă pusă-n spate,/ 
Şi-n rugă înfocată nălțată la altare/ Cerut-a-n umilință la 
Maica Născătoare,/ Doar iarbă pentru vite, şi-un strop de- 
mbucătură,/ Cel grâu să-i treacă iarna, şi-un rest pentr-o 
prescură,/ Poate-un şoldan de slană, cel vin de veselie,/ Și-o 
ceteră măiastră de joc săltat să-i fie.// În rest, o viaţă lungă să- 
l sature de muncă,/  Şi-apoi copii cu carul, frumoşi ca flori în 
luncă,/ lar mari când o să fie le- nceapă câte-o casă/ Să-şi 
vadă împlinitul, şi când viaţa-l lasă/ S-o hodini-n vecie în 
țintirim sub deal/ Să facă humă groasă frumosului Ardeal.” 

Un alt simbol este cel al Pustnicului, care „spetit în 
sfiiciune nalță gânduri la Măritul ”. 

Printre portretele zugrăvite în vers se află şi cel al 
Fântânarului anonim, care a săpat cu suflet şi trudă fântâna: 
„Cu gândul speranţei nălucii cea surdă,/ Că-n cele adâncuri 
de apă să-mi deie / Ca Domnul le facă la secetă cheie.” 

Un alt portret admirabil este cel al Pictorului care: „Cu 
mâna tremurândă de-a harului fior,/ Din boabe de culoare cu 
suflet măsurate,/ Cu ochii minţii încă vrăjit de-al muzei dor/ 
Minuni îmi face-un pictor, ce par adevărate.// Penelul său 
măestru pe pânză neoprit/ O dâră lasă-n urmă subţire de 
divin,/ Să-ntruchipeze gându-i în minte pironit,/ Să facă 
nemurire din durerosu-i chin.” 

Dar, subliniază autorul, să nu uităm că harul lui este de 
la Dumnzeu: „Când lăudăm un pictor că mare-i este darul/ Şi 
lasă spre vecie minuni precum un Sfânt,/ Să nu uităm că- 

ntrânsu, Măritul pus-a harul/ Făcându-mi-l alesul din mulții, 
pe pământ”. 

Meditaţia asupra vieții îl face pe autor să-şi adreseze 
unele întrebări asupra sensului vieţii. „Cui să-i cer secunda 
vieţii ce-am pierdut-o undeva,/ Nici nu ştiu în care timpuri, nici 
de-a fost măcar cândva,/ Că acum la cap de lume când adun 
ea-mi iese lipsă,/ De-aş avea-o, viața asta aşi lungi-o 
necuprinsă.//  La-nceput secunda-i stearpă, n-are preţ, e de 
pomană,/ Risipită-i pe nimicuri, prea uşoară-i ca o pană,/ 
Doar aceea de pe urmă e căt toate preţuită,/ S-o lungim am da 
la ceruri tot ce-avem, pe o clipită.// Că ce-a ultimă secundă e 
de fapt eternitate,/ Ea ne rupe de-astă lume când vecia ne 
desparte,/ Eu ce-am fost călcâiul lumii viu în simţurile mele/ 
Fără ea voi fi de miine, lut de oale şi ulcele” (Ultima 
secundă). 

Mircea Istrate Dorin a scris şi câteva Parabole, rod al 
minții cercetătoare care a generat învățături utile care pot fi 
însuşite ca atare. Aşa de exemplu în poemul „Măreţul şi 
nimicul”: „Ne minunăm de măreţia lumii,/ De toate câte sunt 
de-asupra noastră,/ De ce-a ieşit din geamătul genunii,/ De 
tainele ascunse într-o astră.// Ne farmecă minunile celeste,/ 
Ne-nfiorează gândul că odată/ Ne vom lua săraca noastră 
zestre/ Şi cuib ne-om face-n lumea cea visată.// Dar ochiul de-l 
întoarcem în buricul/ Atomului, ce-n toate e în lume,/ Ne uluim 
văzând că el, nimicul/ Putere are încă de genune. ” 

Autorul strecoară pilde printre versuri, aşa cum Anton 
Pann a făcut în „Povestea vorbei”, ceea ce subliniază încă o 
dată caracterul sapiențial al majorităţii poemelor: „/mensul şi 
nimicul sunt tot una/ Cu-aceleaşi legi şi taine-ncătuşate,/ Când 
cela mare se lăţeşte-ntruna/ Model îşi ia, din cela mic în 
toate. ” Sau: „În lume nu contează doar mărimea/ 
Ce-adeseori înşeală privitorul, / Mai tare decăt toate-i 
istețimea / Aceluia ce vede viitorul.” 

El aduce însă şi laudă elementelor necesare şi plăcute 
ale vieţii, cum este „Laudă vinului”. 

Nici mai mult, nici mai puţin Mircea Dorin Istrate 
doreştre într-un poem să strunească timpul: „ Căpăstru oi pune 
la timpul ce-mi fuge,/ Şi-n frâie cu ţinte buiestrul l-oi strânge,/ 
Ca drumul pe care îl am ca rămas/ Să-l facă grăbitul, de- 
acuma la pas”. (Struni-voi timpul). 

Şi natura este un element esențial pe care-l cântă în 
versuri, autorul, în poemele: „Veşnicia muntelui”, „Nuc 
bătrân” ş.a. 

Autorul îşi mărturiseşte iubirea pentru Eminescu în 
poemul: „În umbra ta, Mărite Eminescu!” - în care el se aşează 
în umbra Magistrului şi-l însoţeşte pretutindeni în spirit. 

Nici dispariția poetului Grigore Vieru nu e trecută cu 
vedere de autor şi consemnată într-un poem foarte frumos 
intitulat: „„De-acuma-s doi luceferi”. 

Figurile proeminente ale istoriei sunt, de asemenea, 
ilustrate liric de Mircea Dorin Istrate. Una dintre ele este a lui 
Iancu. „Jancule, ți-aducem astăzi la gorunul tău din deal/ 
Jalea lacrimilor stoarse din frumosul nost? Ardeal,/ Că în 
timpul ce trecut-a de când tu îmi veşniceşti/ Nu ţi-am dus la 
capăt gândul din nălțimile-ţi cereşti” (lancule!). 

Cu câtă fălnicie mărturiseşte poetul: „În spița noastră 
nu-s bătrâni”: „În spița noastră nu-s bătrâni/ Ci numai oameni 
care-s vechi,/ Rămaşi sămânță din străbuni/ Ca stele-n noapte, 
de priveghi,// Ori candele ce încă-mi ard/ Să-mi țină calea-n 
potrivire,/ La număr dacă încă-mi scad/ Vin alți-n loc, la 
pomenire.” 

În încheiere autorul adresează un îndemn „Celor 
rămaşi”: „Voi ce-mi staţi aici cu ţara, coborăți în umilire,/ 
Sunteţi toți martirii vieţii întru cea Dumnezeire,/ Deşi trai 
jertfelnic duceți, voi de-aicea n-aţi plecat/ Rămânând Hristoşi 
pe cruce, să aveţi de îndurat”. 

Rar mi-a fost dat, mai ales în ultimii ani, să citesc 
versuri mai tulburătoare în care să regăsesc spiritul neamului. 
Şi parcă aud rezonând în urechi versurile: „Sunt suflet din 
sufletul neamului meu/ şi-i cânt bucuria şi-amarul.” 

Versurile lui Mircea Dorin Istrate nu sunt doar simple 
versificări foarte reuşite, ci sunt fărâme din sufletul 
ardeleanului din care azi ne cuminecăm. 

Poet angajat al Ardealului, care s-a distins încă de la 
primul volum pentru glasul său limpede şi frumos timbrat, 
pentru sinceritate şi demnitate în ceea ce scrie şi face, Mircea 
Dorin Istrate a adăugat şi cu acest volum o prețioasă mărturie 
de iubire pentru neam şi pentru limba română, pe care le 
slujeşte, deopotrivă, cu demnitate. 

Prin aceasta a dovedit cu prisosință că poate fi un 
pontifex, un făuritor de punți între suflete. 


18 iulie 2010 

SCRIITOR PE ZĂPADA DIN PALMĂ. 
O URMĂ ÎNSCRISĂ ÎN VEŞNICIE 


VALENTIN MARICA, „În apa Duhului, 
Jurnal de reporter în Țara Sfântă”, 
Editura Nico, Târgu-Mureş 
Volumul are ataşat CD-ul „În apa Duhului” cu secvenţe 
sonore din Tara Sfântă 


Motto: „Eu mă aflu acum foarte aproape de Dumnezeu; şi 
nu îmi mai trebuie decât să întind mâna spre EI”. (Constantin 
Brâncuşi) 


După un jurnal liric fascinant, în care aflăm locuri şi 
imagini din Pământul Sfânt, scriitorul mureşean Valentin 
Marica întreprinde o incursiune inițiatică, în sine şi dincolo de 
el însuşi, transpusă sub forma unui jurnal-reportaj, incursiune 
prilejuită de pelerinajul în Țara Sfântă, moment crucial în 
existenţa fiecărui creştin de bună voire. E vorba mai curând de 
un buchet generos de gânduri şi impresii, cu adiere de mosc, 
parfum după care ne-am deprins să-l recunoaştem pe autor, în 
toate cărțile sale. 

Un om în căutarea Hiperboreei, a Raiului din care a 
purces înainte de începuturi. Nu timpul proustian, pierdut şi 
apoi regăsit şi iarăşi pierdut îl preocupă pe Valentin Marica, ci 
Raiul. lar nostalgia acestui Paradis pe care trebuie de pe 
pământ să-l recâştige, îi motivează demersul spiritual până la 
izvoarele sinelui. Însuşi motto-ul ales este foarte nimerit: „Un 
Rai s-a închis undeva, deasupra noastră (...) Marea durere a 
existenței terestre naşte şi sporeşte lipsa lui. Un sentiment de 
rămaşi-pe-dinafară ne dă surdul impuls de-a scăpa de această 
osândă, de a ne dezlega de acest blestem” (Nichifor Crainic, 
Puncte cardinale în haos, Editura Timpul, laşi, 1996, p.85). 

Călătoria întreprinsă la locurile unde se mai văd încă 
paşii Mântuitorului este ea însăşi „o urmă înscripționată în 
veşnicie”. O urmă cu multe puncte de convergență: „Să vezi 
Izvorul Buneivestiri, Casa Sfântului Petru la Capernaum, 
Rotonda cu 18 coloane de piatră a Bisericii Învierii, Marea 
Tiberiadei sau Lacul Ghenizaret (Kinneret), pe care a mers 
Mântuitorul, cetatea unde Împărăteasa Elena a descoperit 
Sfânta Cruce, Via Dolorosa, locul aflării capului Sfântului 
Ioan Botezătorul, Mormântul Maicii Domnului sau urma ei 
inscripționată în veşnicie, pe o piatră din Muntele Măslinilor, 
să vezi Muntele Sinai, Pustiul Hozeva, locul în care a fost 
înmormântat craniul primului om, Adam, chivotul de pe Sfânta 
Masă a Bisericii Învierii dăruit la 1844 de principele 
Moldovei, Mihail Sturdza şi soţia sa, Smaragda, Tabka 
înmulțirii pâinilor şi peştilor, să te îmbraci în cămaşa albă a 
acestor soli biblici e ca şi cum ai urca în Dudul lui Zaheu, spre 
a sorbi, apoi, cuvintele Mântuitorului: Zahee, grăbeşte-te şi te 
dă jos, căci astăzi trebuie să rămân în casa ta...” 

Amplul reportaj al lui Valentin Marica este ca un ospăț 
spiritual din care guşti cu prudență, din teama de a nu se sfârşi 
bunătățile. El este presărat cu citate biblice, spicuiri din 
înțelepciunea lumii, pilde, informaţii despre locurile vizitate şi, 
mai ales, propriile reflecții ca şi interpretarea unor pericope 
biblice în chip original şi pertinent, aşa cum sufletul şi mintea 
i-au dictat autorului. Personajele, sunt de asemenea în strânsă 
comuniune, indiferent dacă sunt din Vechile sau Noile 
Scripturi, fie personaje istorice, ori religioase, până la cele din 
zilele noastre. 

Toate experienţele umane au ceva pilduitor în ele. Fie 
că sunt bune şi ne amintim de ele cu dragoste şi nostalgie, fie 
că sunt mai puţin reuşite şi învăţăm cum să evităm situaţiile 
similare. 

Atent la „vocile luminii”, Valentin Marica se adânceşte 
până la rădăcinile Cuvântului Biblic, încercând, după puteri 

omeneşti, să-i extragă sevele şi să presare sămânța lui în 
pământ roditor, aidoma Semănătorului din pilda evanghelică. 
El este urmărit de personajele cu impact direct în suflete, mari 
convertiți, cum sunt: Zaheu, femeia samarineancă, orbul din 
Ierihon ş.a. şi uneori se substituie acestor personaje. Peste tot 
locul, autorul presară seminţe de gând sub forma unor axiome, 
fraze aforistice, frânturi lirice specifice firii sale sensibile. 

Valentin Marica găseşte un inspirat mesaj în fiecare 
pericopă, în fiecare întâmplare, construind chipul şi caracterul 
creştinului autentic după modelele preexistente. Însă felul cum 
ştie să extragă miezul şi semnificația fiecărei întâmplări, din 
mici elemente constitutive, relevă cu adevărat arta lui 
scriitoricească şi gazetărească. 

Locurile cu adevărat istorico-creştine sunt de natură să 
işte trăiri pe măsura importanţei lor, ducând, de cele mai multe 
ori la manifestări evlavioase şi de pietate populară, la adâncirea 
virtuților capitale şi teologale lăsate moştenire de Istoria, Cultul 
şi de Tradiţia Bisericii Ortodoxe Universale şi a celei 
Româneşti, cu predilecție. Modelele întâlnite şi scoase în 
evidenţă sunt relevante. 

Arderea  lăuntrică dar şi efervescența religioasă 
exterioară, se îmbină perfect într-o autentică trăire religioasă: 
„Suntem în Ţara Sfântă, în locurile de nevoință duhovnicească, 
pentru că Hristos e mereu la Fântâna lui Iacov, cu credința că 
apa vie a fântânii ne va face să nu ne mai tăiem fața în două, 
dându-i o parte lui Dumnezeu şi alta diavolului. Pe pragurile 
acestea biblice (conştientizăm ce insemnăm?) ne suntem 
proprii ghizi, îndreptându-ne spre neînsetare: Cine va bea din 
apa aceasta va înseta iarăşi, dar cine va bea din apa pe care 
Eu o voi da nu va mai înseta în veac, pentru că apa pe care o 
voi da Eu se va preface într-un izvor de apă vie în viața 
veşnică. Cuvintele acestea, atât de bine ştiute, spuse aici, la 
rădăcina lor, îşi măresc lumina; devin „imperii de lumină”. 

Paralel cu toate aceste dezvăluiri, aflăm şi lucruri 
interesante despre locurile şi tradiția Pământului Sfânt. 

„Stiam că râul Iordan e pomenit în Biblie de 150 de ori, 
că Yarden în evreieşte înseamnă cel care coboară, că după 
războiul de 6 zile din 1967, mănăstirile de lângă Iordan au fost 
închise, ele intrând în fâşia de graniță a statului Israel, 
părintele Damian fiind împuşcat, întrucât a refuzat să 
părăsească Schitul Românesc de la lordan, ştiam că 
Bethleemul a fost mai întâi numit Efrata (Şi tu Bethleeme 
Efrata, deşi eşti mic între miile lui Iuda, din tine va ieşi 
Stăpânitor peste Israel), ştiam că Zidul Plângerii e locul 
rămas, după distrugerea romană din anul 70, din Cetatea lui 
David, unde se află Chivotul Legii, dar toate acestea, spuse în 
casa lor, primesc o demnitate a spunerii şi au, de acum, literă 
de lege. Sfântul Serafim de Sarov spunea că a ajunge în Tara 
Sfântă este scop unic al vieții pământeşti ”. 

Autorul ştia iar acum ştim şi noi, ceea ce e remarcabil, 
pentru că reiterăm trăirile sale mistice. Participăm la emoția sa, 
pe care are darul să ne-o transmită. E ca şi cum am fi fost 
acolo. Cine se încumetă să scrie despre toate acestea este un 
mare temerar, dar şi un spirit generos care ştie să facă daruri. Şi 
darurile sale sunt adevărate delicii spirituale. 

„Prea târziu bem vinul măslinilor? Acum mi se 
dezleagă mâna... Acolo aş fi putut scrie pe piatră. În 
Evanghelia lui loan, lisus s-a aplecat jos şi a scris cu degetul 
pe pământ. Nicicând nu a tremurat mai tare litera scrisă în 
carnetul de reporter. Tremura litera, căci tremura mâna; 
tremura mâna, căci tremura gândul... Am notat, parcă 
desenând... Sfințeam, pe pagină, subiectul şi predicatul, căci 
totul era sub văzul icoanei şi sub văzul lui lisus. Nu ştiam, 
atunci, că ajuns acasă voi adăuga atribute şi complemente, 
spre a săvârşi lucrarea. Dacă l-am cunoscut pe Dumnezeu, 
acolo, fiecare în felul nostru, El face să voim spre a săvârşi... ” 

Caracteristica principală a scrierilor lui Valentin Marica 
este lirismul, trăirea unei stări continue de Poezie... El face ca 
totul să devină poezie, aşa cum regele Midas prefăcea totul în 
aur la simpla atingere. Valentin Marica îşi aşează sufletul pe 
tavă şi ne îndeamnă să-l privim. Confesiunea lui este absolut 
tulburătoare prin sinceritate, prin lipsă de artificiu, prin trăire 
lăuntrică: „Au năvălit zorii, ca nişte trupuri înalte, 
cuprinzându-mă în laptele lor cald. E 5 şi 30 de minute; ora 
aceea, din ziua aceea, când Dumnezeu a cuprins-o părinteşte 
în brațele Sale pe Cezara. Afară, cerul are tremur de lacrimă; 
ca atunci... Îmi recapitulez visul nopții... Scriam despre Tara 
Sfântă. Paginile luau forma unei lumânări. Cezara era lângă 
mine, bucurându-se că scriu... 

3 iulie, dimineața, încep să scriu cu adevărat jurnalul. 
L-am scris în gând. Îl am, cu prescurtări, în bloc-notes. ÎI 
rescriu. Pe un giulgiu ce-mi pare văzduhul întreg. Nu voi fi 
doar martorul, privitorul atent, neiertător, ochiul pe deplin al 
reporterului. Voi fi umblătorul între mirare şi căinţă, blândeţe 
şi spaimă, atingând rana pietrei şi cerul ei. Eu nu doar am 
văzut, ci am atins, am îngenuncheat, ştiind că „timpul meu se 
spânzură de veşnicie... ” Eram, sunt, fărâma şi întregul... 

Parcă se deschid toate cărţile preferate ale Cezarei. 
Fotoliul ei e înflorit. Spicele aduse în ziua de Rusalii de la 
Schitul din Dumbrăvioara scânteiează. Cezara îmi poartă 
mâna pe pagină, cum îi purtam eu mâna pe caiet la începutul 
clasei I. A izbucnit soarele! Lucian Blaga se întreba de ce omul 
nu este ca soarele. Astăzi, mai mult ca oricând, vreau ca omul 
să fie ca soarele; umblător prin cer.” 

Pe canavaua dintre realitate şi imaginaţie balează 
prezentul acerb şi necruţător care amenință să devină trecut 
irevocabil. Cine poate opri clipa? Simţi neputinta, te străduieşti 
s-o depăşeşti şi zidurile ți se ridică în față. 

„Teri, 2 iulie, la Ierusalim, un buldozer condus de un 
palestinian intră într-un autobuz, rănind grav 30 de israeliți. ” 

Fiecare om îşi construieşte în viață propriile sale „locuri 
sfinte”. Chiar dacă uneori nu au nimic de-a face cu sfințenia. 
Depinde cum le percepe fiecare, dar, mai ales, de orizontul lui 
de aşteptare. Pământ sfânt poate însemna pentru unii semneni: 
teren arabil, teren cu petrol, palate, avuţii, tot ce e strălucitor şi 
costă imens. Cine nu şi-a închipuit cum este Ierusalimul? Şi 
autorul are propriul colţ de Ierusalim unde nu pătrunde răutatea 
omenească. Unde-şi construieşte nădejdea. 

„În Ierusalimul meu nu bântuia blestemul şi moartea. 
Dimpotrivă, la tot pasul, învia lisus. Acolo era ceva mai adânc 
decât noi înşine; după cuvintele Sfântului Augustin. Acolo era 
preoția iubirii. Vocile luminii. Demonii  neiertării, ai 
nerăbdării şi aroganței erau răpuşi. Cu ramurile verzi ale 
gândului îl întâmpinam pe Domnul în lerusalimul născut în 
suflet... Înţelegeam că ne pierdem, când nu ne căutăm destul. 
Ziua îşi strângea în pumni Zorii, să nu-i lase să se prelingă în 
venin. Nădejdea îşi afla vatră, vorba poetului. Pe când, vorba 
filozofului, creația geme şi aşteaptă să fie restaurată. Dorurile 
de mamă, de tată, de copii, de pământ reavăn creşteau în dorul 
de Dumnezeu. Să fie dorul de Dumnezeu esentia lumii?” 

Cu delicateţe şi multă discreţie, autorul ne ia de mână şi 
ne introduce „în vremea aceea...” 

„Numai că noi stăm, Acum, pe 2000 de ani şi ne grăbim 
spre porțile Cetăţii Ierusalimului, spre Muntele Înălţării, spre 
Bethleem, spre necuprinsul mântuirii. Suntem între lumi. 

Mergem înspre Ceasul Întâi...” 

Paralel cu înaintarea spre obiectivele propuse de ghizi şi 
organizatori, se adânceşte şi trăirea interioară, coborârea în 
sine. 

„În Grădina Ghetsimani păşeşte mai întâi omul din 
mine; apoi ceea ce sunt pentru a avea bucata de pâine a 
fiecărei zile; omul cercetând locul, dar şi locul cercetând 
omul, întrebându-l... 

Ne înveşmântăm în linişte; într-un ireal...; în blândeţea 
verdelui Grădinii; în inefabilul acestui patrulater în care au 
dospit cerul şi pământul, divinul şi omenescul, pentru geneza 
mântuirii; alăturându-se, din imediata apropiere, liniştea 
Mormântului Maicii Domnului, cea a Peşterii Ghetsimani şi 
cea a laudelor. Încercăm, în lumina gândului, să învelim 
impunătoarele trunchiuri, adăposturi ale chinului, cu textul 
laudelor... E un fel de rugăciune. Lângă o  hiperbolă a Țării 
Sfinte, cea a trunchiului din Ghetsimani. 

Putem lua din veşnicie... Cât de frumos ne aşteaptă, cât 
de răbdătoare... ” 

Tot textul este de un tulburător inefabil, este „acel ceva 
plăpând, înaripat şi sacru”. 

„ Trunchiurile măslinilor sunt chipuri ale privegherii; 
trupuri pe care s-a îngrămădit timpul, chemând la priveghere. 
Atingem liniştea. Dar, înfiorarea cosmică de Atunci reînvie, ca 
în tabloul lui El Greco, în care Grădina Ghetsimani e o 
cămaşă roşie a pătimirii, prin care Mântuitorul ia asupra Sa 
păcatele lumii, sau ca în celebra pictură a lui Giovanni Bellini, 
Agonia în Grădina Ghetsimani, cu aura mistică a nopții 
tragice. 

Fiecare măslin îmi pare un potir al îndurării; un teasc 
al mistuirii În ebraică, gat shemen înseamnă teascul 
măslinilor. În Vremea Aceea, măslinii păreau că vor să fugă 
din loc, să nu vadă cumplita strivire. Iisus lupta cu Soarta... 
inscripționează poetul. Îngân silabe. Goliciunea mea mă 
sperie...” 

Şi aşa cum „abisul cheamă abis” şi starea de graţie este 
născătoare de pronie. Ea recheamă stări de pioasă reculegere şi 
meditaţie în liniştea umbrei măslinilor. 

„Ruga, însingurarea, întristarea, stropii de sânge ai 
suferinței s-au întipărit pe vecie în statura măslinilor, în 
coroanele lor prinse într-o ceață a durerii, dar şi în 
solemnitate, în plinătatea dumnezeirii şi putere vorbitoare. 

Măslinii vorbesc. Se fac iconostas. Trunchiurile lor doar par 
încremenite. Le simt fluiditatea trupului; corzile. De la un loc 
sfânt la altul armoniile se amplifică. ” 

Pelerin în „Țara Dorită”, în „Țara Hărăzită” — poate fi 
doar cel care poate trăi pe deplin emoția acelui Timp în care 
Mântuitorul a trăit alături de oameni, luând chip omenesc, fără 
să se lepede de natura Sa Divină, s-a dat pentru noi, Jertfă de 
ispăşire. Şi cu adevărat nu îi este dat orişicui, dar numai celor 
pe care Dumnezeu i-a chemat, i-a ales, i-a binecuvântat, le-a 
dat nume, i-a trimis să-L vestească, pentru ca apoi, să-i 
mântuie. 

„leşi dintr-un timp abulic, disputat până la ridicol, 
aşteptând să deschizi uşa spre mierea luminii. Aici cad măştile. 
În tine e mai multă pâine şi mai puţină cenuşă. Ochiul devine 
un continent. Forme joase şi forme înalte de relief se mlădiază 
în roua lui, sub mirul candelelor şi deasupra acestor pumni de 
aur strânşi, să nu se zădărnicească jertfa. (...) Cobor în grotele 
cărunte ale Țării Sfinte, cele mai mari Litere ale lumii, 
simțind, de fapt, urcuşul spre mierea luminii. Cuprind Literele 
acestea şi ele mă cuprind, le aşez în slava sufletului lumii şi în 
slava sufletului meu, le am în mâini, pe umeri, în respiraţie, în 
bucuria uimirii sau pe perna somnului”. 

lată şi cea mai frumoasă rugăciune: 

„Fă, Doamne, ca această zi să nu aibă seară. În 
paharul ei se limpezeşte taina Învierii”. 

Valentin Marica îşi trăieşte credinţa, speranţa şi iubirea 
cu aceeaşi demnitate cu care îşi apără neamul şi locul de 
baştină,  considerându-le repere fundamentale în viața 
creştinului. 

„La confluenţa mai multor civilizaţii şi a celor trei mari 
religii: iudaică, creştină şi musulmană, Tara Sfântă e Marea 
Făgăduinţă, locul unde kronos devine kairos, timp al harului 
şi mântuirii, al crucificării şi Învierii, al vestirii fără de oprire. 
Catavasia la Naşterea Domnului pulsează, fără de oprire, în 

sângele credinţei : Hristos se naşte, preamăriţi-l! Hristos din 
ceruri, întâmpinaţi-l! Hristos pe pământ, înălțaţi-vă! Cântaţi 
Domnului tot pământul...! În Țara Sfântă l-am văzut pe Iisus 
răstignit, dar şi înviat. ” 

Trăirile pioase de pe locurile sfinte generează amintiri 
personale tulburătoare din copilăria şi viaţa autorului. 

„Îmbrăţişez, neîndemânatic, Țara Sfântă, o columnă a 
infinirii, ca în limpedele ei să-mi văd obrazul şi mărgelele 
mirării ochiului. Văd trupurile pietrei, în case, biserici, 
cimitire şi aud trupurile vârstelor mele cum se grăbesc să se 
adune în columna  infinirii de piatră, în altoiul luminii 
nădăjduirii. Dacă, se spune, ploaia e ticăloasă, în Tara Sfântă, 
unde piatra înlocuieşte ploaia, piatra e ticăloasă? Nu poate fi 
ticălos ceva ce învederează strigătul lumii : Fericiţi cei curaţi 
cu inima...! Pietrele de la Capernaum, din Muzeul Pietrelor, 
sunt vorbitoare. Ele poartă inflorescențe; amintiri despre 
învăţarea legilor lui Moise. Lângă cel mai înalt brad pe care l- 
am văzut în Tara Sfântă. Cum poate fi stânca pe care a avut 
loc minunea înmulțirii pâinilor, dacă nu inflorescentă, lângă 
smochini în rugăciune; cu crengile îngenuncheate; străjeri la 
intrarea în Biserica Înmulțirii. ” 

Vorbe înțelepte de la Sfinții Părinți ai Bisericii — 
bizantini şi latini, Sfântul Augustin, dar şi Mircea Eliade, 
Sfântul Simeon Noul Teolog, Sfântul Grigorie de Nazianz, 
părintele Ilarion Argatu, Arsenie Boca, Ernest Bernea - până la 
Baudelaire George Țărnea şi Julien Green ilustrează textul cu 
vorbe de duh, cu lacrimi de mir, cu dulceaţa şi blândețea 
imaginii, semn al cultivării înalte a spiritului: 

„Retrăiesc imaginea punerii mâinilor în şir 
neîntrerupt, trunchi ce suie până la apostoli şi prin ei până la 
lisus. O astfel de cale, pentru părintele Arsenie Boca însemna 
înlocuirea păcatului cu  sfințenia. De cartea părintelui, 
Cărarea Împărăției, primită din bunătatea părintelui Silviu 
Negruţiu, la un început de iarnă, aş avea acum nevoie, deşi 

ochiul nu leneveşte, arde citind peste tot unde lumina lumii a 
scris buna-aşezare a credinței. Aş avea nevoie de Cărarea 
Împărăției, de cărţile lui Eminescu şi Blaga, de Fiinţă şi timp, 
de însemnările mele despre liturghia cosmică a morţii, de 
fonoteca de aur de la Radio, cu voci ce înmulțesc binele, ca pe 
aceste tipsii de soare să aprind lumânările pe care le pun la 
altare; pentru ca atunci când, iar, cineva mă strigă din spate : 
Adu-ţi aminte de Ziditorul tău... să nu fiu cu mâinile 
goale... Cu mâinile goale şi cu... gândul gol... 

Pe când lumina icoanelor mă înveleşte, gândul ia din 
cărțile iconologilor partituri exegetice desluşitoare.” 

Din loc în loc, autorul presară şi impresii ale tovarăşilor 
de pelerinaj, într-o suită a gândurilor şi cuvintelor evlavioase 
trăite de aceştia, fiecare, după suflet, gând şi inimă. 

Tradiții şi obiceiuri păstrate de milenii sunt 
reactualizate, cu fiecare nou grup de pelerini care păşesc pe 
locurile sfinte. Ei se încadrează din mers în specificul locului şi 
îi simt pulsaţiile intime, aşa cum ar simţi, bătându-le, propriile 
inimi. 

Meditaţia filozofică împletită în chip armonios cu cea 
spirituală cuprinde sufletul parcă într-o reverie fără sfârşit care- 
ți aduce pe buze gustul eternității. 

„La Sfântul Mormânt curgerea timpului se opreşte. 
Eşti prins în bătaia eternității. Nu vii şi nu pleci; eşti noul 
contur al propriei iluminării, la o răspântie de imagini în care 
clocoteşte lumina. Eşti făclie lângă miile ce înconjoară 
baldachinul, te frângi şi te ridici, tremuri şi te bucuri, închizi şi 
deschizi ochii, vezi apa Duhului, adâncimea şi limpezimea ei, 
cercetezi adâncimea şi limpezimea râului ființei tale. Căci, 
atunci când va lumina harul (Simone Weil), trebuie să fii 
acolo.” 

Rugăciunile de taină din Timpul Pascal îl fac pe autor 
să simtă că: „Sunt, suntem în bucuria luminii şi în rana ei”. 

Dar, am putea fi oare, noi înşine, rana şi lacrima 
Luminii? 

Da. 

„În mine, în noi, zboară păsările lui Maitec, cu aripile 
plecate în rugăciune. Păsările artistului au forma crucii jertfei 
lui lisus. Ziua are forma crucii... Nu dimineaţa zilei, amiaza ei 
sau amurgul mă întâmpină, ci doar Lumina zilei, orbitoare în 
casele cărora le deschid uşa. Sunt, suntem la rădăcina 
luminii”. 

E un timp de har continuu pentru că: „Se aude cum se 
coc picăturile de mir.” 

Autorul explică ce înseamnă pentru un creştin popasul 
în aceste locuri: „Intrarea truditorului întru’ credință în 
Cetatea Ierusalimului e naştere şi nuntă, e cuvânt roditor şi 
tăcere roditoare, e aşezare a fiinţei între maluri ce nu se 
surpă”. 

Sunt reiterate momentele principale din viața 
pământească a Mântuitorului, prin meditații, psalmi şi 
rugăciuni ca şi frângerea pâinii, Jertfa adusă pe altarele lumii, 
în principalele bazilici de pe aceste locuri sfinte. De asemenea 
creştinii pot vedea şi principalele lăcaşuri de cult din primele 
secole ale creştinismului, ceea ce constituie un prilej de 
reflecţie şi de pietate adevărate. 

„Într-un şuvoi afectiv de bucurie, mirare, incredibil, 
teamă, umilință, nedumerire, suspin, încremenire, căldură a 
rugăciunii, coborâm sub altarul bisericii construite de Sfânta 
Elena, în Sfânta Peşteră, unde atingem, clipe doar, talpa 
leagănului ce mişcă omenirea spre mântuire. 

Să te bucuri că auzi strigătul minunii sau să te întristezi 
că omul, căruia i-a fost dată minunea, o pierde tot mai mult? 
Cu genunchii, pieptul, pumnii, fruntea, cu râul gândului, cu tot 
pământul şi cerul fiinţei, le dăm clipelor acelora veşnicire. ” 

(...) Alcătuirea dumnezeiască a acestor locuri respinge 
compromisul. Fără aceasta, care ar fi punctul de sprijin al 

lumii?... Sunt treaz, nu simt oboseala, nu simt foamea şi setea. 
Când ochiul e mai viu, vine cuvântul liturgic să întărească 
bucuria de a vedea; repet cuvinte din Evanghelii, trupul sfâşiat 
se linişteşte; lutul rămâne în urma mea. Lumina e densă. E 
peretele meu alb şi neted, ce absoarbe zvâcnetul mâinii. Fără 
durere, mâna poate fi candelă... Scriu nu despre Tara Sfântă, 
ci în Țara Sfântă. ” 

Adevăr, cult, tradiție şi eresuri, toate se întâlnesc în 
experienţele culese „pe viu” de pe locurile unde cândva, a păşit 
Mântuitorul Lumii şi Măicuţa lui Preacurată. 

Pelerinajul îl obligă în conştiinţă pe orice creştin, de 
a părăsi atitudinea călduță, nehotărâtă şi de a lua atitudine 
fermă în ceea ce priveşte credinţa şi iubirea de Dumnezeu şi de 
aproapele. 

Însă este şi o căutare de sine, o reflexie a tot ce ai fost 
până atunci, un prag de trecut de la care poți reevalua şi măsura 
totul. 

„Mi-am spălat mai întâi mâinile, ca să fie curate pe 
stilou şi pe hârtie, scria Nichita Stănescu. Mi-am spălat fața şi 
mai ales ochii, dinadins, ca să vadă fiece literă scrisă în parte, 
veghind împotriva întâmplării şi inspiraţiei nedivine; mi-am 
spălat inima... 

Mi-am spălat inima şi scriu...” 

Însă esenţialul îl poate rezuma aceste cuvinte rostite în 
Mănăstirea Părintelui Teodosie din Pustiul Iudeii, acolo unde 
intră „cântecul cerului”. 

„„- În atâta pustietate, locurile acestea sunt atât de vii... 

- Este. Suntem într-o regiune cu 18 mii de musulmani. 
Aici suntem 3 creştini, părintele şi două măicuţe. Vă închipuiți! 
Numai mâna lui Dumnezeu ne acoperă.” 

Şi aceasta, în timp ce realitatea este de-a dreptul 
îngrijorătoare: „Acasă, prăpastia e întreagă, luna e pe 
jumătate...( ca în metafora lui Ion Caraion) sau nici măcar pe 
jumătate. Se azvârle cu piatra în cornul ei, făcându-se tăcere 

în spirit. Spunea, într-un interviu la Radio Târgu-Mureş, poetul 
George Tărnea : sfârşitul lumii e tăcut. Sugera poetul că nu va 
fi un cataclism, potop de apă sau de foc, ci se va face tăcere în 
spirit şi lumea va muri. 

În situl Ulpia Traiana Sarmizegetusa se cultivă cartofi, 
Ministerul Culturii  nedespăgupindu-i pe proprietarii 
pământului din interiorul şi din afara Coloniei Ulpia Traiana 
Augusta Dacica Sarmizegetusa; autorii de antologii literare 
cenzurează, azi, cum nici satrapii comunismului nu au făcut-o; 
plouă în bisericile de lemn ale Transilvaniei; apar , din senin, 
filozofi care, spunând anecdote, adună ropote de aplauze; 
turnurile băncilor sunt mai impunătoare decât ale 
catedralelor, cum scria reputatul arhitect Dan Hanganu; 
ducem peste mări şi țări, să ne reprezinte spiritualitatea, ponei 
din plastic roz, cu zvastica neagră deasupra cozilor; se 
necinstesc simboluri religioase sub perfidia libertății de 
exprimare; se naşte o nouă limbă română, cea a inculților 
siniştri; se acaparează catedre universitare cu o lăcomie 
inimaginabilă a banului; sunt scoase sub reflectoarele 
teatrelor texte jenante, anume pentru piticii moderni (vorba lui 
Eminescu!), ca aplaudând, să-şi scuture rugina de pe zale. 

Prăpastia e întreagă, luna e mai puțin de jumătate... 
Dumnezeu ne face semn să nu mai rătăcim. L-am răstignit şi-l 
răstignim, dar El continuă să vină la noi. Deşi, diavolul e ca 
roiul de albine, cum se exprima părintele Evghenie Dascaliuc 
de la Mănăstirea Ciolanu, îngrijorat că nu mai e frică de 
Dumnezeu, că se împuţinează credinţa şi greu ne lăsăm în voia 
lui Dumnezeu şi greu căutăm taina euharistiei. 

Prin euharistie, cerul vine zilnic pe pământ, predica 
părintele loan Iovan de la Mănăstirea Recea. În Țara Sfântă 
poți rupe din cer, căci cerul vine zilnic pe pământ... ” 

Dar, ce scumpe devin amintirile, numărate pe bobiţele 
de Rozariu! 

„Îmi ardeau în ochi boabele de grâu prin care, în serile 
Postului Mare, copil fiind, număram rugăciunile rozariului. ” 

În carnetul de reporter al lui Valentin Marica s-au 
adunat, timp de opt zile, mărturii ale creştinilor care l-au însoțit 
în pelerinaj ori ale viețuitorilor mânăstirilor. Ele alcătuiesc un 
florilegiu subtil de învățăminte şi experinţe de credinţă şi pilde 
de trăire creştinească. 

Vizita la lerihon îi prilejuieşte autorului meditaţia 
despre vindecarea orbului de către lisus. Valentin Marica se 
substituie acelui orb pe care propria credință l-a mântuit. 

„Privind aura Sfinţilor Români de pe zidul interior al 
Bisericii Ortodoxe Române din Ierihon (yerihu înseamnă lună 
calendaristică) îi repetam Orbului cuvintele şi le auzeam pe 
cele ale Mântuitorului: Vezi! Credinţa ta te-a mântuit!” 

Nu o dată, autorul spune: „4m lăsat acolo o lumânare 
arzând şi am luat de acolo o poveste...” 

Şi iarăşi, nu o dată, e nevoit să spună, pe parcursul 
acestui pelerinaj, ca şi pe tot parcursul vieţii sale: 

„Se luptă credința şi necredința. Mă vede, acum, 
Dumnezeu? Mă vede altfel? Pe mine mă vede altfel? Începe 
lupta de săbii între a spune şi a tăcea, între grâul hrănitor şi 
pleava deşartă, între jitniță şi focul nestins, între egoismul de 
acasă şi bunătatea de aici. lubeşte şi fă ce vrei! Porunca 
Sfântului Augustin mă întoarce la masa zilei de ieri. Cui i-am 
rupt din obrazul pâinii? 

Poate că aici, sub văzul Lui, se micşorează zăpăceala 
fiecărui destin. Despre zăpăceala destinului propriu scria 
Octavian Paler în romanul Un om norocos. Când fiinţa mi se 
înalță, chem cuvintele ce ard în mine, adunate în ani mulţi de 
lectură şi studiu, cele ce fac din apă uscat, pentru a avea drum 
neîntrerupt spre o Hyperboreea, pentru a mă îndepărta de ceea 
ce hulea în glas de foc Osea prorocul: jurăminte strâmbe, 
ucideri şi furturi, desfrău şi silnicii, jale şi locuitori fără vlagă. 
Care e prorocul ce azi huleşte în glas de foc întunericul? Am 

lăsat acasă monstruozitatea răului, am adus doar fărâmele, în 
fundul buzunarelor, voind ca această parte de viaţă, aceste 
câteva zile, cât o parte de viaţă, să i le dau Mântuitorului; 
venind la Crucea lui cu crucea pieptului meu şi a frunţii mele, 
cu crucea piepturilor noastre şi ale frunţilor noastre, pe care 
am putea scrie cuvintele Sfântului Simeon Noul Teolog: Ca om 
ştiu că nu văd nimic din cele dumnezeieşti şi sunt cu totul 
despărțit de ele. Dar prin înfiere mă văd făcut Dumnezeu şi 
sunt părtaş al celor neatinse. Ca om nu am nimic din cele 
înalte şi dumnezeieşti, dar, ca miluit de bunătatea Lui, am pe 
Hristos, binefăcătorul tuturor. Căci în lumina lui Hristos — 
Lumina Duhului — văd ce văd. Și cei ce văd în această lumină 
văd pe Fiul.” 

Procesiunile descrise sunt impresionante: „Aici şi 
noaptea e răsărit de soare. Mii de lumânări ard la rădăcinile 
luminii, în grotele-inimi, cele ce-au fost şi sunt drumurile 
Mântuitorului, peste care şi-au pus temelie atâtea altare 
bisericeşti. Numai în Biserica Sfântului Mormânt, ne aşteaptă, 
la răsăritul, amiaza şi cina rugăciunii, Piatra Îngerului, Piatra 
Ungerii, Capela Arătării, Altarul Sfintei Maria Magdalena, 
Altarul Sfântului Grigorie, Altarul lui Adam, Peştera Sfintei 
Cruci, Biserica 40o de mucenici, Biserica Sfântului lacob , 
Altarul Sfântului Grigorie ş.a.m.d., altare pentru pelerinii atât 
de diverşi şi pentru slujbele oficiate după ritualuri specifice 
atâtor confesiuni creştine. Slujesc în Biserică: ortodocși, 
armeni, copţi, catolici, etiopieni şi sirieni ortodocşi, fiecare cu 
umilința minții, a mâinii şi a paşilor. 

Bucură-te, singura floare a tot pământul!” 

Harurile primite de pelerini îi îndreptățesc să creadă că 
au fost aleşi, trimişi, motivaţi de o credinţă puternică: 

„Când ajungi la rădăcina luminii, ţi se dă chip de 
umilință. Poţi fi şi tu biruitorul prigonit? Leproşii erau 
curățiți, după zicerea Sfântului Vasile cel Mare, şchiopii 

umblau, Surzii auzeau, orbii vedeau, iar binefăcătorul era 
prigonit... 

Leg fuioarele luminii de aici de cele care îmi erau în 
podul palmei şi al sufletului, când am plecat de-acasă. Pe 
Valea Oltului, spre Aeroportul Otopeni, soarele s-a jucat cu 
frunţile noastre, după ce, la ieşirea din Alba-lulia, spre Sebeş, 
soarele nuntea într-un cireş imens, potopit de roşul-gălbiniu al 
fructelor, imagine proiectată, în depărtare, pe creştetul 
înzăpezit al Munților Făgăraş. Vedeam cum curge 
binecuvântarea dumnezeiască, simțeam cum ne apără 
binecuvântarea IPS ariepiscop Andrei şi rugăciunea din 
Catedrala Reîntregirii, cât de mare e răspunderea cu care am 
pornit la drum, spre lămurirea sufletului. Slavă Tatălui, au fost 
cuvintele ce întăreau gândul că vremea spre pocăință ne e 
dată şi că drumul nostru nu este unul oarecare. Nu pleacă 
oricine spre Tara Sfântă, ne spune părintele Florin Croitoru. ” 

Nu e mai puţin adevărat că pelerinajul, cu atât mai mult 
cel din locurile sfinte de la Ierusalim, „deschide căi ale 


spiritului”. 
Iordanul este un alt reper fundamental pentru inițierea 
în primul Sacrament Creştin, Botezul şi reînnoirea 


făgăduințelor de la Sfântul Botez semnifică, pentru creştin 
începutul unei noi vieți spirituale. 

„Iordanul pare o statuie a apei. Sub incendiul solar, 
râul încremeneşte, învelit într-un verde tainic. Ne îmbrăcăm în 
cămaşi albe şi îmbrăţişăm trupul apei Marelui Botez, rugându- 
ne la Dumnezeul îndurărilor să ne întărească gândul şi pasul, 
să coboare peste  neputințele noastre aripa luminii 
mântuitoare. 

Altădată, în Tara Sfântă pelerinii purtau veşminte speciale. 
La lerusalim, bunăoară, purtau două frunze de palmier. 
Veşmintele simbolice au fost în timp abandonate. La Iordan, 
însă, pelerinii poartă cămăşile albe ale Botezului. 

Trupurile noastre intră în trupul apei, preschimbându-se. 
Creşte trupul dinlăuntrului meu. Simt liniştea edenică. Şirul 
pelerinilor e şir de cruci albe; val domol sub mănunchiul de 
busuioc cu care părintele Florin Croitoru ne udă, cu blândefe, 
frunţile. Fiecare îşi ascultă clocotul interior, privind cu 
bucurie la botezul celuilalt, închinător în Sfânta Treime, 
preamărind cuvintele : Pocăiţi-vă că s-a apropiat Împărăţia 
Cerurilor! 

Luăm apă din Iordan; merinde pentru întoarcerea acasă”. 

De ce bucuria nu poate alerga slobodă pe câmpiile visului? 
Realitatea spintecă precum un cuțit: 

„Bucuria ochiului se restrânge. O bază militară iordaniană 
abandonată aminteşte de moarte. (...) De ce preschimbăm 
iubirea-n măcel? E intrebarea poetului. O reînvii, când în 
albia celei mai mari iubiri, Acolo unde am aflat Iubirea, unde 
am ars şi mi-au crescut aripi pe umeri, unde am jurat pe 
boabele de grâu curat ale fiinţei mele, la uşa Mormântului 
Sfânt, am văzut măcelul. Se loveau cu ură preoți armeni şi 
greci. Schimonosiţi, loveau cu pumnii şi picioarele, într-o 
învălmăşeală de iad, confundând sfeşnicele cu bâtele. Nu 
acceptau prezența unui călugăr grec în ierarhia locului. Au 
intervenit oamenii legii şi civilii, mărind imaginea de coşmar. 
În locul cel mai luminat de pe bietul nostru pământ, cel ce dă 
sensul omului în lume şi perpetuează în veci marea speranţă a 
Învierii, s-a desfătat diavolescul. Imaginile au străbătut 
întreaga lume. S-a întâmplat de Arhangheli... Se ucidea nu 
doar trupul, ci şi sufletul. lisus ne spune: Temeţi-vă de cel ce 
poate ucide şi trupul şi sufletul. 

Vroiam să dau jurnalul la tipar. Am încremenit... | 

Desigur, litigiile religioase pe locurile sfinte au durat 
secole. Patriarhii ortodocşi au fost zeci de ani ţinuţi departe de 
Biserica Sfântului Mormânt. Tratate internaţionale, precum 
cele semnate la Paris şi Berlin, în 1856 şi 1878, au consfințit 
un Status-quo, amenințat în prezent. 

Nu mai ştiu ce este ecumenismul. Nu mai ştiu, dacă să 
înjug dreptatea cu mândria, precum fariseul, sau păcatul cu 
smerenia, ca vameşul? ” 

Valentin Marica — un spirit deschis, primitor, generos, 
îngăduitor, care pledează pentru înţelegere, pentru ecumenism, 
aduce ca motivaţie iubirea de semeni: 

„În biserica pe care o am în mine, îngenunchează, întru’ 
desluşire, cumpătarea, îngăduința, răbdarea şi iertarea. ” 

Şi îşi încheie periplul inițiatic prin Țara Sfântă, în chip 
admirabil: 

„Am scris... în palmă?... Palma e de zăpadă...?” 

Reportajul lui Valentin Marica este o scriere fascinantă, 
de un realism mistic care nu poate fi pus la îndoială, care 
conferă cititorului o oază de linişte şi pace, în această lume, din 
ce în ce mai desacralizată, mai nebună, nebună, nebună... 


16 august 2010 
A doua zi după Adormirea Fecioarei 


231 


SETOŞI DE APĂ VIE LA FÂNTÂNA ÎNGERILOR 


Valentin Marica - „La fântâna îngerilor” — 
poeme scrise în Ţara Sfântă 


Editura Casa Cărţii de Ştiinţă, Cluj, decembrie 2009 


Fără îndoială că, un 
pelerinaj în Ţara Sfântă constituie 
pentru orice creştin, o experienţă 
covârşitoare, aşa cum, pentru 
orice musulman, există năzuința 
şi chiar obligativitatea morală 
înscrisă-n Coran, de a vizita, 
măcar o dată în viață, Mecca, 
piatra dreptunghiulară, unde a pus 
piciorul pentru a se înălța la cer, 
Mohamed, profetul lui Alah, 
piatră înnegrită de săruturile celor 
14 secole de pelerinaj ale 
musulmanilor. 

Cel care are şansa să ajungă, 
însă, în Țara Sfântă, aşteaptă 
schimbări spectaculoase în conştiinţa sa, în suflet şi inimă, 
traduse apoi în faptă. Mai aşteaptă să fie părtaş sau măcar 
martor la una-două minuni petrecute în preajma lui sau chiar el 
să fie protagonistul. Orizontul de aşteptare nu se opreşte aici. 
Alţi creştini vor să admire locurile pur şi simplu, sau să-şi mai 
adauge în palmares, încă o ţară vizitată. 

Eu cred că, un pelerinaj trebuie să fie un prilej de 
îmbunătăţire, de creştere spirituală, de înălţare şi accedere la un 
alt nivel al năzuinţelor omeneşti. Nu degeaba, după ce ai 
efectuat acest pelerinaj, de cele mai multe ori cu mari dificultăţi 
şi ispite de toate felurile, primeşti un certificat de haggi, de 

sfânt, pe care, conştiinţa fiecărui creştin trebuie să-l menţină 
nepătat. Aşa cum, după ce ai efectuat un plerinaj în care ai 
mers, o bună parte pe jos, la Sactuarul din Santiago de 
Compostella, primeşti un certificat care să ateste această 
calitate de pelerin. 

Se zice, de asemenea, că „Omul sfinţeşte locul” dar, 
cred că mai degrabă este invers: „Locul sfinţeşte omul” şi, 
după o astfel de experinţă mistică, viaţa ta se poate schimba 
radical, aşa cum s-a schimbat într-o noapte de Crăciun, viaţa lui 
Andre Frossard, când, întrând într-o biserică să se încălzească 
şi să asculte corul copiilor care cântau colindele Naşterii, a fost 
străfulgerat de har şi s-a convertit, devenind ulterior, cel mai 
înfocat apologet creştin şi povestindu-şi experienţa mistică, în 
cartea „Dieu existe, je L-ai rencontre” - „Dumnezeu există, 
eu L-am întâlnit”. Pentru că acolo se întâmplase întâlnirea lui 
cu Dumnezeu. 

Astfel de „întâlniri” — cruciale, providențiale, fascinante, 
esențiale reclamă cotituri pe măsură în viața şi mentalitatea 
celui care a avut şansa lor. 

„Intrând la ora şaptesprezece şi zece într-o capelă din 
Cartierul Latin în căutarea unui prieten, am ieşit de acolo la 
ora șaptesprezece şi cincisprezece însoţit de o prietenie 
nepământească. Intrând acolo sceptic şi ateu de extremă 
stângă, am ieşit cu câteva minute mai târziu catolic, apostolic 
şi roman. ” 

Precizăm că Andre Frossard - (1915-1995), membru al 
Academiei Franceze, autor al unor remarcabile cărți cu caracter 
istoric, memorialistic şi eseistic. Volumul Dumnezeu există, 
eu L-am întâlnit (Dieu existe, je L'ai recontrâ) are un 
răsunător succes de public (în prezent [anul publicării în 
România, 1993] a ajuns la a 27-a ediție). Scriitorul, 
descendentul unei familii cu vederi de stânga (tatăl său a fost 
primul - în ordine cronologică -secretar general al Partidului 
Comunist Francez) mărturiseşte că la vârsta de douăzeci de ani 

a trăit, într-o capelă din Cartierul Latin, o revelaţie, în urma 
căreia s-a convertit la catolicism. Cartea care apare acum şi în 
versiune românească este istoria acestei revelații. (Sursa: 
Wikipedia) 

„Se întâmplă ca eu să ştiu, spune Andre Frossard, printr- 
un noroc extraordinar, adevărul asupra celei mai disputate 
dintre cauze şi asupra celui mai vechi dintre procese: 
Dumnezeu există. Eu L-am întâlnit. L-am întâlnit pe 
neaşteptate - aş spune: prin hazard, dacă hazardul ar face 
parte din acest gen de aventură -, cu uimirea trecătorului care, 
la capătul unei străzi din Paris, ar descoperi în locul pieţei ori 
intersecţiei familiare o mare, îmbrăţişând partea de jos a 
caselor şi întinzându-se la nesfârşit înaintea lui. A fost un 
moment de stupoare care durează încă. Nu m-am obişnuit 
niciodată cu existenţa lui Dumnezeu ”. 

El declară mai apoi că a ieşit din biserică, „dus, ridicat, luat 
din nou şi rostogolit de valul unei bucurii inepuizabile. ” 

De remarcat schimbarea profundă, nu numai de 
comportament, dar, până-n ultima fibră, transformarea totală: 
„Aveam douăzeci de ani în momentul intrării, în momentul 
ieşirii eram un copil pregătit pentru botez, care privea în jurul 
lui, cu ochii larg deschişi, un cer locuit, un oraş care nu se ştia 
suspendat în văzduh, nişte fiinţe în plin soare care păreau să 
meargă prin întuneric, fără să întrevadă imensa destrămare 
care avea să se producă în țesătura lumii. Sentimentele mele, 
peisajele mele interioare, construcțiile intelectuale în care deja 
mă instalasem comod nu mai existau; obiceiurile mele înseşi 
dispăruseră şi gusturile mele se schimbaseră. Nu ascund faptul 
că o convertire de acest fel, petrecută pe neaşteptate, poate să 
aibă ceva şocant şi chiar inacceptabil pentru spiritele 
contemporane, care preferă căile raţionale unor „coups de 
foudre" mistice şi care apreciază din ce în ce mai puțin 
intervenţiile destinului în viața cotidiană. Şi totuşi, oricât de 
dornic sunt să mă pun de acord cu spiritul timpului meu, nu 

pot să identific reperele unei elaborări lente acolo unde a fost 
o schimbare bruscă: nu pot să fac cunoscute motivele 
psihologice, imediate sau îndepărtate, ale shimbării, pentru că 
aceste motive nu există, îmi este imposibil să descriu calea 
care m-a condus la credinţă, pentru că eu mă găseam pe cu 
totul alt drum şi mă gândeam la cu totul altceva atunci când 
am căzut într-un fel de capcană: această carte nu povesteşte 
cum am ajuns la catolicism, ci cum n-am mai făcut un pas 
atunci când am ajuns la el. (...) Dar nu este suficient s-o 
declari, trebuie s-o dovedeşti. ” 

Şi, spune mai departe Andre Frossard: „Din ceea ce am 
scris până acum sper că reiese că nimic nu mă predispunea la 
religie, în afară de faptul că nu aveam nici o religie. 
(...)Conform Scripturii, harul nu ţine seama de persoană şi 
cred că am mai arătat că, revărsându-se asupra mea, s-a 
revărsat nu contează asupra cui. Ceea ce mi s-a întâmplat se 
poate întâmpla tuturor, celui mai bun şi celui mai puțin bun, 
celui care nu ştie şi celui care crede că ştie; cititorului - mâine 
sau poate în seara aceasta, într-o zi, cu siguranță. ” 

Andre Frossard îşi încheie mărturia astfel: „Iubire, ca să te 
povestesc, eternitatea însăşi ar fi prea scurtă”. 

Să revenim la experiența covârşitoare a scriitorului 
Valentin Marica la locurile sfinte. Majoritatea scriitorilor 
pleacă în această lungă călătorie dornici de a consemna cât mai 
multe impresii, fapte, cuvinte, întâmplări extraordinare, de a nu 
scăpa nimic din vedere în ideea unei viitoare cărți care să le 
aducă notorietate. Este şi acesta un mobil, destul de bun, pentru 
că scriind, împarți ceva din tine şi, nu puţini au fost cei care s- 
au întors la Dumnezeu în urma citirii unor cărți de 
spiritualitate. Deşi până atunci se îndreptaseră spre Dumnezeu 
cu spatele, adică pe căi mai ocolite, bâjbâind, orbecăind până să 
afle drumul cel bun. 

Este foarte adevărat că autorul cărții de față nu a pornit la 
drum de la zero, precum scriitorul francez care era un sceptic, 

un ateu, nu primise educație religioasă, nu se sinchisea prea 
mult de Dumnezeu. 

Există un bagaj spiritual, o zestre genetică şi noi venim cu 
ea pe lume. Aceasta este îmbogăţită sau sărăcită în funcție de 
conjunctura istorică, areal, tradiție. Dar nimeni nu pleacă de la 
nimic. Ceva, un sâmbure cât de mic, trebuie să existe, măcar în 
avatarul nostru. Şi „acel ceva” îşi cere dreptul la viaţă. Dreptul 
de ieşi din sine şi a se manifesta la un moment dat. Uneori, 
poate fi o izbucnire, alteori o revărsare de spiritualitate, cu 
impetuozitatea unei cascade. În alte cazuri însă, creşterea se 
face discret, nespectaculos, pe nesimţite. 

Parcurgând lirica lui Valentin Marica, nu poţi să nu 
constaţi, ca de altfel şi în volumele anterioare, mesajul profund 
religios, care se degajă, încă din titlurile, foarte inspirate, 
însoțite de explicaţii: Metanii, versuri; Vecernii, versuri; 
Cruci în deşert, versuri, Ziua canonului, versuri; În naosul 
râului, versuri, Manuscrisul de jad, versuri, Schitul numelui, 
versuri, ediție bilingvă  română-franceză, traduceri de 
Alexandre Luca şi Anca Clitan; Îndurarea amiezii, versuri, 
Marele Premiu la Festivalul Naţional de Poezie ,Credo”, 
2007; În apa Duhului, publicistică Marele Premiu la 
Festivalul Naţional ,, Romulus Guga”, 2009; Ceasornic de lut, 
versuri, 2009. 

Ca să nu mai vorbim de titlurile poemelor spirituale 
care sunt şi ele foarte inspirate. Să poposim asupra câtorva 
poeme ca să pregustăm măcar, puţin din ceea ce a simţit şi trăit 
Valentin Marica, mergând pe urmele paşilor lui Dumnezeu 
făcut om pentru oameni. 

Mai întâi a zărit cum: „În abur/ se ivesc/ chinoviile 
cuvintelor...” Apoi a simțit „Balansul îndoielii...” şi cum 
„Aburul alină rana pietrei./  Înghesuie spaima./ Giulgiul 
cuvintelor se face abur...” Şi deodată s-a trezit în următoarea 
ipostază: „Tin în mâini hăul.../ Cineva mă pândeşte de după 
secera lunii” (Cuvinte înlocuind cuvinte). 

Ce poate fi mai sugestiv decât imaginea unui om care 
ține în mână  hăul? Este o perspectivă aproape 
înspăimântătoare, dacă nu am şti că undeva, aproape de noi, 
există Cineva care să ne apere, să ne apuce de mânecă, de braţ 
ori de umeri şi să ne schimbe direcția, astfel ca piciorul nostru 
să nu alunece... 

Etapele parcurse în acest periplu spiritual sunt 
consemnate cu scrupulozitatea jurnalistului care-şi notează 
până şi pauzele dintre două cuvinte. De pildă, la Biserica 
Nunții, ca şi în alte locuri, mai întâi se pregăteşte, apoi se 
instalează în acea stare de grație propice trăirilor intense: 
„Purtam pe umeri Biserica Vinului/ ca pe un coşciug alb,/ ca 
pe o coadă de şarpe strivită de fulgerul fricii.// Umerii îmi erau 
bulboane de râu.// Îmi căutam numele/ şi căutam muntele de 
sare pentru somn,/ lovind în pâinile din stupul de aur/ şi-n 
aerul ce surpa candele...// Sub candele, se poate muri ? (Şi 
ochiul era o boabă de strugure...) 

Valentin Marica, nu numai că găseşte formule de 
exprimare sintetică a celor văzute, dar, cu o ştiinţă care ţine de 
har, esenţializează toate acestea, la fel cum japonezii adună 
într-un rotund de 17 silabe o întreagă lume, de la concret la 
abstract, păstrând viu spiritul. 

„Legea morală din mine şi cerul înstelat deasupra mea” 
- cum s-a exprimat filozoful Immanuel Kant - aserțiune 
preluată şi de gânditorul francez Blaise Pascal, acestea 
constituie reperele fundamentale ale creştinului. Dar, când te 
afli lângă cununa de spini, ce alte cuvinte poți găsi, decât cele 
în care să-ți ceri cu smerenie, iertare: „Jartă-mi, Doamne, 
netezimea  degetelor...// N-am frământat destul strugurii 
pământului,/ până la luciu,/ până la strigăt,/ dar,/ ştiu să arăt 
cu mâna spre cer”... (Lângă cununa de spini...). 

La „Piatra ungerii” poetul simte cum sudoarea de 
sânge a lui Dumnezeu îi pătrunde sub cămaşă şi cum îl naşte 
din nou tăcerea: „Vreau să-ți țin, Doamne, lacrima de sânge/ 

sub cămaşă./ Ţi se cuvine răsufletul meu,/ când văd cum se 
coace picătura de mir...// În ziua aceasta nu am în gâtlej gustul 
de iască.// Pironit în veşnicia ta,/ nu voi mai plânge în somn.../ 
Mă naşte, din nou, tăcerea...” 

Ce am mai putea spune în fața acestor stropi de rouă 
divină, acestor lacrimi de mir care ne tămăduiesc şi ne înalță? 
Să-ţi speli mâinile cu piatră până „fâșneşte fir de apă din rana 
cerului gurii...” — poate fi un vis mistuitor în care aştepţi să 
apară dropii. În locul unde viețuieşte lacrima şi „nu zboară 
niciodată păsări” — „cu lumină pe lumină călcând ” — poţi să te 
ghemuieşti în trezie ca peste leagănul fiului... (Pleoapa 
Sfântului Sava). 

lată o rugăciune tulburătoare în poemul „Cei morți şi 
cei vii”: „Fă-mi, Doamne, brațe mai lungi,/ din lemnul 
nădejdii,/ să le cuprind, celor ce învie, hotarul de lapte cald,/ 
cum cuprind, pe muntele moale, poienile Fericirilor! ” 

Se ştie, sufletele celor plecaţi sunt în comuniune cu ale 
celor rămaşi, de aici, articolul din Crez sau din Simbolul 
Apostolilor, referitor la „împărtăşirea sfinţilor” — care se 
roagă pentru noi şi, la rândul nostru, ne rugăm pentru cei 
plecaţi în lumea în care şi noi vom ajunge. 

Poemele spirituale ale lui Valentin Marica au o 
particularitate: ele îţi fac osicioarele sufleteşti să tresalte, te pot 
durea până în măduva sufletului şi doar cu un singur regret 
rămâi, după citirea lor: că nu sunt mai multe... Această sete ca 
după apa cea vie de la Fântâna lui Iacob, te însoţeşte mult după 
ce le-ai parcurs şi te îmboldeşte să te întorci la ele. E 
principalul merit al acestor scrieri admirabile, înălțătoare, în 
care fiecare cuvânt poate fi o şoaptă de înger. Aerul sfânt pe 
care-l degajă cuvintele poetului poate echivala cu mireasma de 
santal ori cu aroma de mirt sau de mosc răspândite în aerul 
Țării Sfinte. Pregustăm, inspirăm şi ne inspirăm şi noi, măcar o 
cirtă din ele. 

„Dacă putințele acestea nu sunt spini,/ ţi le pun la 
picioare,/ tăceri peste moartea ce calcă pe moarte...” (În 
împărăţia ispitei) — i se adresează poetul lui Dumnezeu. 

Şi iată-l pe autor ,,...la Beit-Lehem” la „Casa Pâinii”: 
„Mai presus de Fiinţă,/ munţii se adună în susurul pâinii,/ pe 
când Adonis moare cu fața la pământ.// Ispita îşi leapădă 
luciul...// Pe piatra scrisă de copitele asinilor/ e atâta 
înfometare...// Începe ziua şi zorii seacă zori.// Colbul lor e 
şters de alunecarea fluturelui/ în umbra visului.// Păianjenul 
întinde fiorul lacrimei/ peste muchii de văzduh/ şi-n Peştera 
unde durerea caută/ smirnă şi tămâie.// Din pâine cresc 
naosuri. ” 

Se ştie, un creştin este un vas ales în care Duhul Sfânt 
toarnă alesele virtuți şi ploaia de daruri ale Sale. Cu măreția 
smereniei, poetul spune: , Puteam fi cuvântul prin care să te 
strig...// Puteam să fiu păzitorul icoanei, Doamne,/ mâna ce 
apără căldura candelei/ sau tăcerea untdelemnului...// Sunt 
vasul gol...// Peste ape s-a făcut curcubeu altcineva.// Prea 
târziu am băut vinul măslinilor.// Sunt numai țărână,/ 
neamintindu-mi lacrima spicului ” Întâlnindu-Ţi slava...). 

Fie că ajunge la „Stânca lui Israel”, acolo unde, cu 
blândeţe, „Degetele răsfirate/ ating  giulgiul cu miresme,/ 
ating cuvintele răsfirate/ în lamura arborelui fulgerat...”, fie că 
se află la Marea Tiberiadei, unde autorul spune hotărât: „Voi 
călca pe apă./ Voi călca pe spinarea cuvântului...// Aerul, 
apăsându-mi umerii,/ apăsându-mi gleznele,/ întinde în părul 
tău de apă, Tiberias,/ tăcere de stea.// Cum să ţin în mâini 
tăcerea de stea? (Tiberias, părul tău...) — poetul are aceeaşi 
evlavie şi reverență față de locurile pe care calcă. Se simte 
emoția în gest, cuvânt şi tăcere, se simte în roua lacrimei şi în 
boarea respirației. Iată-l Stând în genunchi...: „Înfloresc. în 
teamă.// Petalele ating marginile lumii./ Închid ochii să văd 
Începutul... ”- precum primul om în ziua a şasea a Creaţiunii, 

înainte de Cădere, când era pus stăpân peste Eden şi se străduia 
să dea nume tuturor făpturilor. 

Ajuns apoi în „Târziu, la Ghetsimani” - unde, încep 
pătimirile: „Calc pe venin şi pe miere sălbatică...,/ pe zdrenţele 
vicleşugului.../ Bat în cariatide de cer, ca în toacă, la vecernie,/ 
lemnul să se aprindă, îngropându-mi fiica.// În crestele 
goliciunii mele presar vaiet/ şi pulberea frunzei ce adie 
moartea...// A fost şters tot sângele de pe odăjdii...// Mă tem şi 
mă înveselesc...// Târziu, rup din pâinea dulce a lemnului 
dulce.// Îmi ung trupul cu laptele lemnului dulce,/ adormind în 
hotarul de argint/ unde stă, îngenuncheat, soarele.// Aici se 
taie pomul fără de rod.// Aici moare puiul de viperă...” 

Oricine calcă Pământul Sfânt nu se poate să nu 
parcurgă, de-a lungul celor 14 Staţiuni, traseul străbătut de 
Isus, cu crucea în spinare, până la Muntele Căpățânii, 
adăugând puțin din supliciul personal, de-a lungul acestui drum 
auster, pe care au curs lacrimile Maicii Fecioare în ziua 
Răstignirii. Să-l însoțim şi noi pe „Via Dolorosa” pe poet, pe 
urmele lui lisus: „Se amesteca răsăritul cu asfinţitul/ într-un 
anevoios dangăt.../ Trupul îşi vărsa bobul ispitirii; scos din 
temniţe./ Din mila lui Dumnezeu.../ mâinile nu luau destul./ 
Tălpile nu acopereau osânda...,/ nefiind cât gurile deschise 
spre mine,/ îmbiindu-mă să rup din piatră ca dintr-o inimă,/ 
să-mi străpung coasta, să fie apă mai multă,/ pentru spălarea 
Cuvântului.// Fiecare pas învia fuior de jar...// Aş fi putut 
incendia porțile cucutei ”. 

Sunt stări care nu se aseamănă între ele. Sunt stări 
hărăzite o singură dată în viață. Sunt stări care generează stări 
diferite. „În cercul de apă împietrită 
îmi prind mâinile.../ Atârn/ ca o pasăre lovită de fulger. // Îmi 
caut giulgiul.// În moartea Ta îmi aştern moartea.// În aura Ta 
visez să calc vălul morții.// Aud cu auzul Tău.../ Văd cu văzul 
Tău:/ Ce lungă e cărarea!// În jur se leagănă/ iarba rară a 
ultimului cuvânt.” (larba Golgotei) 

În sfârşit, „La Fântâna Îngerilor” — „, Tremurul crucii,/ 
în tremurul ochilor mei,/ apasă iarba cuvântului.// Ziua e 
tăiată în bucăţi.../ puse peste crengi de măslini/ să se usuce”. 

Şi mai departe-n călătoria spre sine, „Privind Valea lui 
loasafat”: „Umbra nu se poate-ntinde...// Gura nu poate 
vesti.../ Mâinile nu pot atinge; şi pasărea.../ nu poate să 
moară...” şi fără oboseală „Căutând fântâna lui Iacov”: „Sub 
geana măslinului, aburii îmi săgetează mâna./ Valuri de 
aburi.// Gândul prinde în gheară fiecare val...// Urc pe crucea 
răsăritului de apă...// Azi, eu voi fi răstignitul/ pe mal.// Suliţa 
îndoielii îmi străpunge coasta cuvântului...// Silabisesc/ numele 
celui ce sapă fântâna”. 

Densitate de gând şi cuvânt, densitate de spirit. Poemele 
respiră har din Harul celest ce se revarsă din belşug peste 
creştete, peste inimi. 

Două ipostaze „La izvorul Mariei” (|): „Fericiți cei cu 
rana deschisă,/ bătând în cerul apei.// Pântecul abureşte în 
văzduhul poruncii...” şi IL: ,, Cuvântul, sub candelă,/ strânge la 
piept/ tăcerea iederei...// Pe frunte apasă jarul sărutului...// 
Mâinile încrucişate/ se fac lumânare/ şi ard./ Cât, oare, vor 
arde?...” 


Fiecare etapă a călătoriei înseamnă o nouă treaptă 
urcată. 

De o frumuseţe de negrăit este poemul „Pasărea 
Răstignirii” — simbol al Jertfei Supreme a Mântuitorului. 
„Pasărea Răstignirii”: „Mâini lungi de lumină îmi cuprind 
mâinile... /şi mâinile mele cad pe umbra suspinului/ şi mâinile 
mele cad pe şira spinării celui mai răbduriu lemn./ Vine 
pasărea, cu dimineaţa răstignirii pe aripi.// Nu şiroaiele 
durerii mă cutremură,/ ci surâsul...” 

Şi de la Biserica Naşterii la Cana Galileii „năvodul 
mâinilor” în tresăltare şi ardere de rugul neliniştii, lângă 
obrazul brăzdat de lumină al păsării poemului. „Năvodul 
mâinilor” - la Biserica Naşterii...: „Scap pâinea din mâini,/ 

văzându- Ti mâinile...// Când mirul e soare,/ numai mâinile 
Tale se fac rame de aur...// Şi cad...// Cad peste suspinul meu,/ 
la gâtul măslinului...// Tot ele/ se înalță ca păsările nunţii,/ se 
înalță peste suspinul meu / cel de-a pururea...” 

Şi, susţinând această idee: „Împreunarea mâinilor tale: 
Împreunarea mâinilor Tale, / ca un pântec zvâcnind...// Rugul 
arde, iar. // Împreunarea mâinilor Tale, / ca o gură de 
fântână...// Greu se aşază cuvântul în ordinea aceasta. / Greu 
urmează arătarea cu degetul / a Sfântului Alb.// Împreunarea 
mâinilor Tale, / bot umed peste valul ce arde. ” 

Şi iată-l pe Drumul Căpățânii, la a treia oprire: 
„Golgota, a treia oprire...: „Creşte raza zilei...// Îmi pipăi 
obrajii.../ Găurile lacrimei sunt şterse?/ Deşertul pieptului se 
adună / ca pânza pusă la albit în iarba lunii mai.// Văd mai 
bine gleznele-n durere.// Albesc ochii pietrelor.../ Murmură.// 
Eu sunt în murmur.// 

Dacă acum plec,/ când voi îmbătrâni,/ vreau să fiu aici...” 

Micropoemul „Muntele Fericirilor” — deşi alcătuit din 
două distihuri cu versuri cât se poate de scurte, desăvârşeşte 
rotundul ideii: „,Musteşte piatra.../ Se răsfiră trupul...// Fericit 
cel cu trup/ fără umbră...” 

Sunt locuri în lume unde, odată ajuns, nu-ți mai vine să 
pleci. Pornind de la pericopa neotestamentară care ilustrează 
episodul „Schimbării la față” pe Tabor (Mt. 17, 1-13; Mc. 
9,2-13; Le. 9, 28-36; ) pentru orice creştin, Taborul rămâne şi 
peste mii de ani, un astfel de loc, plin de lumină divină unde ai 
vrea să rămâi pentru totdeauna, fiindcă în acastă Lumină se află 
Hristos. „În cerul Taborului: Am venit aici să murim...// Cu o 
mână pe altarele lăncilor,/ cu cealaltă pe zarea altarelor de 
ceară.../ Gura nu poate mesteca boaba de pâine./ Lăncile iau 
forma  aripilor/ sub cununile ce  împrejmuiesc suflarea 
sfinților.// Cu mâinile goale am venit/ în desişul cerului,/ să 
luăm coperământ pentru colina vămilor.// Zăbrele au ars ziua 

întreagă... S-a dezvelit Cerul./ Strângem subsioară cenuşa şi... 
lacrima măslinului. ” 

Nu trebuie să mergi prea departe ca să ajungi acolo. 
Locul se află în sinea ficăruia. E dasein-ul nostru, locul de 
unde survine ființa. 

În sfârşit, locul Sfântului Mormânt este reperul care ne 
leagă unul de celălalt cu fire freatice. Este locul de unde a 
izvodit Mântuirea. Chiar dacă acolo nu se mai află trupul care a 
stat prizonier din iubire trei zile sub piatră, înfăşurat într-un 
giulgiu, îmbălsămat cu parfumul mironosiţelor. 

Locul poartă URMA DUMNEZEIRII OMENEȘTI a lui 

Iisus Hristos. 
„Somnul Sfântului Mormânt: Căutăm malul/ în noaptea 
Sfântului Mormânt.../ Miezul de noapte de mult şi-a bătut 
metaniile.// Vasele dimineţii se revarsă.// Din apele lor, zorii 
îşi adună turma mieilor albi.../ Buzele le-au albit marginea/ în 
săruturile mirului.../ Ca un pântec cu coajă de pâine e vasul...// 
Întind pe pântecul alb / cămaşa somnului/ uitată în ungherul 
pizmuirii”. 

Atingând cu tălpile, cu mâinile, cu privirea, cu inima, 
aceste locuri, creştinul reînvie în memorie principalele 
evenimente cristologice. 

În Grădina Ghetsimani, pelerinul se cutremură de 
frumuseţea crudă a măslinilor, martori ai sărutului vinovat de 
înaltă trădare. Vândut pe-un sărut mincinos, ah, sufletul doare 
până la os! 

„La Gat-Shemen, unde se coace pământul: Aici,/ o 
singură aripă îmi atinge cuvintele.// Tot mai puţine...// Le va 
apăsa fruntea/ la miezul nopții sau la miezul zilei?// Cu lemnul 
verde sau lemnul uscat?// Le va arăta/ haina cu noduri ale 
păcatului?// Îi ies în față/ cu un spic de grâu în mână...” 

Poemele acestui autor au, fiecare, un sâmbure teologic. 
Ele izvodesc dintr-o credință nestrămutată, nu neapărat inclusă 
în canoane, ci simțită până în ultima fibră a inimii. Puţini ajung 

la o asemenea adâncime a credinţei dar şi la o limpezire de 
spirit care izvorăsc din ea. Icoanele vorbesc. Pericopele 
evanghlice strigă. Locurile îți fac plecăciuni şi te îndeamnă la 
adâncă evlavie. Tu nu poți decât să taci şi să te rogi. Uneori să 
mai şi lăcrimezi pentru Domnul. Să fii părtaş, adică, precum 
Simon din Cirene, care a dus crucea Mântuitorului, la început 
silit, doar astfel cunoscând cine era lisus. În faţa miracolului 
Învierii „Stă viața/ cu capul în pumni/ peste cingătorile 
milei...// Să faci doi heruvimi de aur! -/ îi porunceşte Domnul 
lui Moise...// La auzul acesta,/ viața se trage înapoi / ca 
Iordanul/ când se îmbracă în cămaşa botezului...” (Anastasis). 

Dar ca să ajungi la Înviere trebuie să treci prin supliciul 
crucii, prin pustia Iordanului, prin trădare şi moarte: „Fir de 
iarbă fiind/ cum să mă apropii de foc?// Abia am căzut din 
brațele Tale.../ Pe întinderea apei am căzut./ Am plâns mai 
întâi, apoi m-am botezat./ Valurile erau aripi./ Veneau din 
învierea cerului,/ din nesfârşita înviere a cerului,/ din hohotul 
urcat la cer/ când ziua e numai îngenunchere.// Mă răstignesc,/ 
dar lemnul meu putrezeşte” 

(În pustia Iordanului). 

Sala Cenacolului, numită şi „Foişorul Cinei” — îi 
trezeşte autorului simțăminte pioase: „Peste râul de piatră 
lucie,/ Aburul gurilor flămânde încălzeşte veşnicia...// Strâng 
în mâini flori de sare.../ Le împart în patru colțuri de masă.// 
Timpul nu se măsoară în clipe.../ E doar un tremur prelung./ E 
doar harfa trupului străpuns...” 

Aflat „În calea magilor” - cu ochii la Steaua cea 
vestitoare -, poetul trăieşte, de asemenea, clipe unice: 
„Genunchii apasă fagurele...// Răsăritul şi apusul/ soarelui au 
aceeaşi înmărmurire.// Acum.../ ştiu câtă aşteptare măsoară 
ştreaşina genelor.// Toată calea e în sânul meu./ A luat locul 
inimii şi răsunetul vorbei.../ Altarul de aur, smirnă şi tămâie/ e 
pruncul din mâinile mele.// În umezeala ochilor/ calea magilor 
lasă lăcaş”. 

Poezia religioasă a lui Valentin Marica este alcătuită 
din cuvinte şi tăceri prelungi, semnalate cu puncte de 
suspensie. E loc destul aici pentru meditaţie şi interpretare, 
fiecare după propriile trăiri. 

E o poezie metaforică cu simboluri creştine vizibile şi 
ascunse care se distaină treptat sub lumina credinţei. 

Beatitudine:  „Înşir pe crestele frunții boabele 
rozariului.// Mă încoronez cu boabe de grâu...,/ boabe care 
văd, boabe care aud, boabe care adorm.../ Boabe care visează 
stâlpul de foc”. 

lată o ilustrare perfectă a simbolisticii lui Valentin 
Marica: „Osul deşertului: Osul deşertului e în oasele mele.// 
Gândul e os al deşertului...// Numai Fecioara în vis arată cu 
degetul râul. / Mă spăl în apa visului Preacuratei/ şi sunt 
cumpănă, ... fără de fântâni...// Osul deşertului se îndoaie ca 
ramul de salcie”. 

Lirică panseistică, sapiențială, sacră, cu accente vădit 
creştine, poemele din acest volum înalță şi îngenunchează într- 
o continuă stare de grație, „Sub genunchii Taborului” — acolo 
unde se află încă, genuin, „cântecul cuvântului ”. 


22 iulie 2010 

UN ÎNGER CU FLAUT LA BUZE 


POVESTEA CEZAREI-CODRUȚA 
„VĂ LAS ÎN LOC SURÂSUL... ULTIMUL CAIET ŞCOLAR 
AL  CEZAREI-CODRUȚA MARICA”, Editura Brăduț, 
Târgu-Mureş, 1996. Interviuri şi redactare: Ana-Maria 
Crişan, Valentin Marica, Laura Bândilă. 
Motto: „De rupi din codru-o rămureal Ce-i pasă codrului de 
ea?” 


Doar copacului din care a 
T aia ma fost smulsă, doar lui îi curg 
VA LAS IN LOC lacrimi verzi, lacrimi de 
SURASUL lumină, lacrimi crucificate, 
lacrimi roşii...lumini 
înlăcrimate... Doar locul de 
unde a fost smulsă, încă mai 
sângeră.... Cum să astupi golul 
care cu nimic nu se astupă? Cu 
ce să umpli vidul rămas, ce cu 
janei- Cedeta Marica nimic nu se înduplecă să se 
umple? Până şi cuvintele pe 
care se înalță schele şi edificii, 
— cad la pământ, neputincioase... 
Cuvintele care altădată aveau aripi, acum, par bolovani, 
stârnind zgomote seci atunci când ating hăurile fântânii din 
noi, iscând ecouri cât se poate de mute. 

Greu, greu se încheagă cuvintele. din noi, iscând ecouri cât se 
poate de mute. Greu se mai rostesc şi tăcerile. Anevoie putem 
sta drepți cu spatele la Lumină. Numai îngenuncheați mai 
putem asculta freamătul depărtării. Şi liniştea din adâncuri. 
Doar rugăciunile Misterelor de Lumină din Sfântul Rozariu, 
rostite de mine azi, 7 noiembrie în Biserică, pentru Cezara- 
Codruța, pot să sprijine gândul. Le şoptesc într-un genunchi, 
cu glas sugrumat de plecarea la ceruri a Poeziei. A Vulcanului 

de Poezie, poetul neamului 
acestuia oropsit şi bolnav de 
Dumneavoastră, Ţară! Tristeţi 
peste tristeți şi mai mari, dând să 
se reverse....Durere nouă peste 
dureri vechi, stratificate... 

În faţa realităţii, supunerea-i 
oarbă. Degeaba curg întrebări, 
nedumeriri pe relieful obrazului, 
în ochii făcuți pâlnie, în 
aşteptarea semnelor. Cerul tace. 
Şi pământul tace. Marea e mută. 
Munţii au încremenit. Chiar şi 
mişcarea a rămas  ţintuită, 
prăbuşită cu zgomot. | 


Cartea aceasta începe cu o absenţă. Dar nu cu o absenţă 
închisă într-un perimetru limitat de ziduri prin care nu pătrunde 
lumina, ci una aşteptătoare, strigătoare ea însăşi, deschisă spre 
orizontul privirii, una atât de largă încât încape în ea lumea 
întreagă. Marea absentă a acestei cărți, fetița-înger cu flautu-n 
mâini, e prezentă peste tot. Şi parcă se ascunde după fiecare 
cuvânt, fiecare lacrimă, în gânduri şi amintiri, în imagini vii 
încă, în şoaptele rostite de-a lungul clipelor în lumina şi umbra 
scăldându-se în acelaşi nisip alunecător, deopotrivă. Clepsidra 
s-a răsturnat singură şi a început să curgă timpul doar îndărăt. 
Un singur sens i-a mai rămas nisipului. 

Cezara-Codruţa a rămas pentru toţi, un sâmburaş 
întemeiat pe o tulpiniţă. Care a înflorit neasemuit de frumos şi 
a rodit. Fruct fraged, smuls încă de când era în pârg. Trufanda. 
Nu a dobândit decât parfumul dulceţii, aroma ei. Serafică, 
diafană, o steluță, un fulg de nea topit în palma noastră mult 
prea devreme. 

Cu trecerea anilor, imaginea ei, în loc să se estompeze, a 
devenit tot mai clară. Chipul drag s-a întipărit pe meninge. 

Glasul ei nu s-a stins, ci răsună, ori îți şopteşte. Vorba ei a 
devenit melodie, cântec etern pe harpe de îngeri. Jucăriuile 
Cezarei-Codruţa stau aliniate pe pat, amuţite, în aşteptarea 
stăpânei. Sunt aceleaşi, nemişcate, de la plecarea ei, dar parcă 
mai triste. Scrisori, gânduri, mărturisiri, nelipsitul Jurnal, 
amulete, dulci nimicuri care în ochii unui copil capătă 
importanţă extremă. Nici măcar praful nu îndrăzneşte să se 
aştearnă pe ele. Îi păstrează respectul. 

Dar noi, tot am rămas cu ceva, iată, drept testament. Cezara- 
Codruța ne-a asigurat că nu vom fi singuri: „Vă las în loc 
surâsul...”. a spus ea în chip de bun-rămas celor care au 
cunoscut-o, celor care n-au cunoscut-o, celor cărora o vor 
cunoaşte... Aşa se numeşte cartea închinată ei, „Vă las în loc 
surâsul... Ultimul caiet şcolar al Cezarei-Codruţa Marica” — 
la care, o mână tremurândă a adăugat: „un copil ce încă n-a 
uitat să râdă, să se joace şi să cânte”. Şi ieri şi azi şi mâine, 
aceste cuvinte vor sta mărturie despre o fată neasemuit de 
frumoasă, cu chip de zână, neasemuit de talentată, sensibilă, 
dăruită cu haruri divine, care a fost chemată la Domnul, pentru 
că, nu-i aşa? Şi lui Dumnezeu îi plac frumuseţea, neprihănirea, 
bunătatea. Cartea este un album memorial dedicat adolescentei 
Cezara-Codruţa Marica. Ea cuprinde texte scrise de Cezara- 
Codruța în limbile română, engleză, franceză, germană, 
italiană, portugheză, şi evocări-mărturii, ale celor ce au 
cunoscut-o, au iubit-o, au apreciat-o. Nu se putea să n-o iubeşti 
pe Cezara-Codruţa pentru că ea avea ceva din inconsistența 
îngerilor, din suavitatea zânelor bune, din frumusețea şi 
drăgălăşenia cu care sunt înzestrați copiii şi încă ceva în plus: o 
bunătate, un talent şi o sensibilitate fără de margini. Cu această 
zestre a păşit în lume şi a luminat casele, şcoala, chipurile celor 
din jur, vreme de 16 ani. E mult, e puţin? Nu putem judeca noi 
durata. Dumnezeu măsoară altfel timpul. Sunt oameni care, 
într-o vreme scurtă, condensată parcă anume, trăiesc cu 
intensitatea şi cu ardoarea marilor longevivi, persoane care fac 

în câţiva ani, ceea ce alţii nu reuşesc într-o viață. Urma lăsată 
de Cezara-Codruţa nu se va şterge niciodată. Datorită Fundaţiei 
care-i poartă numele, în care alți copii îşi dezvoltă aptitudinile 
creatoare, trăiesc şi muncesc laolaltă, într-un spirit de iubire şi 
înțelegere desăvârşite. lată moştenirea ei. Trebuia ca ea să 
existe şi să lase această avere, nemăsurată în bani, în lucruri, în 
titluri academice, în aur ori alte podoabe pieritoare. Şi mai 
trebuia ca Cezara să plece brusc, pentru a se naşte această 
Fundatie. O jertfă în folosul copiilor. O jertfă supremă, o ardere 
de tot pe altarul neprihănirii. Făcută de un copil. Laolaltă cu 
jertfa părinților ei. Cei rămaşi îi cinstesc memoria şi săvârşesc 
în spiritul ei fapte memorabile, necontabilizate decât în Cartea 
Vieţii. 
Dar cine a fost Cezara-Codruţa, ca să-şi ia dreptul de a sui, 
coborând în mormânt, direct în amintirea şi gândurile noastre? 
A fost? Este? Va fi? Nu cumva a rămas ca o părere de bine, ca 
o adiere de flori de salcâm, de merişor, de tuberoze în 
primăvara copilăriei şi a tinereţii noastre? Orice ar fi fost, ea 
RĂMÂNE. Rămâne, chiar înainte de a fi, survolând spaţiul şi 
timpul şi plonjând direct pe sufletele noastre, indiferent dacă 
am cunoscut-o sau nu. Să-i facem un locuşor în biserica 
sufletească acestei fetițe neasemuite care a plecat prea repede 
printre îngeri: „Când după „clipa cea repede ce ni s-a dat” 
începe Veşnicia, are cine s-o descopere, s-o poarte, s-o 
priceapă? Poate avea o tânără de 16 ani dreptul la 
posteritate? Cartea aceasta se încumetă să dea un răspuns. 
Este o carte unică. Dureroasă şi deschisă spre un fel de 
împăcare sufletească. Citind-o, veţi afla cite ceva despre 
colegul dvs. de bancă? ” — citim în primele pagini ale cărții. 

Haideţi s-o cunoaştem! 

În capitolul „Zbor frânt...” ne este descrisă astfel: 
„ Cezara-Codruţa Marica s-a născut la Târgu-Mureş, în ziua 
de 3 martie 1979. Un mărţişor al bucuriei şi speranţei, pentru 
părinții şi fratele ei, Emilian Cosmin. I se deschid drumurile 

vieţii. Copil de nota 10 la GRĂÂDINIŢA...10 cu program 
prelungit din oraşul natal, micuța grădinițiană se dovedeşte 
neastâmpărată, chiar năzdrăvană, ținând să-şi afirme cu 
precocitate şi calitățile artistice. Concursurile la care ia parte 
înseamnă premii, inclusiv la etapele judeţene. Demersuri 
culturale predilecte: poezia (recitare) şi cântul (interpretare şi 
compoziţie). Răstimpul 1985-1989 o află pe Cezara-Codruţa 
în banca şcolară. La ȘCOALA GENERALĂ nr 5 din Târgu- 
Mureş, mai întâi, apoi la nr.3. Încununat fiecare an şcolar cu 
media generală 10 şi premiul I. La finele ciclului I şcolar, îşi 
adiudecă DIPLOMA SPECIALĂ DE ELEV EMERIT. În clasa 
a IV-a, obţine premiul I la OLIMPIADELE DE LIMBA 
ROMÂNĂ şi MATEMATICĂ, fazele municipale şi judeţene. 
Este perioada startului în arena creaţiei, pe cont propriu. 
Numeroase diplome îi certifică şi recompensează creaţiile 
literare, ca şi participarea activă la concursurile de recitare. 
Frecventează cercul de TEATRU DE PĂPUȘI de la CLUBUL 
COPIILOR. În paralel, ritmică şi balet la CASA 
SINDICATELOR. Urcă pe scenele TEATRULUI NAȚIONAL 
ŞI PALATULUI CULTURII, în diferite spectacole, inclusiv 
sub egida unor instituţii artistice profesioniste. 

Din 1985, se apropie, pas cu pas, de limba lui 
Shakespeare, sub îndrumarea profesoarei Doina Tărcatu. 

Între 1989-1993, frecventează gimnaziul la LICEUL 
DE ARTĂ din Târgu-Mureş, secția MUZICĂ, FLAUT ȘI PIAN, 
situându-se, consecvent, printre primii clasaţi. Alte premii îi 
atestă calitatea participării la olimpiadele şcolare (ROMÂNĂ), 
ca şi la concursurile artistice pentru şcolari. Compune şi recită 
în spectacole reprezentative. Este perioada în care Cezara- 
Codruța debutează în presă. Publică în VATRA COPIILOR, 
cotidianul mureşean CUVÂNTUL LIBER,  POŞTAŞUL, 
colaborează la emisiunea LUMEA COPIILOR de la RADIO 
TÂRGU-MUREŞ. Participă la festivalurile pentru copii 
CHIȚIBUŞ şi MISS PRIMAVERA, cu creaţii literare originale 

şi melodii interpretate la flaut. Îşi reprezintă şcoala la 
concursuri literare de anvergură naţională ca şi în concertele 
susținute de elevi. Începe să scrie o carte de poveşti, cu 
variantă în limba engleză, dintre paginile căreia ALBĂSTRIȚA 
este inclusă în planul editorial al colecţiei CHIŢIBUŞ a 
Editurii BRÂDUȚ. Din aceeaşi perioadă datează şi povestea 
LENEA ŞI MUNCA. 

Urmează ȘCOALA DE ARTE din Târgu-Mureş, cursul de 
balet al profesoarei loanetta Sireteanu. În clasa a VIII-a obţine 
premiul I la faza județeană şi apoi la faza naţională a 
concursului literar: „SPUNE-MI, PRIETENE, CE PUTEM 
FACE PENTRU COPIII DIN ȚĂRILE AFLATE ÎN RAZBOI? ” 
Cu aceeaşi temă participă la un concurs literar în Elveția. 
Pasiunea pentru lectură, apetitul pentru ficțiune, fantezie şi 
creativitate o fac să-l citească integral pe JULES VERNE. Anii 
de liceu sunt şi mai încăpători în fapte şi „urme” pentru 
Cezara-Codruţa. În 1993, intră la LICEUL „UNIREA ” din 
Tîrgu-Mureş, în clasa specială de limbă engleză (a IX-a E) cu 
media 9,78, a doua din clasamentul examenului de admitere. 
Obține în clasele a IX-a şi a X-a premiul ,„, UNIREA”, de ziua 
liceului (ultima medie; 9,71). Ambele clase le absolvă cu 
premiul al II-lea. La OLIMPIADA DE LIMBA ENGLEZĂ, 
obține de fiecare dată premiul I la fazele municipale şi 
județene, iar la fazele naţionale mențiune (la Satu-Mare şi 
Suceava). 

Întinde o mână teatrului. Este distribuită în rolul ÎNGERUL, 
în spectacolul FAUST al ACADEMIEI DE ARTĂ TEATRALĂ 
din Târgu-Mureş (regizor Gavril Cadariu). Spectacolul, 
premiat la FESTIVALUL DE TEATRU „ALEGORIA ” de la 
Bistriţa, este prezentat şi la PRIMA ÎNTÂLNIRE 
INTERNAȚIONALĂ A ACADEMIILOR DE TEATRU DIN 
EUROPA. Se remarcă şi în activitatea culturală a liceului. 
Momente proeminente: ZIUA FRANCOFONIEI, ZILELE 
OMAGIALE EMINESCU, ZILELE „LUCIAN BLAGA”, 

TURNUL BABEL, MANIFESTĂRILE SOCIETĂȚII 
„ACADEMOS”, din Târgu-Mureş. Recită în limbile română, 
engleză, franceză, italiană, portugheză. Scrie versuri, tablete, 
eseuri. Colaborează la emisiunea PE UNDELE TINEREŢII de 
la RADIO TÂRGU-MUREŞ, ca şi la RADIO BUCUREŞTI. 
Îndrumă emisiunile radio ale liceului. Citeşte integral 
SHAKESPEARE şi DOSTOIEVSKI. Reciteşte BIBLIA. Începe 
studierea limbii germane (în particular), aprofundează limba 
franceză, sub îndrumarea profesorului Nicolae BECZE, care i- 
a fost şi diriginte în anii de liceu. Continuă pregătirea la flaut 
şi pian. Scrie proză în limba engleză. Traduce în engleză, 
împreună cu câţiva colegi, serialul POLY et PLUŞH al Anei- 
Maria Crişan. Scrie un eseu EMINESCU. Îl descoperă pe 
LUCIAN BLAGA: învaţă pe de rost POEMELE LUMINII. Era 
pasionată de istorie, arte plastice, filatelie. Oscila, ca opțiune 
profesională, între LIMBI MODERNE APLICATE şi DREPT 
INTERNAȚIONAL. Acumulase o cultură generală 
impresionantă,  hărăzită fiind de  temeinicia studiului, 
curiozitatea de a şti, patima lecturii, sinceritatea comunicării, 
bunătatea sufletească şi blândeţea cuvântului rostit sau scris. 
Prin ea se întrupase un destin de excepție. Prematur şi brutal 
frânt la nadir... 

Cezara-Codruţa a părăsit o lume de promisiuni, dar şi a 
deşertăciunilor, în dimineața de 4 iulie 1995, la Spitalul din 
Constanţa. Un absurd accident de circulaţie i-a oprit acele 
ceasornicului vieţii pământene în dreptul cifrei 16. Vârstă la 
care, pentru adolescent, moartea ar trebui să fie doar 
teoretică, nicidecum realitate. Îşi doarme somnul veşnic în 
Cimitirul Bisericii de Lemn din Târgu-Mureş. În memoria ei, la 
MAMAIA, lângă locul accidentului, va fi înălțat un semn de 
pomenire. 

Lăsată neatinsă de la plecarea ei în tabără şi din această 
lume, camera de lucru a Cezarei, din B-dul Antonescu nr. 13, 
Târgu-Mureş, cameră memorială, a devenit şi sediul Fundaţiei 

Culturale „,CEZARA-CODRUŢA MARICA”. Primele intenţii: 
cenaclul literar şi publicaţia pentru adolescenţi ,„ CEZARA”; 
premiul „,CEZARA ” pentru elevii supradotaţi în învățarea 
limbilor străine; susţinerea profesională şi materială a 
adolescenților pasionaţi de studiul limbii române şi al limbilor 
străine, dar care au o situaţie materială precară; ajutorarea 
adolescenților cu nevoi speciale. Toţi cei care au cunoscut-o şi 
apreciat-o şi-au propus s-o nemurească şi prin acordarea 
prenumelor ei CEZARA-CODRUȚA — unei biblioteci a copiilor 
şi prin amenajarea unui scuar (parc) cu grup statuar dedicat 
tuturor copiilor şi tinerilor morți prematur, loc în care cei atât 
de îndureraţi de prea fragedele pierderi irecuperabile să-şi 
găsească o clipă de alinare a lacrimei. 

De necuprins în vorbe cele lăsate în urmă de CEZARA- 
CODRUȚA MARICA. Fapte, imagini, vise. Da, şi lacrimi. 
Rămâne, dureroasă pentru cei care au cunoscut-o, fiindu-i 
apropiaţi sau aproape, o întrebare căreia nu-i afli răspuns nici 
în formulare smerită, nici violentă: DE CE? 

Chiar dacă FERICIŢI CEI CURAŢI CU SUFLETUL...” 

(date biografice din albumul memorial „Vă las în loc 
surâsul... ”) 
În faţa unei astfel de prezentări cuprinzătoare, se cuvine să 
păstrăm câteva clipe de tăcere. Şi eventual, să facem o 
rugăciune. Dacă nu cumva şi cuvintele devin neputincioase. Ne 
mai rămân crucile, metaniile şi lacrimile. Să nu ne zgârcim. 

Frânturi de memorie ale educatorilor, învăţătorilor, 
profesorilor, diriginților, colegilor, prietenilor, membrilor de 
familie, ne-o readuc, mai vie ca niciodată în faţa ochilor, chiar 
dacă n-am văzut-o nicicând decât în fotografii. Propoziţii şi 
fraze rămase memorabile, zeificate icoane pe scoarță, din 
spusele Cezarei-Codruţa, din „ultimul caiet şcolar” al fetiţei, 
din schițele, desenele, însemnările de jurnal, poeziile proprii, 
stau acum mărturie în casa memorială devenită Fundaţie de 
sprijin pentru copiii cu nevoi speciale dar şi pentru cei 

supradotaţi, Fundaţie care-i duce numele şi amintirea mai 
departe. Să le memorăm şi noi, poate ne vom alege cu ceva 
trainic, ceva de neşters imprimat direct pe inimă: „Și numele 
parcă îi era predestinat acestei fiinţe gingaşe. Codruța — de la 
natură, codrul verde, plin de viaţă, tumultuos, mereu în 
mişcare. Aşa era Codruța. lubea nespus de mult florile, 
insectele, furnicile, mămăruţele, tot ce era viaţă. Îmi amintesc 
cum, într-o zi de primăvară, a cules câteva păpădii din curte, 
apoi — în sală — le-a aşezat pe masă, rugându-mă să le pun în 
apă. Deşi le-am pus amândouă împreună în vaza cu flori, 
păpădiile, a doua zi, erau uscate. Codruța a început să plângă 
necăjită şi să le mângâie cu mâna ei mică. A treia zi, Codruța 
i-a spus unei fetițe să nu rupă florile pentru că, odată rupte, ele 
„mor repede”. (Educatoare Mariana Adam, Târgu-Mureş, 
Grădinița cu program prelungit nr. 10). 

Alte mărturii emoţionante în secvenţa intitulată: „Din 
amintirile bunicii” oglindesc clipe din viaţa fetiţei: „Purta 
mieii în brațe ca pe nişte păpuşi, şi vorbea cu ei, aşa cum 
vorbea cu copiii la joacă. Le spunea „„servus ”, „noapte bună” 
etc. Unuia i-a pus numele Oacheşu. De el şi-a amintit ani în 
şir.” (...) „Era o iarnă grea, cu zăpada de un metru. N-am 
lăsat-o la săniuş. S-a dus totuşi la păârtie, dar a venit repede. 
Și-a dat seama că am văzut-o şi urma săpuneala. Dintr-o dată, 
parcă a intrat a pământ! Când am început s-o strig şi să-i 
promit că n-o cert, s-a crăpat un morman de zăpadă din care 
a ieşit Codruța. S-a ascuns pur şi simplu sub zăpadă!” 

„Am cunoscut-o de când s-a născut — a relatat prof. Maria 
Urzică, Liceul „Avram Iancu”, Târgu-Mureş -. Am îngrijit-o 
uneori, am răsfăţat-o, m-am jucat cu numele ei. Îi spuneam 
Codrişor, Duţa, Duţica şi aşteptam să-i pot spune (când va fi 
mai mare) Cezara-Cezarina... Alții o alintau spunându-i 
Codruna,  Cocuţa, Codrina, Druna, Duţ, Duţica, Cezara, 
Cezi, Cezu, Zuc, Zu, Cezareea, Șopărliță, Sfirlează, Fâşneaţă 
ete. ” 

Bogdan Pantea, tânărul care era cu ea în ziua accidentului 
şi care a suferit, la rândul lui traumatisme grave şi-a amintit: 
„Cezara avea un elefănţel mic de fildeş, Trompi. Îl avea de 
mică. L-a purtat mereu la gât ca pe o amuletă, până când l-a 
pierdut o dată la mare, dar l-a găsit. Apoi mi l-a dăruit mie, 
după Crăciun (1944) şi, de atunci, eu am fost cel care l-a 
purtat mereu. Elefănțelul era la gâtul meu şi în ziua 
accidentului...” (Trompi, elefantul de fildeş). 
lată şi mărturia învăţătoarei Maria Gherendi, de la Şcoala 
Generală nr. 3, Târgu-Mureş: „I-am fost învățătoare Cezarei- 
Codruța în clasa a IV-a. Datorită zestrei intelectuale native, 
fără eforturi prea mari, îşi însuşea repede orice cunoştinţe, la 
toate obiectele de învățământ. Nu accepta să memoreze ceva ce 
nu-i era pe deplin înțeles. Mereu punea întrebări, 
problematiza. Uneori, răsturna ceva demonstrat, cu 
întrebarea: „Și totuşi, dacă nu e aşa...?” Cea mai mare 
satisfacție o avea atunci când, prin efort propriu, ajungea să 
găsească cheia unei probleme; se poate spune chiar că refuza 
să fie ajutată. Bogăția vocabularului, corectitudinea exprimării 
orale şi scrise, expresivitatea citirii, universul ei creator 
exprimat prin compuneri, impresionau. La olimpiadele de 
matematică şi limba română, obține nota 10, iar anul şcolar îl 
încheie cu media generală 10 şi diplomă de merit pentru toți 
cei patru ani de şcoală absolviţi cu nota maximă. ” 

Să privim o clipă cu ochii Cezarei-Codruţa, într-o scriere 
proprie, din anul 1990, intitulată: „Ce văd eu când privesc în 
jur?” Poate că, privind prin ochii unui copil, vom înțelege mai 
bine lumea şi ce se petrece în ea, fără să ne mai mirăm atât: 
„Cerul e mare de tot. Şi colorat ca o viorea. Pe fruntea lui se 
înşiră rândunelele. Sunt şi ele albastre. Dar, mai ales, vesele. 
Parcă plouă cu rânduinele vesele. Când copacii au strigat: 
„Bine aţi venit!”, ele parcă zâmbeau, mai mult decât zburau. 
Erau ca nişte copii mai mici. Zâmbetul lor s-a transformat într- 
un ciripit vesel. În jurul meu este acum un ciripit cum n-am 

mai auzit niciodată. Rândunelele şi-au găsit cuiburile. Pe 
aripile lor au adus ceva din albastrul cerului. Acum, îşi scutură 
aripile în cuiburi. E totul numai ciripit. ” 
„Despre Cezara, între prieteni,” cuprinde mărturiile unor elevi 
de la Liceul „Bolyai Farkas”, Târgu-Mureş, din care merită să 
consemnăm: „Îi plăcea foarte mult lumea teatrului, dar 
niciodată nu mi-a spus că ar vrea să se facă actriță. Deşi avea 
mult talent. A jucat şi în spectacole regizate de mama mea, 
Doina POPA. Discutam, adesea, pe teme ce ţin de iubire, 
nemurire. Filozofam. Odată, ne-am jucat un joc ale cărui 
pedepse erau nişte pupicuri. Mi-a spus că ea considera 
dragostea trupească un lucru meschin. În relaţiile cu 
profesorii, era foarte directă; unii îi erau simpatici, alții nu. 
Spunea întotdeauna ce avea de spus, ceea ce nu-i convenea. ” 
(Paul Moldovan, 17 ani). „Îi făcea plăcere să discutăm despre 
oameni, despre cum e lumea aceasta. Era miluitoare cu cei 
săraci. Ştia să-i înțeleagă pe cei din jur, mai ales dacă aceştia 
îi erau prieteni. Îşi forma repede o părere despre semeni şi 
reuşea să fie obiectivă. Odată, eram pe B-dul Antonescu, pe o 
bancă, şi de noi s-au aproapiat doi «tineri» cam de 70 de ani. 
Se țineau de mână. Cezara a exclamat: «Ei! Aşa aş vrea să fiu 
şi eu, să ajung de vârsta lor...» ” (Delia Matei, 17 ani). 
Conturarea personalității încă din primii ani de viață 
demonstrează de obicei calități de excepție pentru cel în cauză, 
dar şi o profundă cunoaştere a realităţii şi o curiozitate care se 
cere satisfăcută, un spirit cercetător, însetat de noutate. Astfel 
de calităţi de excepție le-a manifestat Cezara-Codruţa, care s-au 
dezvoltat în timp până la atingerea perfecțiunii. lată ce-şi 
aminteşte Laura Cismaş (16 ani, Liceul de Artă — Târgu- 
Mureş): „Desena frumos. Odată a desenat ceva minunat, cu o 
zână înconjurată de lumină. Profesoara i-a spus să refacă 
ceva, detalii de profesionist; eu eram de părere că n-are rost 
să faci din nou tot desenul. În clasa a VIII-a, profesoara a 

chemat-o să stea ca model pentru portret. A zis că are 
trăsături perfecte. ” 

Cezara-Codruţa era înzestrată cu talent nativ pentru muzică, 
pentru flaut, pian, voce, talent actoricesc, limbi străine, limba 
română, matematică. Profesoara ei, Florina Zehan de la Liceul 
de artă din Târgu-Mureş îşi aminteşte: „I-am fost profesoară 
de flaut; Cezara-Codruţa colabora cu mine pe cele mai 
sensibile unde ale sufletului. Dialogul cu ea era o adevărată 
plăcere. Tainele flautului i-au devenit preocupări zilncie. Deşi 
nu voia să opteze pentru o carieră muzicală, punea suflet în tot 
ce făcea; avea calități artistice remarcabile, emanaţii a unei 
mea, Codruța va rămâne spiritul tânăr şi pur, imagine 
nepătată a tot ceea ce poate fi mai frumos — copilăria, în cea 
mai reprezentativă întruchipare a ei.” Faptul premonitoriu că 
un regizor a ales-o să joace rolul îngerului din piesa „Faust” la 
Academia de Artă Teatrală din Târgu-Mureş în anul 1992 este 
relevant: „În aprilie 1993, spectacolul „Faust” a fost 
prezentat la Teatrul Naţional din Târgu Mureş la Prima 
întâlnire a şcolilor şi academiilor de teatru din Europa. 
Spectacolul a fost jucat şi la Sala Studio din Târgu-Mureş şi în 
tabăra de pictură „Armonia ” de la Sângeorgiu de Mureş, în 
august 1992. (...) 

ÎNGERUL 

Personajul acela n-avea nume. Era un spirit bun, un înger 
venit din neunde, tulburător de fragil şi măreț, simplu şi sacru 
ca nemurirea. Faust încremenea diafan, cu ochii ficşi în 
sufletul său la auzul flautului divin ce, pasager, stăpânind 
Universul, îi semnala păcatul. Şi a venit această minune 
blândă şi pură, cu toată dragostea şi bucuria ei, şi a dat viaţă 
şi sens şi nume... Personajul acela nu mai era un simplu 
personaj. Era ea şi de aceea s-a numit Codruța. Oamenii, 
văzând-o în spectacol, se întrebau, mă întrebau unde am găsit- 
o? Într-adevăr, există pe lume o astfel de fetiță?! Există! În 

sufletul meu. Şi, inconfundabil, se numeşte Codruța.” (Gavril 
Cadariu, regizor de teatru, Târgu-Mureş, 27 august, 1995). 
Ecourile acestui spectacol au rămas multă vreme-n auzul 
spectatorilor şi al actorilor. Doina Popa, regizoare, îşi amintea: 
„La Bistriţa, cu ocazia Festivalului de teatru ALEGORIA — 
1992, după reprezentarea Academiei de artă teatrală din 
Târgu-Mureş cu spectacolul „FAUST”, în care Cezara- 
Codruța era „ÎNGERUL”, actorul şi profesorul Victor 
Rebengiuc a întrebat „trupa”: „-Unde aţi găsit copilul 
acesta?! Este incredibil...!” Apoi, reputatul actor i-a mângâiat 
Cezarei fruntea, anticipând posibilul ei examen la teatru”. 

Dar cel mai bine o portretizează Cristina Coman în textul 
intitulat: ,„ Un cântec dulce-amar... ” : „Cu Cezara eram colege 
la Artă, ea la Muzică, eu la plastică. Ea, toată o bucurie şi o 
voie bună. Atrasă de pictura impresionistă. Eu, prin Cezara, 
atrasă de Chopin. O imagine de neuitat. Îmi spunea că-l citeşte 
pe Dostoievski şi are impresia că forța scrisului său îi 
deschide o perspectivă asupra lumii, incomparabil mai vastă 
decât a celorlalți creatori de romane. Admira scrisul lui 
Jacques Prevert, poetul-copil, unicul ce-l înțelegea pe copilul- 
ştrengar şi, poate, printre cei puţini care reuşesc să-şi păstreze 
sufletul de copil, capacitatea de a privi, cu ochii dilataţi de 
uimire, universul inaccesibil maturului serios. Citise „Pe 
aripile vântului”, prin clasa a VII-a. O încânta mai mult 
atmosfera romanului, decât povestea pe care o găsea uşor 
dulceagă. Deşi recunoştea că preferă imaginea romantică a 
unei iubiri ideale, realității lipsite de componenta magică a 
ficţiunii, înecate în plictis şi în monotonia zilnică. Visa să 
viziteze Atlanta... Cezarei i se potrivea melodia lui Joe Dasin 
„Et si tu n'existais pas”: un cântec dulce amar. Am tras 
concluzia că era cântecul ei... Citea din Biblie adeseori, pentru 
că ea credea cu tărie în Dumnezeu. Fără sprijinul divinității, 
îşi imagina viaţa lipsită de valoare. Îşi spunea că trebuie să 
existe un Dumnezeu, ca un ultim şi unic răspuns al neliniştilor 

şi coşmarurilor noastre. Dumnezeul creat de ea pentru sine nu 
era unul abstract şi îndepărtat, ci unul uman, căruia nu ezita 
să-i conteste autoritatea, punând, la orele de religie în special, 
întrebări îndrăzneţe legate de destin şi predestinare ”. 

Peste toate aceste mărturii, flutură ca o eşarfă cenuşie 
versul stănescian: „Brusc, pasărea a murit în zbor...” (Nichita 
Stănescu — A muri în zbor). Şi zborul păsării s-a frânt în 4 iulie 
1995, dimineaţa. Neverosimil de adevărat. Incredibil. Şi peste 
toate întrebările lumii, se aştern şi cele ale lui Vasile 
Hodorogea, 18 ani, absolvent al Liceului Unirea, în evocarea 
intitulată: „Unde sunt cei care nu mai sunt”: „Chiar dacă nu o 
cunoşteai, apariţia ei te făcea să tresari. Subţirică, blondă, 
mereu zâmbitoare, cu o privire vie şi pătrunzătoare, având 
întotdeauna o vorbă bună pentru oricine, era, într-adevăr, 
deosebită. Avea un ceva numai al ei; era originală din toate 
punctele de vedere. Cele 3-4 limbi străine pe care le vorbea, 
flautul, pianul, talentul actoricesc, capcitatea de învățare mă 
făceau să o numesc un mic geniu. Dar...geniile mor devreme... 
Calitățile ei însă nu fac să-mi pară moartea ei mai uşor de 
acceptat. Nimeni nu merită o asemenea soartă, cu atât mai 
mult Cezara...De ce tocmai ea? De ce tocmai aşa? De ce la 
600 de km de casă? De ce la 16 ani? Viaţa părea atât de 
frumoasă pentru cea care voia să o trăiască din plin, să 
cunoască, să se afirme, să se realizeze. După multe alte 
dezamăgiri şi decepții, ziua de 4 iulie 1995 a venit să-mi pună 
la îndoială un alt reper: Dumnezeu. Când deja nu mă mai 
îndoiam că există, că vede tot şi că face dreptate, vestea morții 
Cezarei m-a aruncat, din nou, pe o margine de prăpastie. Dacă 
moartea Ei e justiția divină, atunci ce e această justiție divină 
şi cine şi cum e acest Dumnezeu? O iluzie făurită de om şi 
pentru om? Absolutul absolut s-a transformat brusc într-unul 
relativ, iar relativitatea a devenit absolută. Întrebările de mai 


sus mi le-am pus căutând, aparent zadarnic, răspuns la o altă 
întrebare: „, UNDE SUNT CEI CARE NU MAI SUNT?” Totuşi, 

un răspuns s-ar putea găsi, şi încă unul foarte plauzibil: sunt 
printre noi, în sufletele şi în inimile noastre, în amintire şi 
în...dlurere. Dar, pentru că avem nevoie de Absolut, relativ sau 
nu, mi-l amintesc pe preotul Șuteu, a cărui metaforă alină 
oarecum povara durerii unei morţi absurde: „Dumnezeu este 
un grădinar. În grădina Lui cresc florile. În toate formele, de 
toate culorile şi mărimile. E o grădină Dumnezeiască. Dar o 
floare e mai frumoasă decăt toate: Mlădie, galbenă şi delicat 
parfumată, e o încântare a ochiului şi a sufletului. Văzând-o, 
Dumnezeu o rupe, o duce lângă jilțul Lui şi o aşează la dreapta 
Sa, ca să se poată bucura în voie de frumuseţea şi parfumul ei. 
Grădina Sa e la fel ca şi înainte. Totuşi, parcă lipseşte ceva. 
Grădina e mai goală ca înainte căci o floare... Cezara...” 
Există persoane care, cu sau fără voia lor, devin repere, 
modele, efigii. Cezara-Codruţa este una din acestea. Ea a rămas 
în mintea, conştiinţa şi inima tuturor ca o lumină continuă. Mai 
are importanță ce nedreptate, ce îngrozitor accident i s-a 
întâmplat pe o trecere de pietoni? Mai are vreo importanță 
faptul că cel care a ucis-o, deşi îşi conducea autoturismul în 
nebunia excesului de viteză şi a alcoolului, lovindu-i pe cei doi 
tineri angajaţi regulamentar în trecerea străzii, se plimbă şi azi 
nestingherit şi liber, fără să-i peste că a stins o lumină, o 
flacără? Pentru părinți şi prieteni, da... are o importanţă vitală. 
O manifestare atât de odioasă şi sălbatică a răului pricinuit de 
om oamenilor, nu poate rămâne nepedepsită... Şi totuşi... 
Amintirea Cezarei-Codruţa stăruie şi va mai stărui, atâta 
timp cât părinții, rudele, colegii, profesorii, educatorii, chiar şi 
cititorii acestor rânduri, o vor păstra vie... Fundația care-i 
poartă numele îi conservă lucrurile, creaţiile şi amintirea. În 
acest fel, o continuă... În rest, facă-se Voia Domnului!... 


7 noiembrie 2010- Ajunul Sfinților Arhangheli Mihail, 
Gavriil și Rafail 

LITERATURA OMILETICĂ ŞI SAPIENȚIALĂ - ÎNDRUMAR 
DE INȚELPCIUNE CULTICA IN ORTODOXIE 


Protopop Preot GHEORGHE NICOLAE ȘINCAN, Ferestre 
către cer şi lume, Predici, 
Editura Nico, Târgu-Mureş, 2009 


Aceste „ferestre” 
primesc şi împrăştie raze 
Prok: Pr. Gheorghe Nicolae Sincan benefice, atât pe orizontală, 
cât şi pe verticală, spre cer şi 
spre oameni. Şi nici nu se 
putea altfel, de vreme ce 
fereastra este un obiect care 
filtrează Lumina şi totodată 
oglindeşte, ea constituie o 
modalitate de aerisire, dar şi 
de apărare împotriva frigului. 
Într-o fereastră îţi poţi vedea 
foarte bine chipul. Uneori, 

a fereastra îți poate oglindi şi 
Editura NICO sufletul. Este ceea ce doreşte 
autorul lucrării de față, 
părintele protopop Gheorghe Nicolae Şincan, de a ne oferi o 
ferastră, prin care să putem privi dar şi în care să ne putem 
vedea, aşa cum suntem. Mai există un aspect: fereastra are 
două feţe în care te poţi oglindi, deopotrivă. 

Este ştiut că nu toți creştinii acced la tainele şi 
înțelepciunea pildelor evanghelice, dacă un au un îndrumar la 
îndemână pentru a-şi explica unele gesturi şi simbolistica lor în 
liturghie. De asemenea, pricep mai anevoie învățăturile 
creştineşti dacă nu există o persoană consacrată sau un teolog 
să le explice pe îndelete. Nu toţi oamenii au credința infuzată 

de Duh, direct în suflet şi aceasta să le fie de ajuns. Majoritatea 
creştinilor caută permanent răspunsuri la unele nedumeriri, mai 
ales în timpurile din urmă, când s-au amestecat atâtea lucruri 
în învăţăturile creştine şi când valorile morale s-au răsturnat, 
încât omul nu mai discerne binele de rău, adevărul de 
minciună, când se vede înşelat în aşteptările sale de oameni, de 
stat sau de instituții. 

De aceea, străduința unui preot de a explica unele 
pasaje din Evanghelia zilei, de a traduce unele fraze mai greu 
de înțeles şi de a le îmbogăţi cu exemple şi literatură din 
Filocalie sau din Sfinţii Părinţi, este cu adevărat meritorie. 

Părintele Gheorghe Nicolae Şincan este un astfel de 
preot care şi-a asumat răspunderea de a “traduce” în limbaj 
accesibil omeliile duminicale şi ale timpului de peste an şi din 
diferite sărbători ale sfinţilor ori din Săptămâna patimilor, sau 
comemorări prilejuite de plecarea în eternitate a unor 
prsonalități mureşene, pentru a-i îmbogăţi pe credincioşi cu o 
salbă de meditații, cuvinte de reculegere, pilde, ilustrații, 
povestioare, de mare folos sufletesc pentru noi, fiecare. 

Cartea care cuprinde aceste predici şi cuvinte de folos, 
este mai mult decât un ghid, decât un breviar sufletesc, este, 
alături de Biblie, o carte necesară, care nu trebuie să lipsească 
de pe noptiera niciunui creştin care doreşte să se adape şi să se 
hrănească din tezaurul învățăturilor creştine pentru a-şi 
îmbunătăţi sufletul. 

Cartea este apărută cu binecuvântarea Înalt Prea 
Sfinţitului Andrei, Arhiepiscopul Alba Iuliei, după cum cere 
tipicul ortodox şi este, aşa cum specifică IPS Andrei, „Un 
ajutor minunat pentru a privi obiectiv realitatea” şi este o 
perspectivă integrală asupra realității, atât privind valorile ei 
terestre, cât şi cele duhovniceşti spirituale, ale aceleiaşi 
realități. Şi, precum firele de iarbă care înfăptuiesc fenomenul 
de fotosinteză, printre floricele, sunt presărate în carte, pilde şi 
istorioare, învăţăminte duhovniceşti care dau farmec scriiturii 

şi aduc o notă de prospețime întregii cărți care ar părea dificil 
de asimilat fără aceste îndrumări. 

La rândul lui, editorul acestei cărți, Nicolae Băciuţ, 
Director coordonator, Direcţia Judeţeană pentru Cultură, Culte 
şi Patrimoniul Cultural Mureş, scrie despre părintele Gheorghe 
Nicolae Şincan că pe lângă vocație şi credință, mai are un har 
special, acela de a scrie. 

„Până la aceste „Ferestre către cer şi lume”, părintele 
protopop Gheorghe Nicolae Șincan a mai aşezat în raftul 
credinței noastre strămoşeşti şi alte lucrări care s-au dovedit 
de mare folos celor care cred precum şi celor care vor să-l 
(re)descopere pe Dumnezeu. 

Preacucernicul părinte protopop găseşte pentru toți 
„Cuvinte potrivite”, oferind în acelaşi timp şi modele, în 
rezonanţă cu ceea ce înseamnă cerul şi lumea pentru cei de 
azi, find al credinţei noastre dintotdeauna, dar şi al nevoilor ei 
de acum.” 

Darurile adunate în această carte - spune Nicolae Băciuţ 
- „se constituie într-o „fereastră” prin care putem privi 
înlăuntrul nostru, putem privi lumea care ne-a fost dat s-o 
însoțim, dar şi cerul spre care să ne înveşnicim. ” 

Părintele Gheorghe Nicolae Şincan mărturiseşte în 
explicaţia ce prefaţează volumul că demersul său a fost motivat 
de scrierile altor figuri iluminate ale Ortodoxiei: „Am «devenit 
în preoţie» ascultând şi citind cuvintele părintelui Nicolae 
Steinhardt, ale părintelui Coman, Bartolomeu Anania sau ale 
Mitropolitului Plămădeală, ale căror urme mă simt nevrednic 
a le călca.” 

Folos practic în îmbogățirea cunoştinţelor, desfătare 
sufletească, îndreptare dacă te afli pe alt drum al credinței, 
adâncirea în tainele duhovniceşti şi în tainele cultului liturghic 
rânduite de Biserică toate acestea, nu numai pentru tinerii 
preoţi, dar şi pentru cei care vor să crească şi să se edifice în 
credinţă şi virtuți creştineşti. 

„Predicile — afirmă părintele - sunt însă şi un izvor de 
meditaţie, pentru oricine e dornic de autoperfecționare, de 
clarificare a vieții sale interioare, un îndrumar pentru toate 
vârstele, dar, mai ales, pentru tineri, scopul pedagogic, fiind 
evident”. 

Secțiunea I este rezervată Duminicilor de peste an. 
Cartea începe cu Duminica I din Post, a cărei Evanghelie este 
din Joan 1,43-51, pricopă referitoare la întâlnirea lui lisus cu 
Filip şi Natanael, prilej cu care lisus a spus despre Natanael: 
„Iată, cu adevărat, israelit în care nu este vicleşug. ” Predica 
are ca motto: „Nu numai cu pâine trăieşte omul, dar şi cu tot 
cuvântul care vine din gura lui Dumnezeu” (Mt 4,4). 

Autorul subliniază tradiţia Postului Mare şi originea lui: 
„Originea Postului Sfintelor Paşti, se afla în tradiția creştină, 
unde el înseamnă o perioadă de şapte săptămâni în care, din 
solidaritate cu patimile lui Hristos, îți impui un regim sever de 
hrană şi viaţă.” 

Autorul presară afirmațiile sale cu exemple din viața de 
zi cu zi şi cu explicarea sensurilor duhovniceşti ale 
prescriptiilor: „Postul este definit ca «renunțare voluntară la 
hrană solidă, pe o perioadă determinată». A vorbi despre post 
şi chiar a-i da o definiție pare foarte simplu, deoarece postul 
este cunoscut în toată lumea, în toate tradiţiile şi culturile 
lumii. Ştim, de asemenea, că se referă la un anumit set de 
reguli restrictive din punct de vedere alimentar. Postul creştin 
îşi are originea în viața Mântuitorului. După ce Domnul 
Hristos a fost botezat de către loan în râul Iordan, s-a retras 
în pustie, unde a petrecut 40 de zile şi 40 de nopți, în post şi 
rugăciune. A fost o pregătire, înainte de a începe 
propovăduirea Evangheliei, urmată de patimile, moartea şi 
Învierea Sa.” 

Autorul merge şi mai departe cu motivațiile Postului şi 
anume: „Răspunsul la întrebarea: de ce este nevoie să 
postim(?) ne-a fost dat, cu secole în urmă, de Sfântul Vasile cel 

Mare: «Pentru că primii oameni n-au respectat postul, au fost 
dați afară din Rai; noi trebuie să-l respectăm, ca să putem 
intra iarăşi în Rai» ”. 

Se precizează că principiile postului sunt rodul 
experienței milenare a Bisericii, realismul lor fiind demonstrat 
de generațiile de înaintaşi care l-au respectat cu multă 
sfinţenie. 

„Este însă foarte important - spune părintele Gheorghe 
Nicolae Şincan - ca postul alimentar să fie dublat de cel 
duhovnicesc, prin înmulțirea rugăciunilor şi prin participarea 
la slujbele Bisericii”. 

În continuare, autorul oferă pilde şi istorioare despre 
lăcomia de bani şi avere şi ignorarea advăratelor valori. „Dacă 
îi întrebi, oamenii înţelepţi îți răspund că adevăratele comori 
sunt dragostea, familia şi sănătatea, înțelepciunea, bunătatea, 
omenia, generozitatea... Să ajuţi un om aflat în necaz, să spui 
o vorbă bună unui om necăjit, să înveţi să ierţi şi să ceri 
iertare, la rândul tău. lată comori pe care oricine le are la 
îndemână! Nu ne rămâne decât să le folosim, căci aceste 
comori nu dispar niciodată, dimpotrivă, se tot adună. ” 

Părintele duhovnic precizează în încheiere: „Încercând 
să-i dăm postului sensul său adevarat, acela de curăţire de 
patimi şi apropiere de Dumnezeu, şi să nu-l ţinem doar pentru 
că este «un obicei sănătos», vom reuşi ca, la sfârşitul acestei 
perioade, să-L primim, curaţi la trup şi suflet, pe Mântuitorul 
Hristos şi să ne bucurăm cu toată ființa de Sfântă Învierea 
Sa.” 

În Duminica a I-a din Post, părintele explică 
Evanghelia zilei. Este uimitor faptul că părintele încearcă să 
descopere o legătură între Cuvântul Evanghelic şi practica 
vieţii de zi cu zi. Şi aici ar trebui subliniat faptul că, fără 
exemplificări actuale, învăţăturile evanghelice nu ar putea fi 
atât de uşor însuşite. Evanghelia acestei duminici se referă la 
vindecarea slăbănogului din Capernaum, care, la îndemnul lui 

lisus, se scoală, îşi ia patul şi umblă! Uimirea cărturarilor şi a 
fariseilor este cu atât mai mare, cu cât lisus îi spusese 
slăbănogului: „Fiule, iertate îți sunt păcatele tale!”. 
Scandalizarea lor nu cunoaşte margini. 

Predica are drept motto: „Luaţi Duh Sfânt! Cărora veti 
ierta păcatele, vor fi iertate, şi cărora le veţi ţine, vor fi ținute” 
(In. 20, 22-23), şi se axează pe valorile supreme ale omului: 
„În ierarhia valorilor pe care oamenii le deţin, viaţa şi 
sănătatea sunt în vârful piramidei. (...) Da, sănătatea şi viața 
pe care încă o mai avem, sunt valori inestimabile. Dar sunt ele 
oare valorile supreme pe care le deținem? ” Autorul lucrării 
explică pericopa din Evanghelia zilei: 

„Înainte de a-l vindeca, Domnul lisus se ocupă de 
urgenţa- urgenţelor. Acest om, ca oricare altul, era înainte de 
toate, un păcătos. Cea mai tristă realitate despre el nu era 
situația lui fizică, ci era starea lui spirituală. Problema lui cea 
mai mare nu era faptul că se găsea imobilizat pe patul de 
suferinţă, ci faptul că păcatele lui nu erau iertate. Spre marea 
mirare şi indignare a celor prezenţi în acel loc, Domnul lisus 
i-a spus bolnavului: «Fiule iertate-ţi sunt păcatele tale!», Unii 
din cei prezenți l-au şi acuzat în mintea lor pe Domnul de 
blasfemie: «Cum vorbeşte omul acesta astfel? Huleşte! Cine 
poate să ierte păcatele decât numai Dumnezeu?» Ce trist era 
faptul că ei stăteau chiar atunci în faţa lui Dumnezeu întrupat 
în Hristos, şi nu l-au cunoscut. Domnul lisus, cunoscându-le 
gândurile, le-a răspuns: «Pentru ce aveți astfel de gânduri în 
inimile voastre? Ce este mai lesne: a zice slăbănogului: 
Păcatele îți sunt iertate, ori a zice: Scoală-te, ia-ți patul, şi du- 
te la casa ta!?» Imediat, omul din centrul atenţiei s-a sculat, şi- 
a luat rogojina pe care fusese întins şi a ieşit sub privirile 
uimite ale celor prezenţi. Înainte ca acest om să fie vindecat, el 
a fost iertat. Înainte ca Domnul să-i rezolve problema 
picioarelor lui, Domnul lisus i-a rezolvat problema sufletului. 
Urgenţa numărul unu a existenţei este iertarea de păcate. 

Această iertare nimeni nu o poate oferi, decât Dumnezeu. 
Domnul lisus are autoritatea să ierte păcatele pentru că El este 
Dumnezeu şi prin moartea Sa pe cruce, El este Mântuitorul 
păcătoşilor”. 

Cum să nu înţeleagă cineva nişte adevăruri atât de 
simple? Şi totuşi... oamenii se gândesc întâi la trup şi apoi la 
suflet. Şi aceasta pentru că le este mai aproape trupul, sunt 
oameni trupeşti înainte de a fi oameni duhovniceşti. 

Următoarea duminică din Post are ca subiect evanghelic 
Chemarea ucenicilor (Marcu 8,34-38; 9,1). Foarte important 
în acest context este asumarea crucii de către fiecare: „Oricine 
voieşte să vină după Mine să se lepede de sine, să-şi ia crucea 
şi să-Mi urmeze Mie. Căci cine va voi să-şi scape sufletul îl va 
pierde, iar cine va pierde sufletul Său pentru Mine şi pentru 
Evanghelie, acela îl va scăpa. Căci ce-i foloseşte omului să 
câştige lumea întreagă, dacă-şi pierde sufletul? Sau ce ar 
putea să dea omul, în schimb, pentru sufletul său?” 

Cuvintele Sfântului Apostol Pavel, din Scrisoarea către 
Galateni, aduse aici drept motto, sunt edificatoare: „M-am 
răstignit împreună cu Hristos; şi nu eu mai trăiesc, ci Hristos 
trăieşte în mine” (Gal. 2, 20). 

După ce explică Evanghelia, Gheorghe Nicolae Şincan 
aduce unele precizări necesare, referitoare la purtarea Crucii la 
două milenii după Învierea lui Hristos: „În cuvintele 
Evangheliei din a treia Duminică a Postului Mare, Învățătorul 
desluşeşte taina legăturii dintre suflet, mântuire şi Sfânta 
Cruce. Şi de ce ni s-ar părea ciudat că, la începutul celui de al 
treilea mileniu, Sfânta noastră Biserică, arată încă o dată 
Crucea, ca drum de viaţă şi de fericire autentică, că Biserica 
dintotdeauna crede şi mărturiseşte că numai în Crucea lui 
Hristos este mântuire”. 

Părintele subliniază şi scoate în evidență importanţa 
Crucii în viaţa creştinului şi face un apel ferm pentru ca 
oamenii să nu refuze Crucea şi să n-o scoată din şcoli, instituții, 

case şi mai ales, din sufletul lor: „Astăzi, după cum vedeți, se 
scoate cu mare evlavie în mijlocul Bisericii Sfinta Cruce. De ce 
se scoate Crucea la jumătatea postului în Biserică pentru 
închinare, unde stă o săptămână? Se scoate pentru a ne întări 
şi a ne îmbărbăta în nevoinţa postului, ca să-l putem parcurge 
cu folos până la capăt. Căci, privind la Sfânta Cruce şi 
cugetând la patimile Domnului, uităm de necazurile vieţii şi 
primim putere pe calea mântuirii. Şi, până nu este prea târziu, 
trebuie să înţelegem că salvarea noastră ne este dată prin 
Cruce. Crucea este prima şi ultima hartă a lumii. A-ţi lua 
Crucea înseamnă a avea propria Cruce, fără de care nu te poţi 
orienta pe pământ. A nu avea Cruce, a nu-ţi lua Crucea 
înseamnă că nu poți, nu vrei, nu ştii, nu înţelegi să răspunzi la 
chemarea lui Dumnezeu, la iubirea lui Hristos, la împlinirea 
Duhului Sfânt; înseamnă că-ți pierzi definitiv sufletul în 
cotloanele acestui neam desfrânat şi păcătos. A-I urma lui 
Hristos înseamnă a te orienta în Cer. Fără de Cruce pierim, 
oameni buni!” 

Dumnezeu ne cheamă să-L urmăm. Nu-l putem urma 
fără crucea noastră. N-o putem lăsa în seama altora. „Este 
chemarea la a fi oameni adevărați, deplini, desăvârşiţi, fii ai lui 
Dumnezeu. Astăzi, Domnul Hristos nu ne spune cum le spunea 
contemporanilor Săi : „Veniți după Mine şi vă voi face pescari 
de oameni”, ci nouă ne spune: „Luaţi Crucea şi veniți după 
Mine! Vă voi face Oameni!” 

A IV-a Duminică din Post este rezervată alungării 
diavolului dintr-un copil, imediat după minunea Schimbări la 
Faţă a lui lisus. De remarcat, dorinţa tatălui copilului 
demonizat de a ajunge la credinţa adevărată: „Cred, Doamne! 
Ajută necredinței mele.” (Marcu 9, 17-32) 

Autorul porneşte în predica sa de la un cântec popular: 
„Omul când e necăjit/ Se cunoaşte pe păşit,/ Că păşeşte- 
ncetinel/ Cu năcazul după el”, şi de la faptul că suferinţele 
copiilor îi afectează şi sunt adevărate drame pentru părinți. 

Părintele explică de ce prezența lui lisus i-a dat Tatălui 
speranţă şi încredere de a apela la El, deşi ucenicii nu putuseră 
să-l vindece pentru că lipseau rugăciunea şi postul. 

„Dar în prezenţa lui lisus, o lumină puternică de 
credință năpădeşte în sufletul tatălui şi îi dă o stare de linişte, 
de pace, de bucurie, că s-a regăsit pe sine în puterea 
adevărului dumnezeiesc şi s-a vindecat fiul său. (...) Credinţa, 
rugăciunea şi postul, iată medicamentele adevărate ale tuturor 
necazurilor noastre. Nu credința formală, de mântuială, ci 
aceea străbătută de adâncul smereniei. Nu rugăciunea 
mecanică, întâmplătoare, ci aceea care actualizează dialogul 
minţii şi sufletului nostru cu Dumnezeu. ” 

În a V-a Duminică din Post, Evanghelia este axată pe 
cearta fiilor lui Zevedeu pentru locurile din stânga şi dreapta 
Învăţătorului, la care Iisus le-a spus: „Nu ştiţi ce cereți! Puteţi 
să beţi paharul pe care îl beau Eu, sau să vă botezați cu 
botezul cu care Mă botez Eu? Iar ei I-au zis: Putem. Și lisus 
le-a zis: Paharul pe care Eu îl beau îl veţi bea, şi cu botezul 
cu care Eu mă botez vă veţi boteza. Dar a şedea de-a dreapta 
Mea, sau de-a stânga Mea, nu este al Meu a da, ci celor 
pentru care s-a pregătit” (Marcu 10, 32-45). Şi aici, pentru 
prima oară, Învățătorul le dezvăluie ucenicilor pentru ce a venit 
în această lume: „Dar între voi nu trebuie să fie aşa, ci care va 
vrea să fie mare între voi să fie slujitor al vostru. Şi care va 
vrea să fie întâi între voi să fie tuturor slugă. Că şi Fiul 
Omului n-a venit ca să I se slujească, ci ca EI să slujească şi 
să-Și dea sufletul răscumpărare pentru mulți”. (Ev. Marcu 
10, 44-45). 

Părintele Gheorghe Nicolae Şincan oferă mai departe 
interpretări ale acestei pericope. „Între atitudinea lui Iacob şi 
Ioan şi cea a lui lisus, vedem cum se desfăşoară două logici 
opozante. Cea a fiilor lui Zevedeu, care este o logică foarte 
umană. Cu ea suntem alimentaţi de regulă la ieşirea din 
şcoală, sau din mijlocul familiei: «să munceşti, să lupi, să ai 

succes» şi logica dumnezeiască a lui lisus, care vine să anunțe 
suferinţa şi perspectiva morţii pe Cruce, în legătură de iubire 
cu Tatăl. Un lucru de luat în seamă. După Sf. Ev. Matei, cei 
doi nu îndrăznesc să-l adreseze ei înşişi cererea, ci o lasă pe 
mama lor s-o facă pentru ei. (...) Este dificil să refuzi fiinţa 
care dăruieşte şi se dăruieşte, ființa care se roagă. Şi mama a 
ales momentul când era singur Mântuitorul, s-a apropiat de El 
închinându-l-se, şi a cerut ca cei doi fii ai ei «să stea unul de-a 
dreapta şi altul de-a stânga Sa» întru împărăţia Sa. Aşadar 
Salomeea a servit numai ca mijlocitoare pentru ambiția fiilor 
ei. Şi n-au prevăzut, nici ea, şi nici copiii săi, unde duce 
această pretenţie oarbă. lată de ce au şi meritat un răspuns 
aspru: «Nu ştiţi ce cerețiI». Pentru că Sfânta Scriptură nu 
ascunde nimic şi prezintă evenimentele corect şi realist, trebuie 
să spunem că ceilalți ucenici «când au auzit, s-au mâniat pe 
cei doi fraţi» ”. 

Următoarea interpretare este cea din Duminica 
Floriilor, din pericopa (Ev. loan 12,1-18.) referitoare la 
episodul Învierii lui Lazăr din Betania, ceea ce constituie 
prilej de reflecţii. „Intrarea solemnă în Cetatea Sfântă a lui 
lisus este momentul care marchează sfârşitul perioadei de 
discreție şi siguranță şi începutul unei inevitabile confruntări 
cu autorităţile politice şi religioase. Când fariseii s-au 
scandalizat de această efervescenţă veselă, Mântuitorul le 
spune: «Dacă vor tăcea aceştia, pietrele vor striga» 
(Lc.19,40). Este curios cum mulțimea a ştiut să-l recunoască 
pe Hristos ca Mesia, întâmpinându-l cu cuvintele „Osana... 
Osana! ”. Ce frumos, ce minunat! Nu ştim însă cât se bucura 
Hristos în acele clipe. Ce va fi fost în sufletul Său nu putem şti. 
Sigur, însă, nu avea motiv de prăznuire cu cei adunaţi acolo. 
Înviase pe Lazăr, pentru că-L iubea, dar socotesc că a vrut 
totodată să pregătească Ierusalimul! Acum toți ştiau că se 
învie din morţi, că aceasta nu-i o poveste de adormit copiii. 
«Osana» era mai mult decât o urare frumoasă sau o 

manifestare simplă de bucurie. «Osana» s-a constituit într-o 
mărturisire deosebită a identităţii lui lisus. «Osana» era un 
strigăt, «Doamne-ajută!» , în timp ce «Fiul lui David» era o 
recunoaştere a originii Sale, dar şi confirmarea împlinirii 
profeţiilor mesianice, căci Dumnezeu îi făgăduise lui David un 
Răscumpărător din neamul său. Declaraţia «Cel ce vine întru 
numele Domnului!» îl identifică explicit pe lisus cu Mesia cel 
aşteptat, aceasta fiind şi formula preferată de profeţi. Este 
Curios că, de multe sute de ani, iudeii îl aşteptau pe Mesia şi 
acum îl aclamă pe acest Învățător ce intră în Ierusalim călare 
pe un asin. Dar şi mai curios este că nu putem înțelege cum 
această mulțime L-a recunoscut ca Mesia duminica, iar vineri, 
în fața lui Pilat, nu a mai avut puterea sau curajul să o facă. 
Ba, mai mult, cei ce au strigat în acea zi de vineri au fost cei 
care şi-au asumat osânda, asupra lor şi a copiilor lor, pentru 
condamnarea Celui nevinovat. Între  «Osanal...» şi 
«Răstigneşte-L!» erau doar patru zile. Au aclamat într-o zi şi 
au hulit în alta. Într-o zi L-au primit ca pe un împărat, iar după 
câteva zile L-au condamnat ca pe un răufăcător. ” 

Anumite amănunte din această predică sunt menite să 
lămurească unii termeni: „Și ce a fost mai surprinzător este că, 
fără nici o pregătire, sau plănuire dinainte, poporul cu un glas 
L-a proslăvit, cântând următoarele: «Osana Fiului lui David; 
binecuvântat este Cel ce vine întru numele Domnului! Osana 
întru cei de sus!” (Matei 21:9). Cântarea Osanei a continuat 
pînă la templu, unde chiar şi copiii strigau cu glas tare. 
Întâmpinarea Domnului lisus la intrarea în Ierusalim şi 
strigătele de Osana i-au facut pe mai marii religioşi să-L 
învinuiască de tolerarea blesfamiei. «Osana!» nu se rostea 
pentru muritori, ci era păstrat doar pentru divinitate (loan 
12:13 ; Luca 19:38). Personal, eu am înțeles foarte târziu 
sensul cuvântului «Osana!». Mai sunt şi alte cuvinte al căror 
sens nu l-am dezlegat pe deplin decăt foarte târziu. Osana este 
un cuvint care exprimă bucurie şi provine din aramaicul 

hosanna. Literal, termenul are semnificația de «Ajută-ne, te 
rugăm!» sau «Mântuieşte-ne!» Fiind un strigăt, o rugăminte 
adresată divinității, pentru a interveni, a ajuta în actul salvării 
sau a mântuirii. Cu timpul, ea a devenit şi o expresie de laudă, 
dar, fără îndoială, mulți o mai foloseau în sensul ei primar în 
care apare în Psalmul 118,25: „Doamne ajută, Doamne dă 
izbândă! ”. 

Părintele Gheorghe Nicolae Şincan adresează, cu acest 
prilej, întrebări credincioşilor, şi anume, cum îl întâmpină ei pe 
Iisus Hristos? 

„E Duminica Floriilor şi e vremea să ne întrebăm şi 
noi cu ce fel de rugăciune Îl întâmpinăm pe Domnul Hristos. 
Care sunt faptele noastre? Ne-am învrednicit şi noi să 
postim după putere? Ne-am pus în minte şi în inimă gândul 
bun de a ne mărturisi păcatele? Suntem şi noi apostoli 
bucuroşi sau vicleană ludă? Cântăm «Osana!» şi mai apoi 
«Răstigneşte-L!»? Azi îl cinstim, iar mâine-l scuipăm şi-l 
batjiocorim? El nu vrea să-i strigăm «Osana... Osana», dacă 
faptele noastre spun «Răstigneşte-L!»”, că spune Scriptura: 
„Nu cel ce zice Doamne, Doamne! va intra în Împărăția 
Cerurilor, ci cel ce face voia Tatălui Meu care M-a trimis”. 

Învierea Domnului este prilejul unei predici de excepţie 
în care părintele subliniază, conform Evangheliei lui loan (1,1- 
17), faptul că lisus este Lumina lumii şi că Paştele este 
„sărbătoarea speranței pentru cei prăbuşiţi”. Este subliniată 
semnificaţia Învierii pentru cei de atunci şi pentru cei de azi. 

În Duminica a II-a după Paşti se citeşte Evangelia după 
loan (20, 19-31), adunarea ucenicilor în Cenacol, apariția 
Învăţătorului, neîncrederea şi apoi mărturisirea lui Toma, după 
ce-şi aşază degetul în coasta Mântuitorului, cu fraza care a 
rămas până în zilele noastre la Sfânta Liturghie, „Domnul meu 
şi Dumnezul meu” (loan, 20, 28). „Astăzi Toma apostolul, e 
purtătorul nostru de cuvânt. În această lume fără speranță şi 
dezorientată, suntem chemaţi ca să-L mărturisim pe lisus 

prin viaţa noastră, conştienţi fiind, că într-o zi şi El ne va 
mărturisi înaintea Tatălui (Matei 10:32)”, 

Următoarea predică este, în mod firesc, conform 
Calendarului Liturgic, cea despre Paştele Blajinilor. „Paştele 
Blajinilor este, în primul rând, sărbătoarea închinată celor 
adormiţi şi de aceea se mai numeşte Paştele celor adormiți. În 
unele localităţi Paştele Blajinilor se prăznuieşte în Duminica 
Tomei, în altele, după Săptămâna Luminată. În trecut, 
strămoşii răposaţi se numeau «blajini» (din slavonă). Poporul 
a denumit această zi Paştele Blajinilor, în mod impropriu. 
Unii, necunoscând adevărul, au inventat diferite pseudo- 
legende. Prima luni din a doua săptămâna după Paşti se mai 
numeşte Lunea Morților, Paştele Morților, Paştele Mici, 
Paştele  Rohmanilor, Paştele  Blajinilor,  Păştelele sau 
Matcalăul. De obicei, credincioşii se adună la biserică şi, după 
Sfânta Liturghie, în sunetele clopotelor, cu steaguri şi lumânări 
aprinse, se îndreaptă, împreună cu preotul, spre cimitir, unde 
se oficiază slujba pentru pomenirea celor adormiţi. În unele 
localităţi se practică de a merge la cimitir cu ouă încondeiate, 
cozonac, mâncare, unde sunt sfințite de către preot şi se împart 
tuturor, în special celor sărmani şi oropsiţi. Blajinii sunt fiinţe 
mitice, care trăiesc pe Tărâmul celălalt, dar păstrează legături 
cu lumea noastră. Se crede că ei provin din copii nebotezați, 
morţi imediat după naştere. Alţii spun că Rohmanii sunt 
oameni vechi, care au o credință mai curată decât a actualilor 
pământeni, şi duc cam aceeaşi viaţă ca noi, având oraşe şi 
sate. La sfârşitul lumii, ei vor lua locul oamenilor pe pământ. 
Li se mai spune Rohmani, Rocamni, Rugmani, Urici şi Oameni 
Roşii. Ei locuiesc în Ostroavele Albe ale Apei Sâmbetei. Unii 
dintre ei au apucături dușmănoase. Cele mai multe legende îi 
prezintă însă ca pe nişte ființe miloase, devotate lui 
Dumnezeu. ” 

Părintele subliniază în încheiere că bucuria de odinioară 
prilejuită de Paştele Blajinilor nu mai este aceeaşi, astăzi. 

În Duminica a III-a după Paşti se citeşte Evanghelia lui 
Marcu (15, 43-47 şi 16, 1-8) referitoare la înmormântarea lui 
Iisus şi la apariţia acestuia a treia zi, în faţa Mariei Magdalena, 
şi episodul mironosiţelor care vin la mormânt şi nu-L mai 
găsesc pe Învățător, ci doar un tânăr înveşmântat în alb care 
le-a spus că lisus a înviat şi să meargă să spună în Galileea, 
ucenicilor şi lui Petru. 

Sub titlul atât de inspirat: „Bucură-te, dăruind” — autorul 
lucrării explică versetele biblice şi semnificaţia lor. 

În Duminica a IV-a după Paşti Evanghelia este din 
loan (5, 1-15), referitor la vindecarea unui bolnav la 
scăldătoarea din Vitezda, care sufera de 38 de ani. Autorul face 
o pledoarie pentru prietenie: „În această Duminică, cuvântul 
Evangheliei ne vorbeşte despre una dintre multele minuni 
săvârşite de Mântuitorul nostru, în Ierusalim. Aflându-se la o 
scăldătoare numita Vitezda (sau Bethesda), Domnul a întâlnit 
pe un om care era bolnav de treizeci şi opt de ani, şi nu putea 
umbla. La acea scăldătoare, în jurul căreia se adunau o 
mulțime de bolnavi, un înger al Domnului se cobora din vreme 
în vreme şi tulbura apa, iar primul om care reușea să intre în 
apă după acea tulburare, se vindeca. Cel pe care l-a întâlnit 
Hristos, neputând umbla, se târa, şi de aceea nu ajungea 
niciodată la timp. El însă astepta în continuare acolo, nutrind 
speranța că odată va reuşi şi el să intre primul în apă, şi se va 
vindeca. Mântuitorului i s-a făcut milă de acel om şi când l-a 
întâlnit i-a spus: „Ia-ţi patul şi umblă!”, iar bolnavul s-a 
vindecat pe loc şi a început a umbla. Textul Evangheliei ne mai 
dezvăluie un detaliu, un amănunt semnificativ, foarte 
interesant şi extrem de important, care merită consemnat şi de 
care trebuie să ţinem cont. Bietul slăbănog, buimăcit şi 
intimidat, căci se vedea în fața unei persoane atât de 
impunătoare şi uimitoare, a început să-şi plângă necazul 
înaintea Domnului, zicând: „Doamne, nu am pe nimeni Să mă 
arunce în scăldătoarea aceasta când se tulbură apa, iar până 

când merg eu, altul se coboară înaintea mea” . Din atâţia 
oameni care se aflau în acel loc, nu se găsea nimeni ca să-i 
ajute acestui slăbănog. Pe acesta însă l-a găsit Hristos, Fiul lui 
Dumnezeu. Aşa se şi prezenta pe Sine Domnul, ca fiind 
Prietenul celor în nevoi, al celor marginalizaţi, al celor fără 
prieteni. De multe ori a intrat în casele celor urâţi de oameni 
sau izolaţi, a mâncat cu ei şi le-a adus mângâiere sufletească, 
arătându-le o prietenie sinceră. Mulţi din cei care ajungeau 
să-L cunoască simțeau în El un Prieten devotat, care se 
interesează de nevoile lor şi le slujeşte. Aceia care-L aveau 
Prieten simțeau că bucuria cerului a coborât în mijlocul lor.” 

În Duminica a V-a după Paşti se vorbeşte în Evanghelie 
despre văduva din Samaria pe care lisus a întâlnit-o la Fântâna 
lui Iacov. 

Părintele Şincan explică despre simbolistica fântânii: 
„Fântâna este locul unde poţi să-ți astâmperi setea. Dacă 
fântâna este mai adâncă, apa ei va fi mai curată şi mai rece. 
Dezvoltată în textul sacru ca o realitate concretă bine 
conturată, prin ceea ce s-a scris sub inspirație divină, tema 
fântânii apare în Sfânta Scriptură, în cartea „Facerii”, cap. 
24. Sluga lui Avraam, Eliezer, e trimisă de acesta să-i 
găsească soţie fiului său. Poposeşte la o fântană şi o întâlneşte 
pe Rebeca, cea care-i va deveni soţie lui Isaac. Tot în cartea 
„Facerii, în cap. 29, apare fântana, ca element de întâlnire 
între Isaac, şi viitoarea sa soție. lar Moise se întâlneşte cu 
fiicele lui Raguel, preotul din Madian (Exod 2, 15 - 21), tot 
lângă fântână. Dacă Vechiul Testament relatează rolul fântânii 
în viețile unor persoane biblice importante pentru istoria 
omenirii, în Noul Testament, în preajma unei fântâni, lui 
Hristos i se făcu foame, apoi i se făcu sete, apoi le ţine 
apostolilor un scurt cuvânt despre holde şi seceriş, realităţi ce 
duc cu gândul la pâine şi la apă, la lucruri obişnuite, cu alte 
cuvinte. ” 

Predicile părintelui Şincan sunt adevărate întoarceri în 
timp, istorisiri reînviate la care cu toții luăm parte, uneori ca 
protagonişti, pentru că autorul ne introduce cu tact în atmosfera 
aceea. De asemenea, ne aminteşte că una din virtuțile creştine 
pe care lisus pune mare preţ este caritatea. El ne învaţă să fim 
buni şi iertători cu semenii noştri şi să împărțim cu ei ce avem: 
„A da de băut unui călător însetat era considerat ca o datorie 
sfântă, însă ura dintre iudei şi samariteni oprea femeia să facă 
un bine lui lisus. Şi se uită la el ciudat, şi toate prejudecățile 
care erau în mintea ei au început să se manifeste. (...) Ca un 
trăznet din cerul arzător de vară a căzut peste ea declarația 
divină, bruscă, totală. Femeia s-a cutremurat. O mână 
misterioasă întoarce paginile din istoria vieţii ei şi scoate la 
iveală lucruri pe care ea le credea ascunse pentru totdeauna. 
Trăia în păcat şi nu era dispusă să admită acest lucru. Nu 
putea să nege nimic, dar a încercat să ocolească orice aluzie 
cu privire la un subiect atât de neplăcut. A început să 
vorbească despre diferențele religioase dintre evrei şi 
samarineni, deşi nu era interesată de aceste diferențe, că nu 
punea preț pe rânduielile lui Dumnezeu, dar astfel căuta să 
mute de pe ea lumina reflectorului. Aşa fac oamenii - când 
religia le cere o schimbare în comportamentul lor, schimbă 
subiectul. Ființa umană nu îşi recunoaşte cu uşurinţă starea 
disperată. Când însă o face, e cu un pas mai aproape de 
Împărăţia cerurilor. A încercat şi ea să schimbe subiectul. 
Dar, spre fericirea ei, când L-a întalnit pe Hristos, care i-a 
dezvăluit calea către viața liberă de păcat, cu adânc respect i- 
a zis: «Doamne, văd că eşti prooroc». Cu adevărat, femeia l-a 
găsit pe cel de care avea mare trebuinţă. Şi, spre lauda ei, a 
înțeles într-o clipită că trebuie să se privească pe sine cu 
onestitate. Mântuitorul a ajutat-o să se spovedească şi a 
vindecat-o de viața ei dezordonată. Ba, mai mult, s-a dovedit a 
fi femeie dintr-o bucată şi om de caracter. A devenit 
propovăduitoare a cuvântului lui Dumnezeu. Şi nu una 

oarecare, ci o sfântă, sfânta Fotinil Episodul relatat de 
pericopa evanghelică se încheie în cetatea în care isus 
acceptă să rămână «două zile», oaspete al poporului 
samarinean. ” 

Duminica a VI-a după Paşti (loan IX, 1-38) este 
Duminica orbului din naştere. Predica are ca titlu: „Judecata 
fără cap” iar ca motto, cuvintele lui lisus: „Vă spun că, pentru 
orice cuvânt deşert pe care-l vor rosti, oamenii vor da 
socoteală în ziua judecății. Căci din cuvintele tale vei fi găsit 
drept, şi din cuvintele tale vei fi osândit” (Matei 12, 36-37), 

Părintele  Şincan se apleacă asupra noţiunii de 
„prejudecată” şi influenţa ei asupra oamenilor. „Definiția pe 
care ne-o oferă Micul Dictionar Enciclopedic (Ed. Ştiinţifică şi 
Enciclopedică, 1986), referitoare la prejudecată, este 
următoarea: ,,Prejudecata este o idee pe care cineva şi-o face 
înainte de a avea un minimum de informații legate de un 
anumit subiect, eveniment sau persoană. (..) În Sfânta 
Scriptură nu există termenul «prejudecată», însă cartea Sfântă 
are multe de spus despre ea. Aflat în plin interogatoriu în faţa 
lui Pilat, Mântuitorul este întrebat de acesta: «Tu eşti regele 
iudeilor?». «De la tine însuţi zici aceasta, Sau alții  ţi-au 
spus-o despre Mine?» (loan 18,33-34). Parafrazând cuvintele 
Mântuitorului, putem înțelege astfel sensul întrebării Lui: 
«Este convingerea ta personală, sau este o prejudecată?» O 
ilustrare a prejudecăţii o putem găsi şi în relatarea vindecării 
orbului din naştere, a cărei pericopă evanghelică s-a citit 
astăzi, la Sfânta Liturghie”. 

Aici se ridică o problemă spinoasă. Dacă un om este în 
necaz, ceilalți întreabă, aşa cum au făcut şi ucenicii în cazul 
orbului din naştere: cine a greşit, el sau părinții lui? „La 
întrebarea lipsită de logică a ucenicilor, lisus le răspunde: 
«Nici el n-a păcătuit, nici părinţii lui, ci ca să se arate în el 
lucrările lui Dumnezeu» (v.3). Domnul Hristos avea toate 
motivele să se mânie pe ei, pentru felul greşit în care 

interpretau lucrurile, pentru prejudecățile care le dominau 
mintea, pentru lipsa de logică în gândire, pentru 
necunoaşterea Scripturilor. Şi, totuşi, lisus le-a răspuns calm, 
demontând şurub cu şurub prejudecata lor. Dacă ar fi 
cunoscut mai bine Scripturile, ucenicii nu ar mai fi pus o 
asemenea întrebare. Cunoaşterea adevărului ne va feri de o 
mulțime de amăgiri, rătăciri şi prejudecăţi. ” 

Împletind în chip duhovnicesc Cuvântul lui Dumnezeu 
cu practica oamenilor, părintele explică, dând nenumărate 
exemple, toate lucrurile, conceptele şi întâmplările care ar 
putea creea nedumeriri. Pentru că dacă omul nu înţelege, refuză 
mesajul. 

În Duminica a VIl-a după Paşti Evanghelia se axează 
pe cuvintele lui lisus adresate Tatălui, în legătură cu 
Preaslăvirea Sa (loan XVII, 1-13). Părintele îşi intitulează 
predica într-un mod foarte plastic: „Un partener pentru 
proiectele noastre” şi subliniază prezența permanentă a lui 
Dumnezeu în mijlocul nostru. A doua parte a predicii are ca 
temă cunoaşterea lui Dumnezeu. „Și aceasta este viața 
veşnică: Să Te cunoască pe Tine, singurul Dumnezeu 
adevărat, şi pe lisus Hristos pe Care L-ai trimis” (loan 17, 3). 

„Calea spre nemurire este aceasta: să-L cunoaştem pe 
Dumnezeu şi pe lisus Hristos pe Care L-a trimis. Unii oameni 
sunt surprinşi de faptul că Sfântul Ioan vorbeşte despre “a-l 
cunoaşte” şi nu despre „a crede” în Dumnezeu. Dar „a 
cunoaşte” este folosit aici într-un sens tipic ebraic, ceva care 
se întâmplă între două persoane, nu ceva care are loc în capul 
cuiva.” 

Părintele arată şi câteva căi de a-L cunoaşte pe 
Dumnezeu: „O cale de a-L cunoaşte pe Dumnezeu, iubiți 
credincioşi, este să citim Sfânta Scriptură. (...) O altă cale, 
care ne duce în intimitatea lui Hristos, care ne face să-L 
simțim, Să-L pipăim şi să-L gustăm pe Hristos, sunt Sfintele 

Taine. În Biserică unde se oficiază Sfintele Taine, omul se 
întâlneşte cu Dumnezeu. ” 

Predica despre Rusalii este, desigur, una dintre cele mai 
relevante, pentru că ea este legată de prezenţa Celei de-a Treia 
Persoane Divine — Duhul Sfânt: „Pogorârea Duhului Sfânt este 
un act istoric şi un fapt vizibil, cu urmări pentru umanitate. În 
turnul lui Babel, pentru prima oară, neamurile de sub cer 
încep să înțeleagă, că nu mai pot trăi de capul lor, fără 
Cuvântul lui Dumnezeu. Acum, se întemeiază Biserica creştină 
şi primele suflete primesc un certificat de Botez, fiindcă Hristos 
deja este un Crez. Pogorârea Sfântului Duh este actul prin 
care Dumnezeu a pecetluit întru eternitate naşterea Bisericii 
Sale. Suntem chemați astăzi să retrăim un eveniment, nu care 
s-a petrecut cândva şi care ţine exclusiv de domeniul 
trecutului, ci la fel de actual şi pentru noi. Este invitația pe 
care Dumnezeu ne-o face şi nouă de a ne sfinţi şi mântui prin 
Biserică. Aşa după cum apostolii şi contemporanii lor, s-au 
schimbat radical prin umplerea lor cu darul Duhului Sfânt, 
fiind apoi capabili să săvârşească fapte la care mai înainte nici 
măcar nu puteau visa, la fel şi noi suntem chemaţi să ne 
deschidem sufletele aceluiaşi Duh Sfânt, şi să ne adăpăm din 
izvorul vieţii celei veşnice care răsare pururea din Biserica lui 
Hristos. ” 

Partea a doua a predicii este numită foarte sugestiv: 
„Zidul plângerilor noastre”. 

„Se spune că de două ori pe an, evreii se duc la Zidul 
Plângerii şi scot bucăţelele de hârtie îndesate între crăpăturile 
acestuia, apoi le duc pe Muntele Măslinilor unde le 
îngroapă. Din crăpăturile zidului se scot milioane de bucăți de 
hârtie, pentru a face loc noilor rugăciuni. Templul din 
Ierusalim nu a fost pentru poporul evreu doar un simbol al 
credinței lor în Dumnezeu, sau locul suprem al săvârşirii 
cultului public. Pe muntele unde regele Solomon a zidit pentru 
prima oară casa lui Dumnezeu, evreii au considerat, pe bună 

dreptate, că sălăşluieşte Duhul lui Dumnezeu, Care veghează, 
le ascultă rugăciunile şi îi povățuieşte. Citind acestea, m-am 
gândit că şi noi avem cu toții un „zid al plângerilor” noastre. 
Un zid pe care-l vizităm uneori doar pentru a ne depune acolo 
plângerile. Nu şi mulțumirile. Şi slavă Domnului, plângeri 
avem până-i lumea! Mulţumiri avem puţine! Zidul acesta este 
Sfânta Biserică. Ea e mereu vie, modernă, actuală, de o vârstă 
cu orice popor ce se perindă în istorie.” 

Urmează în ordinea Calendarului Liturgic, Duminica 
tuturor Sfinților, bazată pe Evanghelia după Matei (X, 32-35; 
37-38; XIX, 27-30). Predica poartă un titlu edificator: „Cine 
cinsteşte sfinţii nu este niciodată singur ”. 

„Cinstirea lor are ca scop păstrarea vie în memoria 
Bisericii luptătoare, a vieţii şi a faptelor bune săvârşite de 
aceştia, spre a servi drept pilde vrednice de urmat pentru 
credincioşii din toate veacurile. Prezenţa lor ne dă curaj. Sunt 
cei mai apropiați prieteni ai omului. În ceruri fiind, cunosc 
nevoile celor de pe pământ, se bucură sau se întristează de 
faptele noastre şi pot interveni atunci când sunt chemaţi în 
ajutor. În lumea celor adormiţi se roagă lui Dumnezeu pentru 
sănătatea, pacea, ferirea de orice rău a tuturor celor care 
pomenesc şi măresc pe pământ numele lor. Pe Dumnezeu ÎI 
cinstim pentru că El este creatorul şi Stăpânul nostru suprem, 
iar pe sfinți, pentru că sunt slujitorii şi prietenii Lui. Pe 
Dumnezeu Îl cinstim pentru Sine Însuşi, iar pe sfinţi, pentru 
darurile pe care le-au primit de la Dumnezeu. În cultul 
Bisericii Ortodoxe, cinstirea Sfinţilor ocupă un loc de seamă, 
iar slujbele prin care cerem ajutorul şi mijlocirea lor pentru 
mântuire, sunt multe şi felurite. Cinstirea sfinţilor nu este un 
obicei, o tradiție omenească, ceva fără temei, ci o poruncă 
divină, cuprinsă în Sfânta Scriptură. Sfântul şi Marele Apostol 
Pavel, adresându-se neamului său zicea: «Aduceţi-vă aminte 
de mai marii voştri, care v-au grăit vouă cuvântul lui 
Dumnezeu; priviți cu luare aminte cum şi-au încheiat viaţa şi 

le urmaţi credința» (Evr. 13, 7). Cuvântul acesta este o 
poruncă azi şi pentru noi.” 

Părintele încheie astfel predica sa: „fn viața de zi cu zi 
omul are nevoie de modele pentru a se ghida. Modelele 
crestinului sunt Sfinţii. ” 

În partea a doua a predicii, autorul subliniază că aceasta 
este „O sărbătoare plină de speranță”: „Biserica, se face 
astăzi purtătoarea de cuvânt a valorii care se numeşte: 
«sfințenie». Nu este uşor pentru oameni să înțeleagă ce 
înseamnă să fii sfânt, ce înseamnă Sfințenia. Le este greu şi 
celor care, în fiecare dimineaţă, după ce se trezesc, încep Ziua 
cu rugăciunea, «în numele Tatălui şi al Fiului şi al Sfântului 
Duh». Unii însă au anumite standarde la care se raportează. 
Omul pragmatic al zilelor noastre ar spune astfel: fericiţi cei 
bogaţi, cei care râd şi se distrează, cei vicleni care nu sunt 
prinşi. Sunt fericiţi cei care pretind, cer şi obțin totul imediat, 
cei puternici, cei care duc războaie şi le câştigă, sau cei care-i 
persecută pe alții. Fără îndoială, toți oamenii caută fericirea. 
Dar este riscul de a o căuta în locuri şi moduri greşite. Cei mai 
mulți se înghesuie în aceleaşi locuri.” 

Părintele lansează următoarea întrebare: „Este posibilă 
sfințenia? Un răspuns ar trebui să îl căutăm în perioada de 
început a Bisericii, în timpul când creştinismul se propovaduia 
în taină, când în Biserică apăreau primii martiri pentru 
credință. Un alt răspuns ar trebui să-l căutăm în perioada 
Sfinților Părinţi, a celor care au aprofundat învățătura 
Bisericii, au apărat-o împotriva erorilor dogmatice, a ereziilor 
şi a schismelor. Un alt răspuns trebuie să-l căutăm în timpul 
Sfântului loan Gură de Aur, când căutarea bogăției era pe 
primul loc în viața tuturor. El, sfântul, îl îndemna pe bogat 
zicând: «Averile pe care le pui în mâna săracilor le pui într-o 
visterie sigură» ”. lar, în încheiere, adresează o invitaţie tuturor 
creştinilor: „Avem obiceiul să îngenunchem în fața sfinților, 

dar astăzi mai mult ca oricând fiecare sfânt, ne face un semn şi 
ne spune: «Acum ridică-te, mergi, şi fă şi tu cevaly”. 

Duminica a doua după Rusalii are ca Evanghelie 
chemarea lui Petru şi a lui Andrei de către lisus pentru a-i face 
„pescari de oameni.” (Matei IV, 18-23), numindu-i pe sfinți 
„Ambasadorii cerului pe pământ”. Părintele oferă şi o 
definiţie a sfântului, dată de Dan Puric: «Ştiţi ce este un sfânt? 
Un sfânt este un om din univers, ca şi noi, care îşi face sufletul 
şi trupul treaptă pe care Dumnezeu să coboare, să ne ierte şi 
să ne ajute. Şi ca să-şi facă trupul treaptă, el trebuie să fie de o 
curăție extraordinară». (Dan Puric). 

A treia Duminică după Rusalii (Matei VI, 22 -33) se 
referă la ispite, la «Îngrijorările vieţii» şi la «Prioritatea 
priorităţilor»: „o chemare din partea Mântuitorului Hristos, 
ca mai înainte de a ne îngriji de trup, să vedem ce este mai 
folositor sufletului. „Căutați mai întâi împărăția lui 
Dumnezeu şi dreptatea Lui şi toate acestea se vor adăuga 
vouă”, (Mt. 6,33) a spus Domnul. (...)lar în Evanghelia după 
Ioan, cap.16,v.33, Domnul Hristos avertizează şi îmbărbătează 
în acelaşi timp: „În lume necazuri veți avea; dar îndrăzniți. 
Eu am biruit lumea”. 

Duminica a IV-a după Rusalii (Matei VIII, 5-13), 
referitor la vindecarea slugii sutaşului, un exemplu minunat de 
grijă a stăpânului pentru slujitorul său şi de milostivire a lui 
lisus care a văzut credinţa acestui sutaş şi i-a îndeplinit dorința: 
„Facă-ţi-se ție după credinţa ta”. 

Duminica a V-a după Rusalii (Matei VIII, 28-34; IX,1) 
— eliberarea celor doi demonizați din ținutul Gadarenilor. 
Autorul insistă asupra pasajului scripturistic în care cei din 
Gadara L-au rugat pe lisus să plece. Predica este intitulată: 
„Rămâi, nu pleca!”: „Fiecare dintre noi ne întâlnim cu lisus 
în fel de fel de circumstanţe. În bucurie, în durere, în boală, în 
speranță, în dezamăgire, în câştiguri şi pierderi. Dar nici un 
moment nu este nepotrivit de a-I spune lui Hristos „rămâi” şi 

nici o ocazie nu este justificată de a-l spune „pleacă ”. Unii se 
întâlnesc cu El numai o dată, precum gadarenii. Alţii se 
întâlnesc o dată şi încă o dată şi încă o dată. De mai multe ori. 
În Sfinta Scriptura, Domnul Hristos spune: „lată, Stau la uşă 
şi bat; de va auzi cineva glasul Meu şi va deschide uşa, voi 
intra la el şi voi cina cu el şi el cu Mine. ” (Apocalipsa 3:20). 
Acestea sunt cuvintele Lui. Şi cuvintele Lui sună ca o invitație. 
Iată invitația Lui: „Eu Stau la uşă şi bat”. El vrea o întâlnire 
cu fiecare faţă în faţă. Să stea la masă cu noi. La masa 
mântuirii noastre. Dar nu intră cu forța, ci bate. Revoltător de 
frumoasă aceasta privelişte. Regele cerului bate la uşă şi 
aşteaptă. Şi bate iar şi asteapta din nou. Doar doar, va auzi 
marele raspuns de la noi: «Intră»! ” 

Duminica a VIl-a după Rusalii (Matei IX, 27-35) - 
vindecarea celor doi orbi şi a unui mut demonizat. Această 
predică are în componenţa sa, aşa cum spune părintele „O 
întrebare interesantă şi un răspuns pe măsură: «Şi lisus i-a zis 
(Martei): Eu sunt învierea şi viaţa; cel ce crede în Mine, chiar 
dacă va muri, va trăi. Şi oricine trăieşte şi crede în Mine nu 
va muri în veac. Crezi tu aceasta? (loan 11,25-26)”. 

Duminica a VIII-a după Rusalii (Matei XIV, 14-22) — 
este episodul înmulțirii pâinilor şi a peştilor. Predica este 
intitulată: Pâinea iubirii — şi reflectă Iubirea şi Milostivirea 
Divină. 

A IX-a Duminică după Rusalii - (Matei, XIV, v. 22-34) 
este episodul când, lisus aflat în corabie cu ucenicii, îl 
îndeamnă pe Petru să meargă pe apă, după ce lisus potolise 
furtuna. 

Şi precizează părintele Şincan: „Fragmentul evanghelic 
nu este o parabolă, o istorioară moralizatoare imaginată de 
Domnul nostru lisus Hristos, ci o situație concretă, ceva ce s-a 
petrecut în realitate. Vă propun să-i însoțim pe ucenicii 
Domnului Hristos într-o călătorie pe Marea Galileii, pentru a 
înțelege câte ceva din tainele călătoriei pe care fiecare dintre 

noi o facem pe “marea vieții”, spre ţărmul celălalt. (...)În timp 
ce Mântuitorul era în rugăciune, ucenicii erau în corabia ce-i 
purta pe lacul cuprins de furtună, cu valuri enorme şi vânturi 
puternice, luptându-se în miez de noapte să ajungă la celălalt 
mal al lacului. Erau pescari experimentați, dar acum erau 
îngrijorați. Aveau nevoie de sprijin. În zorii dimineții le-a 
venit în ajutor Bunul lor Învățător, ca să le dea o lecţie de 
credință, de viaţă, de biruinţă. A venit mergând pe ape, ca pe 
uscat. Când L-au zărit cei doisprezece, i-a apucat teama şi au 
început Să strige, crezând că este o nălucă, dar lisus le-a zis: 
„Îndrăzniţi, Eu Sunt; nu vă temeţi! Doamne, l-a răspuns 
Petru, dacă eşti Tu, porunceşte-mi să vin la Tine pe ape”. 
Domnul i-a poruncit să vină şi Petru a început să meargă pe 
ape, păşind spre Învățătorul, dar valurile parcă erau şi mai 
mari şi vântul bătea mai tare, iar lui Petru i-a slăbit credinţa şi 
a început să se afunde în apă şi disperat a strigat: „Doamne, 
scapă-mă! » Îndată, isus a întins mâna, l-a apucat, şi i-a zis: 
Puțin credinciosule, pentru ce te-ai îndoit?” După ce 
Mântuitorul şi cu Petru s-au suit în corabie, vântul s-a oprit, 
iar cei ce erau în corabie au venit de s-au închinat înaintea 
Lui, şi I-au zis: „Cu adevărat, Tu eşti Fiul Lui Dumnezeu!” 
Faptul că s-a întâmplat şi altădată, ca mica lor corabie să fie 
surprinsă de furtună pe Marea Galileii, are o semnificaţie 
importantă (Mat. 8:23-27). În timpul acelui incident, lisus era 
cu ei în corabie, dar dormea. Spăimântaţi de valuri, ei L-au 
deşteptat, spunându-i: „Doamne, mântuieşte-ne, că pierim”. 
Şi atunci au auzit de la El o mustrare blândă: „De ce vă este 
frică, puţin credincioşilor? ”, şi a certat marea şi vântul şi s-a 
făcut linişte deplină. „Cine este Acesta, se întrebau ei, că şi 
vânturile şi marea ascultă de El?” (Mat. 8, 27). 

Iată o evanghelie pe care o „trăim” şi noi de multe 
ori. Una din realitățile cele mai neplăcute ale vieții, este cea a 
furtunii. ” 

Duminica a X-a după Rusalii (Matei XVII, 14 -23) — 
predica poartă titlul: „Eu alerg la Dumnezeu şi-I arăt necazul 
meu şi se bazează pe îndemnul „Bucuraţi-vă în nădejde. Fiţi 
răbdători în necaz. Stăruiţi în rugăciune!” (Romani 12:12). 

Părintele aduce exemple, pilde şi sfaturi, de cum trebuie 
să se comporte omul în necaz. “Ce ne spune Sfânta Scriptură 
în asemenea momente? Că Dumnezeu ştie necazul nostru şi 
Lui Îi pasă de noi. „Aruncaţi asupra Lui toate îngrijorările 
voastre, căci El Însuşi îngrijeşte de voi” (1 Petru 5:7). Nu 
numai că El cunoaşte necazul nostru, întrucât îl vede, ci de 
fapt El îl împărtăşeşte cu noi. El a luat natura nostră, fiind 
făcut în toate lucrurile asemenea fraţilor Săi. Chiar dacă ar 
veni moartea, nu trebuie să ne zguduie credința, pentru că El a 
murit şi prin acest fapt a biruit moartea. Chiar şi în aceasta ne 
putem bucura. "Cine ne va despărți pe noi de dragostea lui 
Hristos? Necazul, sau Strâmtorarea, sau prigoana, sau 
foametea, sau lipsa de îmbrăcăminte, sau primejdia sau 
sabia? Căci sunt bine încredințat că nici moartea, nici viaţa, 
nici îngerii, nici Stăpânirile, nici puterile, nici lucrurile de 
acum, nici cele viitoare, nici înălțimea, nici adâncimea, nici o 
altă făptură, nu vor fi în Stare să ne despartă de dragostea lui 
Dumnezeu, care este în lisus Hristos, Domnul nostru” 
(Romani 8:35-39). Oricare ar fi pericolul, oricât de năprasnică 
furtuna, noi putem rămâne calmi având încrederea ca Acela pe 
care-L căutăm cu disperare şi care domneşte peste toate 
lucrurile, este cu noi.” 

Duminica a XI-a după Rusalii aduce pilda datornicilor 
din (Matei XVIII, 23-35). Dumnezeu ne adresează îndemnul 
„Iertați şi veţi fi iertaţi!”: „În Duminica a XI-a după Rusalii, 
Sfânta noastră Biserică ne pune înainte o pildă teribilă rostită 
de Mântuitorul Hristos, a datornicului nemilostiv, care ne 
prilejuieşte o meditație asupra împietririi inimii, 
nerecunoştinței şi nemilostivirii, de care putem fi capabili noi, 
oamenii, chiar atunci când ni se face un bine, dar mai ales 

asupra unui lucru atât de simplu şi atât de greu totodată cum 
este iertarea. ” 

De asemenea, predica mai pune în evidenţă faptul că: 
„Cea mai mare virtute creştină este iubirea. Ea este viaţa 
noastră si avem nevoie de ea ca de aer. De aceea, spune 
Sfantul loan evanghelistul: «Dumnezeu este iubire». lar 
iertarea, împăcarea, milostenia, cercetarea bolnavilor, 
primirea străinilor şi altele asemenea, sunt fiicele cele mai 
mari ale iubirii creştine. lubirea de Dumnezeu şi iubirea de 
aproapele, sunt poruncile cele mai mari din Sfânta Evanghelie 
care stau la temelia mântuirii noastre. De felul cum vom şti să 
iertăm, Să ajutăm aproapele, să răbdăm pe toți, să facem pace, 
să nu ne răzbunăm. De aceasta depinde pacea noastră, 
bucuria vieţii noastre, mântuirea fiecăruia dintre noi. (...) Într- 
o lume ca cea în care trăim, iubirea aproapelui este unica 
soluţie. Într-un lanţ al urii, ca din nou să domnească pacea, e 
necesar să fie cineva care să rupă acest lanţ, altfel duşmănia şi 
rănile provocate persistă la infinit. Dacă vom aştepta mereu ca 
celălalt să ierte primul, pacea nu va veni niciodată. lubeşte 
primul şi iartă primul, pentru că nu vei avea nimic de pierdut! 
Avem nevoie de iertare ca de aer. În lumina evangheliei de 
astăzi, descoperim cine trebuie să fim noi cu adevărat pentru 
fraţii noştri. Cu toții greşim şi primim iertarea, cu toții avem 
dreptul şi datoria de a ierta. Aşa să ne ajute Dumnezeu!” 

Duminica a XII-a după Rusalii — Evanghelia se referă la 
tânărul care a dorit să-L urmeze pe lisus, dar care nu s-a putut 
despărţi de averile sale prilejuind Învăţătorului următoarea 
remarcă: „lar lisus a zis ucenicilor Săi: Adevărat zic vouă că 
un bogat cu greu va intra în împărăţia cerurilor. Şi iarăşi zic 
vouă că mai lesne este să treacă cămila prin urechile acului, 
decât să intre un bogat în împărăţia lui Dumnezeu. Auzind, 
ucenicii s-au uimit foarte, zicând: Dar cine poate să se 
mântuiască? Dar lisus, privind la ei, le-a zis: La oameni 

aceasta e cu neputinţă, la Dumnezeu însă toate sunt cu 
putință” (Matei XIX, 16-26). 

Următoarea Duminică de după Rusalii, cea de-a 13-a, 
se referă la Vie, la stăpân şi la pilda lucrătorilor răi, 
nerecunoştința şi nestatornicia lor. „Zis-a lor lisus: Au n-aţi 
citit niciodată în Scripturi: «Piatra pe care au nesocotit-o 
ziditorii, aceasta a ajuns să fie în capul unghiului. De la 
Domnul a fost aceasta şi este lucru minunat în ochii noştri»? 
De aceea vă spun că împărăţia lui Dumnezeu se va lua de la 
voi şi se va da neamului care va face roadele ei. Cine va cădea 
pe piatra aceasta se va sfărâma, iar pe cine va cădea îl va 
strivi” (Matei XXI, 33-44). 

Autorul lucrării spune: ,, Totuşi, iubirea sfârşeşte prin a 
învinge ura, oricât de înverşunată ar fi ea. Dumnezeu Îşi 
continuă planul de mântuire, cu sau fără voia poporului. 
Pentru realizarea planului Său, Dumnezeu foloseşte 
Întruparea. «Căci Dumnezeu aşa a iubit lumea, încât pe Fiul 
Său Cel Unul-Născut L-a dat ca oricine crede în El să nu 
piară, ci să aibă viaţă veşnică.» (loan 3, 16) «Şi Cuvântul s-a 
făcut trup» (loan 1, 14) Odată cu venirea lui Hristos, 
Dumnezeu nu se va mai îndepărta de via Lui, care e Biserica, 
pentru că această vie e însuşi Hristos. Înființând un nou popor, 
Biserica, Hristos nu rămâne în afara ei, ci îi este Cap, piatră 
de temelie. În plus, toți cei care cred în Hristos intră în 
componența Bisericii. Dumnezeu a triumfat! Împărăția a fost 
luată din mâinile viticultorilor răi şi a fost încredințată «unui 
popor care o va face să rodească» (Matei 21,42). Via va da 
roadele aşteptate pentru că în ea lucrează acum Fiul 
Stăpânului care a fost trimis de către Tatăl Său şi care va lucra 
până când întreaga vie va da roadele cele mai bogate.” 

Duminica Înaintea Înălţării Sfintei Cruci (loan III, 13- 
17) are ca titlu firesc „Cruce sfântă, părăsită” şi izvorăşte din 
versurile unui poet mistic, Traian Dorz. Părintele Şincan aduce 
precizări în privinţa crucii ca obiect de cult, ca simbol, ori ca 

simple obiect de decor. „Pentru persoana care nu crede în 
«Crucea lui Hristos», Crucea rămâne un simplu obiect de 
decor, un element de înfrumusețare care nu diferă cu nimic de 
alte simboluri orientale purtate la gât, pe mână, sau în alte 
locuri de pseudo-creştini. Purtată în felul acesta, Crucea 
devine o ofensă adusă lui Hristos. ” 

A doua parte a predicii se axează pe Convorbirea 
Domnului Hristos cu Nicodim. „Sfintele Evanghelii redau şi 
convorbiri personale, cum au fost cele cu ucenicii Săi, cu 
Nicodim sau cu Samariteanca. Din grupul de prieteni ai 
Mântuitorului Hristos, Evanghelia de azi, din Duminica 
dinaintea Înălţării Sfintei Cruci, pomeneşte şi reţine numele 
acestui personaj de reală duioşie, sincer preocupat să dezlege 
sensurile şi tainele învăţăturii lui lisus, un urmaş neabătut, 
devotat şi aprig apărător al Lui în fața claselor ostile. Numele 
acestui iudeu fruntaş şi fariseu învăţat, era Nicodim. Cu tact şi 
cu prudență, pentru a nu fi detectat de ceata fariseilor, care 
taxau cu severitate orice formă de trădare sau de 
inconsecvență a membrilor săi, Nicodim s-a strecurat, învăluit 
de întunericul nopții în casa unde locuia lisus. Biruit de 
curiozitate şi de dorința de a afla cât mai grabnic din gura 
Învățătorului adevărurile care îl frământau, Nicodim deschide 
discuția printr-o mărturisire de credinţă, cel puțin la fel de 
impresionantă ca cea a sutaşului ce asigura ordinea şi tipicul 
în ziua răstignirii lui lisus. În clipa când lisus şi-a dat duhul pe 
cruce, forțele naturii s-au dezlănțuit cu atâta furie încât 
«catapeteasma templului s-a sfâşiat în două de sus până jos, 
pământul s-a cutremurat şi pietrele s-au despicat: mormintele 
s-au deschis şi multe trupuri ale sfinţilor s-au sculat. Şi ieşind 
din morminte după Învierea Lui, au intrat în Sfânta Cetate şi 
s-au arătat multora» (Matei XXVII, 51-53). Năucit de iuțeala 
şi forța fenomenelor, păgânul sutaş roman, încrustează pe 
răbojul veşniciei,  neştersele cuvinte: «Cu adevărat Fiul lui 
Dumnezeu era Acesta» (Matei XXVII, 54).” 


288 


Părintele explică sintagma „a doua naştere”. „În istoria 
relaţiilor  divino-umane, întâlnirea lui Domnului lisus cu 
Nicodim, constituie un moment notabil de cea mai mare 
însemnătate, deoarece, lisus îi  limpezeşte acestuia, 
neclaritățile de credință referitoare la naşterea «de sus» şi 
naşterea «din apă şi din duh». Astfel, la fel ca ucenicii, ca 
Nicodim şi ca mulți alții asemenea lor, suntem şi noi chemaţi a 
ne pregăti pentru înțelegerea Crucii Mântuitorului, spre a ne 
duce cu demnitate, apoi, propria cruce a vieții, în sens de 
misiune creştină curajoasă şi jertfelnică înaintea lui Dumnezeu 
şi a oamenilor. ” 

Duminica după Înalțarea Sfintei Cruci are drept 
Evanghelie (Marcu VIII, 34-38; IX, 1), şi se referă tot la 
urmarea Crucii şi la purtarea ei cu demnitate. 

Duminica a XIV-a după Rusalii — Parabola nunții fiului 
de împărat (Matei 22,1-14), una din pildele Împărăției 
cerurilor. 

„Pilda nunții fiului de împărat este o pilda relativ 
simplă, dar plină de semnificații: Fiul de Împărat care face 
nunta este Domnul Hristos; Împăratul este Tatăl Ceresc; nunta 
este legatura dintre Hristos şi Biserica Sa; cei chemaţi la nuntă 
sunt cei chemați să creadă în Hristos, până la sfarșitul lumii. 
Dacă evreii, popor ales, au refuzat chemarea la nuntă, au fost 
pofiite «neamurile toate», prin predica Apostolilor, care L-au 
vestit pe Hristos în întreaga lume. S-ar putea spune că au fost 
găsiţi, în sfârşit, oamenii care să stea la masa Mirelui. ” 

Duminica a XV-a după Rusalii se referă la întrebarea: 
„Care poruncă este mai mare în Lege? El i-a răspuns: Să 
iubeşti pe Domnul Dumnezeul tău, cu toată inima ta, cu tot 
sufletul tău şi cu tot cugetul tău. Aceasta este marea şi întâia 
poruncă. lar a doua, la fel ca aceasta: Să iubeşti pe aproapele 
tău ca pe tine însuţi. În aceste două porunci se cuprind toată 
Legea şi proorocii ” (Matei 22, 35-46). 

Predica este deosebit de grăitoare şi poartă titlul: 
Iubirea este esențialul vieţii. Se defineşte cu acest prilej, 
conceptul de „aproapele nostru”. 

Duminica a XVI-a după Rusalii — are ca Evanghelie 
pericopa din Matei (25, 14-30) cu privire la pilda talanţilor, una 
dintre cele mai frumoase pilde despre darurile lui Dumnezeu. 

Duminica următoare (Matei 15, 21-28) o are în centru 
pe femeia cananeiancă a cărei fiică era stăpânită de demon iar 
predica se intitulează semnificativ: „Rugăciunile mamei ne 
urmează peste tot”. 

Duminica a XVIII-a după Rusalii se referă la ceea ce în 
Biblie se numeşte „Pescuirea minunată” (Luca 5, 1-11). 

Evanghelia după Sfântul Luca istoriseşte momentul în 
care Mântuitorul cheamă la apostolat primii ucenici. 

Duminica a XIX-a după Rusalii — Îndemnurile 
Mântuitorului de a întoarce răul în bine şi de a întoarce şi 
celălalt obraz, celui care ne-a lovit (Luca VI, 31-36). Această 
pericopă este un fragment din „Predica de pe Munte”, în care 
Învățătorul insistă asupra a trei fapte bune: iertarea, milostenia 
şi postul. 

În partea a doua a predicii se vorbeşte despre iubirea 
vrăjmaşilor. 

Părintele Şincan concluzionează: „De multe ori credem 
Că, a ierta pe cineva este un favor pe care i-l facem acelei 
persoane. În realitate însă, acesta este cel mai mare favor pe 
care ni-l putem face chiar nouă înşine”. 

Duminica a XX-a după Rusalii — este axată pe învierea 
fiului văduvei din Naim (Luca 7, 11-16). 

Următoarea duminică are în centru pilda Semănătorului 
din Luca (8, 5-15). 

Duminica a XXII-a după Rusalii — se referă la Pilda 
bogatului şi a săracului Lazăr, ajuns în sânul lui Avraam (Luca 
16,19-31). 

Duminica a XXIII-a după Rusalii are în centru pe 
demonizatul din ținutul Gerghesenilor, iar predica se intitulează 
sugestiv: „Diavolul nu e jucărie de copii”. 

Duminica a XXIV-a după Rusalii (Luca 8, 41-56) - 
Învierea fiicei lui Iair. Ca titlu, predica sună aşa: „Moartea nu 
e o alegere. Dar viaţa... este” — şi ca motto, o strofă din poezia 
lui Alexandru Vlahuţă „Dormi în pace”. 

Duminica a XXV-a după Rusalii are ca subiect pilda 
samarineanului milostiv şi a omului căzut care cobora de la 
Ierusalim la Ierihon (Lc 10, 25-37). 

Părintele Şincan oferă poveţe «Despre ştiinţa de a 
călători», despre căderi şi ridicări şi despre cum să-l ajutăm pe 
aproapele nostru atunci când îl vedem căzut. 

Duminica a XXVI-a după Rusalii se referă la Pilda 
bogatului care-şi adună comori sieşi şi nu se îmbosățeşte în 
Dumnezeu (Luca XII, 16-21). 

A XXVII-a Duminică după Rusalii are în centru pilda 
femeii gârbove care avea de doisprezece ani un duh de 
neputinţă şi se duce la sinagogă şi este vindecată în zi de 
sâmbătă spre indignarea mai-marelui sinagogii (Le 13,10-17). 
Predica se numeşte: „Ascultă-mă cu ochii”, 

Duminica a XĂVIII-a după Rusalii se referă la parabola 
celui care a invitat la cină pe mai mulţi, dar fiecare a găsit un 
motiv să nu se ducă şi atunci i-a invitat pe străinii care treceau 
pe acolo. (Le 14,16-24). 

Duminica a XXIX-a după Rusalii — Parabola celor zece 
leproşi care au fost vindecaţi şi dintre toţi, doar unul s-a întors 
la lisus ca să-i mulțumească. (Luca 17, 12-19). Predica se 
numeşte : «Ce seamănă omul aceea va culege » - şi titlul este 
destul de sugestiv. „Sfânta Scriptură afirmă limpede şi clar că 
omul are libertatea să aleagă ceea ce vrea în viață şi apoi să 
suporte consecințele propriei alegeri. (...) Dumnezeu îngăduie 
lipsurile şi neajunsurile în viața noastră, nu fără un Scop 
anume. O nenorocire gravă, o boală grea şi istovitoare ne fac 

să înțelegem că suntem nimic şi totodată ne determină să ne 
gândim la Dumnezeu, să ne plângem păcatele şi, cu durere în 
suflet, să cerem dumnezeiască milă şi ajutor. În felul acesta, 
vom şti unde vom petrece veşnicia ”. 

Duminica a XXX-a după Rusalii (Luca 18, 18-24) — 
aceeaşi pildă a tânărului bogat care nu se îndură să se lepede 
de averile sale şi să-L urmeze pe lisus. 

Duminica dinaintea Naşterii Domnului. Predica are ca 
titlu Să-L căutăm pe Dumnezeu şi se axează pe călătoria celor 
trei Magi călăuziţi de steaua de la Răsărit. 

Predica despre Crăciun nu mai are nevoie de prezentare. 
Întrebarea, însă, din final, ne pune pe gânduri: „Nu cumva, în 
prag de sărbatoare, sacul bunătăţilor ne este gol?” 

Duminica după Naşterea Domnului (Matei 2, 13-23) are 
în centru Fuga în Egipt a Familiei Sfinte. 

Duminica dinaintea Botezului Domnului (Marcu 1, 1-8) 
— predica poartă titlul: Un om nou, cu un mesaj nou. În centrul 
predicii este figura lui loan Botzătorul: „Iată Eu trimit îngerul 
Meu înaintea feţei Tale, care va pregăti calea Ta. Glasul celui 
ce strigă în pustie: Gătiţi calea Domnului, drepte faceți 
cărările Lui” (Marcu 1, 2-3). „Astfel era noul profet. Se numea 
Ioan, iar poporul i-a dat numele de Botezătorul, fiindcă chema 
pe oameni la pocăință şi-i boteza în râul Iordan afundându-i 
cu tot trupul în apă. El zicea poporului: „Pocăiţi-vă că s-a 
apropiat împărăţia cerurilor! Auziţi, împărăţia cerurilor, nu a 
pământu-lui, cum cred unii! Mulțimea venea şi se îngrămădea 
în jurul lui, ca să-l asculte, din toate parţile, din Ierusalim, din 
Pereea, din Samaria, din Galileea, veneau farisei, saduchei, 
cărturari, veneau preoți, vameşi şi soldați. Veneau şi cei cei 
umiliți şi cei săraci. Mulțimea alerga pe malul Iordanului, să 
primească botezul şi se mărturisea de pacatele ei. loan 
Botezătorul era un om nou cu un mesaj nou. Văzând ei pe loan 
ziceau între ei: „Nu cumva este acesta Mesia, Hristos?” loan 
însă le răspundea: „Eu vă botez cu apă, dar vine Cel mai tare 

decât mine, căruia nu Sunt vrednic să-l dezleg cureaua 
încălțămintei Lui. Acesta vă va boteza cu Duh Sfânt şi cu 
foc”! Tuturor, loan le răspundea ca un adevărat profet ce era. 
(...) Sfântul loan Botezătorul nu va înceta niciodată să fie cel 
care pregăteşte calea ce duce la Hristos. Chemarea lui la 
pocăință, la reînnoirea sufletească, îşi păstrează, şi astăzi, 


întreaga ei actualitate” — spune părintele Şincan în predica 
acestei zile. 
Duminica după Botezul Domnului, „Inceputul 


propovăduirii lui Iisus a Veştii celei bune că s-a apropiat 
Împărăția lui Dumnezeu” (Matei 4, 12- 17). 

„Cu Hristos în fața ispitelor” — aşa se intitulează 
predica, iar cea de a doua parte, Smerenia întrupată — se referă 
la îndemnul lui Iisus de a purta Jugul său: „Luaţi jugul meu 
peste voi şi vă învățați de la mine că sunt blând şi smerit cu 
inima şi veți afla odihna sufletelor voastre” (Matei 11, 29). 

Duminica a XXXI-a după Rusalii se referă la (Lc 
18,35-43) Orbul condamnat la „lumină”. Orbul îl recunoaşte 
pe lisus. „Ce ironie a vietii! Un orb vede ceea ce nu reuşesc să 
vadă cei care au ochi! Sufletul lui vede ceea ce ochii multora 
nu percep. (...) Grea trebuie să fi fost suferința orbului din 
naştere. Dar suferința celor ale căror suflete nu percepeau 
Lumina Dumnezeiască era şi mai mare, iar «drumul» vieţii lor 
îi ducea spre pierzanie”. 

Duminica a XXXII-a după Rusalii (Luca 19,1-10) se 
referă la mai-marele vameşilor, bogatul Zaheu care s-a suit 
într-un Sicomor ca să-L poată vedea pe lisus şi apoi L-a 
ospețit pe Dumnzeu în casa lui. Dumnezeu i-a dăruit harul de 
a-şi vedea propriile păcate şi să se îndrepte, împărățind 
jumătate de averea lui săracilor pe care-i năpăstuise până 
atunci. Predica împrumută cuvintele Maicii Tereza de Calcutta: 
„Dacă îi judeci pe oameni, nu mai ai timp să-i iubeşti”. Ca 
aprofundare a acestei pericope evanghelice, părintele Şincan 

aduce noi argumente în partea a doua a predicii, intitulată: 
;; Colectorul de taxe căzut în dizgraţia tuturor”. 

În pregătirea postului Paştelui, pericopa cu Zacheu 
vameşul, ne vorbeşte despre setea de Dumnezeu, care, altfel 
spus, e setea de fericire. 

Două categorii de oameni erau greu de mântuit în 
Israel. Vameşii, care storceau taxele de la evrei în folosul 
străinilor, şi prostituatele, care storceau taxe de pe unde puteau. 
Interlocutorii, cărora Iisus le spusese că vameşii şi „fetele de pe 
centură” vor ajunge în cer înaintea lor, erau iudeii pioşi şi 
credincioşi, convinşi de corectitudinea lor, pentru că respectau 
Legea iudaică, pe care o identificau cu voia lui Dumnezeu. 
Adică aceştia, vameşii şi desfrânatele mai aveau o şansă la 
mântuire, dacă se pocăiau, însă fariseii, în neprihănirea lor, nu 
se mai puteau pocăi, că n-aveau de ce. În „Salonul de 
înfrumusețare al sufletului”, patronat de lisus, vameşii, 
prostituatele pocăite şi săracii care l-au însoțit pe El prin 
Iudeea, erau ridicați la statutul de oameni. Domnul Hristos 
mântuise deja un vameş, pe Matei. Apoi îi mântuise şi şeful. Pe 
unul micut, chel şi burtos, din vărful unui sicomor: Zacheu.” 

În Duminica a XXXIII-a după Rusalii (Vameşul si 
fariseul, Luca 18, 10-14), părintele Şincan subliniază faptul că 
„Dumnezeu se uită la inimă”, şi nu la înfăţişarea exterioară a 
omului: „Ne putem da seama uşor - spune părintele Şincan, - 
că Mântuitorul a vrut să scoată astăzi în evidență un păcat: 
mândria, şi o virtute: smerenia. Din aceste motive, parabola a 
fost, este şi va fi de-a pururi actuală, căci farisei, adică oameni 
mândri, fățarnici şi prefăcuţi au trăit şi vor trăi întotdeauna. ” 

Duminica a XXXIV-a după Rusalii are ca Evanghelie 
pilda Fiului risipitor (Luca 15, 11-32). Predica se numeşte, pe 
bună dreptate „O poveste de iubire fără sfârşit”. După ce 
explică parabola, îmbogățită cu exemple grăitoare, părintele 
conchide: „Dacă este cineva departe de casa părintească, 
departe de Dumnezeu şi de Biserica Lui, dacă este cineva 

singur, părăsit, care îşi vede viața ratată si visele spulberate, 
să-şi aducă aminte că pilda Fiului Risipitor este o delicată şi 
discretă declaraţie de dragoste a lui Hristos pentru noi. ” 

Următoarea Duminică se referă la  Înfricoşătoarea 
Judecată (Matei 25, 31-46) şi se referă la credinţa şi faptele 
noastre după care vom fi judecaţi la sfârşitul timpurilor. 
„Duminica de astăzi se numeşte Duminica Judecăţii, 
Duminica în care se pomeneşte Judecata de apoi, sau Judecata 
viitoare, ultima Judecată, la care se vor prezenta în faţa lui 
Dumnezeu toți oamenii de pe pământ. O zi straşnică şi 
înspăimântătoare. (...) Ne găsim, cu acest fragment, în faţa 
uneia dintre paginile cele mai frumoase şi mai intense din 
literatura religioasă a tuturor popoarelor şi a tuturor 
timpurilor. Nimeni înainte de Hristos nu reuşise să spună cu 
mai mare claritate şi simplitate în ce consistă judecata lui 
Dumnezeu. Potrivit acesteia, cei necredincioşi nu vor fi 
judecaţi pentru că sunt răi, ci pentru că nu au lucrat binele, nu 
au putut iubi şi nu au putut ieşi din egoismul lor distructiv. 
Din analiza fragmentul scripturistic, uşor ne dăm seama că ne 
găsim în fața unei sinteze a Evangheliei, care a fost ordonată 
în jurul poruncii iubirii. Domnul Hristos ne spune că la 
judecată, unul dintre criteriile după care ne va judeca va fi 
acesta: Cu ce fel de judecată ai judecat tu pe alții, cu aceea vei 
fi judecat şi tu! De ce? Pentru că prin judecata ta, ai scos la 
iveală ce era în adâncul tău, şi ai făcut rău altora prin ceea ce 
era în tine! Răul pe care l-ai făcut celor cărora le-ai aplicat 
cuvinte înjositoare, umilitoare, şi ucigătoare, trebuie să cadă 
acum asupra ta”. 

În această pericopă este cuprinsă şi Regula de Aur a 
creştinismului. 

Duminica Izgonirii lui Adam din Rai (Matei 6, 14-21) 
mai este numită şi Duminica lertării „întrucât în această zi ne 
amintim de căderea în păcat a lui Adam şi a Evei, de faptul că 
ei au pierdut Raiul, mâncând din «fructul oprit», şi în loc să 

recunoască păcatul neascultării de Dumnezeu şi să-şi ceară 
iertare, amândoi au pus vina pe altcineva. Acest păcat se 
numeşte păcatul strămoşesc, fiindcă îşi are originea în căderea 
protopărinţilor noştri. De la acel moment, păcatul s-a transmis 
din generaţie în generaţie la toată omenirea, şi noi, ca 
descendenți ai lui Adam, am moştenit păcatul de la ei, şi astfel 
moartea a trecut asupra tuturor oamenilor, întrucât «plata 
păcatului este moartea» (Romani 6:23). Căderea a fost cel mai 
dramatic moment pentru toată istoria omenirii.” 

Secţiunea a I-a a lucrării se referă la „Predici la 
sărbători de peste an” — şi începe cu loan Botezătorul, 
„ultimul şi cel mai mare profet al evreilor”. O altă Sărbătoare 
este „Întâmpinarea Domnului” (Luca 2, 21-40) şi predica se 
numeşte „În templu, cu Mesia în braţe”: „Întâmpinarea 
Domnului, ultimul praznic împărătesc care ne aminteşte de 
pruncia Mântuitorului Hristos, este un eveniment care nu trece 
neobservat. În fiecare an, la 2 februarie, biserica noastră 
sărbătoreşte această importanta zi, în amintirea împlinirii de 
către Sfânta Fecioară Maria şi a dreptului Iosif, a două 
porunci ale Legii lui Moise: slujba curăţirii unei femei la 40 de 
zile de la naştere şi ceremonia închinării primului născut de 
parte bărbătească lui Dumnezeu (Lc. 2, 22-23). Misterul 
sărbătorit nu are menirea să ne surprindă ca eveniment istoric, 
fiindcă este strâns legat de cel al naşterii Domnului, de 
Crăciun şi Anul Nou. Acum pruncul lisus este prezentat la 
templu ca să împlinească, să ia asupra sa, să desăvârşească tot 
ce s-a scris despre el în Legea lui Moise, în profeți şi în psalmi 
(cf. Le 24,44).” 

Sărbătoarea Maicii Domnului (Luca 1, 24-38)_—se 
referă la Bunavestire de către Îngerul Gabriel a Naşterii 
Pruncului lisus. 

O altă sărbătoare este a Sfântului Gheorghe 
purtătorul de biruință iar Evanghelia zilei este din Luca 21, 
12-19 referitor la pătimirile suferite de cei care-l mărturisesc pe 

Hristos. Unul din aceşti mărturisitori, a fost , Tânărul 
Gheorghe care a mărturisit deschis, în fața întregii curţi 
imperiale, că este şi va rămâne creştin. A fost supus la chinuri 
inimaginabile: lovit cu sulița, bătut la tălpi, strivit cu lespezi de 
piatră aşezate pe piept, chinuit pe roată, aruncat în groapa cu 
var, silit să poarte încălțăminte din cuie, obligat să bea otravă, 
bătut cu bestialitate. El a îndurat toate acestea cu o răbdare 
extraordinară. Văzând tăria credinţei lui, toţi cei de față s-au 
convertit la creştinism, depărtându-se de idolatrie. Istoriografii 
bisericesti, au notat că suferințele îndurate l-au purificat 
sufleteşte, dându-i puteri duhovniceşti luminate. Se spune că, 
în temniţă fiind, atingându-se de un mort, acesta a înviat pe 
loc. Însăși împărăteasa Alexandra, soția lui Dioclețian, s-a 
convertit la creştinism şi şi-a mărturisit credința în 
Mântuitorul Hristos. Împăratul, orbit de furie, a dat poruncă 
să li se taie capetele amândurora. Slăbită, împărăteasa a murit 
înainte de a ajunge la locul execuţiei. Pe 23 aprilie 303, 
Sfântului Gheorghe i s-a tăiat capul, în faţa întregii oştiri, 
sufletul său primind cununa muceniciei ”. 

Înălțarea Domnului o altă sărbătoare importantă a 
Bisericii. „Și iată, Eu trimit peste voi făgăduinţa Tatălui Meu, 
voi însă şedeţi în cetate, până ce vă veţi îmbrăca cu putere de 
sus. Şi i-a dus afară până spre Betania şi, ridicându-și 
mâinile, i-a binecuvântat. Şi pe când îi binecuvânta, S-a 
despărţit de ei şi S-a înălțat la cer. lar ei, închinându-se Lui, s- 
au întors în Ierusalim cu bucurie mare. Și erau în toată vremea 
în templu, lăudând şi binecuvântând pe Dumnezeu. Amin. 
(Luca 24, 49-53) 

Naşterea Sfântului loan Botezătorul (Luca 1,5-80), 
despre care Domnul Cristos spune: „Între cei născuţi din 
femei, nimeni nu este mai mare decât Ioan” (Luca 7, 28). 

Sfântul Prooroc Ilie Tesviteanul, despre care, în 
Stihira Utreniei, se spune: „În căruță de foc urcându-te, te-ai 
mutat în latura cea luminoasă, o Ilie Tesvitene! Și pe prorocii 

cei de ruşine i-ai ruşinat. Cel ce ai legat cerul cu cuvântul, 
asemenea dezleagă şi greşelile noastre cu rugăciunile tale 
cele către Domnul şi mântuieşte sufletele noastre!” 

„Există în tradiția Vechiului Testament, doi oameni 
care nu au murit. Unul este Enoh, iar celălalt Proorocul Ilie, 
sărbătorit în fiecare an pe 20 iulie. Credinţa creştină afirmă că 
cei doi, Enoh şi Ilie, vor muri abia la sfârşitul istoriei întregii 
lumi când vor vesti cea de a doua venire a lui Hristos, 
împlinindu-şi în felul acesta destinul pământesc. 

Sfânta noastră Biserică praznuieşte şi cinsteşte în chip 
cu totul deosebit prin slujbe înălțătoare, pe Sfântul Prooroc 
Ilie. Viaţa acestuia se desfăşoară în sec. IX î.Hr. şi o găsim în 
Sfânta Scriptură în «Cartea a treia a regilor», capitolele 17-19 
şi în «Cartea a patra a regilor», capitolele 1 şi 2. În aceste 
scrieri se vede lupta grea, pe care a dus-o Sfântul Ilie cu 
păgânii din acele timpuri. ” 

Sfântul Apostol Petru - o altă mare sărbătoare 
creştină. Autorul subliniază în predica sa, curajul şi temerea 
care au existat în acest om care, pe de o parte, L-a mărturisit pe 
lisus Hristos, iar pe de alta, s-a lepădat de El. „La acest 
răspuns Hristos îi întreabă din nou: „Dar voi cine ziceţi că 
sunt?” (Mt.16,15)_ Apostolii tac. Se ridică în numele lor Petru 
şi răspunde înflăcărat, fără ezitări, precis: „Tu eşti Hristosul, 
Fiul lui Dumnezeu Celui viu!” (Mt. 16, 16). Fără dubii, exact, 
direct. Domnul este încîntat, uimit, poate şi puţin surprins de 
acest răspuns corect dat de Petru, drept pentru care pe loc îl 
fericeşte: „Fericit eşti Simone, fiul lui Iona, că nu trup şi 
sânge ţi-au descoperit ție aceasta, ci Tatăl Meu, Cel din 
ceruri” (Matei, 16, 17). 

Schimbarea la Faţă (Matei 17, 1-09.) 

„Unul dintre praznicile împărăteşti de peste an, pe care 
Biserica crestină îl sărbătoreşte în Postul Sfintei Mării, este 
Schimbarea la Față a Domnului, Dumnezeului şi 
Mântuitorului nostru lisus Hristos. În fiecare an, în ziua de 

şase august. Acest mare eveniment, s-a petrecut în anul treizeci 
şi trei al vieții Domnului Hristos. În ultimul an, al 
propovăduirii Sale. Domnul, le-a spus ucenicilor Săi, că vor 
merge la Ierusalim, unde trebuia să pătimească de la farisei, 
de la arhierei şi de la cărturari şi să fie omorât. Ucenicii s-au 
întristat foarte tare. lar Petru I-a spus: „Fie-Ţi milă de Tine, 
să nu Ti se întâmple aceasta” (Matei 16, 22). Atunci, Domnul 
Hristos, le-a făgăduit unor ucenici că, după puține zile, le va 
arăta Slava Sa. „Sunt unii din cei care stau aici, care nu vor 
gusta moartea, până nu vor vedea pe Fiul Omului, venind în 
împărăția Sa” (Matei 16, 28). 

Adormirea Maicii Domnului (Luca 10, 38-42; 11, 27- 
28) — este adus în discuţie episodul cu cele două surori, Marta 
şi Maria atunci când au primit vizita Învăţătorului. „Toate 
predaniile vechi ne spun, că viața Maicii Domnului pe acest 
pământ, a fost ca o prea frumoasă cunună, împletită din 
bunătate şi blândeţe, din milă şi iubire. Pe cei bolnavi îi 
ingrijea, pe cei necăjiţi îi mângâia, pe cei căzuți îi îndrepta, 
deznădăjduiților le umplea sufletul de lină şi senină nădejde şi 
tărie, sădind în inimile tuturor, dragostea de Dumnezeu, ca o 
adevărată mamă a milostivirilor. lar dacă viața Maicii 
Domnului a fost sfântă, sfârşitul a fost dumnezeiesc. Sfânta 
Fecioară Maria, este scăparea noastră din nevoi, apărătoarea 
noastră în primejdii, mângâietoare în suferinţe, mijlocitoare 
către Dumnezeu şi scăparea păcătoşilor care se întorc cu 
căință la Fiul Său. Nimic mai curat, nimic mai dulce, nimic 
mai sfânt ca numele de mamă. O mamă bună, este un înger pe 
care Dumnezeu l-a pus lângă noi, ca să ne sprijine în lupte, şi 
să ne mângâie în suferințe. Cel din urmă cuvânt pe care-l 
murmură buzele muritorului este numele scump de mamă. Fie 
bărbat sau femeie, fie copil sau bătrân, pe patul morții toți 
murmură cuvântul mamă, pentru că o mamă întotdeauna este 
gata a se jertfi pentru fiul său. Aşa e Sfânta Fecioară Maria, 
mama noastră a creştinilor, care este gata să nu ne refuze 

rugăciunile şi să nu ne părăsească în necazuri şi primejdii, 
dacă o chemăm în ajutor. (...) Noi suntem ataşaţi de Maica 
Domnului şi o simţim ca fiind mama noastră. Într-un imn 
religios îi cântăm: „O, măicuţă sfântă, te rugăm fierbinte/ Să 
ne-asculți de-a pururi marea rugăminte/ Nu lăsa, măicuţă, să 
pierim pe cale,/ Căci noi suntem fiii lacrimilor Tale”. 
*Sărbătorile Maicii Domnului: Naşterea Maicii Domnului, 
Intrarea în biserică a Maicii Domnului, Bunavestire, Soborul 
Preasfintei Născătoare de Dumnezeu, Acoperământul Maicii 
Domnului-l octombrie,  Zămislirea Sfintei Fecioare,- 9 
decembrie, Punerea în raclă a cinstitului veşmânt al Maicii 
Domnului-2 iulie, Punerea în raclă a brâului Maicii 
Domnului- 31 august. ” 

Sfântul Mare Mucenic Mina — o altă sărbătoare 
importantă în calendarul ortodox. „La începutul secolului al V- 
lea, unui păstor i s-a descoperit locul mormântului Sfântului 
Mina. El a văzut cum unul din mieii bolnavi de râie a intrat în 
apă, apoi s-a culcat pe pământ şi s-a vindecat imediat. Văzând 
minunea, păstorul a uns cu tină toate oile bolnave şi acestea au 
fost vindecate. Răspândindu-se vestea, au venit numeroşi 
bolnavi, tămăduindu-se de orice boală. Între aceştia s-a aflat şi 
fiica împăratului Zenon, care a fost vindecată de lepră. Sfântul 
Mina i s-a arătat în vis, spunându-i că în acel loc se află 
înmormântat trupul său. În semn de recunoştinţă, împăratul a 
construit o frumoasă biserică, în care a aşezat racla Sfântului. 
În jurul bisericii a construit mai multe clădiri, încât în scurt 
timp a apărut un nou oraş, numit Abu Mena, în Deşertul 
Mariout din Egipt”. 

Sfânta Cuvioasa Paraschiva — nu mai are nevoie de 
prezentare. 

„În fiecare an, la 14 octombrie, Biserica Ortodoxă 
prăznuieşte pe Cuvioasa Maică Parascheva. Aceasta floare 
aleasă a Bisericii, numită şi „Sfânta Vineri”, este cinstită în 

Chip deosebit în Moldova, întrucât, de mai bine de 350 de ani, 
moaştele ei se găsesc la laşi. ” 

Sfinţii îngeri Mihail şi Gavriil această sărbătoare îi 
prilejuieşte părintelui Şincan meditaţia: „Îngerii din viața 
noastră”. 

Sfântul Nicolae - Sfântul cel atât de îndrăgit. 
„Sfântul Nicolae este pentru creştinii ortodocşi si catolici, de 
pe toate meridianele, unul din cei mai îndrăgiti sfinţi pentru 
facerile sale de minuni, ziua pomenirii sale deschizind sirul 
sărbătorilor de iarnă, cînd copiii îl asteaptă, cu emotie, să le 
aducă daruri. El este ocrotitorul copiilor, dar, totodată, este şi 
apărătorul marinarilor, brutarilor, fetelor fără zestre, al celor 
osândiţi fără vină. Ţări ca Rusia şi Grecia, precum şi multe 
oraşe din Apus sunt patronate de Sfântul”. 

Partea a III-a a lucrării este rezervată Meditaţiilor la 
săptămâna mare şi îi are ca figuri centrale pe Simon din 
Cirene, pe Iosif din Arimateea, dar şi Trădarea lui luda, 
meditații despre Vinerea Mare, gânduri despre Tâlharul de pe 
cruce, despre Soldaţii, martori ai Răstignirii lui Hristos. 
Aceste teme sunt dezbătute cu citate şi exemple din Scriptură, 
din Vieţile Sfinților şi din Patristică. 

Partea a IV-a - Cuvinte de reculegere - are diferite 
meditații la plecarea la cele veşnice a unor persoane pioase, 
Luciana Petrean, Steluţa Doina Lădariu, Cezara Codruța 
Marica, profesorul Constantin Georgescu, Uţu Moldovan, 
Serafim  Duicu, Grigore Miron, Grigore  Ploieşteanu, 
profesorului Traian Bosoancă, tânăra Raluca Petronela 
Marian, studentă în anul II la Facultatea de Teologie, 
Specializarea Artă  Sacră, Părintelui loan Pădureanu, 
directorului loan Bogdan, Victor Suciu, Aldea Mihai, profesor 
Teodor Chirteş, Gheorghe Goina, Aurelia Borda. 

Şi în sfârşit, partea a V-a — Pilde, ilustraţii, povestioare 
- încheie în chip binecuvântat acest periplu prin spiritualitatea 
unui om consacrat Bisericii. Sunt reflecții despre Dumnezeu şi 

Marea Lui Îndurare, despre Sfânta Cruce, Biserică — instituţie 
divino-umană, despre Om, Călător şi Oaspete pe acest pământ, 
despre Familia creştină, despre Viaţă, moarte, judecată, despre 
Păcat, despre Virtuţi, despre Rugăciune şi Diverse teme culese 
din viaţă. 

Pline de tâlc, pline de miez, spumoase, bine alese şi 
bine întocmite în cadrul lucrării, aceste exemple pot constitui 
un îndrumar pentru orice creştin care vrea să înainteze pe calea 
credinței, dar şi o lectură plăcută, utilă, agreabilă, care 
îmbunătăţeşte şi edifică sufletul. 


24 iulie 2010 

schiţă de portret 


Cezarina Adamescu s-a născut pe 4 noiembrie 
1951, la Galaţi. Este poetă, prozatoare, eseistă, 
dramaturg şi critic literar. 

Opera scriitoarei Cezarina Adamescu cuprinde peste 70 de cărți 
şi nenumărate colaborări cu publicaţii literare din ţară şi 
străinătate. Opera autorului reprezintă rodul a două decenii de 
activitate prodigioasă în slujba cuvântului. 

. Membră a Societăţii Scriitorilor „Costache Negri” din 
luna octombrie 1996, al cărei președinte este poetul Sterian 
Vicol. 

° Membră a Asociației Scriitorilor din Maramureş din 
anul 2009; 

. Membră a Ligii Scriitorilor de Expresie Română de 
Pretutindeni, filiala Iaşi, preşedinte: Constantin Toni Dârţu. 

. Membră a Asociaţiei Scriitorilor de Limbă română din 
Quebec. 

Cezarina Adamescu debutează în luna septembrie 1982, la 
cotidianul Viața nouă din Galați, cu un poem de toamnă. Este 

publicată în revista Luceafărul sub pseudonimul Simona 
Condor, apoi, cu mai multe poeme, în rubrica lui Geo 
Dumitrescu intitulată Atelier literar. În ianuarie 1984, publică 
sub acelaşi pseudonim în revista Convorbiri literare un ciclu 
de poeme. În aceeaşi perioadă debutează cu poeme sub numele 
adevărat în revista Tomis. 

Debutează în anul 1987 cu volumul de poeme Arhipelagul 
visării, Editura Litera, Bucureşti. Volumul, cu o ilustrație de 
Done Stan, va fi remarcat în paginile revistelor Luceafărul, 
Convorbiri literare, Viaţa Nouă Galaţi, România Literară, 
Acțiunea din 

Premii literare recente 

° 2003, Premiul Societății Scriitorilor C. Negri filiala 
Ploieşti, pentru două volume: Autograf pe lumină şi Spațiu 
târziu 

. 2007, Premiul Revistei Dunărea de Jos, pentru volumul 
Călătoria în patria neasemuită a cuvintelor 


Opera 


Volume publicate (selectiv) 

e Arhipelagul visării, poeme, Ed. Litera, Bucureşti, 1987. 
Ilustrații: Done Stan 

e Primăvara face pozne, poezii pentru copii, Ed. Porto 
Franco, Galaţi, 1991, Ilustrații: Anca Tofan 

e  Dioptrii pentru suflet, poeme spirituale, Ed. Porto Franco, 
Galaţi, 1996 

e Cartea cu îngeri, poeme pentru copii, Ed. Porto Franco 
Galați, 1997, ilustrații de Mariana Ştefănache 

e Mysterion, poeme, Ed. Alma, Galaţi, 1997. Ilustrații: 
Angela Cioltan 

e Iată Mama ta! — Semnificația cultului marian în Bisericile 
Catolică şi Ortodoxă, compendiu de Mariologie, lucrare de 

licență şi de admitere la doctorat în Teologie, limbi clasice, 
Editura Alma, Galaţi, 1998 

e  Umilință şi măreție, proză spirituală, Editura pentru 
literatură Și artă GENEZE, Galaţi, 1999 

e  Pistruiații din oraşul Azuro, poveste feerică pentru toate 
vârstele, Editura Istru, Galaţi, 1999, Ilustrații de Angela Holca 
e  Departele şi aproapele, poeme spirituale, Fitura Presa 
Bună, laşi, 1999, ilustrații de Angela Cioltan 

e Cuvinte de împărtăşire, reflecții spirituale, Editura Presa 
Bună, laşi, 1999, ilustrații de Angela Cioltan 

e Cuvinte de împărtăşire, ediția a Il-a, Editura Presa Bună, 
Iaşi, 1999 

e  Prilej de aproape, poeme, Editura Arionda, Galaţi, 1999, 
ilustraţii de Aurelia Călinescu 

e Palatul lunii, 88 de poveşti poematice, Editura Diagonal, 
Bacău, 1999, ilustrații de Angela Holca 

e L”Ange Etienne, Traduit du romain par , 
Ed. Arionda, Galaţi, 2000, illustration par Angela Cioltan 

e Prizonier din iubire, itinerar spiritual, Ed. Presa Bună, lași, 
2000, ilustrații de Angela Cioltan 

e Anotimpuri franciscane, itinerar spiritual, Editura Pax Aura 
Mundi, Galaţi, 2001 

e  Dimineţi nelocuite sau Îngerul Esteban, Editura Pax Aura 
Mundi, Galaţi, 2001 

e Dreptul la nemurire sau Nichita AZI, Editura Pax Aura 
Mundi, Galaţi, 2002 

e Mai frumoasă ca raiul, florilegiu marian, Editura Pax Aura 
Mundi, Galaţi, 2002 

e Un poem numit Francisc, poezii, Editura Pax Aura Mundi, 
Galaţi, 2002 

e Ca o pasăre Ibis, sau Nichita AZI, Editura Pax Aura 
Mundi, Galaţi, 2003 

e Spațiu târziu, Poeme de sfârşit şi de început de mileniu, 
Editura Arionda, Galaţi, 2002, volum premiat de Societatea 
Scriitorilor C. Negri, filiala Ploieşti, pe anul 2003 

e Povestea din cuvânt, poveşti pentru copii, Editura Pax Aura 
Mundi, Galaţi, 2003, ilustraţii de Angela Cioltan 

e Meditaţii la Poarta Mileniului, repere morale, Ed. Presa 
Bună, laşi, 2003, ilustraţii de Angela Holca 

e Autograf pe lumină, poeme, Ed. Pax Aura Mundi, Galaţi, 
2003, ilustraţii de Emeric Chvala, volum premiat de Societatea 
Scriitorilor „C.Negri”, filiala Ploieşti, pe anul 2003 

e Dumnezeu la prima vedere, exerciţii de gândire creştină, 
Ed. Pax Aura Mundi, Galaţi, 2003; Ilustrații: Angela Cioltan 

e Când sfinţii se întorc acasă, florilegiu antonian, Editura 
Arionda, Galaţi, 2004 

e Alena, prințesa tristeților albe, poveste feerică pentru copii, 
Editura Arionda, Galaţi, 2006, ilustrații de Angela Holca 

e Povestea fiului pribeag, istorisiri biblice versificate, Editura 
Arionda, Galaţi, 2006 

e Povestea Prințului Cenuşiu, piesă de teatru pentru copii, 
Editura Arionda, Galaţi, 2006, ilustrații de Angela Holca 

e  Singurătăți împreună, rondeluri în coriamb, Editura 
Arionda, Galaţi, 2006 

e  Vorbeşte-mi despre mine!, microroman, Editura Arionda, 
Galați, 2006 

e A înviat precum a zis, Alleluia!, poeme pascale, Editura 
Arionda, Galaţi, 2006 

e Acum şi în cele din urmă, poeme psaltice, Editura Arionda, 
2007 

e Monumentul cărții şi mucenicia cuvântului, exegeze şi 
portrete spirituale, Editura Ariolnda, Galaţi, 2007 

e Busuioc de cuvinte, exegeze şi portrete, Editura Arionda, 
Galați, 2007 

e Feerie de Crăciun, poem scenic, Editura Arionda, Galaţi, 
2007 

e O gură de copilărie, Editura Arionda, Galaţi, 2006, 
ilustraţii de Angela Cioltan-Zainea 

e Temei de rămânere, 120 de poeme într-un Poem de iubire, 
Editura Arionda, Galaţi, 2007 

e Cântecul Cezarei într-o sumă de ipostasuri, Editura 
Arionda, Galaţi, 2007 

e Cântecul sinelui, poeme, Editura Arionda, 2007 

e  Logodnă mistică, poeme, Editura Arionda, 2007 

e  Vârstele spiritului, antologie de autor, apărută la Editura 
Arionda, Galaţi, 2008 

e  Cununiţu fecioarei, Pr. Anton Demeter O.F.M.Conv. şi 
Cezarina Adamescu, volum comemorativ la împlinirea a 
jumătate de veac de la martiriul Veronicăi Antal, Editura 
Arionda, Galaţi, 2007 

e Ultima logodnă — 333 de sonete de iubire, Editura Arionda, 
Galaţi, 2008 

e 99 de anotimpuri — fără Nichita, volum comemorativ, 
Editura Sinteze, Galaţi, 2008 

e Din primăvară până-n vară, teatru poetic, triptic 
dramatico-muzical, Editura Semănătorul, 2008 

e  Desaga cu suflete, poveşti experiment — nesfârşite, Editura 
Semănătorul, iunie, 2008 

e De când te-aştept, au înflorit magnolii, 111 sonete 
neînchipuite, Editura Semănătorul, iunie 2008 

e O nuntă de cuvinte, 111 sonete pierdute şi regăsite, Editura 
Semănătorul, iunie 2008 

e Sculpturi pe o boabă de orez, panseuri lirice, Editura 
Semănătorul, 2008 

e  Singurătăți împreună, rondeluri, Editura Semănătorul, iunie 
2008 

e Întâlniri cruciale, exegeze şi portrete literare, Editura 
Semănătorul, secția Critică literară, 2008 

e Personaje preferate din desene animate,  Cărticica 
românească de copii, 2008 

e Întâlniri providenţiale — cronici literare, exegeze, portrete, 
Editura Semănătorul, secția Critică literară, 2009 

e Vă scriu în genunchi — poeme, Editura Sinteze, Galaţi, 
2009 

e O stea căzând, se-nalță — volum omagial Grigore Vieru, 
Editura Sinteze Galaţi, 2009 

e Acasă în Paradis — volum omagial Artur Silvestri, Editura 
Sinteze, Galaţi, 2009 

e Lacrimi de mir — poeme, Editura Sinteze, Galaţi, 2009 

e Documentar memorialistic — Artur Silvestri, Editura 
Semănătorul, secția Critică literară, 6 noiembrie 2009 

e A doua carte cu îngeri, poeme şi rugăciuni pentru copii, 
Cărticica de copii-ARP, 2009 

e Ciudățenii în natură, poezii pentru preşcolari şi şcolari 
mici, Cărticica de copii-ARP, 2009 

e Carte pentru bunici şi pisici, poezii pentru preşcolari şi 
şcolari mici, Cărticica de copii-ARP, 2009 

e Carte cu poveşti amestecate, pentru preşcolari şi şcolari 
mici, Cărticica de copii-ARP, 2008 

e O sută şi una de poveşti pentru Georgiana, Editura Sinteze, 
2010 

e Un miracol numit Fasolică, poveste în serial, în 12 
episoade, pentru preşcolari şi şcolari mici, ARP, Cărticica de 
copii, 2009; 

e Alfabetul cu mirări, versuri pentru şcolari mici, Cărticica de 
copii-ARP, 2009 

e Icoanele copilăriei, istorisiri pentru gimnaziu, Cărticica de 
copii-ARP, 2009 

e  Stihuri silvestre, poezii despre natură, Pagina Verde, 2009 

e  Chipuri sufleteşti, O sută de fotostihuri, în colaborare cu 
artistul fotograf Constantin Vlaicu; Editura Sinteze, Galaţi, 
2010; 

e Gânduri văzute şi nevăzute, panseuri lirice în imagini, în 
colaborare cu artistul fotograf Constantin Vlaicu, Editura 
Sinteze, Galaţi, 2010 

e Jocuri de la grădiniță, poezii pentru preşcolari, Cărticica de 
copii-ARP 

e Îndreptar de terapie divină, breviar sufletesc — în 
colaborare cu Pr. Radu Botiş şi Constantin Vlaicu, Editura 
Sinteze, Galaţi, 2009 


Volume colective 
Volume scrise împreună cu membrii cenaclului Arionda: 


° Buchet pentru cei mici, Editura Pax Aura Mundi, 
Galați, 2006 

° Zâmbete pentru copii, Editura Pax Aura Mundi, Galaţi, 
2007 

° Călătorie de vis, poeme. Toate aceste volume sunt 
ilustrate de Angela Cioltan Zainea 

. Armonii celeste, Antologia Cenaclului Arionda, Editura 


Sinteze, 2009 


Activitate literară şi publicistică 

Cezarina Adamescu a fost, în perioada 2001-2004, redactor- 
şef la revista de spiritualitate mariană Steaua Dimineții. Apar 
13 numere ale acestei reviste trimestriale, editată de Asociația 
Internaţională Armata Maicii Domnului. Este redactor la 
revista germană Agero - Stuttgart, din luna ianuarie 2009, 
redactor la revista Viața de pretutindeni din Arad, precum şi la 
revista Dor de Dor, din localitatea Dor Mărunt. Deţine funcțiile 
de: redactor la revista „Vatra Veche” — Târgu-Mureş; editor la 
Cărticica Românească de Copii, revistă ARP-online, redactor 
de specialitate la revista Cetatea lui Bucur, consilier editorial la 
revistele creştine Slova creştină, Glas comun şi Slova copiilor, 
editor la revista Ecoul — ARP, redactor la revista Moldova 
Literară aparţinând Ligii Scriitorilor din România — filiala Iaşi, 

redactor la revista Contraatac din Adjud, redactor colaborator 
la revista internațională Starpress, revistă româno-canado- 
americană şi colaborator la revista Romanian-Vip din S.U.A. şi 
la unele reviste din Italia, redactor colaborator la revista 
„Curentul Internaţional” — Detroit. 


Colaborări 


Cezarina Adamescu apare şi publică în următoarele reviste: 
revista AGERO Stuttgart, Germania; revista LUMINĂ LINĂ - 
New-York; revista Josif Vulcan, Australia; Roumanian- 
American writers in New-York — cu texte de critică şi exegeză 
literară; Caietele de Sud-Est a Cercului de Românistică Saint 
Raphael, revista Spirit of Romania — Sydney- Australia, revista 
Observatorul din Toronto - Canada, revista Romanian-Vip din 
Texas-Dallas — SUA; revista Starpress — româno-canado- 
americană, revista Zemra-Sgiptare — Albania, revista 
Literatură şi artă — Basarabia; revista Nou Horizont — 
Valencia — Spania, Phoenix-Mission — Arizona, Salt and Light 
— Bruxelles, Vatra Veche — Târgu-Mureş; Oglinda Literară — 
Focşani; Vestea Bună, revistă de cultură şi spiritualitate din 
Răducăneni, laşi, la Dunărea de Jos Galaţi; Sinteze literare, 
Ploieşti; Jurnal Universitar Danubius a Universităţii cu acelaşi 
nume din Galaţi, Realitatea — Galaţi; Şansa ta — revistă a 
Universităţii „Danubius” Galaţi, revista online O carte pe zi, 
publicaţie ARP; revista online Monitor cultural, editată de 
Asociaţia Română pentru Patrimoniu; revista online Ecoul, 
publicaţie ARP; revista de informaţie culturală online Analize 
şi fapte, ARP; revista online Cărticica românească de copii - 
publicaţie ARP; Universul cărților — publicaţie online, editată 
de ARP; revista Sinergia din Ploieşti, revista online 
Prosaeculum din Focşani şi AG pe RIME! din Ploieşti ş.a. 

CUPRINS 


INSTANȚELE CRITICII LITERARE 


UN SCRIITOR SUB ZODIA LUMINII ŞI UMBRA APELOR SALE... 
Nicolae Băciuţ, „Umbra apei”/5 


UN POET SUB OBLĂDUIREA LUMII... 
Lazăr Lădariu, „Vâăslele timpului”, antologie/42 


POVESTIND POEZIA... 
UN CIOB DE INIMA PE RUGUL DE LINIŞTE 
Mariana Cristescu, „Conversaţie de seară”/62 


UN BRAND DE ȚARĂ: „ASTRA” - ISTORIE ŞI TRADIȚIE CULTURALĂ 
ÎN SPAȚIUL MUREŞEAN... 

Lazăr Lădariu - Mariana Cristescu, „Pentru credință, neam şi 
țară”/69 


ALLEGRO MA NON TROPPO, PE BULEVARDELE POEZIEI... 
Darie Ducan, „Aprilie aseptic”, poezii/94 


UN SEMN AL TRECERII POETULUI PRIN CETATE: ANTOLOGIA DE 
AUTOR... 
Răzvan Ducan, „100. Cele mai frumoase poezii”/101 


FILE DE ISTORIE, FILE DE CULTURĂ, FILE DE SUFLET, FILE DE 
VIAȚA... 
Răzvan Ducan, „Lesa de hârtie” - publicistică/117 


A DESCIFRA CU OCHII ALTUIA PULSUL CETĂȚII DE PE MUREŞ... 
Valentin Marica, „Conjugarea verdelui”/143 


UN POET AL TOAMNEI IMPERIALE... 
loan Găbudean, „Se anunţă fericire”, poeme de dragoste/180 


UN POET ARDELEAN: Mircea Dorin Istrate.../187 


POEZIA ARDEALULUI, ÎNTRE LUNTRE ŞI PUNTE... 
Mircea Dorin Istrate, „Podul”/194 

SCRIITOR PE ZĂPADA DIN PALMĂ. O URMĂ ÎNSCRISĂ ÎN 
VEȘNICIE... 

Valentin Marica, „În apa Duhului, Jurnal de reporter în Țara 
Sfântă”/214 


SETOŞI DE APĂ VIE LA FÂNTÂNA ÎNGERILOR... 

Valentin Marica, „La fântâna îngerilor” - poeme scrise în Țara 
Sfântă 

UN ÎNGER CU FLAUT LA BUZE... /232 


Povestea Cezarei-Codruţa/246 

LITERATURA OMILETICĂ ŞI SAPIENȚIALĂ - ÎNDRUMAR DE 
INȚELPCIUNE CULTICA IN ORTODOXIE... 

Protopop Preot Gheorghe Nicolae Şincan, „Ferestre către cer şi 


lume” - predici/261 


SCHIȚĂ DE PORTRET, Cezarina Adamescu/303 

SCRIITORI MUREŞENI ÎN PAG 
E gaid SPT, a: z 


